
Cuvânt înainte 


La sfărşitul vol. II, al cărții Brazii se frâng, dar nu se îndoiesc am 
promis că în vol. III voi serie măcar câteva rânduri despre fiecare 
participant la lupta de rezistență armată anticomunistă din Țara 
Făgăraşului. 

Înainte de a porni eu la treabă, un grup de tineri, nepoți de-ai 
oamenilor de atunci, şi-au luat asupra lor această misiune, pe care au 
făcut-o chiar mai bine decât aş fi făcut-o eu, între ei fiind coautoarea 
acestui volum. Eu nu am adăugat şi nu am şters nici măcar un rând. 

În partea a II-a a volumului am venit cu câteva amintiri şi mai 
ales cu atitudini faţă de realitățile actuale din România, pornind de la 
trista constatare că nu pentru o astfel de ţară am luptat şi am murit 
atâția dintre noi atunci. 

Am adăugat la urmă un Pomelnic al celor care au fost implicați 
în Rezistenţa anticomunistă făgărăşană. Am completat cartea şi cu 
câteva fotografii, pe care le-am putut obţine. Sper ca acest volum să 
fie încă un pas, pentru cunoaşterea celor petrecute atunci. 


Ion Gavrilă-Ogoranu 


Cuvânt către cititori 


„Când națiunea e-n întuneric, ea doarme-n adâncimile geniului 
şi-n puterile sale neştiute şi tace, iar când libertatea, civilizaţiunea 
plutesc asupră-i - oameni superiori se ridică spre a-l reflecta în frunţile 
lor şi a-l arunca apoi în raze lungi adâncimilor poporului - astfel încât 
în sânul mărei întregi se face o zi senină, ce răsfrânge în adîncimile ei 
cerul“, spunea marele poet al neamului, Mihai Eminescu. Orice 
naţiune are dreptul să judece, să iubească sau să condamne sufleteşte 
pe toți aceia care au jucat un rol în istoria ei. Pentru a se cunoaşte 
adevărul istoric al acelei naţiuni trebuie să se găsească exponenții care 
să-l pună în evidenţă. Pentru poporul român perioada 1947-1964 este 
învăluită de perdele negre, care nu pot fi înlăturate decât prin 
mărturiile acelora care au trăit evenimentele acelei vremi. De ei 
depinde întregirea firului istoriei acelei perioade. Ţara Făgăraşului a 
fost zona României în care regimul comunist a fost respins încă din 
faşă atrăgând după sine ani mulți de chin, percheziţii, anchete, teroare 
şi moarte. Majoritatea sătenilor a sprijinit fără condiţii lupta 
anticomunistă pentru că viaţa lor se ghida după nişte principii simple 
şi reale. Pentru ei dreptatea, adevărul şi cinstea însemna totul. Au 
preferat să lupte cu tot sufletul lor împotriva minciunii şi a 
legiuitorilor nedrepți. Astfel, s-au creat grupurile de rezistență din 
fiecare sat făgărăşan. Regimul comunist conştientizând rolul şi 
amploarea mişcării din această zonă au concentrat de multe ori aici 
toată securitatea şi multă armată pentru a anihila acţiunile luptătorilor. 
Cunoşteam de la bunicii şi părinții mei că regimul comunist a acționat 
întotdeauna în defavoarea omului de rând, iar reprezentanţii acestuia 
au aplicat şi respectat literă de lege indicaţiile şefilor, de multe ori 
făcând exces de zel pentru a obţine foloase şi laudele superiorilor. 
„Subjugații regimului erau toate jigodiile satelor, nişte oameni de 


nimic“, spun multe voci ale satelor făgărăşene. Lucrând în presă m-a 
acaparat acest subiect, iar în urmă cu trei ani am început să-l 
exploatez. Ceea ce am aflat m-a determinat să-mi continui căutările 
pentru că în fiecare sat numărul persoanelor care trebuia intervievate 
era din ce în ce mai mare. Chiar dacă s-a scris despre Rezistenţa 
Anticomunistă din Țara Făgăraşului totuşi au rămas neamintite zeci de 
nume. Încerc să redau în volumul de față şi în altele care vor urma 
aceste suferinţe, până când fiecare persoană din zona noastră care a 
suferit va avea rezervată o filă în istoria neamului. Am găsit astfel 
prilejul să-mi exprim regretul şi ura faţă de un regim nemilos şi dur, 
care a urmărit îngrădirea şi uciderea tuturor sentimentelor umane, 
asuprind sute şi mii de persoane indiferent de vârstă, profesie, sex sau 
condiție. Am un exemplu personal de schingiuire a sentimentelor de 
către comunişti. Familia mea, Nicoară, deţinea o frumoasă grădină de 
pomi fructiferi, viță de vie, casă la marginea satului Rucăr. Acolo îmi 
găseam întotdeauna locul de refugiu şi de linişte, în mijlocul ierbii sau 
în acea casă. Tot acolo îmi regăseam şi starea necesară pentru a 
învăța, atât pentru liceu, cât şi pentru facultate. În luna mai1987, când 
toți pomii erau înfloriți şi grădina era o splendoare, reprezntanţilor 
regimului din acel mic sat le-a căşunat pe acel colţ minunat al satului 
şi al visurilor mele. Au intrat cu buldozerele şi în mai puţin de 30 de 
minute au devastat totul. Minunata grădină a devenit un morman de 
cărămizi, rădăcini, lemne, pietre, iar coroanele pomilor înfloriți făcute 
una cu pămîntul. Sub privirile stupefiate ale întregului sat s-a distrus 
totul, dar nimeni n-a ripostat. Exista o teroare ascunsă, mai veche, de 
care eu atunci nu ştiam nimic. Au făcut rău, mult rău de care nici nu 
se sinchiseau. Nu vroiau să conştientizeze că distrug sentimente, 
bunurile şi munca de zeci de ani a semenilor lor. A fost cumplit. Nu 
pot să nu-i numesc pe acei răufăcători: Geamăn Gheorghe, brigadier, 
Eugenia Stanislav, primar, Aurel Stanislav, preşedinte CAP, Neaga 
Octavian, contabil, Gheorghe Logrea, Băluț Victor, Băluț Gheorghe, 
Capră Gheorghe, Geogea Ion au fost cei care au dat ordinul şi l-au 
aplicat. Erau oameni de nimic în comună, fără caracter, motiv pentru 
care se şi aflau în slujba comuniştilor. După atâția ani de la fapta lor 


toți au răspuns în faţa lui Dumnezeu şi a dreptei credințe. Credeam 
atunci că este cel mai mare rău făcut de un om semenului lui. Dar n-a 
fost aşa. Întâlnirea cu reprezentanţii luptei anticomuniste m-a îndurerat 
şi mai mult. 

Cititorule din Făgăraş şi de aiurea îţi revine şi ție rolul să judeci 
faptele acestor semeni ai tăi. Poetul Al. Philippide surprinde atât de 
bine în versurile sale urâţenia omului care nu se sfieşte nicicând să-şi 
domine semenul prin fățărnicie şi prin cele mai josnice metode. 

„Urâtul e! - Cu lacrimi în silă revărsate, 

Visează eşafoduri fumând nepăsător. 

Pe monstru-acesta gingaş tu-l ştii, o! cititor, 

- O! cititor făţarnic, - tu, semenul meu, - frate! “ 

Doresc să mulțumesc domnului lon Gavrilă Ogoranu că a avut 
încredere în munca mea şi că m-a încurajat în iniţiativa pe care eu am 
luat-o. Nu pot uita nici îndrumările domnului Olimpiu Borzea din 
Viştea de Jos, care mi-au fost de un real folos în căutările mele. Aduc 
mulțumiri unor, persoane cu sufletul alături de Ţara Făgăraşului, care 
m-au ajutat la documentarea materialului cuprins în acest volum, 
doamnei Lucia Marcu (manager general Cetate Olt SA Făgăraş), 
domnului Sorin loan Miloiu (manager general Mis Mad '95 SRL 
Făgăraş), Nicolae Şofariu (director SDGN Făgăraş), Constantin Suciu 
(patronul Hotelului Flora din Făgăraş), Mariana Stănilă (manager SC 
Mercur SA Făgăraş). 


Lucia Baki Nicoară 


Introducere 


Motto: 

Dă-ne Doamne, mântuirea 
pentru jertfa ce-am adus 

şi ne curmă sângiuirea... 
Dă-ne pacea ta de sus. 

şi ca semn de împăcare, 
odihneşte morţii lin. 

De veghe la fiecare, 

dă-le Doamne câte-un crin. 
Radu Gyr 


În rezistența anticomunistă au fost implicate 64 de localități din 
Țara Făgăraşului. Mii de oameni au fost persecutați, arestaţi şi 
aruncaţi în beciurile securităţii şi în închisori. 

Regimul comunist a aplicat cele mai crunte metode pentru a-şi 
înmulți numărul de adepţi. Au fost locuitori care s-au alăturat lor, fiind 
încântați de oferta comuniştilor, locuri de muncă, funcţii, locuinţe şi 
astfel ajungând până la trădarea sau persecutarea consătenilor. Alţii s- 
au opus cu înverşunare, ceea ce a dus la bătăi, schingiuiri, tortură 
fizică şi psihică şi chiar execuții. Rezistenţa activă din Munţii 
Făgăraşului, susținută de rezistenţa pasivă din sate, a reuşit să atragă 
atenţia. În Țara Făgăraşului au fost concentrate trupele armatei şi ale 
securităţii pentru a înlătura şi anihila opoziţia locuitorilor. Oamenii 
zonei urau minciuna, laşitatea şi asuprirea. Bazându-se pe credinţa în 
Dumnezeu, pe adevăr şi cinste, au reuşit să întârzie cu câţiva ani buni 
instaurarea ideilor bolşevice în zonă. Elevi, studenţi, susținuți atât de 


reprezentanți ai intelecutalitărții zonei, dar şi de ţărani s-au opus 
orbeşte ororilor comunismului. Lupta lor a durat mai mulți ani. 
Pedepsele aplicate de comunişti i-au dus pe toţi aceştia în fața unei 
pseudojustiţii. Pe aceşti tineri i-a putut învinge doar trădarea. 

1957 a fost anul în care trei loturi de partizani au fost arestate, 
judecate şi întemniţate. Şase persoane au fost executate prin 
împuşcare, iar alte sute condamnate de la 10 ani până la muncă silnică 
pe viaţă. Sentințele aşa-ziselor complete de judecată stipulau în 
majoritatea cazurilor „crimă de acte de teroare şi constituire în bandă 
în scop terorist“ sau „crimă de uneltire împotriva securităţii interne şi 
externe a RPR“, chiar dacă „încriminaţii“ au oferit doar alimente sau 
haine luptătorilor din munţi. 

Trei loturi de partizani au fost arestate în 1957 în lunile iulie, 
august şi septembrie. 


Lotul I, arestați în iulie 1957 

Chiujdea loan, Haşu Laurian, Novac loan, Metea Victor, Haşu 
Gheorghe, Pop Jean, Ilioiu loan, Burlacu Nicolae, Borzea Olimpiu 

Acestora li se adaugă Rezistenţa de Sprijin Viştea, condusă de 
Olimpiu Borzea: Borzea A. Gheorghe, Stanciu Lucian, Grovu loan, 
Bucelea loan, Bucelea Vasile, Şandru Victor, Cristian loan, Dâmboiu 
Victor. 


Lotul II, arestați în august 1957 

Geamăn Victor, Fogoroş Liviu, Logrea Gheorghe, Munteanu 
Vasile, Munteanu Octavian, Părintele Dascăl Cornel, Popaiov 
Octavian, Polexe Ioan, Albu Eronim 

Acestora li s-a adăugat grupul din localitatea Râuşor ce aparținea 
Rezistenței de Sprijin Viştea. 


Lotul III, arestați în septembrie 1957 


Budacu Remus, Preotul Năftănăilă loan, Ostăcioaia loan, Banciu 
Aurel, Vulcu Ioan, Vulcu Constantin, Marin loan, Oancea Virgil 

Pe lângă aceştia au mai fost arestaţi frații Ion şi Nicolae Grecu 
din Şoarş şi un grup din satul Olteț condus de Surdu Vasile. Pe lângă 
aceste trei loturi au mai fost condamnate şi alte grupuri înainte şi după 
1957. 

loan Chiujdea, Laurian Haşu, Victor Metea, loan Novac, 
Gheorghe Haşu, Jan Pop, Ion Ilioiu, care au luptat cu arma în mână în 
munți au fost susținuți de rezistența organizată în satele din Ţara 
Făgăraşului (rezistența pasivă) din care au făcut parte: Olimpiu 
Borzea, Nicolae Burlacu, Gheorghe Borzea, Lucian G. Stanciu,. loan 
G. Bucelea, Ionel Cristian, Victor Şandru, Vasile D. Bucelea, Victor 
Dîmboi. 

Începând din 1954 libertatea de acţiune a tinerilor luptători a fost 
estompată prin vicleşugurile comuniştilor. Aceştia au recurs la 
infiltrarea în rândurile rezistenţei a unor persoane care au încercat să le 
schimbe orientarea. De multe ori, aceste tactici perverse coroborate cu 
puterea lor armată au reuşit. Comuniştii, bazându-se pe ideea că 
luptătorii aşteaptă sprijin din alte țări, s-au oferit să-i ajute. Astfel, prin 
intermediul lui Costică Nicolescu, omul care a promis luptătorilor că-i 
va duce în Grecia, au fost arestaţi: Ion Chiujdea, Victor Metea, 
Gheorghe Haşu, Laurian Haşu, Ion Novac, Jan Pop, Olimpiu Borzea. 
Ceilalţi componenți ai lotului I au fost prinşi până în aprilie 1957 şi 
reținuți în anchete continue în beciurile securităţii din Braşov. Pentru a 
obţine informaţiile dorite luptătorii au fost terorizaţi în: „Trei 
morminte“ şi „Talpa Iadului“, celule reprezentative pentru ororile 
comuniştilor din Sibiu. A urmat procesul de la Sibiu în care Tribunalul 
Militar al Regiunii a Il-a Cluj a condamnat 17 tineri curajoşi cu 
pedepse dure care întreceau orice limită a gândirii umane. Astfel, au 
fost condamnaţi la moarte prin împuşcare: lon Chiujdea, Laurian 
Haşu, Victor Metea, Ion Novac, Gheorghe Haşu, Olimpiu Borzea şi 
Nicolae Burlacu. O altă pedeapsă, dată cu aceeaşi uşurinţă a fost 
munca silnică pe viaţă la care au fost încadrați: Gheorghe Borzea, Ion 
Bucelea, Ionel Cristian şi Ion Ilioiu. 25 de ani muncă silnică au primit: 
Victor Surdu şi Vasile Bucelea, iar 10 ani de închisoare preotul Victor 


Dîmboi. În ajunul procesului pentru lotul I, doctorul Lucian Stanciu 
din Viştea de Jos a fost găsit în celulă cu venele de la gât tăiate, caz 
neelucidat nici până în prezent. Din lotul I a scăpat necondamnat doar 
Ioan Grovu care ulterior a devenit şi director de şcoală. În procesul de 
la Sibiu, procurorul îşi avea pledoaria nuanțată cu tot felul de citate 
precum: „Aşa cum cocoşatul nu scapă de cocoaşă decât când îi creşte 
iarbă verde pe piept, tot aşa scumpa noastră republică, iubitul nostru 
partid nu va scăpa de aceşti pistolari cu frunțile înguste decât atunci 
când la va creşte iarbă verde pe piept“. 

După sentință incriminaţii au fost legaţi cu lanţuri la mâini şi la 
picioare, supravegheați fiecare de câte patru „câini linguşitori“ şi 
transferați la Bucureşti. Toţi au cerut recurs. Acesta s-a judecat în lipsa 
lor şi a fost respins. Nefiind vinovaţi şi mai crezând în legile statului 
român, deţinuţii şi-au încercat ultima şansă. Au cerut graţierea la 
Marea Adunare Naţională. La începutul lunii decembrie 1957 li s-a 
comunicat că aceste cereri au fost respinse, pentru luptătorii din munți 
rămânând definitivă condamnarea la moarte. Totuşi o schimbare a 
survenit pentru Olimpiu Borzea şi dr. Nicolae Burlacu, cărora le-a fost 
comutată pedeapsa cu moartea în muncă silnică pe viață. De la 
închisoarea Uranus, condamnaţii au fost transferați la Jilava. În cursul 
lunilor decembrie şi ianuarie au urmat execuțiile pentru cei 
condamnaţi la moarte. Nici în ziua de astăzi nu se cunosc locurile în 
care au fost aruncate trupurile neînsufleţite ale celor împuşcaţi. Cei 
care aveau de ispăşit pedepse de 25 de ani sau muncă silnică pe viaţă 
au fost mutaţi ulterior, în loturi şi la date diferite, la Aiud şi la Gherla. 
Olimpiu Borzea, dr. Nicolae Burlacu, Ionel Cristian şi Gheorghe 
Borzea au ajuns în celulele de la Aiud unde „nu au văzut lumina zilei“ 
până la eliberare. Profesorul loan Bucelea, Vasile Bucelea, Victor 
Dîmboi şi Victor Şandru au fost duşi la Gherla şi folosiţi la diferite 
munci. În aprilie 1964 prin decretul 176 au fost puşi în libertate toți 
deținuții politici. 

Vasile Bucelea din Viştea de Sus a ajuns acasă bolnav, incapabil 
de muncă. Autorităţile de atunci nu au permis acordarea de asistenţă 
medicală şi un loc de muncă pentru el. 


Victor Stanciu din Viştea de Jos s-a întors de la Gherla grav 
bolnav şi fără un ochi. A murit bolnav de pneumonie. Nu a avut copii. 

Gheorghe Borzea din Viştea de Jos, încarcerat la Aiud şi trimis la 
munci la Canal, s-a întors acasă foarte bolnav. Toată averea i-a fost 
confiscată. A fost angajat o perioadă la UPRUC din Făgăraş. A murit 
în 1982 în ajunul Crăciunului de penumonie. 

Ionel Cristian din Viştea de Sus s-a întors din Aiud în 2 august 
1964. Nu a avut familie şi a fost ajutat de familia Godan care i-a oferit 
locuință, masă şi o maşină de cusut cu care şi-a cîştigat existenţa. A 
murit în Victoria bolnav de pneumonie. 

Prof. loan Bucelea din Viştea de Sus, nu a mai putut profesa 
după eliberare. S-a mutat cu soţia la Homorod. A avut două operații la 
rinichi. 

Preotul Victor Dîmboi s-a întors acasă în august 1964. Trăieşte în 
Rîuşor alături de familia sa. 

Dr. Nicolae Burlacu a fost eliberat în 2 august 1964 cu mari 
probleme de sănătate. A profesat ca medic ORL în Făgăraş şi Braşov. 
S-a mutat definitiv cu soţia la Braşov. 

Ion Ilioiu a fost eliberat în august 1964 foarte bolnav. La 
revenirea din închisoare familia îi era dezorganizată. La o vârstă 
înaintată s-a recăsătorit. A plecat de la Sâmbăta de Jos şi s-a stabilit în 
Făgăraş cu soţia sa. Suferă de o boală gravă de ochi. 

Olimpiu Borzea s-a întors de la Aiud în 2 august 1964 bolnav de 
TBC. Când a fost arestat avea 93 de kg., iar la eliberare cântărea doar 
42 de kg. Nu a mai putut profesa ca învățător. Cu greu şi-a găsit un loc 
de muncă, dar ca muncitor necalificat. Trăieşte alături de familie în 
Viştea de Jos. 

Capitolul I 


Olimpiu Borzea din Viştea de Jos 


Despre luptătorii din Munţii Făgăraşului a început să se 
vorbească din 1950 în toată Ţara Făgăraşului. Se ştia de luptele 
acestora cu securitatea şi de arestarea celor care le ofereau sprijin. 
Punctul culminant al existenţei luptătorilor în munţi a fost în august 
1952 când şi-au făcut apariţia la Cabana Bâlea. În acea perioadă 
oamenii vorbeau cu multă simpatie despre faptele şi atitudinea 
tinerilor luptători împotriva comuniştilor. Legătura lui Olimpiu Borzea 
din Viştea de Jos cu luptătorii din munţi conduşi de Gavrilă Ogoranu a 
început la sfârşitul lunii august 1952 cu toate că lupta împotriva 
comunismului a început pentru Olimpiu Borzea încă din anii de liceu. 

„Prin 25-26 august 1952 cumnatul meu, studentul loan V. 
Bucelea din Viştea de Sus mijloceşte întâlnirea mea cu Remus 
Sofonea şi Ion Ilioiu. Am fixat ca zi de întâlnire 31 august după ora 
22.00 în locul numit „Lazuleţul“ de la liziera grădinii noastre din 
Viştişoara. La data şi ora fixată am fost prezenţi la locul respectiv 
Remus Sofonea, Ion Ilioiu, loan Bucelea şi eu. Toţi eram înarmaţi. Cu 
Remus Sofonea mă cunoşteam încă din 1947 şi eram informat de 
preotul Dumitru  Ghindea de rezistenţa organizată din Țara 
Făgăraşului. Băieţii ne-au prezentat situația lor după apariţia de la 
Cabana Bâlea şi ne-au cerut să-i ajutăm. Am acceptat să le oferim 
sprijin şi prin urmare am stabilit în amănunt ceea ce trebuia să facem. 
Ca primă urgență era aprovizionarea şi pregătirea pentru iarnă. Ne-au 
dat şi ei nişte bani pentru a cumpăra porumb şi grâu. De la început le- 
am cerut ca numele nostru să nu fie cunoscut de nici unul din grupul 
lor, iar la întâlnirile cu noi să nu vină decât ei doi sau câte unul din ei. 
Au fost de acord. Primul transport cu alimente l-am făcut cu vărul 

meu Vasile D. Cârje din Viştea de Jos la începutul lui octombrie. În 
acea perioadă s-a desfăşurat la Făgăraş Consfătuirea Cadrelor 
Didactice din raionul Făgăraş, prilej cu care am avut ocazia să mă 
informez despre imaginea luptătorilor în zonă, după episodul Cabana 
Bâlea. Atunci profesorul Remus Budac mi-a povestit amănunțit ce s-a 
întâmplat la Cabana Bâlea. În data de 26 octombrie 1952, de 
sărbătoarea Sfântului Dumitru, am avut o nouă întâlnire la Viştişoara, 
la grădină. Cu mine era şi vărul meu Gheorghe Anton Borzea care 
ulterior m-a însoţit aproape la toate întrevederile cu Remus Sofonea şi 
Ion Ilioiu. Atunci le-am dat: medicamente, ciorapi, cărți şi o busolă. 
În data de 8 noimebrie ne-am întâlnit din nou, cânde le-am dus 
medicamente şi alimente şi am fixat un loc pentru corespondență 
„lăzuleţ“, lângă un brad la Viştişoara. În data de 6 decembrie mă 
aşteptam ca în cutiuța metalică să găsesc un bilet de la ei pentru că îi 
informasem de prezenţa în număr mare a milițienilor şi a securiştilor 
care patrulau zilnic în zonă, mai ales în Sâmbăta de Sus, Valea 
Sâmbetei şi la liziera pădurii Viştişoara - Viştea Mare. La ultima 
întâlnire i-am rugat să-i spună lui Vasile Sofonea din Drăguş (al 
Lascului) toate noutăţile întrucât cu acesta mă întâlneam zilnic. În 
vacanța de Crăciun şi în cursul lunii ianuarie 1953 am organizat 
Reţeaua de Sprijin Viştea. La început am fost eu, doctor Lucian 
Stanciu, fraţii Ion şi Vasile Bucelea şi Gheorghe Anton Borzea. În 
luna mai 1953 a fost o nouă întâlnire la Viştişoara când am fixat noi 
locuri pentru corespondență precum: drumurile Viştea de Jos - 
Drăguş, Drăguş - Viştea de Sus, Viştea de Sus - Viştişoara şi pe 
şoseaua spre Olteț. Pentru corespondență am folosit tot cutii metalice. 
Eu mergeam aproape în fiecare zi cu bicicleta pe ruta: Viştea de Jos - 
Drăguş - Viştea de Sus - Viştea de Jos. Căutam semnele de avizare (o 
cioplitură pe un stâlp, pe o plută sau pe bara podului din Valea 
Hotarului). Dacă era un semn căutam cutiuța metalică la locul stabilit, 
dacă nu plecam mai departe. În luna iunie 1953 m-am întâlnit 
întâmplător la Făgăraş cu profesorul loan Grovu, directorul şcolii din 
Sâmbăta de Sus. Mi-a spus că a avut legături cu cei din munți prin 

Ilioiu şi Sofonea şi că are să le spună ceva foarte important. l-am 
anunţat pe Remus şi pe Ilioiu şi am fixat o întâlnire cu ei pe drumul 
Drăguşului la ora 22.00. I-am comunicat profesorului Grovu şi acesta 
a venit la Viştea cu căruţa lui şi cu un sac de grâu. La ora fixată am 
plecat împreună la locul întâlnirii. Remus şi Ilioiu au plecat să discute 
cu Grovu problemele lor, iar eu cu ceilalți doi camarazi care au venit 
la întâlnire am rămas la căruţă şi le-am dat sacul de grâu. La această 
întâlnire a venit şi Gavrilă care dorea o întrevedere cu Ionel Cristian. 
Atunci s-a fixat şi locul respectivei întâlniri. În aceeaşi perioadă m-am 
mai întâlnit odată cu ei însoțit fiind de Gheorghe Anton Borzea cînd i- 
am anunțat despre grupul de parașutați în nordul Ardealului. În 
octombrie 1953 profesorul Grovu m-a căutat la şcoală la Drăguş. 
Acesta mi-a explicat de legătura lui şi a doctorului Nicolae Burlacu cu 
paraşutiştii conduşi de Mare Sabin. În luna noiembrie 1953 le-a 
comunicat celor din munţi cele spuse de Grovu şi le-am dat ziarul cu 
ştirea despre paraşutişti. Începând cu 1954 am avut un mijloc sigur de 
deplasare şi anume un cal şi o căruţă care mi-a uşurat îndeplinirea 
misiunilor pe care le aveam. În septembrie 1954 Remus Sofonea a 
venit singur la întâlnirea cu mine. Ion Ilioiu căzuse în luptă şi era 
rănit. loan Grovu şi dr. Nicolae Burlacu urmau să se intereseze despre 
de Sus au fost arătate fotografii cu Ion Ilioiu la morgă, un trucaj josnic 
al securității pentru că în realitate Ilioiu era doar rănit. În octombrie 
1954 Remus Sofonea a venit la întâlnire cu Ghiţă Haşu. Au stat la 
mine, la Viştişoara, două zile Ghiţă şi o săptămână Remus. În 25 
octombrie lon Grovu ne-a anunţat că dr. Nicolae Burlacu a fost 
arestat. Tot în luna octombrie Remus Sofonea şi Ghiţă Haşu au 
acţionat la Viştea cînd se desfăşura înscrierea în întovărăşire. În 
noimebrie 1954 am stat cu Remus la Viştişoara. Era foarte abătut. Mi- 
a lăsat caietul lui cu însemnări şi mai multe obiecte din os făcute de ei 
în munti. La puţin timp Remus avea să fie rănit la picior şi apoi să se 
sinucidă la mine în casă în Viştea de Jos“ povesteşte Olimpiu Borzea. 

Timp de 3 ani a fost suspectat de comunişti, dar niciodată nu s-a 
putut dovedi că lucrează pentru luptătorii din munți. În luna martie 
1955 Olimpiu Borzea a fost pentru prima oară arestat. Fiind inspector 
şcolar, a fost trimis în inspecţie la Țânţari. În drum spre această 
localitate, în dealul Perşanilor, a fost răpit şi dus la securitatea din 
Braşov. A fost anchetat de colonelul Gheorghe Crăciun. Aici a stat în 
celulă cu Mircea Crăciunescu. După două zile de anchetă a fost lăsat 
să meargă să-şi continue ancheta. Întors acasă l-a anunţat pe 
profesorul Remus Budac din Cârța de cele întâmplate, rugându-l să 
comunice lui loan Gavrilă că „Viştea a căzut“. Totodată, luptătorii din 
munţi au fost atenționaţi să fie prudenţi şi să evite pe cât posibil zona 
Viştea. La 8 octombrie 1955 a fost arestat pentru a doua oară. Era 
perioada în care se punea în aplicare plecarea în Grecia a luptătorilor. 
Olimpiu Borzea se afla pe drumul dintre Bucureşti şi Giurgiu în 
momentul în care a fost arestat. Timp de două săptămâni a fost 
anchetat la Ministerul de Interne după care a fost transferat la 
Securitatea din Braşov. Aici căpitanul Deitel, colonelul Moiş, 
căpitanul Alexandrescu, căpitanul Ivan şi şeful de arest loska Toth 
l-au terorizat psihic timp de 1 an şi zece luni în anchete continue. 

În perioada 15 - 20 iulie 1957, alături de ceilalţi componenți ai 
lotului I, a fost judecat la Sibiu de către Tribunalul Militar Cluj. 
Olimpiu Borzea a fost condamnat la moarte pentru: complicitate la 
crimă de uneltire împotriva securității interne şi externe a RPR, 
complicitate la crimă de acte de teroare şi constituire de bande în scop 
terorist şi delictul de deţinere ilegală de arme. În sentința nr. 136/15 
iulie 1957 reprezentanţii tribunalului l-au caracterizat ca fiind un 
element pervers şi duşman de moarte al regimului. Încarcerat la 
închisoarea Uranus din Bucureşti, Olimpiu Borzea a făcut recurs, care 
a fost însă respins, după care a cerut graţierea. Timp de şase luni a fost 
ținut cu lanțuri la mâini şi la picioare şi anchetat. La sfârşitul lunii 
noiembrie Olimpiu Borzea a trăit cele mai cumplite momente din viața 
lui. Urma executarea sentinței, adică împuşcarea. 

„M-au băgat într-o celulă îngustă, cât o cabină de telefon, în care 
era doar un scaun. Pereţii erau stropiţi cu sânge şi aveau urme de 
gloanţe. În față în dreptul capului era un suport cu un pistol. În câteva 

secunde, care mi s-au părut ore, prin fața ochilor mi s-a derulat 
întreaga viaţă, cu toate bucuriile ei, cu toate tristeţile ei şi mi-am dat 
seama ce va urma. Voi fi împuşcat. Auzeam în continuu vocile dragi 
ale familiei, care parcă îmi spuneau: stai liniştit, totul va fi bine. Ştiam 
că familia este alături de mine şi acest lucru îmi da speranţa că voi trăi. 
Imaginea prezentă şi imaginea din subconştientul meu se 
contraziceau. Era o luptă continuă. Şi eu la rându-mi eram curios cine 
va câştiga lupta. Aşa cum credința m-a ajutat să rezist terorii din 
anchetă eram sigur că şi acum Dumnezeu mă va salva. Secundele se 
scurgeau şi eu aşteptam. Fiecare zgomot amplifica starea mea de 
groază. De la un timp m-am liniştit. M-a învăluit o putere venită de 
undeva care mi-a impus un sentimet de tărie şi siguranță. Parcă 
vorbeam cu acel pistol care mă amenința: 

- Te împuşc, spunea el! 

- Niciodată nu vei reuşi. Credinţa mea mă va salva de la moarte, 
am spus eu. 

- Nu vezi că nu mai ai nici o şansă să scapi? 

- Copiii şi soţia mă aşteaptă de ani de zile. Le sunt singurul 
sprijin şi trebuie să-mi îndeplinesc atribuţiile de soţ şi tată. Nu am 
făcut nimic rău pentru care să plătesc cu prețul vieții. 

- Mai ai 5 secunde 

- Voi scăpa! 

- Mai ai o secundă şi...POC!! 

Mi-a întrerupt dialogul o discuție telefonică a comandantului 
închisorii, a cărui voce răzbătea până în celula în care mă aflam eu: 

- Da, este Olimpiu Borzea. Executăm ordinul acum. 

Nu puteam decât să-i dau dreptate pistolului că chpele mele de 
viaţă s-au sfârşit. În acel moment cineva a şi reglat pistolul în dreptul 
capului meu. Am simţit atunci cum pereții încăperii s-au apropiat unul 
de celălalt, iar denivelarea din uşă, care ajungea până la pieptul meu 
m-a imobilizat. Au urmat câteva minute de aşteptare, minute pline de 
tensiune. Cu puţinele puteri pe care le mai aveam încercam să mă 
reculeg pentru a putea muri cu demnitate în faţa lor. Am auzit mişcare 
şi uşa camerei de execuţie s-a deschis. 

- leşi afară, banditule! 

Era comandantul închisorii care cu gesturi dure şi foarte nervos 
m-a împins în încăperea de vis-â-vis. Mă aflam într-o altă sală de 
execuţie. În faţa mea erau două grupuri de soldaţi cu baionete la armă 
care aşteptau doar un semn de la comandantul lor pentru a-şi face 
datoria. 

- Treci în fața plutonului de execuţie, banditule a răcnit 
comandantul. 

Abia târându-mi picioarele legate în lanţuri, am încercat să ajung 
la locul indicat. 

- Ia poziţia de drepți, banditule! 

M-am conformat. Îi citeam pe faţa desfigurată de ură că abia 
aştepta să mă execute. Nu mi-a rămas decât să mă gândesc la familia 
mea şi să îl rog pe Dumnezeu să mă întărească. Am apucat doar să zic 
în gând „Doamne ajută-mă“ şi am auzit aceeaşi voce: 

- Se comută pedeapsa cu moartea la muncă silnică pe viaţă. 

Era ora 13.25. O linişte adâncă m-a cuprins şi am simţit lângă 
mine pe toți cei dragi de acasă. Puteam să îi ating, erau toţi prezenți: 
părinți, copii şi soţie. Nu-mi venea să cred că Dumnezeu mi-a oferit 
această şansă. După atâţia ani era prima dată când îmi vedeam 
întreaga familie. A fost inexplicabil. Acum, după atâția ani (n.a. 1997) 
sunt convins că totul a fost real. Dumnezeu mi i-a adus lângă mine, să- 
i văd, să-i ating şi să mă ajute.“ 

Olimpiu Borzea a fost transferat apoi la Jilava unde a rămas timp 
de 7 luni. Închisoarea era renumită pentru cruzimea gardienilor şi 
condiţiile încarcerării. Aici eroul a trăit alte clipe de coşmar. 
Semnificativ pentru ceea ce a suportat la Jilava Olimpiu Borzea, este 
următorul dialog: 

„- Întoarce-te cu faţa la perete, banditule, nu vezi că a intrat o 
femeie în încăpere? a urlat locotenentul. 

- Nu a intrat o femeie, a intrat un sergent major - am replicat eu 
liniştit. 

La răspunsul meu femeia gardian mi-a zis: 

- Eşti fericit că ai scăpat de condamnarea la moarte, dar tot în 
puşcărie vei muri. Te vom trimite într-o zi, în plic, acasă la ai tăi. 
Acum ai fi scăpat uşor, FOC şi gata! 

Nu am comentat nimic. Locotenentul a continuat: 

- Ce ai vrut să te faci, banditule, ministru? 

- Nu, n-am vrut să mă fac ministru. Am fost mai mult decât atât. 
Eu am fost OM. 

Locotenentul nervos mi-a răspuns: 

- Cum? A fi om e mai mult decât a fi ministru? 

- Da, domnule locotenent. Ministru poate fi oricine, însă om 
adevărat, nu. 

Acest dialog a determinat, alături de condamnarea mea, tot 
tratamentul pe care l-am primit în închisoarea Jilava. A durat 7 luni“. 

În iulie 1958 Olimpiu Borzea a fost mutat în lanţuri şi cu pază 
dublă la Aiud. Comandantul acestei închisori era atunci un evreu 
numit Coler. În temniţa din Aiud, Olimpiu Borzea s-a îmbolnăvit de 
TBC. 

„Am fost băgat într-o celulă alături de toți deținuții bolnavi de 
tuberculoză. Aici toate saltelele şi păturile erau pline de sânge şi 
îmbâcsite de mizerie. Camerele de detenţie nu au fost deparazitate sau 
curățate înainte de a ajunge noi aici“. 

Din zi în zi starea sănătăţii lui se agrava. Tuşea încontinu şi 
scuipa sânge. După zile de suferinţă a fost dus la spitalul închisorii. 
Chiar dacă nu primea tratamentul necesar, era mai bine decât în celulă. 
Această situaţie a durat până când comandant al închisorii a fost numit 
colonelul Crăciun. Era persoana care l-a răpit şi anchetat pe Olimpiu 
Borzea la Braşov. Prima măsură pe care Crăciun a luat-o a fost să 
transforme capela religioasă din incinta închisorii în celulă, pentru 
izolarea deţinuţilor. 

„Era luna noiembrie. Afară era deja foarte frig. M-a aruncat într- 
o celulă de 3X1,5 metri. Pe jos era apă amestecată cu motorină. 
Încăperea avea un geam mare fără sticlă, o sobă ca decor şi o tinetă 
fără capac. Am primit o pătură abia la miezul nopții. Simţeam cum îmi 
intră frigul în oase. Din cauza apei stăteam numai în picioare. A doua 

zi dimineață pătura mi-a fost luată. În acest regim m-au ţinut 
săptămâni în şir“. 

Regimul sever de la Aiud, dar şi din celelalte închisori i-au 
distrus sănătatea lui Olimpiu Borzea. TBC pulmonar, TBC osos, TBC 
ganglionar, Zona Zoster, hepatită, afecţiuni renale au fost bolile pe 
care le-a contactat în închisoare şi care îl urmăresc toată viața pe 
Olimpiu Borzea. 

„Când am avut Zona Zoster nu m-am putut îmbrăca timp de 6 
săptămâni. A fost cumplit. Deasupra sternului s-a colectat o pungă de 
puroi cât un cap de copil. După mai mult timp am fost operat şi au fost 
extrase de acolo 1,5 kg. de puroi. Credeam că nu mai scap cu viaţă“. 

Tot ceea ce a îndurat în închisoare, psihic şi fizic, s-au şters în 
momentul în care l-au anunţat că va fi eliberat. 

„Era în august 1964. Deţinuţii discutau că s-a dat un decret prin 
care vom fi eliberaţi. Cu toţii aşteptam să fim anunţaţi că putem pleca 
acasă. De câte ori apărea un gardian printre noi îi urmărea fiecare gest, 
fiecare cuvânt. Într-o zi mi-am auzit numele strigat. Eram în sfârşit pe 
lista celor care plecau acasă. Trăiam şi puteam fi liber. A fost ceea mai 
frumoasă zi din ultimii 9 ani. Am plecat spre Viştea. În gară m-a 
aşteptat tot satul. Am trăit alte emoții, dar de data aceasta, lacrimile 
erau de fericire. Erau acolo părinţii, soţia, copii, vecinii şi toți 
apropiații mei. Toţi erau curioşi să afle prin ce am trecut şi câte am 
suferit. După ce am coborât din tren toată lumea vorbea, întreba şi 
aşteptau răspunsuri. Ne-am îmbrăţişat şi am plâns împreună. Şi eu 
eram curios să aflu ce se întâmplase cu familia mea, cu prietenii mei, 
în cei 9 ani cât am lipsit. De mine s-a apropiat o fetiță, care m-a privit 
îndelung nedumerită. Apoi s-a întors către soția mea şi a întrebat-o: 

- Acesta este tăticul meu? 

Abia atunci mi-am dat seama că fetiţa era fiica mea. Lacrimile 
mi-au inundat obrazul. Am încercat să o iau în braţe, dar puterile îmi 
erau epuizate. Eram mulțumit că sunt în viaţă şi că îmi revăd copiii. 
Am plecat spre casă şi au urmat zile întregi în care casa mea era plină 
cu oameni care voiau să ştie totul despre detenția mea. Am povestit cu 
lux de amănunte cruzimile la care s-au dedat comuniştii şi securiştii. 
Soţia mi-a relatat tot ceea ce a îndurat în lipsa mea, cum a crescut 

copii şi a întreţinut gospodăria. Am realizat că cei rămaşi acasă au 
avut de îndurat orori la fel de mari, dacă nu mai mari decât noi cei 
care am fost închişi“. 

Olimpiu Borzea a fost internat timp de 2 ani în sanatoriile de la 
Timişul de Sus, Avrig şi la Spitalul Mârzescu pentru tratament TBC. 
A încercat să-şi găsească un loc de muncă în învățământ, dar de 
fiecare dată a fost refuzat. Prigoana comunistă continua şi în aşa-zisa 
libertate. S-a angajat ca muncitor necalificat. La început ca preparator 
fito unde lucra cu substanţe toxice, mediu care i-a reactivat boala de 
plămâni. În timp a reuşit să ocupe un loc de muncă apropiat studiilor, 
dar după nici două luni un anume Pandrea, comunist, l-a întrebat: 

„- Ce cauţi, banditule, aici?“ 

A fost dat afară şi la puţin timp, în 1967 s-a pensionat de boală. 
În pensie fiind nu a fost scutit de un regim cu anchete, confiscări şi 
urmăriri permanente din partea securității. Ultima descindere a 
securității la domiciliul lui Olimpiu Borzea a vut loc în toamna anului 
1989. 

„Evenimentele din decembrie 1989 mi-au dat speranţă. Dar au 
trecut 7 ani fără schimbări. În 1996 după alegeri, am prins din nou 
încredere în viață, în adevăr şi dreptate. Nu aş vrea să mă înşel din 
nou. La cei 76 de ani ai mei, doresc ca neamul românesc să ajungă 
acolo unde îi este locul, iar binele să învingă răul pentru totdeauna. 
Sper ca nici o generaţie de acum încolo să nu mai sufere cât noi. Mi-aş 
dori ca tinerii de astăzi să înţeleagă efortul şi lupta noastră pentru 
adevăr şi credință. Nu am foast nişte bandiți aşa cum ne-au etichetat 
comuniştii. Am vrut doar să trăim liberi şi să stârpim minciuna. Dacă 
lupta noastră nu şi-a atins scopul mi-aş dori ca voi cei care aţi luptat în 
'89 să realizaţi acest lucru“. 

Capitolul II 
Sinuciderea lui Remus Sofonea şi împuşcarea lui Laurian Haşu 


Motto: 

„Cel care transformă în proprietate 
personală Adevărul şi Dreptatea le pierde 
şi-şi merită soarta cu vârf şi îndesat“ 

Osten Sjostrand (poet şi fizician suedez) 


Laurian Haşu şi Remus Sofonea au petrecut cea mai mare parte a 
timpului împreună în timpul rezistenţei anticomuniste. În data de 9 
iunie 1955, Remus Sofonea a fost împuşcat în picior de securişti pe 
raza satului Viştea de Jos unde aceştia patrulau în acea perioadă. 
Alături de Remus era Laurian Haşu. Ei se ascundeau într-un lan de 
grâu când au fost descoperiți de soţii Şandru din Viştea de Jos. 
Văzându-l rănit pe Remus, Victor Şandru şi soţia sa le-au adus celor 
doi tineri alimente şi o pereche de pantaloni. Totodată l-au informat pe 
Olimpiu Borzea, organizatorul reţelei de sprijin Viştea că cei doi 
partizani se aflau pe raza satului. Olimpiu Borzea îşi aminteşte:,, Victor 
Şandru mi-a dat un bilet semnat de Remus pe care i l-a înmânat 
Laurian Haşu. Biletul conţinea:,„ Fraţilor sunt rănit. Implor mila lui 
Dumnezeu şi ajutorul vostru. Vă rog ajutaţi-mă!“ Victor mi-a spus că 
Laurian mă aşteaptă. Era ora 21.30. M-am dus la ei în lanul de grâu. 
Mi-a dat parola „Andrei“, i-am răspuns „Şaguna“. Am stat puţin de 
vorbă cu ei şi am constatat că aveau nevoie de îngrijiri medicale. 
Trebuia să-i ajut. Am convenit ca Victor să-i ia la ora 4 dimineaţa cu 
căruța şi să-i aducă la mine acasă. Victor a venit la mine acasă pe la 
ora 3 noaptea să-mi spună că nu poate să ne ajute, deoarece i s-a 
îmbolnăvit soţia. M-am dus la Remus, atunci, şi i-am zis:,,Dragii mei, 
securitatea ştie de noi. Aveţi încredere în mine“. Remus m-a luat de 

mână mi-a dus-o la piept şi a zis: „Dacă în dumneavoastră nu am 
încredere în cine să am?“ Doi partizani acoperiți cu iarbă au fost aduşi 
în carul cu bivoli în sat sub ochii poliţiştilor care patrulau prin sat. Am 
băgat carul în curte. Pe Remus l-am pus în pat. Pierduse mult sânge. 
I-am acordat îngrijirile necesare. Aveam medicamente suficiente 
pentru a-l îngriji. Remus avea dureri foarte mari, iar pentru a-l ajuta 
trebuia să-i administrez morfină. În trusa mea medicală nu aveam 
atunci acest medicament. Atunci aveam în grija mea aprovizionarea cu 
medicamente a satului. Am plecat să procur morfina pentru Remus, în 
Viştea de Sus. Când m-am întors şi am intrat în casă am simţit un 
miros suspect. Imaginea care mă aştepta era una de coşmar. Remus era 
întins pe podea cu pistolul pe piept, mort, iar Laurian Haşu era într-o 
baltă de sânge cu capul înspre fereastră şi picioarele spre uşă cu un 
glonte care a intrat prin tâmpla dreaptă şi a ieşit prin partea stângă. 
Laurian era într-o stare gravă. Nu mai vorbea şi nu mai avea control 
asupra capului. În acele momente, mi-am ţinut calmul cât de cât, am 
aprins prima dată o candelă şi apoi am citit biletul pe care mi-l 
lăsaseră ei. „Fraţilor, noi am murit. Am socotit că este mai bine pentru 
noi, pentru voi şi pentru aceşti oameni care au făcut atâtea sacrificii“. 
Semnau Leu şi Brâncoveanu. Remus mi-a spus când l-am adus la 
mine: „Dacă mor cumva, să mă îngropi haiduceşte în cojoc, sub bolta 
de viță“ Dorinţa lui Remus a fost îndeplinită. Era o zi frumoasă de 
iunie. Mireasma pomilor şi a viței de vie impuneau o atmosferă 
deosebită curții şi parcă întregii vieţi. Dar Laurian şi Remus s-au 
împuşcat. Remus murise, iar Laurian a reuşit să scape. Totul s-a 
petrecut fără ca securitatea să bănuiască ceva. Cumnatul meu, Vasile 
Bucelea, împreună cu Gheorghe Borzea i-au săpat groapa lui Remus 
sub bolta de viță din curtea mea. Înainte de a-l înmormânta l-am ajutat 
pe Laurian să-şi ia rămas bun de la Remus. L-a îmbrăţişat. Nu ştiu 
dacă era conştient dar i-au curs lacrimile. Remus a fost îngropat în 
cojoc şi învelit într-un cearceaf pe care l-a dat prim-pretorul Ion 
Şandru. Toţi trei l-am scos din casă pe geamul camerei dinspre curte. 
L-am aşezat în groapă, i-am pus o cruce la 30 centimetri sub pământ 

pentru a nu fi descoperit mormântul de securişti şi l-am acoperit cu 
pământ. l-am plantat trei smochini şi flori pe mormânt. Deoarece nu 
mai ajungea în Grecia să vadă smochinii, am adus smochinii la el. În 
timpul în care noi îl înmormântam pe Remus, eu mi-am trimis soţia şi 
copiii de acasă la Făgăraş, iar pe chiriaşa pe care o aveam în curte în 
Bruiu cu un oarecare pretext. Motivul a fost să nu ştie nici unul dintre 
ei ceea ce se petrecea la noi ca în cazul în care eram descoperiți de 
securitate ei să nu spună nimic despre Remus chiar dacă ar fi fost 
torturați. În fiecare seară aprindeam o lumânare şi spuneam o 
rugăciune la mormânt. 

Laurian a fost în comă 10 zile. L-am îngrijit eu şi soția mea. Tot 
timpul trebuia să fim atenţi să nu fim descoperiți de securitate. După 
ce şi-a revenit nu mai era vechiul Laurian, ca de altfel nici când l-am 
revăzut la proces. Nu am deschis niciodată discuţia despre ce s-a 
întâmplat între ei doi, atunci la mine în casă. El parcă mereu se 
întreba: „De ce am scăpat eu?“ Laurian a rămas la mine timp de o 
lună, după care a plecat la fraţii din muntți.El urma să plece împreună 
cu Nelu Novac în 31 iulie 1955, în Grecia cu ajutorul lui Costică 
Niculescu, din gara Viştea. l-am condus, atunci, până în Podul Olt. 
După ei urmau Victor Metea, Nică Chiujdea şi Gheorghe Haşu, în 15 
august, după care urma să plec eu. Din păcate au fost arestați toți 
mişeleşte prin trucurile securităţii. Din 31 iulie 1955 până la procesul 
de la Sibiu din 15 iulie 1957 Laurian Haşu a suferit anchetele şi 
regimul dur al securiştilor““* marturiseşte învățătorul Olimpiu Borzea. 
Laurian Haşu a fost judecat într-un pseudoproces a cărui sentinţă era: 
„Cu unanimitate de voturi, făcând aplicaţiunea art. 1, lit. C din 
Decretul 199din1950 îl condamnă la moarte prin împuşcare pe 
Laurian Haşu, pentru crima de uneltire împotriva securităţii interne şi 
externe a RPR“. Sentința cuprindea aceeaşi pedeapsă pentru crima de 
acte de teroare şi constituire în bande în scop terorist, confiscarea 
averii personale şi plata sumei de 1000 de lei cheltuieli de judecată. 
Sentinta a fost citită în 2 august 1957 la Sibiu. 

Procesul a fost o farsă ca de altfel toate procesele intentate 
luptătorilor din munţi. Sentinţele au fost date cu uşurinţă în baza unor 
concluzii stabilite fără o bază reală. 


Capitolul III 
Mărturiile Mariei Stanciu, sora luptătorului Laurian Haşu 


Motto: 

O îndatorire morală este alcătuirea unei 
istorii adevărate şi căt mai complete a 
rezistenței la agresiunea comunistă. Este o 
îndatorire urgentă, impusă de obligaţia de 
gratitudine față de cei care au plătit cu 
viața, cu sângele şi cu sănătatea,. curajul de 
a fi înfruntat  bărbăteşte  împilarea 
comunistă. 


Cum s-au adunat? Cine le-a dat curaj? Care era numele lor, cum 
arătau chipurile lor, cum au trăit, cum au luptat, cum au murit? Sunt 
întrebări pe care şi le-au pus mulți. Răspunsurile nu au fost date decât 
în parte. S-a încercat să se reconstituie adevărul, dar porţiuni din 
cronologia acelor evenimente au rămas enigme. Este necesar ca astăzi 
să-i chemăm printre noi pe aceşti eroi, să le omagiem faptele şi 
sacrificile supreme. Celor morţi în munţi, celor prinşi şi torturați în 
închisori le suntem datori cu un mormânt, o cruce şi cu dezvăluirea 
adevărului. Întrebările şi răspunsurile reale vin tot din munți, faptele 
eronate şi răstălmăcirile vin în schimb de la oameni. Sacrificiul şi 
lupta nu suportă minciuna, aşa cum onoarea şi munca cinstită a 
românului n-au suportat uneltirea şi punerea țării în slujba secerii şi a 
ciocanului comunist. 

Pentru toţi luptătorii din rezistență redresarea morală se făcea 
simțită şi dorită. Partizanii au căutat să facă o curăţenie, avertizându-i 
pe „intruşi“ să le respecte munca şi agoniseala, demonstrându-le apoi 
că există o lege mai presus de fărădelegile lor. Pentru a descrie 
activitatea  luptătorului Laurian  Haşu în cadrul rezistenţei 
anticomuniste mi-au fost de ajutor mărturiile Mariei Stanciu, sora lui, 
care a suferit la rându-i teroarea gulagului comunist. 

Laurian Haşu s-a născut în 23 octombrie 1921 în comuna Breaza, 
raionul Făgăraş. Încă din anul 1940 s-a încadrat în FDC la Liceul 
Radu Negru din Făgăraş, iar în anul 1941 a suferit o condamnare de 
temniță grea pentru activitate legionară. După ispăşirea pedepsei, în 
1947 şi-a reluat activitatea legionară în cadrul Facultăţii de 
Agronomie din Cluj, fiind şef de organizaţie. În 1948, când a fost 
descoperită organizaţia pe care o conducea, el s-a refugiat în satul 
natal unde a stat ascuns pe la diferite rude şi cunoscuți. În 1950 şi-a 
procurat arme şi s-a alăturat grupului de luptători din Munţii 
Făgăraşului. Atunci a început şi calvarul pentru familia lui Laurian 
Haşu. Duba neagră, arestările, anchetele care speriau satul Breaza au 
terorizat întreaga familie Haşu. Maria Haşu, căsătorită ulterior Stanciu 
în Viştea de Jos, sora luptătorului, a fost arestată şi dusă periodic la 
securitate în Făgăraş. Încă din 1948 i se cereau informaţii despre 
fratele ei. Indiferenţa şi refuzul de care se loveau securiştii din partea 
Mariei, au dus la teroare. Era bătută cu palmele şi cu obiecte dure 
peste tot corpul. Brutalitatea lor a excelat cu bătaia la tălpi.cu 
bastonul. „Mă loveau la tălpi pentru a nu lăsa urme. Când îmi era 
aplicat acest „tratament“ nu puteam merge două săptămâni. Erau cruzi 
şi mi se adresau foarte urât. Nu mă scoteau din bestie şi bandită. După 
atâția ani mai rețin câteva nume precum: ofițerul Stoica ce nu avea o 
mână (fost coleg de şcoală cu Olimpiu Borzea la Sibiu) care mă bătea 
groaznic, un ţigan Stoica la fel de dur, comandantul securităţii din 
Făgăraş, căruia nu-i mai rețin numele un om rău şi nemilos, un ungur 
mic de statură numit Loţi, unul Bărcuţean, pus de asemenea în slujba 
securităţii. În anchete era specialist unul Zăgan“ îşi aminteşte Maria. 

Maria Haşu era dusă periodic la casa lui Giurcă din Făgăraş 
pentru anchete care erau întotdeauna însoţite de tortură. Acestea au 

durat pentru Maria din 1948 până în 1953, când a fost arestată şi 
întemnițată în penitenciarul de la Codlea. Maria nu a fost singura din 
familie care a suferit. Au fost schingiuiți fratele ei, Virgil şi soţia sa, 
Soriţa şi tatăl ei, Alexandru Haşu. 

„Pe fratele meu, Virgil, l-au torturat groaznic. Odată a fost dus la 
casa surorii noastre mai mari unde l-au legat cu mâinile de tavan şi 
l-au bătut până a leşinat. Pentru a-şi reveni au aruncat apă cu găleata 
pe el. Ceea ce doreau să obţină comuniştii nu au aflat de la noi. Fratele 
meu a fost întemnițat apoi timp de 9 luni în perioada 1954-1955, unde 
a suportat alte suferințe. Nici cumnata mea, care avea copil mic nu a 
fost scutită de bătăi. De multe ori a fost lovită când avea copilul în 
braţe. Tatăl meu care avea 70 de ani a fost de asemenea bătut cu 
bestialitate şi torturat“ povesteşte sora lui Laurian. 

În 1953, Maria Haşu era învăţătoare în Felmer. După şedinţa de 
încheiere a acelui an şcolar a fost arestată. A fost dusă de un securist 
Alexandrescu, ce avea faţa ciupită de vânt la securitatea din Făgăraş 
unde a fost anchetată timp de 4 zile. A fost apoi transferată la Braşov, 
unde anchetele şi bătăile au durat o lună. A urmat pentru Maria 
penitenciarul Codlea timp în care a avut loc un proces în care a fost 
condamnată la 3 ani închisoare. Alături de ea au mai fost întemnițate 
Gema Novac, mama lui Gheorghe Haşu şi un anume Nistor din 
Dejani. Maria a făcut recurs, în urma căruia pedeapsa i-a fost redusă la 
un an de închisoare. Ea trebuia să fie eliberată în iulie 1954 când îşi 
ispăşise pedeapsa, dar a fost reţinută până în octombrie la securitate în 
Braşov. Aici securiştii au intenționat să o transforme în informatoare 
şi s-o pună în slujba lor. Ei s-au lovit însă de refuzul categoric al 
Mariei. A revenit acasă în octombrie 1954. Percheziţiile şi anchetele 
au continuat până la arestarea lui Laurian Haşu, în 1957. Maria s-a 
căsătorit în 1956 cu Pompiliu Stanciu din Viştea de Jos, fost deţinut 
politic. Ei doi şi-au îmbinat suferinţele de până atunci şi şi-au unit 
forțele să facă faţă la altele care veneau asupra lor. Maria nu a mai fost 
primită în învățământ niciodată. Amândoi au mai fost încadrați în 
muncă doar ca muncitori necalificaţi pe şantierele de la Săvineşti şi 
Craiova. Au revenit în Viştea abia în 1975, când s-au pensionat. În 
anul 1977 a avut loc ultima percheziție la domiciliu lor din partea 

miliției. În prezent Maria este văduăvă şi trăieşte dintr-o pensie 
socială, o pensie de privare de libertate şi o pensie de soţie de deținut 
politic. 


Capitolul IV 


Mărturiile lui Victor Şandru, susținător al Grupului de 
Rezistență Viştea 


Motto: 

Comunismul a fost moşit în hrube ascunse, 
de minţi scelerate, alăptat de forţe oculte, a 
crescut şi-a formulat şi şi-a pus în practică 
programul, netulburat de nimeni, a guvernat 
şi poruncit cum a vrut şi-a impus legile ce 
le-a voit, a mutat popoare pe alte locuri, a 
distrus naţionalităţi, destine, culturi şi vieți, 
a umplut jumătate din omenire cu lagăre, 
temnițe, crime şi gropi comune, cu sânge şi 
lacrimi. 

Ion Gavrilă Ogoranu 


Chiar dacă nu s-a dovedit la momentul respectiv a fi o reuşită 
deplină, lupta partizanilor împotriva instaurării comunismului a 
reprezentat un succes. Timp de zece ani, sub pavăza munților, a 
credinţei şi a încrederii în adevăr s-a întârziat instaurarea peceții 
purpurei roşii. În Ţara Făgăraşului, sub imboldul dreptăţii şi unităţii, 
oameni curajoşi au ajuns până la sacrificiul suprem. Respectând o 
veche tradiţie, cea de împotrivire la tiranie şi împilare, locuitorii din 
zonă s-au organizat în grupuri de rezistență. Acestea erau constituite, 
instruite şi comandate asemenea unor unităţi de armată, care respectau 
o riguroasă disciplină militară. Aveau în dotare armament puternic şi 

diversificat. Acţiunile lor stăteau sub semnul unui consemn bine 
definit:,, Două persoane faţă în faţă pot discuta orice, iar când apare o 
a treia se încetează orice comunicare“. Cu acelaşi curaj cu care au 
pornit lupta, eroii au suportat şi ororile securităţii din timpul 
anchetelor şi din închisori. 

Victor Şandru a făcut parte din Reţeaua de sprijin Viştea. 
Activitatea lui în cadrul rezistenţei anticomuniste a fost aceea de a-i 
ajuta pe Laurian Haşu şi pe Remus Sofonea. 

Victor Şandru s-a născut în 14 martie1900 în Viştea de Jos. Era 
de profesie agricultor. El s-a implicat cu întreaga familie, ca de altfel 
întreg neamul Borzea, în rezistența anticomunistă ajutându-i şi 
sprijinindu-i pe toţi cei care luptau împotriva comuniştilor. În luna 
iunie 1955 Victor Şandru mergând la plivit de grâu în holda de la 
marginea satului, i-a descoperit în lan pe tinerii Laurian Haşu şi 
Remus Sofonea. Aceştia se ascundeau de trupele de securitate care 
patrulau în acea perioadă pe teritoriul satului Viştea de Jos. Remus 
Sofonea era rănit la picior, iar Laurian îl supraveghea. Victor Şandru 
împreună cu soţia sa le-a oferit celor doi mâncare şi o pereche de 
pantaloni. Tot el a intermediat în acea zi legătura celor doi cu 
învățătorul Olimpiu Borzea, organizatorul Reţelei de Sprijin Viştea. 
Victor l-a anunţat pe Olimpiu Borzea că cei doi tineri îl aşteaptă în 
grădina casei sale şi apoi împreună cu Gheorghe Borzea şi Olimpiu i- 
au transportat cu carul, sub ochii securiştilor acasă la învăţător. 

Pentru această implicare, Victor Șandru a fost arestat în 12 
decembrie 1956. Procesul în care a fost judecat s-a desfăşurat în 15 
iulie 1957 şi a avut ca acuze susținerea cu hrană şi perechea de 
pantaloni a partizanilor. Victor Şandru a fost condamnat de Tribunalul 
Militar Cluj la 25 ani de muncă silnică pentru:„crimă de uneltire 
contra securităţii interne şi externe a RPR şi acte de teroare şi 
constituire în bande în scop terorist“. Sentința cu numărul 1369 a fost 
citită în data de 2 august 1957. A fost eliberat prin decretul de grațiere 
în 1964 după ce executase 8 ani de închisoare. S-a întors acasă grav 
bolnav şi cu un ochi afectat. A găsit curtea împărţită de sora lui, iar 
soția sa alungată din casa părintească. Victor Şandru este decedat. 

Capitolul V 


Mărturiile lui loan Vulcu 
Motto: 
Morți sfinți în temniţi şi prigoane, 
morţi sfinţi în lupte şi furtuni, 
noi ne-am făcut din voi icoane 
şi vă purtăm pe frunţi cununi. 
Nu plângem lacrimă de sânge, 
ci ne mândrim cu-atâți eroi. 
Nu, neamul nostru nu vă plânge, 
ci se cuminecă prin voi. 
Imn morților-Radu Gyr 


Neamul românesc este predestinat parcă să sufere. Calvarul său a 
început după „mărețul“ act istoric de la 23 august 1944. De atunci 
dreptatea şi adevărul pentru care s-a luptat au fost ecranate de aşa- 
zişii oameni politici şi diplomaţi care n-au făcut altceva decât să-şi 
vândă ţara şi să domine sub imperiul răului. Comunismul instalat a 
aruncat oamenii de bună credinţă în lagăre şi închisori pentru a-şi fixa 
rădăcinile mai bine în neamul românesc. Metoda comunistă bazată pe 
ură, minciună, egoism, ipocrizie şi fărădelegi a câştigat adepţi din 
rândurile celor laşi şi lipsiţi de personalitate. În decursul anilor, 
bolşevismul a devenit mormântul adevărului şi al dreptății umane. 
Mlaştina desnădejdii a acoperit gândul şi speranța românului care visa 
la eliberarea din robia comunistă. Trădătorii care s-au pus în slujba 
ocupanților au lovit mortal românul adevărat în numele principiilor 
asasine. Toate localităţile din Țara Făgăraşului au fost supuse celui 
mai crunt regim de supraveghere şi tortură timp de zece ani, după care 
au urmat alții 40. 


28 


Breaza, satul de la poalele Munţilor Făgăraş a avut un regim 
special. Zilnic „maşina comunistă“ mărşăluia pe străzile Brezei, 
cetățenilor fiindu-le interzis să-şi rezolve treburile câmpului între 
anumite ore din zi. Multă suferinţă a existat pentru aceşti săteni, dar 
nu numai. Mărturiile lui loan Vulcu din Breaza confirmă tirania 
comuniştilor. loan Vulcu a sprijinit grupul de luptători din Munţii 
Făgăraşului. Primul lui contact cu aceştia a fost în mai 1950 pe Valea 
Pojortei. „Eram la pescuit pe Valea Pojortei. Am văzut la un moment 
dat trei inşi care veneau de la deal spre vale. Purtau nişte bocanci 
legați cu sârmă şi aveau arme. Erau Gheorghe Haşu, Laurian Haşu şi 
loan Chiujdea. Atunci am discutat cu ei. Laurian Haşu m-a rugat să-i 
ajut cu haine şi mâncare. M-am înţeles cu el să vină până la marginea 
satului unde să-i dau provizile cerute. La întâlnirea fixată a venit şi 
vărul meu Constantin Vulcu. Am fost amândoi impresionați de starea 
acelor tineri şi ne-am hotărât să-i ajutăm în continuare. Astfel am fixat 
noi întâlniri şi am procurat cele necesare traiului aspru din munţi 
pentru grupul fugar precum şi armament. După o lună ne-am întâlnit 
din nou în locul stabilit. Era vorba de „Hodomoacă“, unde era un 
mărăcine la locul numit „La țarina“. A venit Laurian Haşu care ne-a 
cerut mâncare şi grâu pentru iarnă. Vărul, Constantin Vulcu, a 
cumpărat un sac de porumb de la Făgăraş. Am pus boabele în trei 
raniţe pe care le-am dat apoi lui Laurian. Le-am furnizat şi informaţii 
despre armata şi securitatea care îi căutau. În cazul în care fixam o 
întâlnire şi nu reuşeam să ne vedem pentru că eram urmăriți, aveam un 
consemn. Laurian ne lăsa un bilet în care trecea data următoarei 
îmtâlniri şi pe care-l punea într-o cutie de chibrite la mărăcinele 
amintit. Pentru armament şi muniţie ne ajuta un prieten de-al meu 
Gheorghe Ostăcioaie, care era şeful magaziilor de la fosta Miliție 
Bucureşti. Ostăcioaie ne-a procurat pantaloni de miliție, muniţie, 
raniţe şi cartuşe pentru pistol. Eu aveam un pistol Browning 765 pe 
care-l țineam ascuns în zidul de la fântână şi pe care l-am dat 
luptătorilor“relatează Ioan Vulcu. 

Grupul fugarilor fiind urmărit pas cu pas de securitate care a 
antrenat divizii întregi de armată era expus primejdiei arestării. „În 
toamna anului 1953 Gheorghe Haşu, Laurian Haşu şi loan Chiujdea 

au coborât în sat şi s-au ascuns în şură la Constantin Vulcu. 
Securitatea a aflat că nişte fugari ar fi în sat şi a încercuit tot satul să-i 
caute. Era noapte. Au sculat din somn multe familii să verifice dacă 
partizanii s-au ascuns la unele dintre ele. Au amplasat posturi de 
pândă în tot satul. M-am dus la cartofi în câmp cu scopul de a afla 
modul de acţiune al securiştilor şi totodată o soluţie care să-i salveze 
pe protejaţii mei din ghearele comuniştilor. Patrulele de securitate 
însoţite de câini mărşăluiau prin tot satul. M-am speriat pentru că nu 
întrezăream nici o şansă pentru cei trei. Atunci Gheorghe Haşu mi-a 
zis că ei sunt pregătiți pentru orice. Stăteau în gardă cu armele gata 
oricând să se apere. Pentru a nu da de bănuit securiştilor vărul meu s-a 
dus în acea zi la pădure. Când s-a întors seara acasă cu carul cu lemne 
a venit la el şeful de post. În acel moment cei trei fugari se aflau în 
grajd şi mâncau. În câteva secunde i-am anunţat că sunt în pericol şi 
s-au retras imediat în şură. Şeful de post îl urmărise pe Constantin 
pentru că îşi adusese lemne din pădure fără să aibă bon. Ținând cont 
de informaţia pe care le-am dat-o, fugarii s-au strecurat cu mult curaj 
printre posturile securiştilor, prin apă şi au părăsit satul. Am stat cu 
frică pentru ei. M-am liniştit pentru că nu am auzit împuşcături, motiv 
care mi-a dat de înțeles că au scăpat şi de această dată“. 

Constantin Vulcu l-a ajutat şi pe Andrei Haşu. În iarna anului 
1952 Andrei Haşu s-a îmbolnăvit şi necesita tratament. A coborât în 
sat. Cineva „binevoitor“ l-a denunţat la securitate. A stat un timp 
ascuns în şcoală de unde cu sprijinul lui Constantin Vulcu a plecat în 
Pojorta şi apoi în Voivodeni unde a fost ajutat de un anume Cabuz. A 
fost descoperit însă de comunişti şi a fost împuşcat. Andrei a fost 
trădat de Gălbincea din Sâmbăta de Jos. După ce a fost ucis, Andrei a 
fost legat pe o scară şi depus pe treptele şcolii din Voivodeni pentru 
a-l vedea întreg satul şi astfel lumea să se intimideze şi să nu-i mai 
apere pe partizani. Nici la ora actuală nu se ştie unde a fost dus 
cadavrul lui Andrei Hagu. 

Întâlnirile lui loan Vulcu cu grupul din munți au continuat. „În 
toamna anului 1954 m-am reîntâlnit cu ei. Erau sleiți de puteri. Mi-au 
spus că nu mai rezistă şi că se pregătesc să plece în Grecia. Îmi ziceau 
atunci că dacă vor fi prinşi cumva, ultimul cartuş va fi al lor şi tot nu 

vor divulga nimic. Anul următor au fost prinşi. Din acel moment şi eu 
am fost urmărit chiar dacă niciodată nu am dat de bănuit securităţii că 
aş avea legături cu luptătorii. Simţeam că oriunde merg eram urmărit. 
În 1957 am primit o scrisoare de la soția lui Ostăcioae, de la 
Bucureşti, în care mă anunța că soțul ei a fost arestat. Am plecat la 
Bucureşti să văd exact ce s-a întâmplat. Ajuns acolo, primul lucru pe 
care l-am făcut a fost să iau pistolul pe care-l ascunsese Gheorghe 
Ostăcioae în casă şi să-l arunc în Dâmboviţa pentru a nu-i îngreuna 
situaţia soţiei prietenului meu“ 

Constantin Vulcu a fost arestat la 1 mai 1957. Tot atunci a fost 
căutat şi loan Vulcu, dar fiind plecat cu cartofi în Regat să-i vândă i-a 
fost amânată arestarea. „În 8 mai 1957 un maior şi doi ofiţeri de la 
securitatea din Făgăraş m-au ridicat de acasă şi m-au dus la sediul lor 
din strada Inului. Aici m-au lăsat să aştept două ore după care m-au 
îmbarcat într-o dubiță şi m-au dus la Securitatea din Braşov. Aici 
m-au dezbrăcat complet pentru percheziţie şi m-au trecut la un regim 
de anchete. Mi-au pus ochelarii negri la ochi şi mi-au spus să cobor 11 
scări. M-au băgat într-un birou şi m-au aşezat pe un scaun care era 
cuit. Au urmat zile multe de anchetă şi tortură. Tot aici au fost aduşi şi 
cei trei luptători din munţi cu care eu am colaborat şi care vroiau să 
ajungă în Grecia dar au fost trădaţi. La una din anchete l-au adus pe 
Laurian Haşu pe care l-au întrebat dacă mă cunoaşte. Acesta a 
răspuns:,„Este Vulcu din Breaza“. M-au închis singur în celula 28. 
După un timp mi-au băgat în celulă pe unul Şeremet Stanislav din 
comuna Vadu Roşca din Basarabia. Acesta fiind turnător, încerca să 
mă convingă să scriu pe hârtie dacă am de comunicat ceva fugarilor că 
el poate să trimită biletul afară din închisoare. Pe acest basarabean 
nu-l mai puteam suporta. Comportamentul şi caracterul lui completat 
de regimul dur practicat de securiști, m-au determinat să-i spun 
comandantului închisorii, un anume Toth, să-l scoată din celula mea 
că dacă nu îl omor. M-a mutat pe mine însă în celula 26 unde era 
închis unul Belau Horia din Alba, căruia fratele îi era fugit în Franţa, 
povesteşte loan Vulcu. Regimul dur de la Securitatea din Braşov a 
continuat la penitenciarul din Sibiu unde a fost mutat loan Vulcu în 30 
iulie 1957 „Legaţi în cătuşe am fost transferați la închisoarea din 


31 


Sibiu. Împreună cu mine au avut aceiaşi soartă Constantin Vulcu, loan 
Petrişor din Recea şi Gheorghe Ostăcioae. M-au aruncat la subsol, în 
celula 3. Era o cameră de 1,5 metri pe 3 metri, cu ciment pe jos de 
care erau fixate belciuge. Pereţii erau stropiţi cu sânge, iar ca mobilier 
exista un singur pat. Celula era luminată artificial întrucât avea un 
singur gemuleț cu gratii. Acolo am stat 3-4 zile după care am fost 
mutat la etaj, singur, în celula 16. 

Tot aici am avut parte de mai multe zile de izolator unde 
condiţiile au fost inumane şi mult mai dure decât în celulă“. 

În 10 august 1957 a urmat procesul care a fost judecat de 
Tribunalul Militar III Cluj în deplasare la Sibiu. În acel lot au fost 
judecați loan Vulcu, Constantin Vulcu, Gheorghe Ostăcioae, Virgil 
Oancea şi loan Muţiu, colonel doctor militar din Sibiu. „Ne-au 
îmbrăcat în haine vărgate şi ne-au dus în boxă. Mie mi-au dat ca 
avocat pe unul Găvoznea. A fost un măgar. El n-a făcut apărare, a zis 
doar: sunt de acord cu instanța. N-am nimic de adăugat. Judecător era 
Finichi Paul, iar acuzator public un evreu Tiron. Acesta a pledat în 
felul următor: sunt de acord cu încadrarea făcută, iar fapta este 
proporțională cu încadrarea. Sunt mulțumit că ultimele rămăşiţe au 
fost prinse“, povesteşte loan Vulcu. 

La acel pseudoproces sentințele au fost următoarele: loan Vulcu 
şi Gheorghe Ostăcioae muncă silnică pe viaţă; Constantin Vulcu-25 
ani de închisoare; loan Muţiu-20 de ani de închisoare, iar Virgil 
Oancea-10 ani de detenţie. Elena Vulcu, soția lui loan Vulcu, care a 
fost la proces la Sibiu îşi aminteşte: „Era foarte slab. Am fost 
avertizată să nu vorbesc nimic cu soțul meu. Nici nu mi-au dat voie 
să-i dau pachetul cu mâncare pe care i l-am pregătit“ Şi pentru acest 
lot pedeapsa a fost pentru: „crimă de uneltire a securităţii interne şi 
externe a statului şi constituire în bande în scop terorist“. loan Vulcu a 
cerut recurs, dar răspunsul l-a primit abia după o lună şi acesta era 
respins, rămânând valabilă pedeapsa dată anterior. „Am fost 
întemnițat în penitenciarul Sibiu în camera 19. Era o încăpere de 6/5 
m în care eram 30 de persoane. Dormeam doi într-un pat. Mâncarea 
era o ciorbă, apă chioară, mămăligă mucedă, iar dimineaţa o cafea şi o 
bucată de pâine. De Sf. loan am fost mutat la închisoarea Gherla, ne- 

au dus noaptea cu lanţuri la picioare. Împreună cu mine mai erau 
Ostăcioaie, Constantin Vulcu, Petrişor, Moantă Ștefan şi loan Marin 
din Breaza. La Gherla ne-au despărțit. Pe mine m-au închis în celula 
107 cu alte 30 de persoane. M-am nimerit să dorm în pat cu David 
Greavu din Lisa. Am fost hrăniți insuficient şi sufeream foarte mult de 
frig. Datorită condiţiilor m-am îmbolnăvit. Lângă coloană am avut un 
abces de natură TBC. Am fost mutat într-o cameră de spital a 
închisorii unde medicii Dumitru Stere şi Gheorghe Cornea din Făgăraş 
mi-au făcut tratament şi puncţii. M-am vindecat abia după un an şi trei 
luni. Abcesul s-a datorat bătăii pe care o primeam. În fiecare zi de 
miercuri eram scoşi la bătaie. Pe mine mă legau pe o bancă şi cu 
ciomegele mă loveau peste spate şi în palme. Apoi mă înveleau într-un 
cearceaf cu apă rece. A fost crunt. Acelaşi regim l-au suportat Mihai 
Voicu general de război şi Gheorghe Cristescu procuror general. 
Metodele de tortură ale comuniştilor au revoltat în iarna 1958-1959 
deţinuţii din mai multe celule. Aceştia au recurs şi ei la violență. Cei 
din celula 86 şi-au blocat uşa au răsturnat hornurile şi obloanele. 
Alături de ei au intrat în grevă şi alte celule. Pe noi cei din 85 ne-au 
ameninţat cu arma cu care au tras pe vizorul uşii rănindu-ne. În timpul 
acelei revolte ne-au ţinut cu faţa la pământ în celulă. A fost chemată 
Procuratura şi reprezentanţi de la Bucureşti care i-a bătut şi torturat pe 
deținuții grevişti. A curs mult sânge atunci. Fără motiv eram băgaţi şi 
la izolator. Era o cameră foarte mică cu un pat de gratii. Primeam 
mâncare la 3 zile, în rest doar apă caldă, seara. Aveam voie doar 
noaptea să ne întindem pe pat care nu avea saltea şi pătură. Eu am stat 
şapte zile la izolator în decembrie. Eram doar în pantaloni scurți. 

La Gherla cei mai duri gardieni au fost frații Şomlea şi 
comandantul Goiciu. Nu ştiu de unde aveau acumulată atâta ură. Îmi 
amintesc că odată de Paşti în 1959 am primit drept hrană ciorbă cu 16 
boabe de arpacaș, turtoi iar dimineaţa 80 gr de pâine. În 1962 ne-au 
mai fost ameliorate condiţiile de detenţie. Ne-a adunat comandantul 
într-o zi în club şi ne-a zis: “Depinde de voi eliberarea”. Nu l-am 
crezut. Din capre râioase nu ne-au scos niciodată. Unii dintre noi au 
cedat presiunilor. În 1964 prin martie, a venit unul de la Bucureşti şi 
ne-a spus: “Cel care-şi aude numele să-şi facă bagajele”. Din 100 de 

persoane câte eram în cameră au rămas 10 printre care şi eu: Nicolae 
Alexandrescu, avocat din Bucurreşti, lon Vulcănescu din Bucureşti, 
Ion Roşianu, Petru Novac din Berivoi, Petru Cârstea din Făgăraş. Până 
în 24 iunie 1964 am lucrat la fabrica de mobilă din Gherla după care 
m-am eliberat. Am fost aşteptat de familie în gară“ povesteşte cu 
lacrimi în ochi loan Vulcu. 

Acasă i-a fost confiscată toată averea: pământul, carul, animalele, 
hainele, lemne şi toate bunurile. Soţia lui loan Vulcu, Elena, a 
recuperat o parte din bunuri plătindu-le în urma unui proces care a 
avut loc în 1957 la Făgăraş. Venind acasă loan Vulcu şi-a deschis un 
atelier de tâmplărie în care confecționa ambalaje pentru Uzina nr.2 
Braşov. A încercat să-şi recupereze pământul confiscat, dar nu a reuşit 
nici măcar după revoluţie. 

După 1965 Securitatea a revenit acasă la loan Vulcu pentru a-l 
determina să devină informator. Cu toate insistenţele comuniştilor a 
refuzat. Nu după mult timp a fost chemat la Securitatea din Făgăraş de 
către maiorul Zilceag pentru acelaşi motiv. A refuzat din nou, motiv 
pentru care a fost supravegheat de miliţie. În 1985 a fost rechemat la 
Securitate în Făgăraş. „Era acolo un civil şi maiorul Zilceag. Mi-au 
promis bilete la băi dacă accept să fiu informatorul lor. Pentru că am 
refuzat din nou au început să mă înjure şi să mă amenințe. Ce mi-a 
atras atenția în acea cameră era un tablou mare cu faţa spre perete. 
M-au lăsat singur acolo timp de două ore după care mi-au dat drumul 
acasă“ povesteşte loan Vulcu. 

În continuare familia Vulcu a fost persecutată de comunişti. Fiica 
acestuia relatează: „Date fiind evenimetele din acea perioadă am 
suferit alături de părinții mei. Am rămas de mică doar cu mama. 
Copilăria mi-a fost un calvar, de fapt nici n-am ştiut ce este copilăria. 
Am muncit şi suferit alături de mama când tata nu ştiam unde era şi 
dacă-l vom mai vedea vreodată. Nu doresc la nimeni răul pe care ni 
l-au făcut nouă comuniştii“.- 

De la ultima întâlnire cu securitatea la sediul din strada Inului, 
loan Vulcu s-a îmbolnăvit. Timp de 6 ani a stat prin spitale şi la 
Institutul Naţional de geriatrie din Bucureşti după care s-a pensionat. 
Este bolnav de parkinson. Primeşte pensie de fost deţinut politic şi 

pensie socială pentru cei 11 ani de vechime în muncă. Trăieşte în 
Breaza alături de soţie şi de familia fiicei sale care este învăţătoare în 
sat. 


Capitolul VI 


Mărturiile soţiei lui Gheorghe Haşu, luptător în rezistența 
anticomunistă 


Motto: 

„Pământul este o scenă pe care omul apare, 
îşi joacă rolul vieții şi apoi dispare“ 
Gheorghe Haşu 


Instaurarea comunismului trebuia să aibă sorți de izbândă şi de 
aceea adepţii ciumei roşii aplicau metode dure, inumane care întreceau 
limitele gândirii omeneşti. Comuniştii aveau deviza:,„Nu trebuie 
permis nici unui reacționar să închidă calea PCR. Trebuie să luaţi 
măsurile necesare pentru extinderea propagandei, aşa cum a fost 
decisă de PCR“. 

Astfel, ei subjugau şi terorizau locuitorii din toată ţara şi mai ales 
pe cei care trăiau în zonele unde au fost organizate grupări 
anticomuniste. Localitățile din apropierea Munţilor Făgăraş au fost 
supravegheate şi controlate zi şi noapte de organele securității între 
anii 1948-1956, pentru a „stârpi cuibul de bandiți“, cum denumeau ei 
grupul de rezistență ascuns în munți. Partizanii aveau misiunea de a 
salva ţara românească de înrobire şi de veninul Kremlinului, acel 
bastion al crimei dirijate. Mulţi dintre luptători au fost doborâți de 
gloanţele trădătorilor ajunşi în slujba secerii şi a ciocanului. 

Gheorghe Haşu (în unele acte apare Haşiu) din Pojorta, poreclit 
Ghiţă Rucăreanului, provenea dintr-o familie cu 5 copii. El a rămas la 
casa părintească pentru a lucra pământul, fiind priceput şi la 

construirea de acoperişe de case şi şuri. S-a alăturat luptătorilor din 
munți în 1949, dar legături cu ei a avut cu câţiva ani înainte. În 1954, 
când comuniştii fortau țăranii să se înscrie în CAP, Gheorghe Haşu şi 
Brâncoveanu s-au prezentat în Viştea de Jos exprimându-și dorința de 
a se înscrie şi ei. În loc să iscălească registrele trepăduşilor, ei au scos 
pistoalele şi le-au luat registrele, pelerinele şi armele. Gestul celor doi 
a impresionat sătenii din Viştea de Jos şi în acelaşi timp i-au 
determinat pe activişti să renunţe o bună perioadă de timp la actul de 
întovărăşire. Gheorghe Haşu a luptat şi în al doilea război mondial, în 
26 aprilie 1943 fiind împuşcat în umăr. A fost decorat atunci de 
Ministerul Apărării Naţionale cu medalia „Bărbăţie şi Credinţă cu 
spade clasa a II-a“. Distincția primită nu i-a folosit în viitor nici lui şi 
nici familiei sale.În 1947 Gheorghe Haşu s-a căsătorit cu Eugenia 
Comaniciu din Ludişor, care avea mai puţin de 18 ani.. În urma 
căsătoriei lor au rezultat doi copii: Violeta, născută în 1948 şi loan 
născut doi ani mai târziu. De la plecarea în munți şi până la arestarea 
sa Gheorghe Haşu venea sporadic la familia sa pentru a-şi vedea 
tânara soţie şi pe cei doi copii.„„Când s-a născut Ionuţ, Ghiţă a venit 
acasă. Era duminică dimineaţa, eu alăptam copilul, iar fetiţa dormea. 
Violeta s-a trezit şi i-a zis:„Cuncă-te, tată cuncă-te“, Au venit 
securiştii cu o dubă neagră. Mama a întârziat intrarea lor în casă, 
spunându-le că Ghiţă este în şură. Securiştii au început să tragă cu 
mitralierele înspre şură, timp în care Ghiţă şi-a strâns ceva haine, 
ranița şi puşca şi a fugit prin grădină. S-a ascuns la familia Peptea din 
laşi( familia în care a intrat Violeta prin căsătorie). Nu l-au prins. 
Pentru a se răzbuna, securiştii mi-au smuls mie copilul de la piept şi 
m-au lovit, spunând: unde ai ascuns banditul, căţea? Împreună cu 
părinţii şi cu fratele meu am fost duşi la Securitate în Făgăraş, la casa 
lui Giurca, unde am fost bătuţi groaznic. Ne-au dat drumul abia peste 
câteva zile. Mă rugam de ei:,, Lăsaţi-mă să mă duc la copil, credeţi-mă 
nu ştiu unde poate fi soțul meu, sau aduceţi-mi copilul aici să-l alăptez 
că altfel îmi moare. Îmi spuneau: „un pui de bandit poate să şi moară“. 

Le spuneam:, Omorâți-mă şi pe mine ca să se termine odată“ 
povesteşte soţia lui Gheorghe Haşu. 

Întreg satul Pojorta trăia sub teroare. Duba neagră şi maşini ale 
armatei înconjurau localitatea zi şi noapte pentru a-i prinde pe 
partizanii din munți. Familile lor erau supravegheate şi bătute. „Ne 
urmăreau peste tot, se instalau deseori în casă pentru a-l prinde pe 
Ghiţă. Am suportat multă bătaie, mă loveau cu palmele, pumnii şi 
picioarele, fără milă“ spun sătenii. 

Pentru Eugenia Haşu chinurile au luat amploare în 1950. În luna 
mai Securitatea a forţat-o să divorţeze de soţul ei. l-au declanşat 
procesul de divorț în speranța că Gheorghe Haşu se va prezenta la 
tribunal şi va putea fi arestat. Totodată au silit-o pe tânăra soție să 
anunţe în ziarul local procesul de divorț. „A fost crunt. Îmi spuneau: 
De ce nu vrei să divorțezi? Mai speri să vină acasă? N-o să mai fi 
niciodată cu el. M-am trezit divorțată, iar în 28 octombrie 1950 am 
primit sentinţa Judecătoriei Mixte Făgăraş, sediul Voila, prin care 
Ghiţă nu mai era soţul meu, iar eu mă numeam din nou Comaniciu“, a 
spus cu amărăciune Eugenia . De atunci Eugenia şi cei doi copii ai ei 
s-au mutat la părinții ei în Ludişor. Până la arestarea lui Gheorghe 
Haşu întreaga familie a fost tracasată şi bătută. „Stam izolaţi în curte 
zile în şir pentru că nu ne permiteau să ieşim din sat. Comunicam doar 
cu o vecină prin semne. Aceasta mergea la preotul satului să tragă 
clopotele şi să facă slujbe pentru noi. De atunci mi s-a împietrit 
sufletul şi mi-am încrâncenat trupul, astfel încât nici o suferință nu se 
mai leagă de mine, dar şi nici o bucurie“ a adăugat Eugenia. 

În sate existau informatori care denunţau mişcările luptătorilor şi 
legăturile lor cu familile sau sătenii care îi sprijineau. Astfel au fost 
arestate familile şi rudele celor din munți. 

„M-am dus într-o dimineaţă să dau mâncare la animale. Uşa 
grajdiului era întredeschisă. Mi-am dat seama că era cineva înăuntru. 
Un bărbat mi-a zis: Nu tipa, sunt un om bun. Sunt Grovu. Să nu spui 
la nimeni că sunt aici, că dacă vei zice, e de rău. Eu plec acum prin 
grădină. Atât mi-a vorbit. Nu ştiam cine este, nu era din sat dar s-a 
recomandat drept Grovu. Mi-a fost clar că respectivul nu era pentru 
prima dată în curtea noastră să ne urmărească“ a mai spus femeia. În 

1957 a avut loc procesul de la Sibiu pentru partizanii din munți. 
Gheorghe Haşu a fost condamnat la moarte, prin împuşcare, pentru 
crimă de uneltire împotriva securității interne şi externe a RPR. 
Eugenia a mers de câteva ori la Sibiu cu speranţa că va reuşi să-şi 
vadă soțul. Dar nu a fost aşa. A trăit de atunci cu nădejdea că va veni 
odată ziua când se vor reîntâlni. Nu s-a mai recăsătorit niciodată şi şi-a 
crescut singură copiii. În 1964 părinţii luptătorului au primit un pachet 
care conţinea lucrurile lui Gheorghe Haşu. Era o nouă înscenare. „Era 
o trăistuţă din mătase de culoare verde şi un pantalon kaki“ îşi 
aminteşte Violeta, fiica luptătorului. Persoana care le-a dat pachetul a 
spus:,,Acestea sunt lucrurile lui, el a murit“. Dar în continuare familia 
lui Gheorghe Haşu trebuia să-şi ascundă apartenența. Eugenia 
Comaniciu a lucrat în CAP, unde era supravegheată în mod special. 
La Făgăraş nu a reuşit să-şi găsească un loc de muncă, pentru că era 
fosta soţie a „banditului“. A lucrat câtva timp la Braşov ca servitoare, 
unde a reuşit sa obțină o viză de flotant cu scopul de a i se pierde 
urma. Cu greu a revenit la Făgăraş, unde a lucrat ca factor poştal. 
Peste tot era sfătuită să nu spună cine este pentru a nu avea probleme 
cu Securitatea. Aceeaşi situaţie au întâmpinat-o şi cei doi copii. Abia 
dupa evenimentele din decembrie 1989 familia a intrat în posesia 
documentelor care certificau situaţia lui Gheorghe Haşu. Primăria 
comunei Lisa a eliberat în 28 ianuarie 1991 o adeverinţă pe numele 
Gheorghe Haşu care stipula: „decedat, act de deces nr. 36 din 23 
decembrie 1964, înregistrat la Sfatul Popular al comunei Jilava şi 
comunicat cu adresa nr. 353 din 26 decembrie 1965“. Sentința 
procesului de la Sibiu, în urma căruia a fost împuşcat Gheorghe Haşu, 
a fost primită după multe intervenții, tot după decembrie 1989. În 
perioada 1990 - 1995 Eugenia Comaniciu a încercat să-şi obțină 
drepturile ce-i reveneau după atâţia ani de suferință, dar a întâmpinat 
numai refuzuri. „nu m-a ajutat nimeni, nici măcar cei care ar fi putut 
să o facă. M-am convins că cei ce au rămas în viaţă îşi bat joc de cei 
care au murit. Drumuri, bani, stres pentru aprobarea dosarelor. Nu cer 
milă, ci o reabilitare morală pentru noi cei care am suferit. Nu este 
cinstit în fața lui Dumnezeu să culeagă laurii persoane care nu merită“, 
a afirmat femeia. Chiar dacă Eugenia Comaniciu este îndreptățită să 

primească pensie ca văduvă de veteran de război şi pensie de deținut 
politic, cererea 1-a fost aprobată după multe intervenţii când a obținut 
doar o indemnizaţie luanră de 10.000 lei începând cu anul 1995. 
Procesele prin care a trecut timp de 5 ani respectiv între 1990 şi 1995 
i-au conferit dreptul de persecutat politic, lucru ce nu a fost luat în 
seamă de Direcţia Muncii şi Protecţiei Sociale, de Asociaţia Foştilor 
Deținuți Politici şi de Asociaţia Veteranilor de Război. Chiar şi în 
reportajul „Memorialul  Durerii“, Eugenia Comaniciu a fost 
marginalizată în favoarea unor persoane care nu meritau menţionate. 
Privind acest serial Eugenia Comaniciu se întreba cu amărăciune 
:„Oare pe cine deranja declaraţia unei femei care a suferit? Au fost 
mai importante afirmaţiile unor persoane care au avut parțial tangenţă 
cu aceste evenimente decât cele ale unei văduve chinuite? Totul mi-a 
lăsat un gust amar“. 


Capitolul VII 


Dezvăluirile lui loan Metea din Ileni, fratele eroului Victor Metea 
împuşcat de regimul comunist 


Motto: 

Suferința şi jertfa, neavând  consitenţă 
materială, nu pot fi judecate nici raţional, 
nici  prețuite economic, întocmai ca 
Absolutul din care s-au desprins şi în care s- 
au întors. Ele se simt cu raţiunea inimii, se 
cântă în psalmi şi trec în eternitate. 

Virgil Mateiaş 


Anii premergători instaurării comunismului au însemnat 
suferință, jertfă şi luptă. Ideea înfiripată de legionari, o mare credință 
şi dreptate, s-a întipărit şi s-a sedimentat cu putere la generaţii întregi 
care au prezentat o adversitate față de opresiune şi nedreptate. Cu 

această zestre oamenii nu cereau decât legi drepte, libertate, ridicându-se 
împotriva sălbaticei prigoane a unor aşa-zişi conducători, care nu 
doreau decât să-şi apere averile, poziţiile şi puterea prin orice 
mijloace. Pentru înlăturarea minciunii şi a oprimării era necesară lupta 
dusă până la moarte. Suferinţa şi durerea au adus mări de lacrimi. Ţara 
Făgăraşului a reuşit să semene teamă şi neîncredere în rândurile 
comuniştilor. „Deseori veneau în sat şi câte 250 de persoane să 
urmărească sau să supravegheze. Erau ca ciupercile după ploaie. 
Rareori întâlneai între ei un om cu suflet“, spun sătenii din Ileni. 

loan Metea, din Ileni, acum pensionar îşi aminteşte cu 
amărăciune de perioada prigoanei comuniste. Întreaga sa familie a 
trăit un coşmar. Tatăl său, Victor S. Metea şi fratele său, Victor 
Metea, au luptat până la sacrificiul suprem împotriva minciunii şi a 
nedreptăţii. Fiind o familie de oameni cinstiţi, gospodari şi înstăriți au 
suportat cu greu perioada cotelor către stat fiind consideraţi chiaburi. 
În 10 mai 1948 Securitatea a venit să-i aresteze pe Victor şi pe tatăl 
său. Victor Metea era student în anul I la Sibiu. Atunci a fost primul 
eşec al Securităţii în Ileni pentru că cei doi au fugit. Timp de doi ani 
tatăl a stat ascuns în sat, iar studentul a fugit în munţi alăturându-se 
grupului deja format. De atunci a început teroarea pentru restul 
familiei Metea. Pe Ioan l-au dus în repetate rânduri la Securitate în 
Făgăraş şi în Sibiu unde era supus la anchete însoţite de tortură câte o 
săptămână, două, o lună sau chiar şase luni. Acest regim dur l-a 
determinat pe Victor Metea, tatăl, să se predea comuniştilor. El a fost 
aspru pedepsit, fiind trimis şi la Canal unde a stat doi ani până în 
1952. În acest răstimp soția sa, Virginia Metea a fost arestată. „Era 
bătută cu bestialitate. O forţau să stea cu capul pe masă şi o băteau cu 
coada măturii pe tot corpul“, relatează Doina, soţia lui loan Metea. 
Timp de două săptămâni, în 1949, loan Metea şi mama sa nu au avut 
voie să părăsească nici curtea, nici casa şi erau păziţii zi şi noapte de 
Securitate. „Aveam la poartă doi castani. Noaptea eram urmăriți din 
acei castani de către securişti, iar în timpul zilei aceştia ne urmăreau 
din casele vecinilor“, îşi aminteşte loan Metea. Cu toată 
supravegherea, familia Metea a păstrat legăturile cu Victor. 
Comunicau prin bilete pe care le lăsau în locuri stabilite de comun 

acord. Virginia mama lor, era cea care ducea corespondenţa şi cele 
necesare lui Victor în munți. Pentru faptul că şi-a ajutat fiul a fost 
bătută. loan Metea a fost arestat de 18 ori. Niciodată nu a avut loc 
vreun proces sau vreo condamnare. La Sibiu a fost reţinut din 
septemrbie 1951 până în martie 1952. „Eram închis într-o celulă mică 
fără lumină. Mai era cu mine un cioban, Dumitru Oprean. N-am reuşit 
niciodată să-i văd faţa. L-am văzut cum arăta abia la nunta mea în 
1956. În celulă aveam câte un prici din scândură şi atât. Era frig şi 
umezeală. Când ne descălțam, şobolanii ne rodeau bocancii. A fost 
cumplit în celula de la Sibiu. Nu au găsit motiv să mă judece. La 
anchete îmi cereau să le spun unde este Victor. Am fost anchetat acolo 
de căpitanul Mezei. Cu mine acesta s-a dovedit a fi totuşi corect. Mi-a 
promis că mă duce să-l văd pe tatăl meu pe care-l adusese de curând 
de la Canal. N-a reuşit să ne aranjeze întâlnirea pentru că în aceea 
seară tatăl meu a fost eliberat, iar în ziua următoare mi-au dat şi mie 
drumul acasă“, povesteşte loan Metea. 

Tot din celula din Sibiu loan Metea îşi aduce aminte despre 
comportamentul unui colonel foarte dur al cărui nume nu l-a reţinut 
însă: „Se îmbrăca în halat alb, ca un medic și la anchete avea un 
bisturiu cu care mă amenința că mă castrează dacă nu-i dau informații 
despre fratele meu“. 

Crunte pentru loan Metea au fost şi anchetele la care a fost supus 
la Securitatea din Făgăraş. Era dus la casa lui Giurca de cele mai 
multe ori de un anume Zăgan, care răspundea de toate cercetările şi 
urmăririle din Ţara Făgăraşului. „Zăgan apărea la Ileni şi nu numai, 
într-o maşină de tip IMS. Era de o duritate şi sălbăticie fără limite. La 
fel ca şi el mai era unul Stoica fără o mână. Metoda lui de tortură era 
curentul electric. Îmi lega mâinile sau picioarele la firele unui 
magnetou electric şi rotea de manivelă până îmi epuiza toate puterile. 
Pe lângă acest sistem de tortură mai folosea bătaia la tălpi, după ce îmi 
lega mâinile şi picioarele peste un lemn sau mă acoperea cu blană şi 
mă lovea cu barosul. Înduram toate acestea cu speranța că dreptatea va 
triumfa într-un final“, a mai adăugat loan Metea. 

Metea îşi mai minteşte numele altor anchetatori de la Făgăraş: 
Stoica (ţiganul), Gheţea, Voinicescu, Voinea, un ţigan poreclit 

Ursarul, Oncescu, Balea şi Bunica. Între anii 1953 - 1956 Ioan Metea 
a fost luat în armată. Pentru că provenea dintr-o familie de partizani 
i-a fost interzis să părăsească garnizoana. Şase luni a făcut armata la 
Tg. Mureş, dar şi acolo a fost supus anchetelor, apoi alte şase luni la 
Malnaş (Tuşnad Băi) şi încă doi ani la Braşov. Până la arestarea 
fratelui său el a fost persecutat încontinuu. loan Metea a abandonat 
liceul în anul II tot din cauza Securităţii. Tatăl său, Victor Metea, din 
1952 şi până în 1958 a fost anchetat şi torturat. În august 1958, 
Tribunalul Militar Cluj în deplasare la Braşov i-a înscenat un proces 
cu martori falşi în urma căruia a fost condamnat la 25 de ani 
închisoare. Odată cu el au mai fost judecaţi şi cumnaţii săi din Şinca 
Veche, Traian şi Gheorghe Popione. „Nici nu ştim unde a fost închis. 
În 20 februarie 1962 mama, mea Virginia Metea, a primit de la 
penitenciarul din Botoşani o adresă cu următorul conţinut: Vă 
trimitem următoarele efecte rămase în unitatea noastră de la deţinutul 
Mitiea S. Victor: una scurtă stofă neagră, una pantalon kaki IV. 
Terminat“ spune loan Metea. Certificatul de deces l-au scos abia în 
iunie 1986 de la Botoşani. În acest act era stipulat că Victor S. Metea a 
decedat în 5 ianuarie 1962. 

Victor Metea fiul, a fost arestat în urma unei însecenări făcute de 
Securitate cu ajutorul lui Nicolescu, omul de legătură al refugiaților 
din munţi care avea misiunea să-i scoată din ţară şi să-i ducă în 
Grecia. Victor urma să plece în grup cu Gheorghe Haşu şi loan 
Chiujdea. Ei au fost însă arestaţi la Bucureşti în vara nului 1955. 
Procesul lor a avut loc la Sibiu unde au fost judecaţi de Tribunalul 
Militar III Cluj în deplasare la Sibiu în 15 iulie 1957. Sentința a fost 
condamnare la moarte prin împuşcare şi a fost pusă în practică în 
noaptea de 14 spre 15 noiembrie 1957 după cum susține Olimpiu 
Borzea din Viştea de Jos. Actul de deces eliberat de Consiliul Popular 
Jilava stipulează însă ca dată a decesului 21 aprilie 1958, actul fiind 
eliberat în 22 februarie 1986. După executarea sentinței au încetat 
persecuțiile, bătaia, anchetele şi tortura pentru familia Metea. 

În 8 iulie 1956, loan Metea se căsătoreşte cu Doina Pop din 
Râuşor. Soţia provenea tot dintr-o familie care a fost supusă ororilor 

regimului comunist. Tatăl ei, Gheorghe Pop, fiind timp de trei luni 
primar legionar, a fost întemnițat 12 ani şi a avut domiciliul forțat fără 
însă să existe un proces. Cei doi îşi uneau necazurile şi suferințele. În 
decembrie 1958, comuniştii au sechestrat familiei Metea toată averea: 
casa, mobilierul, caii, porcii, pământul, uneltele agricole, batoza, 
tractorul, pe care le-au pus în vânzare. Cu înțelegerea unor săteni, 
familia a reuşit să recupereze o parte a acestor bunuri. Casa lor a fost 
transformată de comunişti în locuinţă de oaspeţi pentru perioada 
colectivizării. Abia în mai 1971, familia Metea a reuşit să-şi 
dobândească din nou casa. Obiectele din aur moştenirile de familie, nu 
le-au mai fost înapoiate. Între anii 1962 - 1967, loan Metea s-a angajat 
ca lăcătuş montor la Uzina Vulcan Bucureşti. Din 1967 el a revenit 
acasă şi a lucrat la Combinatul din Făgăraş de unde s-a pensionat în 
1990. Soţia sa, Doina, l-a urmat peste tot unde acesta a lucrat. Virginia 
Metea, mama, a decedat în 1981, ducând cu ea în mormânt o serie de 
secrete privind Rezistența Anticomunistă din Țara Făgăraşului. 

Familia loan şi Doina Metea trăieşte în casa din Ileni care 
adăposteşte suferința anilor de teroare şi prigoană comunistă. 
Pensionar fiind îşi îngrijesc gospodăria făcută după gustului omului 
cinstit şi harnic. 

Capitolul VIII 


Mărturiile soţiei lui Jan Pop luptător în Rezistenţa Anticomunistă 
din Munţii Făgăraşului 


Motto: 

Mândria unui neam se apără cu arma în 
mână. Celor ce s-au înfrățit cu stâncile 
munţilor şi cu fiarele pădurilor, celor ce 
şi-au dat sângele sau au murit în torturile 
securităţii, celor ce au riscat totul ajutându-i, 
un pios gând de recunoştiință 

Ion Gavrilă - Ogoranu 


Rezistența armată din munţii României, de după război, n-a fost 
o luptă a partizanilor, nu a avut un caracter partinic sau etnic, ci a 
pornit din disperarea unui popor a cărui demnitate era în pericol, 
nemaiexistând soluţia salvării. 

La începutul anilor 1948, în Țara Făgăraşului au existat mai 
multe formaţiuni care opuneau rezistență regimului comunist: 
organizația politico-militară condusă de inginerul Gheorghe Toader, 
organizaţia ofiţerilor activi şi deblocaţi din Făgăraş condusă de Sabin 
Mare, organizaţia de educație şi luptă Frăția a elevilor de la Liceul 
Radu Negru, condusă de Victor Roşca, organizația de luptă a foştilor 
voluntari din primul război mondial, organizaţia de intelectuali şi 
țărani numită Reţeaua de Sprijin Viştea, condusă de Olimpiu 
Borzea. Toate aceste organizaţii aveau legături între ele, dar şi cu alte 
formațiuni de rezistență din alte părți ale țării. Prin represiune, 
comuniştii şi Securitatea au reuşit să aresteze foarte mulți luptători din 
aceste organizații. Pe măsură ce unii eroi erau ucişi sau arestaţi, alții le 
luau locul. 

Jean Pop, născut în India Harbor, SUA, în 1908, şi-a însuşit 
misiunea de salvare a naţiunii române de la dezastrul care o amenința 
prin instaurarea regimului bolşevic, totalitar. Avea 43 de ani. Era 
căsătorit cu Maria Şerban din Lisa cu care avea trei copii: Doina 
Maria născută în 1940, lon născut în 1946 şi decedat la numai trei luni 
şi Cornelia Petronela născută în 1952. loan Pop (Jean fiind numele 
folosit în SUA) era absolvent al Liceului de Horticultură. A lucrat 
patru ani la Bucureşti ca litograf în cadrul Ministerului Economiei, 
după care a revenit cu familia în Lisa unde a lucrat ca pădurar. Prin 
natura serviciului loan Pop a avut legături cu organizațiile 
anticomuniste din munţi înainte de 1951. In toamna acelui an, Jean 
Pop şi-a părăsit familia alăturându-se luptătorilor din munţi. De atunci 
el nu a mai revenit la soţie şi copii. 

Satele din Tara Făgăraşului erau supravegheate şi controlate în 
permanență de securitate. Erau trimise companii, apoi regimente 
pentru anihilarea rezistenței. Neputând captura luptătorii, forțele 
securității se razbunau pe familiile acestora ucigând, schingiuind şi 
terorizând. Pentru Maria Pop şi copiii ei calvarul a început într-o 
noapte de septembrie a anului 1951 „În acea noapte a venit foarte 
multă armată şi poliție. Au căutat peste tot, în casă, în grajd, prin 
curte, să-l găsească pe soțul meu. Furioşi că nu au găsit ceea ce căutau 
am devenit eu ţinta lor. Mă duceau de 3-4 ori pe săptămână la Miliție 
să le furnizez informaţii: Unde e, căţea? Eram lovită cu brutalitate fără 
să se țină cont că eram gravidă“, a declarat soţia. Anchetele şi teroarea 
au continuat pentru Maria Pop, soţia lui Jean, mulți ani de atunci 
înainte. „Pentru că nu aveam ce să le spun despre soțul meu mă 
ridicau de acasă mai rar dar tot de două ori pe săptămână ajungeam la 
Securitate. Mă ancheta căpitanul Cârnul, un om voinic şi negricios. 
Când îl vedeam mă treceau fiorii. Era foarte dur şi mă bătea fără milă. 
A venit odată acasă la mine, foarte furios, a controlat şi răvăşit totul şi 
mi-a cerut pozele de familie pe care le aveam. Fotografiile în care era 
şi soțul meu le-a tăiat. In primăvara anului 1952 am fost obligată să 
divorțez. Securiştii îmi spuneau: să divorțezi, că altfel nu scapi. El n-o 
să mai revină la tine. Procesul de divorţ s-a încheiat la 31 martie 1952 
fără participarea lui Jean. Mi-a fost eliberat certificatul de despărțenie 

care avea numărul de înregistrare 008162. Sub presiune şi bătaie 
mi-am reluat numele de fată, Şerban. Ultimul nostru copil, fetiţa 
Cornelia Petronela care s-a născut după plecarea lui Jean, a fost 
înregistrată Şerban şi cu scopul de a fi scutită de ororile comuniştilor. 
După divorţ, de frică, m-am mutat la casa părinţilor mei. Dar teroarea 
a continuat şi acolo“, spune Maria Şerban. În 1953, Maria era deseori 
luată de duba neagră care supraveghea în permanenţă satul şi dusă la 
Miliţa din Făgăraş. Era ţinută câte o zi întreagă, bătută, cerându-i-se 
informaţii despre soţul ei. Împreună cu ea erau duşi fratele, tatăl şi 
mama ei. Copii femeii chiar dacă erau mici rămâneau în grija vecinilor 
şi a unui băiat sărman pe care Maria l-a luat pentru ajutor în 
gospodărie. „Într-o noapte în 1954 au venit din nou securiştii, dar 
foarte furioşi. Au căutat peste tot, au demontat podelele şi au 
scormonit curtea. Probabil, nu au găsit ceea ce căutau pentru că au 
început să ne amenințe cu armele să spunem unde este Jean. Atunci 
timp de două săptămîni am ţinut geamurile înfundate şi am fost lăsaţi 
să facem foc în casă doar seara. Fetiţa cea mică, după plecarea lor, 
vorbea numai în şoaptă. Fata cea mare am găsit-o când m-am întors 
odată de la anchete, ascunsă în grajd pe un scaun cu sora ei în braţe cu 
ochii umflați de plâns şi disperată. Nu aveau inimă, ne torturau pe toți, 
copii, femei şi bărbaţi“, a afirmat Maria Şerban. 

Femeia şi-a întâlnit soțul o singură dată în acea perioadă „Era 
lîngă pârâu în apropierea satului.Era slab, schimbat şi îmbătrânit. Mi-a 
spus că dacă nu reuşeşte să plece în Grecia se va împuşca. Nu mi-a 
ascultat rugile în această privinţă. A fost ultima dată când l-am văzut“. 

Au urmat pentru Maria Şerban şase luni de închisoare la Codlea 
fără să existe o condamnare sau vreun proces. Odată cu ea au mai fost 
arestaţi şi întemnițați: tatăl ei,Cornel Şerban - timp de 1,5 ani şi fratele 
ei Gheorghe Şerban - 4 ani. După eliberarea ei securitatea a continuat 
să vină până în 1957 când a fost judecat Jean Pop. 

In iarna anului 1955, Jean Pop a fost rănit la picior, în lupta 
directă cu securitatea. El urma să ierneze, rănit fiind, întru-un bordei la 
marginea satului Colun. În primăvara anului 1956, Matei Cristea din 
Pojorta l-a pus în legătură cu Costică Nicolescu pentru ai facilita 

plecarea în străinătate. S-a întâlnit cu acesta într-o gară lângă Făgăraş 
de unde au plecat împreună la Braşov. În tren Securitatea i-a pus 
cătuşele la mâini şi l-a arestat. Anchetele şi chinurile îngrozitoare au 
început pentru Jean Pop. El a fost judecat în iulie 1957 în baza 
decretului 199 din 1950 de către Tribunalul Militar Cluj. Sentința cu 
numărul 1369 din 12 iulie 1957 cuprindea: „Învinuit pentru crima de 
uneltire împotriva securităţii interne şi externe a RPR şi crimă de acte 
de teroare şi constituirea în bandă în scop terorist“. A fost condamnat 
la moarte prin împuşcare. 

Şi după sentință şi executarea lui Jean Pop, soția şi copii au fost 
frustraţi de drepturi. Fiica cea mare Maria a fost dată afară din serviciu 
(avea liceul terminat) în favoarea fetei şefului de post care nu avea 
decât patru clase primare. Ea a fost controlată de securitate şi la noul 
ei loc de muncă din Sibiu. Drepturile Mariei Şerban nu au fost 
recunoscute niciodată de regimul comunist. 

Decesul lui Jean Pop a fost înregistrat în Registrul Stării Civile 
abia în 23 decembrie 1964 la Jilava, iar documentul a fost eliberat abia 
în 10 mai 1972 de către Consiliul Popular Jilava. În perioada 1941- 
1944, Jean Pop a fost concentrat în Batalionul Vânători de Munte şi a 
participat la război. Maria Şerban este îndreptățită să primească pensie 
de privare de libertate, pensie de văduvă de veteran de război şi ca 
soție supraviețuitoare a fostului deținut politic, Jean Pop. Ea nu s-a 
mai recăsătorit niciodată. In prezent veniturile ei constau din 
indemnizaţie de DL nr. 118 din 1990 obţinută în mai 1995 şi o pensie 
foarte mică pentru privare de libertate. Dosarul Mariei Şerban privind 
acordarea pensiei de văduvă de veteran de război a fost respins de 
comisia specifică pe motive netemeinice. „Nu vreau răzbunare ci doar 
cei vinovaţi să recunoască ceea ce au făcut. Mulţi dintre cei rău voitori 
sunt morți. Dumnezeu are grijă de toți şi le dă tuturor după fapte“, 
spune Maria Şerban. 

Capitolul IX 


Mărturiile familiilor luptătorilor Nelu Novac şi Nică Chiujdea din 
Berivoi 


Motto: 

Rezistenţa din munţi nu a fost problema unei 
organizații politice anume. Era a suflării 
româneşti care se împotrivea comunismului 
şi pentru acest lucru au fost oameni care au 
pus mâna pe armă. Oameni care au murit... 
Ion Gavrilă Ogoranu 


În rezistenţa anticomunistă din Țara Făgăraşului au fost implicați 
mii de oameni care au susținut luptătorii retraşi în munți şi care au 
rezistat eroic atacurilor securității şi armatei, terorii şi metodelor 
practicate de regimul totalitar. În această luptă s-au unit țărani, 
intelectuali, copii, tineri şi bătrâni care nu sperau decât într-o viaţă 
demnă şi cinstită şi care urau minciuna şi fărădelegea. Prin cei 10 ani 
de suferință, națiunea noastră şi-a demonstrat încă o dată curajul, 
credinţa şi mândria. Atât grupul de partizani refugiat în munți, cât şi 
familiile acestora au înfruntat şi suportat maşina de război a securității 
cu toate capcanele şi hărțuielile ei. S-au pierdut vieţi şi vise. Nimic nu 
i-a putut convinge pe aceşti oameni de toate vârstele şi categoriile 
sociale să renunțe. Durerea fizică şi frica erau controlate şi modelate 
de ei, devenind deseori o armă împotriva comuniştilor. Obstacolul 
care i-a aruncat în închisori, celule şi în lagărele de exterminare a fost 
trădarea. 64 de sate din Țara Făgăraşului au fost martore la acţiunea 
securităţii. Familiile chinuite şi hărţuite recunosc că au existat 
trădători, iar laşitatea şi dorinţa acestora de a se căpătui au dus la 
deznodământul luptei din perioada 1948-1959 şi la sute de victime. Şi 

satul Berivoi a fost supravegheat continu de securitate. Aici elevi şi 
studenți merituoşi au refuzat să accepte ideile noului regim, sfidându- 
le printr-un simplu cântec: „Trăiască Regele“. Acest gest curajos i-a 
costat pe berivoieni 10 ani de prigoană care s-au încheiat cu detenţie, 
procese nedrepte şi execuţii. Este cazul tânărului Nelu Novac. Era elev 
în ultima clasă la Liceul Radu Negru din Făgăraş. Împreună cu colegii 
săi, la încheierea anului şcolar, s-au adunat pe dealul Galaţului şi, în 
momentul lor de fericire, ca absolvenţi, au cântat acel cântec. 
Ghinionul lor a fost că prietenul unei colege a lor era securist. 
Aflându-se despre adunarea tinerilor absolvenţi, Securitatea a început 
să-i caute cu scopul de a-i aresta. Pe Nelu Novac, Securitatea l-a 
căutat acasă imediat a doua zi. Era primul contact al familiei Novac cu 
regimul. De atunci s-a aflat că şi alți colegi ai lui Nelu au fost arestați. 
De frică, Nelu Novac a fugit de acasă. A rătăcit o perioadă prin sat, s- 
a ascuns, după care s-a alipit grupului din munţi. Avea doar 18 ani. 
Minodora, sora lui, spune că de atunci el nu s-a mai întors acasă. A 
început teroarea pentru familia Novac. Bunicii, părinții şi sora lui Nelu 
au fost persecutați şi supuşi la cele mai crunte metode de tortură. La 
interogatorii, securiştii cereau detalii despre Nelu Novac şi despre 
grupul din munţi. Chiar dacă au suportat multă bătaie, familia Novac 
nu şi-a divulgat copilul. „Aveam 12 ani. Mă înfiora numai zgomotul 
maşinii care apărea la poartă. Când soseau securiştii mă strecuram şi 
fugeam, încât n-au reuşit să mă prindă niciodată. Un an întreg n-am 
dormit acasă. Mergeam prin sat şi unde mă primeau dormeam. La un 
vecin mult timp am dormit într-o ladă şi în fân. Sătenilor le era frică 
să mă mai primească“, povesteşte Minodora, sora cea mică a lui Nelu 
Novac. 

Tatăl lui Nelu Novac, Petru Novac, a suferit foarte mult. 
Nemaisuporând anchetele, în 1951 a fugit în munţi la fiul său. Familia 
lui ştia că este arestat. Timp de un an a însoţi grupul de tineri luptători. 
În 1952 se afla la un anume Baciu, un cioban din Săvăstreni. Nora 
acestuia era membră de partid. Pentru a fi credincioasă partidului ea 
l-a denunţat pe Petru Novac. Într-o perioadă foarte scurtă acesta a fost 

prins şi arestat. A urmat un proces, o parodie de proces cum numai 
comuniştii puteau organiza, în urma căruia a fost condamnat la 25 de 
ani muncă silnică. Familia lui spune că a fost mutat până la decretul de 
grațiere din 1964 la închisorile din Aiud, Gherla, Baia Sprie şi Codlea. 
Condiţiile inumane din celulele temniţelor l-au îmbolnăvit pe Petru 
Novac. Efectele acelor ani le-a simţit până la sfârşitul vieţii. Eugenia 
Novac, mama luptătorului, a fost bătută şi torturată cu magnetoul 
electric în timpul anchetelor. Metodele care provocau dureri fizice 
foarte mari au adus-o pe Eugenia Novac la numai 41 de ani la 
infirmitate. Aceasta nu se mai putea deplasa decât în cârje. Mai mult, 
sub ochii ei îi erau torturați copiii şi părinţii. Bunicii lui Nelu Novac 
au fost anchetați la domiciliul lor, bătuți cu patul puștii, cu bâte şi cu 
orice obiect pe care îl aveau la îndemână. „Căţea bătrână“, 
„Bandiţilor“ erau expresiile cu care li se adresau securiştii. 

Fratele lui Nelu Novac,Aurel a fost schingiuit peste măsură. Din 
două în două săptămâni era dus cu duba neagră la Securitate în 
Făgăraş, iar în restul timpului era anchetat acasă sau la Miliția din sat. 
De frica securiştilor Aurel Novac ce avea atunci doar 15 ani, nu mai 
dormea acasă. El îsi găsea culcuşul pe la prietenii din sat. „Unde mă 
prindeau mă băteau. Îmi cereau să le spun despre fratele meu. Chiar 
dacă uneori ştiam despre soarta lui nu le-am spus nimic“, a spus Aurel 
Novac. Acesta ne povesteşte că cele mai crunte metode de tortură pe 
care securiştii le-au folosit în cazul lui au fost bătaia la tălpi şi 
magnetoul electric. „Mă legau cu mâinile la firele electrice ale unui 
aparat. Şi acum am un semn la unul dintre degete. Altădată mi-au 
legat mâinile de picioare sub care au trecut un băț şi m-au atârnat de 
grindă. Cu mestecătorul de lemn m-au bătut la tălpi din 10 în 10 
minute, după care, dacă leşinam, aruncau apă rece pe mine ca să-mi 
revin. După aceste bestialități nu am putut merge şi şedea. Aveam răni 
până la sânge“, îşi aminteşte cu amărăciune Aurel Novac. Printre 
anchetatori au fost: Cârnu, comandantul securității, Zăgan, Vlad, 
Stoica - ciungul, Silaghi, Voinea, Gherghel, Alexandrescu, Luca şi 
Aldea, milițianul din sat. Aurel Novac îşi mai aduce aminte de o 
ispravă a miliţianului lor din sat, Aldea căruia îi era frică de tot ceea ce 

mişca. „La intrarea în sat era o cruce cu Isus răstignit. Noapte fiind, 
milițianul Aldea a crezut că este un partizan şi a tras cu arma“. 

În 15 martie 1952, casa şi curtea familiei Novac au fost 
înconjurate de un batalion de soldați înarmați. Securitatea avea 
informaţia că Nelu Novac a venit acasă. Noaptea pe la 4 a fost trezit şi 
dus afară Aurel Novac pe care l-au pus să cerceteze şura, şopronul şi 
coteţul pentru a-l găsi pe fugar. Acesta a fost scos afară în pijama, 
nepermiţându-i-se să se îmbrace.,„,Eu mergeam în faţă şi securiştii cu 
doi câini mari după mine. Trebuia să înţep tot fânul cu furca pentru că 
ei mă urmăreau. Nu au găsit ceea ce voiau. M-au ţinut după aceea cel 
puţin două ore aşa subţire îmbrăcat, la cireşul din fundul 
curții. Simţeam că nu mai suport şi nu îmi puteam stăpâni tremuratul. 
„Nu te împuşcăm că un cartuş costă 9 lei şi tu nu meriţi, banditule“. 
Atunci, Alexandrescu a fost trântit de scroafa noastră care era prin 
curte. Din răutate a vrut să împuşte animalul dar şi pe mine“, 
povesteşte Aurel Novac. 

Legătura cu Nelu Novac o ţineau tatăl şi mama lui. „Când l-am 
văzut odată pe Nelu era chel. Mi-a spus că securiştii au boala să le 
smulgă părul, aşa că s-a tuns“ afirmă Aurel. Familia Novac îşi menaja 
pe cât putea copii față de securitate cu speranţa ca la anchete să nu fie 
chinuiți atât de mult. „Am fost la un târg în Hurez să vând o mânză. 
M-am întors noaptea pe la 11. Mi-era teamă. Tatăl meu m-a însoţit 
până în Săsciori fără ca eu să ştiu. Am aflat ulterior“, mărturiseşte 
Aurel. 

Din cauza terorii, acesta a cerut comandamentului armatei să fie 
încorporat. În 20 august 1952, Aurel era deja militar. A fost repartizat 
la Sibiu cu indicaţia să lucreze la ocnele de sare. Soarta i-a zâmbit însă 
de data aceasta scutindu-l de această muncă. Trei luni a rămas pe un 
şantier după care alte trei luni a fost mutat în Victoria. A ajuns din nou 
la Făgăraş unde teroarea a reînceput. Comandantul securității, Cârnu 
l-a luat şi de data aceasta în „grijă“. Zece zile a fost purtat pe cărările 
munților să-l prindă pe Nelu Novac. Nu s-a reuşit. Partizanii din munţi 

observau fiecare mişcare a securităţii şi a armatei. Ei se foloseau de 
binocluri, dar şi de intuiţie. 

„Mă ţineau şi câte 10 zile în celulă, unde mâncarea era un terci 
şi linte, iar bătaia de trei ori pe zi. Pentru a obţine informaţii îmi băgau 
în celulă securişti sub pretextul că sunt deţinuţi.Unul, Comanici din 
Ludişor, a îndeplinit această misiune“ a adăugat Aurel Novac. 

Minodora Novac, în prezent Beleaua, mai relatează: „În 1952 
eram doar cu bunicii acasă. Mama, tata şi fratele meu erau arestaţi. Au 
venit securiştii foarte nervoşi. Pentru că m-am speriat am început să 
tip până când aceştia au plecat. În acea noapte n-am stat acasă. 
Plângeam şi alergam pe stradă, batând din poartă în poartă să mă 
primească cineva să dorm. Nu mă primea nimeni de frica securiştilor. 
Nu aş vrea să mai ajungă nimeni să treacă prin ce am trecut noi. Şi în 
şezătoare milițianul Aldea mă urmărea“. 

Mama lor a fost arestată şi câte cinci săptămâni. La anchete în 
celulă ea le-a întâlnit pe Tori Haşu şi pe Dora din Pojorta. „În 
noiembrie 1954, pe la 2 noaptea, m-au dus împreună cu mama la 
Securitate în Făgăraş. De aici ne-au mutat la Braşov, unde l-au adus şi 
pe tata care era deja închis. Când l-am văzut în ce hal ajunsese nu mi- 
am putut stăpâni emoțiile şi am fugit la el. Era ca un copil, slăbit, fără 
vlagă, mâinile parcă erau ale unui nou-născut. l-am luat mâinile, parcă 
acum s-ar întâmpla, le-am mângâiat şi mi-aş fi dorit să fim toţi acasă 
liniştiţi. Visul mi-a fost întrerupt de vocea securistului care spunea: 
Vedeţi în ce hal se află, să-i spuneți lui Nelu să se predea ca să scăpaţi 
toți. Ne-au ținut 3 zile la Braşov în anchete“ mărturiseşte Minodora. 
Aceasta şi-a văzut fratele doar de două ori. „O dată tot grupul a venit 
la noi în şură unde mama le-a dat de mâncare. Erau toți tineri şi 
frumoşi. Mă duceam cu farfurii şi mâncare numai să-i pot vedea. Au 
stat puțin. Mâncau cu rândul pe la familia fiecăruia. Atunci a fost 
ultima dată când mi-am văzut fratele“ mai spune Minodora. Fraţii 
Aurel şi Minodora Novac s-au căsătorit în acelaşi an, în 1955. 
„Nunţile noastre parcă ar fi fost parastasuri. Totul era trist. Eram toți 
cu gândul la Nelu. Eu m-am mutat la soţul meu, Andrei Beleaua, la 
casa familiei Chiujdea, iar Aurel a rămas pe curte“, spune Minodora. 

Fiecare din cei doi fraţi are câte doi copii. Suferințele, persecuția şi 
privarea lor de libertate nu au fost recunoscute şi răsplătite nici în ziua 
de astăzi. „Am vrea să ştim cum a murit Nelu, unde este înmormântat 
şi să cunoaştem dosarul lui. De la el nu mai avem nimic, nici măcar 
pozele pentru că ne-au fost luate de securitate“, mai spun cei doi fraţi. 

Nelu Novac a fost arestat în 31 iulie 1955 împreună cu Laurian 
Haşu. Le-a fost înscenată plecarea în Grecia prin intermediul lui 
Costică Nicolescu. Ei au plecat din gara Viştea de Jos de unde 
Olimpiu Borzea i-a însoţit până la Podul Olt. Până la procesul de la 
sibiu din 15 iulie 1957 Nelu Novac a suportat tortura comuniştilor. El 
a fost condamnat şi executat prin împușcare. 


Nică Chiujdea, zis „Profesorul“, executat prin împuşcare 


loan Chiujdea era student în ultimul an la Facultatea de Ştiinţe 
Naturale din Cluj. I se spunea Nică, iar grupul din munţi l-au poreclit 
Profesorul. În anul 1947 a venit definitiv acasă de la Cluj, probabil 
datorită persecuţilor. a stat asuns până în 1949 când s-a alăturat 
grupului din munţi condus de Gavrilă Ogoranu. Decizia lui Nică de a 
pleca în munți a adus însă necazuri familiei Chiujdea. Părinţii şi fraţii 
lui au fost anchetați şi torturați de securitate. Nepotul luptătorului, 
Andrei Beleaua povesteşte: „Tata şi mama ţineau legătura cu el. De 
mine se fereau pentru că eram doar un copil. Într-o noapte a venit 
Cârnul la noi acasă. M-au scos pe mine şi pe tata la poartă şi ne-au dus 
apoi la cineva în sat unde se presupunea că ar fi fost ascuns Nică. Tot 
atunci le-au scos pe mama şi pe bunica din casă. Între timp doi 
securişti s-au ascuns sub pat cu scopul să afle din discuţia celor două 
care reveneau în casă, despre Nică. Într-un târziu ne-am întors şi noi 
acasă când le-am găsit foarte speriate şi obosite. Cred că le-au bătut. 
Altă dată ne-au ameninţat cu deportarea. Eram pregătiţi în orice clipă 
să fim duşi din sat. Dumnezeu ne-a ajutat. De atunci sunt bolnav de 
inimă şi foarte speriat“. 

În momentul în care Andrei Beleaua îşi amintea prin ceea ce a 
trecut era foarte emoționat şi tremura. 

În percheziţiile continue la casa lui Nică, securiştii i-au scos toate 
cărțile în curte şi le-au dat foc. Nepotul lui, Andrei, s-a împotrivit dar 
aceştia l-au anihilat cu o lovitură de pat de puşcă în cap.,,Veneam de la 
pădure cu tata. Am găsit-o pe bunica în curte cu securiştii. O băteau cu 
o bucată de fier. Era tot corpul brăzdat de vânătăi şi de urmele 
fierului“, relatează Andrei Beleaua. Alături de bunici, mama lui Nică, 
Maria Beleaua, s-a îmbolnăvit de inimă. Persecuţiile nu s-au oprit aici. 
Andrei şi-a găsit cu greu un loc de muncă pe motiv că provenea din 
familia „banditului“. A lucrat la Nitramonia de unde în 1990 s-a 
pensionat. Tatăl lui Andrei şi fratele lui Nică s-au îmolnăvit tot de 
inimă decedând înainte de evenimentele din decembrie 89. 

Sora luptătorului, Elena Beleaua şi soţul ei, Aurel, au fost 
condamnaţi la câte 8 ani închisoare. Eugenia Comanici, o altă soră a 
Profesorului a fost închisă 2 ani alături de Gema Novac. Minodora 
Novac s-a căsătorit cu Andrei, nepotul lui Nică Chiujdea. „Era Ajunul 
Crăciunului. Cârnu ne-a anunţat că ne deportează. Ne-am pregătit 
bagajele. Nu şi-a dus la îndeplinire dorința pentru că a avut un 
accident de maşină la Ileni. Dumnezeu nu i-a ajutat, ca de altfel pe toți 
turnătorii“, a adăugat Minodora. 

În vara anului 1957 au primit de la Penitenciarul Jilava o 
înştiinţare prin care li se cerea să ridice efectele defunctului Nelu 
Novac. Au mers Andrei Beleaua şi Aurel Novac. Li s-a înmânat un 
pantalon fără un crac şi o geacă ruptă. Au fost obligaţi să plătească şi 
cheltuielile de judecată ale procesului. „Ce vreţi bandiţilor, astea sunt 
hainele lui“, a răspuns şeful închisorii la întrebările celor doi. 

Minodora a ţinut să mai adauge: „Toţi cei care au scris despre 
rezistență nu l-au amintit pe tatăl meu, Petru Novac, care a stat un an 
cu ei în munţi. Nu-mi explic de ce. lar pe noi ne-au marginalizat chiar 
şi în filmul Luciei Hossu Longin. Au fost suferinţe care au trecut, dar 
care au lăsat urme. Dumnezeu ne vede pe fiecare“. 

Familiile lui Nelu Novac şi Nică Chiujdea le-au ridicat câte o 
cruce în cimitirul din satul Berivoi. „Prin anii 1980 mai multe surse 
ne-au informat că ei trăiesc. I-am aşteptat şi îi mai aşteptăm şi astăzi“, 
au încheiat cei rămaşi în viaţă din cele două familii Novac şi Chiujdea. 

Capitolul X 


Mărturii despre dr. Nicolae Burlacu, luptător în rezistența 
anticomunistă din Munţii Făgăraşului 


Motto: 

Toţi eram liniștiți, resemnaţi cu soarta, doar 
ştiam când am pornit pe acest drum că nu 
există întoarcere, decât dacă Dumnezeu îţi 
ia mintea şi te face să-ţi terfeleşti onoarea. 
Versurile lui Radu Gyr, scrise în temnița 
Aiudului, sunt semnificative: 

Și spune morţilor de sub troițe sfinte, 

Că va veni cândva o dimineaţă 

Când neamu-ntreg va înălța la viaţă 

Cuvinte către sfinţii din morminte 

Dr. Nicolae Burlacu 


„Eram medic în Făgăraş în perioada ianuarie 1950 până în 15 
martie 1953, când la scurt timp după ajungerea mea în Făgăraş am luat 
legătura cu grupul de rezistență din Munţii Făgăraşului, prin prietenul 
meu de atunci, loan Grovu. 

Acesta mi-a relatat situaţia grupului, în special în legătură cu 
aprovizionarea tot mai dificilă, mai ales că din cauza informatorilor 
atraşi de securitate prin bani şi şantaj mulţi dintre cei care-i ajutau pe 
fugari erau condamnaţi la ani grei de închisoare, iar familiile lor 
persecutate şi ţinute sub o teroare continuă. Aprovizionarea mai era 
dificilă şi din cauza faptului că trupele de securitate supravegheau 
continu toată zona, începând de la Magura Codlei şi până la Podul 
Olt. Activitatea trupelor de securitate sau ale armatei era întărită şi de 
raidurile avioanelor pe care noi le consideram americane pentru că 

paraşutau la întâmplare alimente. Uneori mai reuşeam şi noi să 
prindem ceva din cele paraşutate, dar cel mai adesea trebuiau să 
părăsească acea zonă care era imediat cercetată de trupele securității. 
Aceste paraşutări ne-au făcut mai mult rău decât bine. Văzând bunele 
intenții ale armatei americane care avea un punct de comandă la 
Salonic, cum aflaserăm noi, şi având multă stimă pentru această 
armată, pe care o aşteptam ca eliberatoare, ne-am hotărât să găsim o 
legătură prin care să-i putem informa de ceea ce se petrece în zonă şi 
mai ales în munţi. Nu ştiam la acea dată că politicienii anglo- 
americani ne vânduseră ruşilor la Yalta, ca de altfel jumătate din 
Europa, fiindcă aşa le dictaseră lor forțele din culise ce le aranjau 
accesul la putere. În desele mele călătorii la Bucureşti pentru a asista 
la diverse meciuri de fotbal (mă afirmasem un mare microbist) pentru 
a nu trezi suspiciuni am ajuns la un om care făcuse studii în străinătate 
şi care avusese funcţii la Yalta, Curtea de Casaţie în justiția 
Bucureştiului şi pentru care eu aveam mare stimă şi afecţiune. Lui îi 
destăinuisem cele ce mă preocupau pe mine atunci, mizând pe o 
eventuală legătură cu vreo legaţie străină care să ne ajute. Într-o 
discuţie avută cu domnul consilier, în primăvara anului 1953, mi-a 
spus: măi băieți, căutați şi vă dați la fund, nu mai ieşiţi în primele 
rânduri cum doresc cei de la putere, ca să vă descopere şi să vă 
extermine. Va veni vremea când va fi nevoie de oameni ca voi, 
cruțați-vă! Nu vor face politicenii americani război pentru că 
Eisenhower este mason şi execută ordinele primite de la Marea 
Alianță. Să ştiţi că în primăvara aceasta (1953), la Praga s-a întâlnit 
Kahalul - organizaţia evreiască şi care nu s-a mai întâlnit de 50 de ani, 
cuprinzând atât pe evreii săraci din Rusia şi răsărit precum şi pe cei 
bogaţi din America şi Occident şi s-a hotărât să nu se facă război. Nu 
am crezut ce mi-a spus. Am zis că bunul domn, înțelept cum îl ştiam a 
îmbătrânit. După atâţia ani şi după atâtea jertfe, după atâți oameni 
valoroşi sacrificați, am văzut câtă dreptate a avut. 

În căutarea unei legături cu străinătatea am găsit prin avocatul 
Vidraşcu o relaţie la legația Elveţiei, care însă aflând situaţia de la noi 

ne-a refuzat. Am căutat alte soluţii şi prin colonelul doctor Muntiu 
Jovu din Sibiu şi prin judecătorul Grigore Cioloboc din Făgăraş mutat 
la Sibiu, ajungând la Mare Sabin, fost căpitan de infanterie din 
Făgăraş care îl avea ca radiografist pe Rada Ilie. Ei au fost însă 
descoperiţi de securitate cînd Rada Ilie a luat otravă şi a murit. 

Şi după acest eşec am căutat soluții, dar am fost arestat de 
securitatea din Braşov prin colonelul Moiş şi căpitanul Ernest Deitler 
şi pus în faţa unor probe clare ale vinovăţiei mele şi am acceptat de 
formă colaborarea cu securitatea, dar scopul meu era să urgentez 
plecarea din ţară cel puțin a mea, a lui loan Grovu şi a doi din munţi 
care să vină apoi paraşutaţi şi să stabilim legătura cu un avion care să 
aterizeze lângă Cârţisoara. Am fost eliberat în câteva ore pentru că 
securitatea a crezut în această colaborare. Ajuns seara la Făgăraş l-am 
anunţat pe Grovu de cele întâmplate iar acesta a anunțat grupul din 
munți. Împreună cu el am hotărât să trimitem şi băieţilor un bilet cum 
obişnuiau ei să lase la stâni şi la oamenii de unde se aprovizionau, dar 
care bilet să ajungă la securitate prin oamenii care erau eventuali 
anchetați. Astfel, securiştii se puteau convinge prin acest lucru că eu 
îmi îndeplinesc angajamentul de colaborare. Biletele au fost scrise de 
Sofonea. Colonelul Moiş mi-a adus o cutie cu vaselină specială pentru 
bocanci pe care o puteau depista cu uşurinţă câinii dresați ai 
securității. Eu aveam obligaţia să înmânez vaselina fugarilor care să o 
folosească şi astfel să fie prinşi cu câinii de securitate. În acest timp 
dată fiind situaţia mea, am căzut de acord cu Grovu să încercăm să 
plecăm din ţară prin Bulgaria în Grecia. S-a oferit să ne ajute căpitanul 
Gheorghe Yann, care spunea că ne trece prin zona vecină cu Hârşova, 
întrucât el cunoştea foarte bine acea zonă. Nu am reuşit să facem acest 
lucru pentru că am fost trădați. Era octombrie 1954 când eu am fost 
arestat. La câteva zile după arestare mi-am dat seama că profesorul 
Grovu nu numai că a declarat tot ceea ce ştia în legătură cu planul 
nostru de plecare în Grecia prin Bulgaria, dar a trecut total de partea 
securității, ajutându-i pe comunişti să-i prindă pe fugari. Atât maiorul 
Mezei, cât şi căpitanul E. Deitler mi-au cerut să scriu scrisori prin care 
să afirm că am ajuns în Grecia. Prin agenții lor ei au împrăştiat zvonul 
că eu aş fi vorbit la radio Paris. Am refuzat să fac acest lucru. A rămas 

doar Grovu, colaborator al securităţii. Fugarii se întrebau de ce 
primesc scrisori doar de la el. Le răspundeau că eu eram în Spania şi 
doar el, Grovu a rămas în legătură cu Munţii Făgăraşului. 

La una din durele anchete, colonelul Moiş mi-a spus: Faci pe 
eroul dar pe mormântul tău se vor p... câinii, aşa cum s-a întâmplat cu 
alţii. El vorbea de cei care au fost împuşcaţi nejudecaţi. De exemplu 
Eugen Pintea, împuşcat de căpitanul Mathe lângă Blaj, pe malul 
Târnavei. Am replicat: dacă vor face câinii aşa ceva pe mormântul 
meu nu are nici o importanţă, ei fiind animale neştiutoare, dar e trist 
că pe mormântul celor care au făcut România Mare, pe care noi nu am 
fost vrednici să o păstrăm se p... oamenii. Colonelul Moiş a tăcut şi m- 
a expediat în arestul de la subsol de unde apoi m-au dus la Bucureşti la 
Malmaison, unde am fost ţinut singur până în iunie 1957 când am fost 
readus la Braşov în vederea procesului. Atunci a fost judecat şi grupul 
din munţi cu excepţia şefului lor, inginerul loan Gavrilă capturat prin 
zelul lui loan Grovu. Acesta fusese eliberat, primise postul de director 
la un liceu din oraşul Victoria. 

La Malmaison am fost ţinut timp de doi ani închis şi nu aveam 
voie să vorbesc sau să mi se vorbească. Făceam doar semne, dacă 
doream medic arătam la cap, dacă doream raport la comandant arătam 
pe umăr epoleți. În vara anului 1956 căpitanul Deitler mi-a spus: 
doctore politica e așa şi aşa. Îţi dau un dosar să-l citeşti până când eu 
lecturez ziarele (Scânteia). Văd că te-ai avut bine cu jidanii. Nu ştiam 
atunci că şi el era evreu. De la doi oameni ai referințe proaste, restul 
sunt bune. Referințele proaste erau de la un oficiant sanitar Birghişan, 
fost secretar PCR şi de la Forsea, care deţinea atunci funcția de 
administrator la spitalul Făgăraş. Acesta era o lichea, un ticălos şi o 
lepră ordinară. El făcea discursurile semidocților care conduceau 
raionul Făgăraş. Aveam şi patru referinţe foarte bune şi anume de la 
doamna Ana Popa originară din Voivodeni şi al cărei soţ era director 
la Banca de Investiţii. A doua de la Petre Coruţ, secretarul de bază 
PCR din Combinatul Chimic. Alta de la doctor Andrei Neumann, 

renumit medic internist şi şeful comunităţii evreieşti din Făgăraş şi a 
patra de la Josif Ziegler, tot medic. 

In primăvara anului 1957 la Securitatea din Braşov am întâlnit o 
nouă echipă condusă de colonelul Gheorghe Crăciun. Procesul a avut 
loc la Sibiu, iar după 20 iulie 1957 am mai fost ținuți la Securitate 
câtva timp. Atunci am aflat că doctorul Stanciu din Viştea de Jos, un 
foarte bun medic internist în Braşov, s-a sinucis. Procesul a durat 5 
zile unde am fost judecat de căpitanul Dragoş Cojocaru, de procurorul 
Liviu Virgil de la Tribunalul Militar Cluj. La proces l-am cunoscut pe 
loan Chiujdea, pe Victor Metea, un tânăr sclipitor ca inteligenţă, de 
care m-am ataşat foarte mult, Nelu Novac, Laurian Haşu, Gheorghe 
Haşu şi Jean Pop. Am constatat că din proces au fost scoşi Ion Ilioiu 
care era foarte bolnav şi loan Grovu care făcuse vânzarea. Din lot mai 
făceau parte Olimpiu Borzea din Viştea de Jos şi preotul Dâmboi din 
Râuşor. După proces am fost duşi la Penitenciarul Sibiu. În 3 august 
mi s-a comunicat prin grefier pedeapsa de condamnare la moarte prin 
împuşcare, când mi-a fost dată o cerere prin care să cer recurs la 
Tribunalul Suprem. În 6 august dimineaţa am fost scoşi din celule şi 
duşi la subsolul închisorii unde în prezența maiorului Vlad ne-au fost 
puse lanţuri la picioare şi cătuşe la mâini, după care am fost îmbarcaţi 
în două maşini şi trimişi la Braşov. Cât timp voi mai trâi voi ţine 
minte acest transport spre Braşov al întregului lot din munţi. Pentru 
mine şi Olimpiu Borzea pedeapsa a fost comutată în închisoare pe 
viață. Vroiau să ne ducă la Bucureşti. Fiind foarte, cald autoduba s-a 
oprit la intrarea în Azuga. Gardienii ne-au dat nişte căni mari cu apă să 
bem de la un izvor aflat pe marginea şoselei. Au trecut anii. Băieţii din 
munţi au fost executaţi, iar Olimpiu Borzea şi eu am fost eliberaţi cu 
toți deţinuţii politici în august 1964. La Bucureşti am fost depuşi la 
Uranus, secția condamnaților la moarte. Celulele aveau ca mobilier un 
sac de paie, o pătură aşezată direct pe ciment care servea drept pat. 
Pentru ceai şi apă ne-au dat câte o cană din metal. Pentru necesităţi o 
oală de noapte metalică. Celula era luminată zi şi noapte de la un bec 
şi de la o mică fereastră amplasată deasupra uşii prin care se făcea 
totodată şi aerisirea. Lanţurile nu ne-au fost scoase de la picioare. Toţi 
eram liniștiți şi resemnaţi cu soarta. În noaptea de 10 spre 11 


59 


octombrie 1957 am auzit uşile de la unele celule deschizându-se şi 
lanţurile zornăind.Cei care erau scoşi din celulă erau duşi în altă parte 
şi readuşi înapoi. A durat această operațiune până dimineaţa. Mi-am 
dat seama despre ce era vorba când mi-a venit şi mie rândul. Am fost 
puşi să facem cerere de grațiere la Prezidiul Republicii. Un gardian cu 
care eu mai povesteam din când în când mi-a spus că înaintea mea a 
fost dus Victor Metea să facă cerere. Acel gardian mai discuta cu mine 
noaptea pentru că a aflat că sunt medic şi-mi cerea sfaturi pentru 
copilul său care avea doar un an. Acesta mi-a relatat că nu a vrut să 
ajungă pe postul de gardian dar a fost trimis de UTC. El mi-a mai 
destăinuit că urmează o şcoală de piloți comerciali şi că în curând va 
pleca de la închisoare. Tot el mi-a povestit că ştia ce au făcut tinerii în 
munţi de la Metea şi şi-a exprimat regretul că aceşti băieţi cu carte au 
ajuns aici. Zilele treceau mai greu sau mai uşor după cum aveam 
preocupări „mintale“. În noaptea de 14 noiembrie 1957, după 
schimbul santinelelor de pază, am auzit un zgomot de lanţuri şi în 
dreptul uşii mele a tuşit Chiujdea. Era începutul sfârşitului. Chiujdea, 
şeful lotului nostru, un ardelean serios, chibzuit, sobru, mergea pe 
drumul fără întoarcere. A urmat apoi Victor Metea de care eu mă 
legasem sufleteşte încă de la proces datorită firii lui vesele, deschise, 
încrezătoare, pline de bunătate şi sclipitoare. Au plecat atunci un 
număr de şase. A urmat o pauză lungă, care nu se mai sfârşea. Ne 
aşteptam şi noi rândul. Văzând că pauza se prelungeşte prea mult am 
bătut în uşă şi am cerut gardianului raport la ofiţerul de serviciu. 
Acesta mi-a răspuns: Ce mă eşti nebun? În miez de noapte să aduc 
ofițerul de serviciu la tine? I-am spus în şoaptă dar hotărât că dacă nu 
vine voi face un scandal de ridic toată secția în picioare. Ofiţerul a fost 
anunțat şi după puţin timp am auzit zăvorul uşii. Conform 
regulamentului din închisoare m-am dus în fundul celulei cu faţa la 
perete şi cu mâinile la spate aşteptând ordinul. Era un maior care din 
pragul celulei m-a întrebat: Ce vrei, mă? I-am spus că vreau să fiu dus 
şi eu cu cei din lotul meu. A rămas surprins şi mi-a răspuns: Stai aici 
că stai bine. A mai adăugat: Mi se pare că tu eşti medic. La voi boală 
lungă, moarte sigură. Am înţeles atunci că numai grupul din munţi a 
fost dus pentru execuţie, iar mie şi lui Olimpiu Borzea ne-a fost 

comutată pedeapsa. În ziua de 26 decembrie 1957 am fost dus în 
biroul comandantului care mi-a citit decretul prin care preşedintele 
prezidiului mi-a grațiat pedeapsa cu moartea şi a comutat-o în 
închisoare pe viaţă. Atunci mi-au fost scoase şi lanţurile de la picioare 
pe care le purtasem de trei luni. Până a venit mecanicul să-mi taie 
lanţurile maiorul m-a provocat la discuţii. I-am povestit cum ofițeri 
din MI au încercat în timpul detenției să mă determine să devin 
informator. De asemenea, i-am spus că am refuzat. Maiorul părea un 
om blând, mai ales că i-a spus mecanicului să fie atent să nu mă 
lovească atunci când taie lanțurile. Aveam picioarele pline de răni. 
Când am revenit în celulă am fost surprins să găsesc cana plină cu o 
porţie dublă de marmeladă. Am deschis vizeta şi atunci gardianul mi-a 
zis: Este Crăciunul, să-l simţi şi dumneata. Eliberarea a venit în august 
1964 în baza decretului de grațiere“. 

Datele ne-au fost furnizate dintr-o scrisoare pe care dr. Nicolae 
Burlacu a trimis-o şi în Germania. 


Capitolul XI 


Ion llioiu - luptător în rezistenţa anticomunistă din Munţii 
Făgăraşului 


Motto: 

Țară scumpă, te iubesc şi acum ca şi atunci, 
şi cu oase frânte şi cu amintiri împovărate 
de grozăvii, făcute de semeni de-ai noştri, 
sub presiunea şi influența celor mai 
crânceni duşmani ai tăi şi ai firii omeneşti 
Dumitru Moldovan - luptător în rezistența 
anticomunistă 


Ion Ilioi, sâmbetean la origine, a intrat în rândurile grupului de 
luptători anticomuniști, Vulturul Carpaţilor, în ultima clasă de liceu, în 

1948, când avea 18 ani. „Aveam colegi care s-au ataşat fără să 
cârtească ideilor comunismului. Aceştia erau elevii cei mai slabi din 
clasă şi cu un comportament îndoielnic. Am refuzat să intru în 
rândurile UAER -organizația de tineret comunist. Acest lucru m-a 
făcut să fiu pus pe lista neagră a securității, pe care au completat-o toți 
colegii mei din organizaţie. Noi am renunțat la familii, la viaţa liniştită 
de acasă, la plăcerile vârstei adolescentine pentru a înfrunta cu arma în 
mână trupele armatei şi ale securității care voiau să impună o dictatură 
comunistă cu minciună şi asuprire. Situaţia s-a înrăutățit începând cu 
1950, odată cu declanşarea războiului din Coreea. Comunismul şi 
bolşevismul puneau tot mai mult stăpânire pe întreaga lume. În mintea 
crudă a noastră, a luptătorilor, scăparea o vedeam doar de la 
americani. Realitatea s-a dovedit a fi însă alta. Lupta noastră n-a făcut 
decât să întârzie instaurarea comunismului, nicidecum să-l oprească. 
Grupul „Vulturul Carpaţilor“ s-a ascuns, dată fiind situaţia, hăituind şi 
înnebunind trupele securităţii. Eu am rezistat în munţi până în august 
1954, când într-o luptă deschisă pe Muntele Avrigului, securitatea m-a 
rănit grav. Un glonț mi-a perforat plămânul drept, ficatul şi coloana 
vertebrală. De atunci soarta îmi era pecetluită. Am căzut rănit. Un 
ofiţer, care m-a descoperit a început să mă lovească şi să mă târască pe 
cărările munţilor prin bolovani, răzbunându-se pentru ceea ce am făcut 
eu intrând în grupul din munţi. Nu am fost omorât pentru că securiştii 
sperau să obţină de la mine informaţii despre luptători. Am fost dus la 
Spital în Sibiu unde am fost operat. La nici două zile de la intervenţia 
chirurgicală au început anchetele. M-au chinuit foarte mult. Au folosit 
hipnoza la anchete, pentru a obţine ceea ce doreau. Numai credinţa în 
Dumnezeu şi iubirea de ţară m-au ţinut în viaţă. Cruzimile lor 
inimaginabile au fost biruite de idealul profund pe care îl aveam eu. În 
starea de hipnoză mi se impuneau stări limită, ca de pildă: Eşti la 
marginea unei prăpastii adânci, nu este nici un fir de iarbă de care să te 
ţii şi mâinile îţi sunt legate; Eşti în vârful unui copac înalt şi nu poţi 
coborî; Te împiedici şi îți rupi piciorul. La toate acele comenzi, fiind 
hipnotizat, simţeam şi trăiam toate acele stări şi dureri care de fapt 


62 


erau imaginare. Mi-au insuflat stări de iubire sau de ură profundă. 
M-au înebunit. Nu aveau ce scoate de la mine pentru că ei ştiau mai 
multe decât mine. Ceea ce mi-au făcut era din răutate. Ajunsesem să 
mă urăsc pentru că trăiam. Îi rugam să mă omoare pentru a-mi opri 
chinurile“, povesteşte Ion Ilioi. 

Pentru Ion Ilioi chinul a durat patru ani. În 1958 a fost judecat şi 
condamnat la muncă silnică pe viaţă. Pedeapsa primită de Ion Ilioi a 
depins şi de starea sănătăţii lui. După sentință el a fost încarcerat la 
Aiud. Aici a suportat regimul dur din închisoare. Timp de zece ani nu 
a reuşit să comunice deloc cu familia. Între pereţii închisorii şi în 
timpul anchetelor şi-a pierdut parțial vederea. Decretul de amnistie din 
1964 i-a redat şi lui Ion Ilioi libertatea. Avea 34 de ani. Întors acasă 
şi-a găsit părinţii bătrâni, bolnavi şi fără ajutor. Pământul le-a fost luat 
de CAP. „Nu mai aveam nici o speranță. Mă consideram un om fără 
viitor. Am urmat un tratament la întoarcerea din închisoare, dar nu m- 
a ajutat să mă vindec. Urmările vieții din închisoare le resimt şi acum. 
Mi-am întemeiat o familie mult mai târziu. Cu toate acestea nu 
consider un timp pierdut tot ceea ce am făcut. Cred că am făcut ce 
trebuia. Chiar dacă nu am biruit, sunt cu conştiinţa împăcată şi nu mă 
simt vinovat pentru deznodământul luptei noastre. Dacă ar trebui s-o 
luăm de la capăt aş proceda la fel“, mai spune Ion Ilioi. 

Capitolul XII 


Dezvăluirile lui Virgil Radeş din Berivoii Mici, luptător în 
rezistenţa anticomunistă din Ţara Făgăraşului 


Motto: 

Veacul acesta stă sub semnul blestemului 
tăgadei Tale, a trufiei luciferice care l-a 
făcut pe om să se creadă stăpân sieşi şi 
universului, dar neamul nostru şi-a ispăşit 
rătăcirea în temnițe şi afară, cruţă-i 
Doamne viața şi luminează-l, că Tu nu pui 
pe un ram un fruct mai greu decât ştii că-l 
poate purta. Pe crucea răstignirii strigăm ca 
Fiul Tău: Dumnezeule, Dumnezeule pentru 
ce ne-ai părăsit?! Dar dacă, oameni fiind, 
nu ne vei mai găsi?! 

Virgil Mateiaş 


Miile de oameni care au suportat umilinţa fizică au demonstrat că 
suferinţa nu este istovitoare. Prin urmare, în închisori şi în afara lor au 
existat sfinți, dar şi oameni ucigaşi. Povara grea a fost dusă de unii 
sângerând, îngenunchind până la capăt, unii căzând sub apăsarea ei, 
alții s-au sinucis, iar alții au aruncat-o pe umerii altora. 

Un exemplu de suferință este Virgil Radeş din Berivoii Mici. În 
1948 era student în anul II la Facultatea de Construcții din Timişoara. 
Era perioada cănd comuniştii arestau studenţii care aderau la ideile 
legionare. Atunci, Virgil Radeş a plecat din Timişoara şi a revenit în 
satul lui natal. Prietenii şi colegii lui din zonă se aflau în aceeaşi 
situație. De teama securităţii toți evitau contactul direct cu 
reprezentanții secerii şi ciocanului. Virgil Radeş trăia ascuns pe la 

vecini, cunoştinţe sau rude. Prigoana l-a determinat să se hotărască să 
fugă la grupul din munţi, format din tineri pe care-i cunoştea. Era în 
1950. S-a întâlnit cu prietenul lui, Marcel Cornea din Șinca Veche, 
care era student în anul II la Facultatea de Farmacie din Cluj. Au stat 
ascunşi în Ohaba două săptămâni, la Ştefan Idomir, o rudă a lui 
Cornea. Urma ca în 15 noiembrie să se întâlnească în Părău cu 
prietenii lor din munţi, Gavrilă, Socol, Ilioiu, Şovăială şi alții. 
Întâlnirea trebuia să aibă loc la casa directorului de şcoală din Părău, 
învățătorul  Pridon. Partizanii nu au sosit la întâlnire, probabil au 
simţit pericolul ce plana în întreaga zonă. În schimb cei doi luptători 
s-au întreţinut cu grupul de sprijin din Părău, condus de învățătorul 
Pridon. Acest grup era format din oameni din sat care acordau sprijin 
luptătorilor din munți, iar la nevoie se puteau transforma într-o 
rezistență activă. 

„Am discutat cu acest grup al învățătorului Pridon până în jurul 
orei două din noapte. Împreună cu Marcel Cornea am vrut să dormim 
în şură. La insistenţele lui Pridon am acceptat să ne culcăm în casă. 
După vreo două ore am fost treziți brusc. Miliţienii înarmaţi care au 
dat buzna în camera unde dormeam ne-au somat: Sus mâinile. Marcel 
a încercat să-şi ia mitraliera de la marginea patului. Gestul lui l-a 
surprins pe un miliţian care era din Veneţia şi care imediat a tras 
împuşcându-l mortal pe Marcel. Pe mine m-au legat, iar pe Marcel 
l-au luat într-o pătură şi ne-au băgat pe amândoi într-o dubă. Am fost 
duşi la dispensarul din Șercaia. Nu mai ştiu ce s-a întâmplat cu Marcel 
Cornea. Abia la proces am aflat că Marcel Cornea într-adevăr murise 
atunci“, povesteşte Virgil Radeş. Eroul a fost dus apoi la sediul 
Securităţii din Făgăraş, la casa lui Giurcă. Timp de câteva zile a fost 
anchetat în scopul obținerii de informaţii despre grupul din munţi. A 
fost interogat de Vlad şi de unul Sichea. „Pe Vlad l-am reîntâlnit după 
1964, când lucram la Autobaza Făgăraş. El era cel care făcea controlul 
din partea forului judeţean. Revăzându-l mi-am derulat din nou filmul 
barbariilor securităţii în care Vlad era un pion principal. Şi acum el era 
la fel de triumfător şi de bestial“, îşi aminteşte Virgil Radeş. A fost 
dus şi la securitate în Braşov unde anchetele au fost însoţite de tortură. 

„Magnetoul electric a fost cea mai groaznică suferință. Mă ţineau 
conectat la curent electric până cădeam jos. Simţeam că-mi iese 
creierul din cap. Era un chin extraordinar care nu poate fi descris în 
cuvinte. Am încercat cât am putut să ocolesc unele dezvăluiri. Chinul 
a durat până în 1951 când a avut loc procesul. În 16 iulie 1951 am fost 
judecat de Tribunalul Militar Stalin alături de un lot format din mai 
mulți luptători: învățătorul Pridon, o parte din oamenii care au făcut 
parte din grupul pasiv din Părău, Socol, Duminecă şi Stanciu. Am fost 
condamnat la 15 ani muncă silnică. Tot atunci Silviu Socol, 
Duminecă, Stanciu şi Pridon au fost condamnaţi la moarte şi executați 
la Jilava în 1955“, spune Virgil Radeş. Sentința lui Radeş avea 
stipulată acuzaţia - uneltire contra ordinii sociale. El a fost întemnițat 
la închisorile din Piteşti, Gherla şi Aiud. „La Piteşti am stat doar 
câteva luni. Era la sfârşitul procesului de reeducare ce s-a desfăşurat în 
acel penitenciar. M-au băgat într-o cameră mare împreună cu alţi 30- 
40 de deţinuţi. Au încercat să ne convingă să devenim turnători. În 
perioada 1952-1956 am fost la Gherla, iar apoi la Aiud de unde m-am 
şi eliberat. La închisoarea Aiud stam într-o celulă de 4/2 metri alături 
de alți 12 deţinuţi politici. Dormeam în paturi fără saltele, fără pături, 
fără aerisire şi în semiîntuneric. Mâncarea pe care o primeam era 
foarte slabă: varză, gogonele care alternau cu fasole cu jumări foarte 
grase. Erau nişte şocuri alimentare care aveau scopul de a ne 
îmbolnăvi“ mai povesteşte Radeş. 

La intrarea în rezistență Virgil Radeş era un tânăr solid, chipeş, 
iar la ieşirea din închisoare a ajuns la 53 de kg. După decretul de 
grațiere din 1964, Virgil Radeş s-a întors acasă. Familia i-a mărturisit 
suferințele suportate în timpul prigoanei comuniste. Mama, tatăl şi 
fratele lui au fost şi ei persecutați de securitate. După 1964 a încercat 
să-şi continue studiile la Facultatea din Timişoara dar o condiţie 
pentru a fi reprimit era prezentarea la securitate. Radeş a făcut şi acest 
demers, dar securiştii i-au impus să fie colaborator al lor dacă vrea 
să-şi completeze studiile. Radeş a refuzat acest compromis şi totodată 
a renunţat şi la studiu. S-a angajat la Autobaza din Făgăraş ca 
tehnician de unde, în 1986, s-a pensionat, după 24 de ani de vechime. 
În prezent primeşte o pensie socială după munca depusă, o 

indemnizaţie lunară pentru privare de libertate. La cei 75 de ani ai săi, 
Virgil Radeş trăieşte singur într-o garsonieră din cartierul 13 
Decembrie. Îşi petrece timpul în camera sa modestă alături de cărți şi 
reviste. Nu a fost niciodată căsătorit. 

Virgil Radeş vrea să precizeze pentru generaţiile viitoare că în 
lupta cu milițienii, Marcel Cornea a fost împuşcat şi nu s-a spânzurat 
aşa cum susțin unele surse. „Mi-aş dori să văd dosarele securităţii. 
Mi-aş cunoaşte astfel prietenii, dar şi modul în care aceştia ne-au 
ajutat. Recunosc că au fost turnători în fiecare sat, care au fost 
recompensaţi cu funcţii şi locuri de muncă pentru ei şi copiii lor“, mai 
completează Virgil Radeş. 


Capitolul XIII 


Mărturiile lui loan Bărcuţean, luptător în rezistența 
anticomunistă din Munţii Făgăraşului, fost coleg cu Remus 
Sofonea 


Motto: 

De poți să nu-ţi pierzi capul, când toţi din jurul tău 

Și l-au pierdut pe-al lor, găsindu-ţi ție vină 

De poți, atunci când toţi te cred nedemn şi rău 

Să nu-ți pierzi nici o clipă încrederea în tine. 

Și dacă poţi să umpli minunata trecătoare 

Să nu pierzi nici o filă din al vieţii tom 

Al tău va fi pământul, cu bunurile-i toate 

Și, ceea ce-i mai mult chiar, să ştii, vei fi un Om 
Rudyard Kippling 


Dacă prigoana comunistă sau holocaustul roşu s-a sfârşit rămâne 
să decidă generaţia tânără de astăzi. Ea este singura în măsură se 
delimiteze acum faptele şi intenţiile bune de cele ale asasinilor care nu 
se sfiesc nici acum să arate cu degetul în chip acuzator. De ce ea? 

Pentru că nu i-a fost îmbâcsită conştiinţa de microbul criminal, 
bolşevic, pentru că n-a fost utecist şi ateu militant care s-a închinat o 
viață întreagă la tabloul lui Marx. Doar ea poate să acuze, să spună 
cine este vinovat sau nevinovat pentru suferința poporului român, 
pentru tirania sângeroasă care l-a stăpânit zeci de ani. Adevărul va fi 
adus în faţa tuturor pentru că munţii şi cimitirele care acoperă atâtea 
oseminte, au plâns şi plâng pentru cei jertfiți pe altarul libertăţii. 

loan Bărcuţean din Felmer a susţinut şi activat în rezistența 
anticomunistă. El a fost coleg la Liceul Radu Negru cu Remus 
Sofonea. Liceul Radu Negru din Făgăraş funcționa în perioada 1942- 
1948 după un regulament sever care impunea o prestanță şi un respect 
atât pentru elevi cât şi pentru colectivul de cadre didactice. Acest 
aspect reieşea şi din faptul că la acest liceu începeau seriile de elevi cu 
clase a câte 35-40 de băieţi fiecare şi rămânea pe parcurs o singură 
clasă pentru că mulți elevi nu făceau faţă cerințelor. Mărturiile lui loan 
Bărcuţean întregesc imaginea eroului Remus Sofonea din Drăguş. 
„Prima imagine a lui Remus Sofonea o am de la serbarea de sfârşit de 
an când era îmbrăcat în țăran cu straie de sărbătoare: cioareci albi, 
cămaşă prinsă cu un brâu tricolor şi o pălărie din postav cu ciucuri. A 
luat atunci premiul I pe liceu. În 1944 am devenit colegi de clasă, eu 
reuşind să recuperez un an şcolar. Îl admiram tot timpul, avea un fel 
de a fi blajin şi paşnic. Nu se enerva niciodată, nu ridica tonul la 
nimeni, da explicaţii oricui şi în orice domeniu. Îşi petrecea tot timpul 
învățând, citind şi studiind. Faţă de toţi colegii de clasă el avea ceva 
aparte, ceva de natură superioară, spun acest lucru fără să exagerez. 
Felul lui de a se comporta impunea respect, avea un bun simț nativ, 
dar pe nimeni nu trata cu superioritate chiar dacă uneori era cazul. 
Profesorii îl tratau diferit comparativ cu colegii lui“, povesteşte loan 
Bărcuţean. 

La Liceul Radu Negru funcţiona un grup de rezistență 
anticomunistă format din elevi care se asociase la „Frăţiile de Cruce“ 
din ţară. Organizaţia din liceu era coordonată de Victor Roşca din 
Râuşor, elev şi el, şi a atras iniţial cca.20 de tineri. În anii 1942-1948 
„Frăția de Cruce“ de la Liceul Radu Negru funcționa ilegal. Prin 

activitatea desfăşurată aceasta pregătea pepiniera organizaţiilor 
naționaliste din ţară. Elevii cuprinşi în Frăţie aveau sarcina să 
recruteze noi membrii prin relații de prietenie. Ei nu făceau altceva 
decât să propage ideile morale creştine, să discute despre şcoală, 
învățătură, corectitudine şi educație. Ei se controlau reciproc şi zilnic 
printr-un lucru minor care le trezea sentimentul de punctualitate, 
adevăr şi echilibru. Fiecare trebuia să completeze „caseta“ cu bani 
care constituiau cotizaţia lunară. Zilnic ei aveau obligaţia să pună în 
buzunarul cămăşii de la uniformă o monedă, sumă care creştea la 
sfârşitul lunii, dar care nu trebuia cheltuită sub nici o formă. Aceaşti 
bani se predau apoi casierului organizaţiei. Frăţiile din ţară întrețineau 
legături între ele prin liderii lor. La Făgăraş, menținea această legătură 
cu celelalte Frăţii din ţară un student, Mircea Dop. În perioada 
examenului de bacalaureat, în 27-28 iunie 1948, securitatea a început 
să aresteze elevii care activau în Frăția de Cruce de la Radu Negru. Se 
pare că tinerii revoluționari au fost divulgaţi de undeva de sus de la 
organizaţiile superioare. Prin urmare, ei au fost căutaţi acasă şi arestaţi 
în masă. „Era în 29 iunie pe la ora 4 dimineaţa. A venit o maşină a 
securității şi în Felmer. M-a înștiințat mama că nişte colegi ai mei au 
fost arestaţi şi că o maşină este la noi la poartă. l-am zis să spună 
securiştilor că sunt la Făgăraş să văd rezultatele colegilor mei mai 
mari după care am fugit de acasă. M-am ascuns la un vecin. Securiştii 
au venit în mai multe rânduri să mă aresteze. Am stat la acest vecin o 
lună după care m-am ascuns pe la rude prin sat şi în pădure. Acolo 
mi-am construit un bordei sub pământ care îmi da siguranță față de 
securişti. Aici am stat împreună cu Cornel Câlţea student la medicină 
veterinară care era urmărit şi el. Acest refugiu a rezistat până în 4 
ianuarie 1951“, povesteşte loan Bărcuţean. 

În acelaşi timp şi ceilalți colegi ai lui, membrii în Frăția de 
Cruce, au stat ascunși în satele lor natale. „Colegii mei au venit la 
mine, pe Ardeal, de 3-4 ori. O dată a venit Ion Ilioiu, Silviu Socol, Ion 
Gavrilă şi Marcel Cornea şi au rămas cu noi în bordei câtva timp. Altă 
dată, mai bine zis în 26 octombrie 1950, a fost la noi la bordeiul 
construit Gelu Novac, Marcel Cornea, Socol şi Gavrilă. Marcel 
Cornea purta ghete cu talpă groasă. l-am zis să dea Dumnezeu să nu 

umblăm aşa până rupe el acea talpă. Dar, aşa a fost. În 15 noiembrie 
1950, în timpul unei ambuscade cu securitatea la Părău, în casa 
învățătorului Pridon, el a fost omorât, iar Virgil Radeş care era cu el, 
arestat. În aceeaşi noapte, în Râuşor, la casa lui Valer Pică a fost o 
acțiune a securităţii. Au fost atacați Silviu Socol, Gheorghe Arsu, 
Gelu Novac şi alții, dar toţi au scăpat cu viaţă. Spre dimineaţă, însă, 
Silviu Socol a fost prins rănit în Toderiţa. Silviu Socol a fost supus 
anchetelor şi torturii. Comuniştii cereau detalii despre ascunzătoarea 
din Felmer. Sub presiunea securiştilor, colegul meu Socol, probabil, a 
cedat spunând numele de Vasile care locuia pe ulița mea. Securitatea 
a venit la vecinii mei Vasile Câlţea şi Vasile Călin pentru a afla despre 
mine şi despre Cornel Câlţea. Notarul Câlţea a fost dus la securitate şi 
lămurit de către comunişti să ne convingă pe mine şi pe fiul său să ne 
predăm. Notarul Moise Câlţea a ajutat grupul de luptători din munți 
transmițând un mesaj al tinerilor către Consiliul Naţional al Românilor 
din Franţa. Luptătorii cereau prietenilor lor din Franţa ajutoare 
materiale, arme şi medicamente. Acestea urmau să fie aduse şi 
paraşutate din avion într-o zonă stabilită de luptători. Dar acest mesaj 
a fost adus la cunoştinţa securiştilor de către spionii ruşi, astfel că, la 
data stabilită pentru paraşutare, munţii erau împânziți de securişti şi 
armată. Prin urmare acțiunea nu a mai avut loc. Mesajul grupului a 
ajuns în Franța printr-un nepot al notarului Câlţea din Şona care avea 
cetățenie americană şi care urma să plece în SUA. Notarul a fost 
descoperit de securişti şi a fost condamnat la muncă silnică pe viață 
pentru ajutorul pe care l-a dat luptătorilor. Cornel Câlţea s-a predat 
înaintea mea cu câteva zile după care l-au eliberat în scopul de a mă 
determina şi pe mine să mă predau. Securiştii ne amenințau că dacă nu 
ne predăm vor fi arestate şi torturate familiile şi rudele noastre. Pentru 
a evita acest deznodământ, în 4 ianuarie 1951 m-am predat“, relatează 
loan Bărcuţean. 

După predarea lui loan Bărcuţean, Vasile Câlţea a fost arestat 
abia în 1958 şi condamnat la muncă silnică pe viaţă. loan Bărcuţean a 
primit o pedeapsă de 4 ani de închisoare. 

Predarea lui loan Bărcuţean s-a făcut prin intermediul fraţilor 
Rila din Şoarş, ţigani, slujitori ai securității. Cei şapte frați Rila au 

ocupat funcţii înalte în judeţ datorită serviciilor aduse securităţii. Unul 
din ei a fost director la Combinatul din Victoria, apoi promovat în 
Minister. Notarul Câlţea din sat a stabilit legătura privind predarea lui 
Bărcuţean cu Rila şi securitatea. „M-am dus cu tatăl meu în Şoarş la 
țiganii Rila unde m-am predat. Securiştii au zis: Bă, bine ai făcut că 
te-ai predat. Americanii să ştiţi voi că nu vin. Colegii tăi o s-o 
păţească rău. Am fost dus la casa lui Giurca în Făgăraş unde am stat 
două săptămâni. M-a interogat un locotenent Şerban. Ei ştiau foarte 
multe despre noi. Am fost mutat apoi la Securitatea din Braşov, la vila 
lui Popovici, unde am stat trei săptămâni în celula neagră cu numărul 
7. Tot acel Şerban m-a anchetat şi bătut. Îmi cerea să le arăt zona 
noastră de acţiune, pe o hartă şi să le spun despre colegii mei. Am fost 
transferat la Cetăţuia în camera 18. Era 5 martie 1951. Aici am dat 
peste lotul de făgărăşeni: Pridon, Radeş, Moraru, Sin, un anume 
cioban Gheorghe din Muscel. Mai erau Vlad, Duşa din Toderiţa, 
Corbu şi ai lui Noară din Părău, Valer Pică, Matei Roşca din Râuşor, 
Dumitru Cornea din Ileni. În total erau 20-30 de persoane arestate. 
Până în iulie 1951 a durat procesul nostru. Remus Sofonea, Ion Ilioi, 
loan Chiujdea, Ion Gavrilă, Andrei şi Gheorghe Haşu, Gelu Novac şi 
Nelu Novac au fost condamnaţi. Din cei prezenți au fost condamnaţi 
la moarte şi executaţi ulterior Silviu Socol, Duminecă şi Stanciu. 
Virgil Radeş a primit 15 ani închisoare, iar eu 4 ani pentru delict de 
uneltire contra orânduirii sociale. La citirea sentinței mele m-am simţit 
jignit pentru pedeapsa primită comparativ cu cea a colegilor mei, dar 
condamnările făcute de comunişti erau date la întâmplare şi nu ţineau 
cont de gravitatea faptelor sau de implicarea persoanelor. Ei 
condamnau cu uşurinţă atât la patru ani de temniță, cât şi la moarte. 
Îmi amintesc pledoaria avocatului meu, un ins cu trup firav cu un gât 
subțire şi un cap imens: “Onorat tribunal, aceşti tineri care au devenit 
cozi de topor ale imperialiştilor anglo-americani, merită să fie 
pedepsiţi cu pedepse dure şi exemplare”. 

Cei condamnaţi la moarte au fost legaţi cu lanţuri şi întemnițați 
câte unul în celulă. Pe ceilalți ne-au amplasat câte trei în celulă. Socol 
era într-o încăpere lângă cea în care mă aflam eu. ÎI auzeam cum se 
ruga încontinuu“, spune loan Bărcuţean. 

A stat la Braşov 10 zile după care au urmat ani de Canal, Poarta 
Albă, Valea Neagră, în colonia Peninsula lângă Ovidiu, Oneşti şi 
Aiud. La 2 ianuarie 1955 a fost eliberat. Şi după eliberare a fost 
urmărit în permanenţă de securitate. „Era un căpitan Zilcea care îmi 
purta sâmbetele. Mi s-a sugerat în repetate rânduri să devin 
informatorul securităţii. Deoarece am refuzat am fost încadrat foarte 
greu în câmpul muncii. Când se afla că am fost închis ca luptător 
împotriva comunismului eram dat afară din serviciu. Până în 1964 am 
avut cel puţin 5 locuri de muncă la diverse întreprinderi din Făgăraş, 
după care am reuşit să mă pensionez de la un şantier de construcții 
industriale, fostul 504“, mai povesteşte loan Bărcuţean. Acesta spune 
că a simţit ticăloşiile regimului comunist şi pe alte direcţii. El s-a 
căsătorit în 1960. Timp de doi ani nu a primit locuinţă, iar cu greu a 
reuşit să-şi cumpere o casă în strada Nicolae Bălcescu nr.l din 
Făgăraş. După ce a amenajat-o, în 1988, comuniştii au demolat-o. A 
primit în schimbul acelei case un apartament în cartierul 13 
Decembrie blocul 13. Soţia lui nu a suportat psihic şocul demolării şi 
s-a îmbolnăvit. Timp de 5 ani a stat la pat necesitând o supraveghere 
permanentă, după care a decedat. Pentru apartamentul primit loan 
Bărcuţean este în litigiu cu RASC Făgăraş. „Consider că este încă o 
ticăloşie comunistă pentru că regia, aplicând legi fără noimă, vrea 
să-mi anuleze contractul de vânzare-cumpărare al apartamentului pe 
care de altfel l-am şi achitat. Această acţiune reprezintă o continuare a 
vechilor persecuții comuniste care persistă şi acum în democraţie. 

Capitolul XIV 
Mărturiile lui Victor Geamăn din Rucăr 


Motto: 

Şi peste căteva zeci de ani 
Ori poate peste sute, 

Se vor opri doi ochi frumoşi 
Pe răni să mă sărute. 

Le-am strâns în cartea mea frânturi 
Din care să-nţeleagă, 

Că pentru cerul lor ne-am dat 
Viaţa noastră întreagă. 

Şi nimeni nu se va găsi 

Să vi le poată spune, 

Doar să le cânte Dumnezeu 
Undeva pe strune. 

Virgil Mateiaş 


Fiecare din componenţii rezistenței active, precum şi ai 
rezistenței pasive din Ţara Făgăraşului împotriva comunismului 
doreşte restabilirea adevărului şi înlăturarea minciunii. La acea vreme, 
ei n-au fost decât nişte copii care au ascultat vorbele părinţilor şi 
glasul strămoşilor, convinşi fiind că în neamul nostru, născut creştin, 
nu încape fărădelegea, corupţia şi abuzul. Ei au vrut să creeze o 
generație luptătoare, să crească omul de caracter, capabil de dăruire şi 
iubire. Nu au fost nici mişei, nici ucigaşi, ei şi-au înfruntat doar 
destinul cu braţele deschise. 

Suferințele cele mai mari le-au fost provocate de semenii lor, cei 
care s-au vândut răului pentru averi şi funcții, tăvălindu-şi astfel în 
noroi fărâmele de caracter pe care şi le-au însuşit. Un rol important în 
lupta anticomunistă l-a avut Reţeaua de Sprijin Viştea condusă de 
Olimpiu Borzea. În această organizaţie a fost atras de către Olimpiu 
Borzea, învățătorul din satul Rucăr, Victor Geamăn. „Mi-aduc aminte, 
era prin anul 1950. Olimpiu Borzea mai obişnuia să aducă salariile 
cadrelor didactice din comuna Viştea, care se plăteau de la Făgăraş. 
Când am luat banii, Olimpiu mi-a zis: Ai putea să faci ceva pentru 
băieții aceştia? I-am răspuns: Ce să fac? Să dai ceva. Am întrerupt 
dialogul cu el pentru a intra în farmacie să cumpăr nişte polivitamine 
soției mele. La întoarcere, Olimpiu care mă aştepta mi-a zis: Ştii că şi 
ei au nevoie de aşa ceva. I-am dat o parte din medicamente. De atunci 
am continuat colaborarea cu Borzea şi implicit cu fugarii din munți. 
Era în seara de Sfânta Paraschiva, 14 octombrie 1952. Am fost anunțat 
că vor veni la Rucăr. M-am dus la grădina lui Gheorghe Nicoară, la 
marginea satului, unde m-am întâlnit cu Remus Sofonea. A fost 
primul contact cu fugarii. Am vorbit cu Remus care mi-a cerut 
informaţii despre securitate. Am toată încrederea că ne ajuţi pentru că 
ne-ai fost recomandat de Olimpiu Borzea, mi-a spus Remus Sofonea. 
Am furnizat periodic informaţii pentru luptătorii din munţi, întrucât 
Rucărul a fost unul din satele cele mai supravegheate de securitate şi 
de informatori. Alături de mine fugarii şi-au găsit sprijinul necesar şi 
la Gheorghe Logrea (a lui Marcuană), Livia Enache, Liviu Fogoroş şi 
Eufrosina Neagoş. A doua întâlnire s-a petrecut într-o altă grădină (a 
Burii). Atunci i-am dat mâncare şi informații despre posturile de 
control ale securităţii. Remus mi-a spus că n-a venit singur la Rucăr, 
dar n-a precizat cine l-a însoţit. Se pare că au mai venit o dată în zona 
noastră, dar nu m-am întâlnit cu ei. A continuat această stare până în 
decembrie 1955. De la un timp am observat că sunt urmărit de 
securitate. Era un anume Curcă, un activist, care mă întreba de câte ori 
mă întâlnea: Dumneata trebuie să şti ceva despre aceşti fugari, 
spune-mi ceea ce şti. La sfârşitul verii, în 1956, am fost anunţat să mă 
prezint în dealul Oltețului „la lerariu“. Mă aştepta comandantul 
Securităţii Braşov, Crăciun. Mi-a cerut să spun tot ceea ce ştiu. Îţi iei 

angajamentul să ne spui şi să lucrezi pentru noi? Neapărat trebuie să 
lucrezi cu noi. Lovindu-se de refuzul meu s-a enervat şi mi-a zis doar: 
Poţi pleca. De la acea întâlnire mă aşteptam oricând să fiu arestat. În 
dimineaţa de 10 decembrie 1956 au venit la mine acasă, mi-au spus: 
În numele legii eşti arestat. Te îmbraci, îţi iei hainele şi vii cu noi. 
Soţia şi cei doi copii ai noştrii, Mircea de 7 ani şi Rodica de 4 ani, au 
plâns, au strigat, dar în zadar. Mi-am luat în grabă o cămaşă, nişte 
cizme şi o scurtă îmblănită şi dus am fost. La Primăria din Rucăr au 
fost aduşi şi Gheorghe Logrea şi Liviu Fogoroş. În momentul în care 
m-au ridicat de acasă, curtea şi casa erau înconjurate de securişti. 
Ne-au dus la Securitatea din Făgăraş. Aici l-am întâlnit şi pe 
învățătorul Octavian Papaiov din Sâmbăta de Sus. De aici am fost duşi 
la Securitatea din Braşov, unde am fost închis în celulă cu Gheorghe 
Logrea şi Gheorghe Borzea din Viştea de Jos (a lui Irimie). Ne-au 
ținut 6 luni. În privinţa lui Borzea, securiştii au comis o greşeală, 
întrucât ei voiau să-l aresteze pe Gheorghe Borzea a lui Avel, dar şi-au 
reparat greşeala în câteva zile. În celula în care am fost aruncat mai 
erau lon Boian şi Luca Călvărăşanu, ambii din Braşov. Aici am fost 
supus anchetelor care aveau scopul bine stabilit de a obţine informaţii 
despre “banda lui Gavrilă”. La una din anchete, când răspunsurile 
mele au fost “nu, nu ştiu”, s-a deschis uşa şi a intrat un bărbat cu 
ochelari. Era Olimpiu Borzea. L-au scos imediat din camera de 
anchetă, iar maiorul mi-a zis: Mă, tu eşti a zecea spiță de la roată. De 
ce nu recunoşti că ai discutat cu el? Am recunoscut până la urmă că 
am dat acele polivitamine. Prin aceasta s-a încheiat ancheta“, 
povesteşte Victor Geamăn. 

A urmat procesul în august la Sibiu, unde lotul din care a făcut 
parte Victor Geamăn a fost judecat de Tribunalul Militar al regiunii III 
Cluj în deplasare la Sibiu. „Am fost transportaţi cu maşina cu ochelari 
la ochi până la Sibiu. Eram 8-10 persoane, printre care doctorul 
Stanciu din Viştea şi unul Cioloboc din Reghin. Judecător a fost 
colonelul Dragoş. Avocatul repartizat pentru mine a fost Bica din 
Porumbacu“. În privința avocatului Bica, soţia lui Victor Geamăn, 
învăţătoarea Lavinia Geamăn a afirmat că scopul acestuia nu era să-i 
apere soțul şi că toate insistențele ei s-au dovedit a fi pierdere de 

vreme întrucât condamnarea era stabilită înaintea procesului. Din 
lotul judecat atunci a mai făcut parte doctorul Munteanu din Lisa şi 
fratele acestuia Octavian Munteanu, părintele Cornel Dascăl din 
Arpaş, Popaiov din Sâmbăta şi comandor Ironim Albu din Crihalma. 
Pedepsele date au fost cuprinse între 10 şi 20 de ani temniță grea. 
Frații Munteanu au primit câte 20 de ani muncă silnică, iar ceilalți câte 
10 ani. Învățătorul Geamăn a fost încadrat la omisiune de denunţ, 
pentru care trebuia să execute 10 ani de închisoare, fără drept de 
pachet, vizite sau scrisori şi confiscarea averii. „Am rămas la Sibiu 
până după Crăciun. Înainte de Bobotează am făcut din pâine nişte 
piese de şah cu care ne mai omoram timpul. La percheziție mi-au fost 
descoperite piesele sub pernă. Am fost pedepsit cu 7 zile de izolare, 
unde primeam mâncare din 3 în 3 zile şi dormeam pe un grătar pus jos 
pe ciment. Am îndurat mult frig şi foame. Mi-au fost de folos cizmele 
lui Gheorghe Ramba din Voivodeni care mi le-a dat când am fost 
trimis la izolator. Între noi deţinuţii era un spirit de solidaritate în 
suferință. Mi s-a întâmplat atunci un eveniment deosebit. Un grădinar 
mi-a dat o farfurie plină de arpacaş să mănânc într-o zi în care nu era 
prevăzută porţie de hrană“, mărturiseşte Victor Geamăn. 

A urmat Gherla, cu regimul ei aspru şi dur. „Comandantul 
penitenciarului, Goiciu, bătea rău de tot. Într-o cameră unde erau 30 
de persoane, nu aveam voie să stăm pe pat sau să vorbim între noi. În 
preajma sărbătorilor, deținuții cântau şi colindau. Pentru a evita astfel 
de situaţii, autorităţile îşi luau toate măsurile pentru a ne intimida. De 
exemplu: intra un gardian şi anunța pe unul dintre noi că este chemat 
la parter, noi fiind la etajul III. La fiecare nivel acesta era aşteptat de 
către un gardian, care îl bătea cu bâta. Deţinutul se întorcea în cameră 
istovit şi bolnav de durere. A fost cazul unuia Dudur din Bucureşti. În 
aceiaşi perioadă frontieriştii, întemnițați la acelaşi etaj cu noi, s-au 
revoltat aruncând obloanele de stejar de la geamuri. Conducerea 
închisorii a aplicat măsuri aspre pentru toţi deţinuţii din închisoare din 
cauza acelei rebeliuni. L-am întâlnit aici pe inginerul Nicoară din 
Rucăr, condamnat la 6 ani de temniță. După 1960 am fost scos la lucru 
în Balta Brăilei. Ne-au transportat acolo cu trenul. Eram foarte mulți şi 
supravegheați de armată. am lucrat la construcții de diguri. Împreună 

cu mine erau doctorul Mihai din Făgăraş, părintele Dascăl şi 
procurorul Tincu din Sibiu. Am stat la Stoeneşti până în 1961, după 
care ne-au dus la Periprava, la recoltat de stuf. Atunci m-am despărțit 
de Liviu Fogoroş. Ne-au transportat cu bacurile. Acolo l-am întâlnit şi 
pe Ion Monea din Olteț. Am recoltat stuf până în primăvara lui 1962. 
Era în plină iarnă, ger, vânt şi eram obligaţi să ne facem norma de 
maldăr de stuf. Eram bătuţi, flămânzi dar nimeni nu ne lua în seamă. 
Majoritatea ne-am îmbolnăvit. Intram în apă până în ghenunchi, 
protejaţi fiind de ciulci, nişte şosete cauciucate, şi căram maldării câte 
2-3 km. Eram supravegheați de un locotenent foarte rău. Aici, Popaiov 
din Sâmbăta de Sus s-a îmbolnăvit, iar Tincu n-a rezistat şi a decedat. 
A urmat apoi închisoarea de la Aiud. Aici am fost repartizat cu notarul 
Todea din Cluj şi cu trei macedoneni la sectorul zootehnic al 
penitenciarului unde am îngrijit peste 250 de porci. Din 1963 m-au 
mutat la fabrică în Aiud unde am lucrat la strung şi la o presă până în 
1964 când am fost grațiat“, mărturiseşte Victor Geamăn. 

În 26 iunie 1964 învățătorul Victor Geamăn se întorcea acasă la 
familie istovit de chinurile la care a fost supus pe perioada detenţiei. 
În cei opt ani, soţia şi cei doi copii au suportat percheziţiile securităţii 
şi confiscarea averii. După revenirea din închisorile comuniste, Victor 
Geamăn n-a mai profesat în învățământ, toate cererile depuse la 
inspectorat fiindu-i respinse. A reuşit să se încadreze contabil la 
Uniunea Făgăraş, la TRCL şi apoi în Combinatul Chimic. Din 1981 s- 
a pensionat şi s-a ocupat cu munca în gospodărie şi cu activitățile 
culturale din satul Rucăr. 

Capitolul XV 
Mărturii despre preotul Cornel Dascăl 


Motto: 

Există un război continuu între bine şi rău, 
între dreptate şi nedreptate, între libertate şi 
prizonieratul de idei, între puritate şi 
corupție; şi toate aceste bătălii se dau pe un 
singur câmp de luptă, care este inima 
omului. 

Din cartea „Șapte cuvinte pentru tineri“, de 
preot Gheorghe Calciu 


Pendulând între munte şi şes, trecând iarna pe ascuns Oltul, prin 
vaduri numai de ei ştiute, către satele „de pe Ardeal“, luptătorii 
anticomuniști s-au bucurat de simpatia majorităţii populaţiei şi de 
încrederea unor oameni de mare curaj şi acţiune. Secretul rezistenţei 
făgărăşene armate din munţi a constat tocmai în solidaritatea de 
simtire a acelor sate. 

În ultima perioadă a luptei, acţiunea celor ascunşi şi urmăriți s-a 
deplasat în vecinătatea Făgăraşului spre vestul Țării Oltului, către 
Podragul, Viştea Mare, Arpaşu Mare, Bâlea, Valea Doamnei, până 
dincolo de Suru, spre Sebeş Olt, zonă muntoasă mai puţin accesibilă şi 
inițial mai puţin „pieptănată“ de copoii regimului, de trupe şi 
informatori. Din satele Viştea de Jos, Ucea de Jos, Arpaşu de Jos, 
Cârțişoara, Cârța, Colun şi Noul Român, partizanii au primit hrană şi 
informaţii de la oamenii de încredere care s-au constituit în reţele de 
sprijin în jurul membrilor conducerii rezistenţei organizate din Țara 
Oltului. Din Reţeaua de Sprijin Viştea condusă de Olimpiu Borzea au 
făcut parte: părintele Cornel Dascăl (Arpaşu de Jos), Remus Budac 


78 


(Cârța), economist Ioniță Greavu (Noul Român) şi doctor Gheorghe 
Telea (Sibiu). La rândul lor fiecare dintre aceştia dispunea de un 
număr de oameni devotați care acționau independent, fără să ştie unul 
de celălalt. De pildă, profesorul Budac colabora independent cu Aurel 
Banciu (Cârţişoara), Veti Malene (Porumbac), familia Budac Grafi 
(Noul Român) şi mulţi alții. Unul dintre aceşti colaboratori a fost şi 
Nicolae Trandafir, țigan lăutar din Arpaşul de Jos un om abil şi tenace 
care ducea partizanilor provizii şi mesaje pe care le lăsa la locul numit 
„Ccărămidărie“. 

Părintele Cornel Dascăl (9 ianuarie 1916 - 9 august 1994) l-a 
cunoscut pe Olimpiu Borzea din timpul studenţiei. Student fiind la 
Facultatea de Teologie din Sibiu lucra şi ca econom la Școala 
Normală alături de Olimpiu Borzea care era secretar. În 1943 părintele 
Dascăl a primit o parohie la Lepindea judeţul Maramureş. Odată cu 
începutul prigoanei comuniste mulți dintre intelectualii de frunte ai 
țării s-au văzut nevoiți să se ascundă de securitate. Unul dintre aceştia 
a fost Nichifor Crainic care a căutat adăpost la foştii săi studenţi. Aşa 
a ajuns şi poetul, filozoful şi teologul Nichifor Crainic în casa 
părintelui Dascăl de la Lepindea, unde a stat ascuns timp de un an. 
După arestarea lui Crainic, şederea familiei Dascăl la Lepindea 
devenise prea riscantă, motiv pentru care preotul s-a transferat la 
Arpaşul de Jos. Se părea că i-au pierdut urma, iar viaţa se desfăşura 
aparent între amvonul bisericii, familie şi gospodărie. Numai că în 
realitate în tot acest timp părintele Dascăl, îndemnat de dragostea față 
de credința străbună şi de neam a fost alături de părintele Dumitru 
Ghindea din Drăguş (originar din Ucea de Sus), duhovnicul 
luptătorilor din munţi. De prin 1955, preotul iubit de întreaga suflare a 
satului Arpaş a început să fie hărțuit de securitate, care între timp a 
aflat de episodul Crainic. „De câte ori se ducea la Făgăraş la şedinţele 
protopopiatului era convocat la sediul securităţii. Adesea de acasă 
securiştii îl duceau la interogatoriu pe malul Oltului ca să-l sperie. În 
general, îi cereau să-i divulge ce a aflat la spovedanie de la oamenii 
din sat“, povesteşte profesor Cornelia Dascăl, una din fiicele preotului. 

Între timp, la 10 martie 1955, Olimpiu Borzea este arestat pentru 
prima dată. Pus apoi în libertate, probabil pentru a i se supraveghea 
mişcările, Olimpiu Borzea l-a informat pe Remus Budac că „reţeaua 
Viştea a căzut“ şi l-a rugat să-l înştiinţeze pe Gavrilă Ogoranu, şeful 
luptătorilor din munți despre această întorsătură a lucrurilor. Apoi l-a 
vizitat acasă pe părintele Dascăl pe care, într-o lungă convorbire, l-a 
pus în temă despre situația existentă. Tot atunci Olimpiu Borzea se 
spovedeşte fiind postul Paştilor din 1955. 

În decembrie 1956, un camion militar cu prelată kaki a staționat 
cu motorul pornit în fața Miliției din Arpaş o zi întreagă. Părintele 
Dascăl nu era acasă. Securiştii cu o echipă numeroasă au revenit 
noaptea la ora 3 şi l-au arestat, luându-l de lângă cele patru fetiţe şi 
soția Maria. I-au scos pe toţi din casă şi a început percheziţia. Pe preot 
îl tot întrebau de armă, dar el nu a avut şi n-a folosit niciodată vreo 
armă în afară de cea mai puternică dintre toate: Cuvântul lui 
Dumnezeu. 

Timp de un an părintele Dascăl a fost reținut fără judecată şi 
anchetat prin metode sălbatice la Securitatea regională din Braşov. În 
acelaşi lot au fost arestaţi, anchetați şi judecaţi: învățătorul Victor 
Geamăn (Rucăr), doctorul Vasile Munteanu (Lisa), învățătorul 
Octavian Popaiov (Sâmbăta de Sus), lon Polexe (Breaza), Eronim 
Alexe (ofiţer), Liviu Fogoroş (Rucăr) şi Gheorghe Logrea (Rucăr). 

Părintele Cornel Dascăl a fost condamnat la 10 ani temniţă grea 
pentru vina de a nu fi divulgat în anchete secretul spovedaniilor, la 
care s-a adăugat şi tăinuirea lui Nichifor Crainic. Zadarnic a invocat 
părintele constituţia României comuniste, care garantând pe hârtie 
libera exercitare a credinței, includea implicit şi una din legile cele 
mai sfinte ale bisericii: taina spovedaniei. 

În 1964, după opt ani de detenţie la Gherla, a fost eliberat, dar 
supravegherea a continuat şi după aceea. Părintele Dascăl a trecut în 
lumea veşnică în 1994, la Geoagiu de Sus. 

Profesorul Remus Budac 


Fiul notarului din Cârța, profesorul Remus Budac, a fost nepotul 
legendarului haiduc Budac din Cârţişoara. A absolvit Facultatea de 
Litere şi Filozofie din Cluj şi a luptat ca sublocotenent în armata 
regală a României pe frontul de est. Un episod cutremurător, grăitor 
pentru caracterul tânărului Budac s-a petrecut imediat după război 
când saşii din Cârța au fost încărcaţi în trenuri de vite şi duşi în 
lagărele de muncă din Rusia. Remus Budac îndrăgea o tânără 
săsoaică, dar ezita să o ceară în căsătorie. În trenul cu destinaţia Rusia 
a fost împinsă însă şi iubita lui pe care dacă ar fi luat-o de soţie ar fi 
scăpat-o legal de deportare. Tânărul Budac a plecat cu motocicleta 
după trenul încărcat cu saşi îndemnând-o pe fată să sară din mers din 
vagon. „Sări! Orice s-ar întâmpla, mă însor cu tine“. Fata a sărit şi 
trenul a prins-o sub roți şi i-a retezat ambele picioare peste genunchi. 
Remus a dus-o la spital după care s-a şi căsătorit cu ea. Cei doi au trăit 
împreună toată viața, singurul lucru care i-a despărțit a fost 
închisoarea. Profesorul Budac era un pescar iscusit. Ca şi părintele 
Dascăl era mic de stat şi foarte agil. Chiar dacă era tăcut şi liniştit era 
capabil de dezlănţuiri surprinzătoare. El a adus servicii importante 
rezistenței din munţi, pentru că, pescar fiind, urca văile Arpaşului 
Mare, Cârţişoarei şi Porumbacului până la izvoare, ceea ce i-a dat 
posibilitatea să fie un contact perfect pentru cei din munţi. Pentru ceea 
ce a făcut pentru rezistență, în 1955 a fost arestat. În lot cu el au mai 
fost luaţi Virgil Oancea (Breaza), Ion Toma(Colun), Aurel Banciu 
(Colun), Ion şi Constantin Vulcu (Breza), preot Ion Năftănăilă 
(Breaza) şi ofițerul Ostăcioaie, care au fost judecaţi în 15 septembrie 
1957. În 1964 în baza decretului de grațiere profesorul Remus Budac a 
revenit acasă la Cârța. A fost angajat contabil la Ocolul Silvic Arpaş. 
În 1989 a decedat. 


Informaţii culese de publicistul Viorel Paltin. 

Capitolul XVI 
Confesiunea lui Aurel Banciu din Cârţişoara 


Motto: 

Viaţa are preţ să fie trăită numai în măsura 
în care prin ea şi în ea putem să însuflețim 
un Superior, o misiune ideală 

Dimitrie Gusti 


Aurel Banciu, pensionar, a început să-şi depene firul 
întâmplărilor pe care le-a trăit în timpul prigoanei comuniste întrerupt 
fiind de nemiloase accese de Parkinson. El a fost pădurar. 

„În 1949, când am fost angajat pădurar, am început să văd 
comunismul cu alți ochi, înțelegând că răul acesta nu va trece uşor şi 
de la sine şi că este un mare pericol pentru ţară. Provin dintr-o familie 
cu vederi şi convingeri politice național-țărăniste. Tata a fost şeful 
PNȚ din Cârţişoara, prieten cu liderii ţărănişti făgărăşeni Dobrescu, 
Zăgan şi Cosgarea. Am crescut în dragoste față de țară, neam şi 
credinţă în Dumnezeu. La Ocolul Silvic din Viştea de Jos de care am 
aparținut ca pădurar, şef era unul Gheorghe Ciolacul care era activist 
de partid aproape analfabet. Ne ţinea şedinţe politice. Deşi eram 
pădurar calificat, şcolarizat, m-a angajat ca plivitor în plantaţia de brad 
şi molid din Laita. Ciolacul locuia în casa protopopului Pavel Borzea 
din Viştea care a fost arestat. Acolo, el ocupa abuziv două camere 
mobilate. Acest şef de ocol nu avea respect pentru bunul altuia, aşa că 
în scurt timp el şi familia lui au distrus mobila scumpă de furnir pe 
care obişnuiau să taie ceapă, pâine şi slănină. Acest Ciolacu avea 
pretenții ca angajații să-i ducă plocoane şi de asemenea îi plăcea să 
mănânce şi să bea pe la unii şi alții. După un timp Ocolul Silvic şi-a 

mutat sediul din Viştea în Arpaşul de Jos, dar şef a rămas tot 
Ciolacul““, povesteşte Aurel Banciu. 


Întâlnirea cu partizanul Jean Pop 


„Eram în plantație pe Laita când m-am întâlnit prima şi ultima 
oară cu Jean Pop. Era în 1953. Zic ultima oară, pentru că deşi am ţinut 
mai mulți ani legătura cu el nu ne-am întâlnit față în față până atunci. 
Auzisem de el, aflasem că plecase de acasă în munte să se alăture 
grupului de luptători anticomuniști, dar nu-l cunoscusem personal deşi 
şi el era pădurar. În acea zi tocmai pornisem la vale spre casă după 
provizii.Era pe la 10 ziua. Mi-a ieşit pe potecă un om cu barbă, 
înarmat cu o puşcă cu lunetă şi m-a somat aspru să pun arma mea de 
pădurar jos. Câinele meu a fugit către el, fără să latre şi s-a lipit de 
picioarele lui ca şi cum l-ar fi cunoscut. Mi s-a părut ciudată 
comportarea câinelui. S-a apropiat încet de mine şi mi-a cerut actele. 
Mi-a luat carnetul de Frontul Plugarilor şi mi-a spus răstit să nu mai 
tin acest document asupra mea. Eu l-am rugat să nu-mi ia arma că aş fi 
avut de furcă cu securitatea. Din vorbă în vorbă s-a mai domolit, aşa 
că la o vreme ne-am aşezat să mâncăm din merindea mea aproape ca 
doi prieteni. Am înţeles amândoi destul de repede că aveam aceeaşi 
părere despre comunism. M-am hotărât dintr-o dată să-i ajut pe 
partizani în lupta împotriva comunismului şi a ticăloşilor care îl 
sprijineau. Jean Pop m-a rugat să nu spun nimănui de întâlnirea 
noastră şi aşa am făcut. Nici soţia mea nu a ştiut până după arestarea 
mea. Am stabilit apoi o ascunzătoare în munte, sub Piatra Oii, unde să 
pun bilete, ziare şi obiecte pentru el şi ceilalți. M-a rugat să-i informez 
despre mişcările securităţii şi despre starea de spirit a oamenilor din 
sate. Mi-a dat două căşti pentru radio cu galene să le repar şi să le 
aduc la locul convenit. Aşa am făcut. Altă dată am pus acolo şi câteva 
cartuşe de 9,72 mm pentru puşca ZB. 

Ştiam că şi alţii îi ajută, între aceştia fiind şi profesorul Remus 
Budac din Cârța cu care eu eram în relaţii bune. În Cârţişoara oameni 
de nădejde cu aceleaşi vederi, pe care mă puteam baza la nevoie erau: 
Ilie Bucurenciu, cumnatul meu, Gheorghe Grovu, Gheorghe Budac şi 

ciobanul Ion Căpăţână. În anii 1953-1954-1955, securitatea mă obliga 
să mă întâlnesc de două ori pe săptămână la ore fixe, întodeauna 
noaptea, „între Râuri“ sau la postul de miliţie. Venea special căpitanul 
Cârnul de la Securitatea din Făgăraş, câteodată însoţit de doi 
locotenențţi. Era mai întodeauna prezent şi şeful de post, sergentul 
major Albu. De fiecare dată îmi cereau să le descriu traseul meu prin 
munte şi să le spun cu cine m-am întâlnit. Le-am spus mereu acelaşi 
lucru: nici o persoană suspectă“. 


Percheziţia şi arestarea 


„Ziua de 20 decembrie 1956 o ţin minte toată viața. Am fost luat 
de acasă de căpitanul Cârnul şi încă patru securişti. Nu-mi puteam 
explica cum de au aflat de acţiunile mele. Cârnul m-a dus la consiliul 
popular unde mi-a cerut să plec imediat cu el pe munte, în căutarea 
partizanilor. l-am spus de mai multe ori că nu aveam habar de 
partizani. Între timp, ceilalţi securiști mi-au răscolit toată casa sub 
privirile îngrozite ale soţiei şi ale fiicei mele de numai doi ani, care nu 
pricepeau nimic, una nefiind înştiințată, iar cealaltă fiind prea mică să 
înţeleagă ce se petrecea. Fiul meu avea atunci numai opt luni. În casă 
au găsit doar un radio cu galenă confecţionat de vărul meu, Petru Şari. 
Nu m-am întors acasă de atunci decât după şapte ani. M-au dus direct 
la sediul Securităţii din Făgăraş, iar a doua zi dimineaţa am fost 
transportat cu duba la Braşov şi depus la închisoarea Cetăţuie. La 
închisoarea Cetăţuie am fost luat în primire de căpitanul Toth Joska, 
care m-a plasat în celula numărul 6. A doua zi, gardianul mi-a pus 
ochelari cu sticle negre la ochi şi m-a mutat într-un birou de anchetă la 
etaj. Acolo geamul era larg deschis şi locotenentul care mă ancheta mă 
amenința că dacă nu spun tot adevărul mă aruncă pe fereastră. 
Obiceiul gardienilor de acolo era ca atunci când eram mutaţi cu 
ochelari orbi la ochi să ne ţină numai în lovituri de cizme, bocanci şi 
bastoane de cauciuc. La Braşov am fost zilnic anchetat, fără a fi însă 
judecat vreme de şase luni. Într-un timp, m-am nimerit în aceeaşi 
încăpere cu medicul Lucian Stanciu din Viştea de Jos. Apoi am stat în 
celulă cu deţinutul Ion Biriş, legionar, care m-a avertizat să nu vorbesc 

ce nu trebuie fiindcă a fost anume pus să mă tragă de limbă. În loc să 
facă serviciul murdar pentru care a fost trimis la mine acest om m-a 
sfătuit şi m-a încurajat. La Braşov am avut o confruntare cu Jean Pop, 
dar de o manieră stranie, fără să fim puşi faţă în față. S-au întâlnit doar 
vocile noastre sub supravegherea anchetatorului, noi aflându-ne în 
încăperi separate. A fost mai degrabă un truc al Securității. După şase 
luni de detenţie şi nesfârşite interogatorii, am fost mutat cu tot grupul 
din care făceam parte la închisoarea din spatele clădirii Tribunalului 
din Sibiu. În drum spre Sibiu erau în dubă alături de mine medicul 
Vasile Muntean şi fratele lui Octavian (Lisa), medicul colonel Ion 
Munţiu (Sibiu), Ion Toader (Colun) şi alţii. La Sibiu am stat la început 
în camera 12, iar apoi am fost înghesuiți circa 40 de inşi în încăperea 
cu numărul 24. l-am întâlnit acolo pe Aurel Maxim - Sibiu, inginer 
Liviu Popa - Sibiu, Nicolae Trandafir - Arpaşul de Jos, loan Bârsan şi 
fostul notar Câlţea din Şona. Procesul s-a desfăşurat peste alte luni. La 
Sibiu a venit un complet de judecată al Tribunalului Militar aparţinând 
Regiunii a II-a Militare Cluj. Fără prea multe formalităţi cele 11 
persoane implicate în acest proces, toți făgărăşeni, am fost condamnaţi 
la peste 20 de ani de muncă silnică. Mie mi-au dat 20 de ani plus 10 
ani de închisoare corecțională cu confiscarea averii. Condamnarea 
mea a fost cauzată de acţiunile mele de sprijinire a luptătorilor din 
munți. Soţia mea a înaintat recurs la Procuratura din Cluj, condusă 
atunci de maiorul Paul Cojocaru. A urmat judecarea recursului la 
Tribunalul Suprem cu sacrificii şi cheltuieli enorme pentru cei de 
acasă. O avocată din Cluj a cerut soţiei mele să-i plătească drumul cu 
avionul dus-întors de la Cluj la Bucureşti. Totul a fost în zadar, deşi 
soția mea a vândut tot avutul nostru, pentru că recursul a fost respins. 
Îndată după pronunţarea sentinței, deşi ni se dăduse drept de recurs, 
am fost înghesuiți ca animalele în duba vagon de cale ferată şi timp de 
două zile am parcurs distanța Sibiu-închisoarea Gherla. La destinație 
am fost luaţi în primire de echipa groazei a comandantului Goiciu, 
care ne-a băgat într-o încăpere cu peste o sută de oameni. Dormeam pe 
saltele puse direct pe ciment. Spaţiul era foarte mic, aerul era 
insuficient şi închis fiindcă geamurile oblonite erau bătute în piroane. 
Tineta (ciubărul pentru necesități) era pusă într-un colţ al camerei şi 

făcea o putoare insuportabilă mai ales că era vară. Ne făceam vânt cu 
păturile. Un adevărat iad pământean făcut de diavoli cu chip de om. 
Aşa am rămas acolo vreme de două luni, timp în care mulți au fost 
duşi pe sus la infirmerie de unde nu s-au mai întors. Despre soarta lor 
nu puteam afla nimic. După aceea am fost mutaţi la etaj, cam 15-20 de 
deținuți în fiecare cameră şi repartizaţi la lucru în fabrica de mobilă a 
închisorii. Eu am lucrat câţiva ani la lustruit mobilă, în mediu foarte 
toxic, câte 12 ore zilnic, şase zile pe săptămână. Cea mai mică abatere 
era sancționată cu bătaie. Deţinutul Ion Câlţea, fostul notar din Şona, a 
fost stâlcit în bătaie de gardieni deşi era şef de echipă. Aşa am dus-o 
timp de patru ani mii de deţinuţi. În toamna lui 1962, câteva sute de 
robi am fost transportați cu acelaşi mijloc, duba vagon, în lagărul de 
muncă de la Stoeneşti-Salcia, din Dobrogea. Acolo am fost folosiţi la 
construirea digurilor canalului de pe Dunăre. Mii de oameni şi-au 
pierdut viaţa acolo. Căram zilnic cu roaba pământ, norma obligatorie 
fiind de 4 mc. În toate anotimpurile dormeam la grămadă într-un 
saivan de oi deschis, doar cu acoperişul deasupra capului. Sufeream 
cumplit de frig, foame şi sete mai ales iarna şi vara când clima 
dobrogeană este foarte aspră. Regimul de supraveghere şi de pedepse 
era mai rău decât la Gherla. Gardienii asmuţeau pe noi câinii lup 
dresați special pentru atac asupra deținuților. Câinii săreau pe noi la 
cea mai mică ieşire din rând. De la Stoeneşti-Salcia am fost 
transportați cu bacul Gironte la Periprava, pe braţul Sulina al Dunării, 
unde am fost puşi să recoltăm stuf. Am ajuns acolo iarna. Intram pe 
gheaţă şi tăiam stuful cu tălpanul, o unealtă asemănătoare cu secera. Şi 
aici aveam normă şi trebuia să tăiem zilnic câte 20 de maldăre de stuf 
pe care le legam şi le căram în spinare circa 2 km. Făceam zilnic în jur 
de 40 km păziţi de ambele părți ale drumului de câini, gardieni şi 
soldaţi. Într-una din zile fiind foarte bolnav, m-am aşezat, sfârşit de 
puteri, pe un snop şi am adormit imediat. Am ațipit poate 2-3 minute. 
Somnul şi oboseala au învins fără să vreau frica de pedeapsă. Coloana 
plecase, iar eu m-am trezit speriat şi îndată am luat maldărul în spate. 
Soldatul din pază m-a văzut şi i-am ghicit intenţia de a mă împuşca, 
socotindu-mă dezertor. M-a salvat stuful din spinare fiindcă nici un 
dezertor nu ia în spate greutăți când vrea să fugă. ÎI vedeam înciudat 


86 


că nu putuse să mă omoare, bravură pentru care ar fi primit permisie şi 
alte recompense. Soldatul, educat de ei, nu m-a iertat cu totul. M-a 
scos seara la raport în faţa celorlalți deţinuţi şi a căpitanului şef de 
coloană. Am fost bătut exemplar. Din lagărul Periprava am fost mutat 
la alt punct de muncă forțată din Dobrogea, la Giurgeni, lângă Vadu 
Oii, unde am lucrat la construirea căminului cultural. 

Au trecut peste şapte ani şi jumătate de când eram închis şi 
chinuit. A sosit în sfârşit şi anul 1964 pentru oropsiții din închisori. În 
iunie 1964 am fost grațiat şi eliberat. Mă întorceam acasă zdrobit după 
atâţia amar de ani. Fiica şi băiatul, acum mărişori, nu m-au 
recunoscut. Dar libertatea mea, ca şi a altora din cei eliberaţi, a fost tot 
timpul (până în 1989) supravegheată strict de securitate. În aprilie 
1974 am fost anchetat timp de 24 de ore de maiorul Dogaru de la 
Securitatea din Sibiu, pentru o scrisoare trimisă la Radio Europa 
Liberă, prin care rugam pe cei de acolo să mă ajute să-mi procur nişte 
medicamente de care aveam urgentă nevoie şi care nu se aflau în 
farmaciile din România“, povesteşte Aurel Banciu. 

Soţia lui Aurel Banciu, Leontina, rămasă acasă cu fetița 
Eufrosina de doi ani şi băiatul Aurelian de opt luni, avea să îndure 
împreună cu părinții şi rudele toate suferințele condiției sale de 
nevastă a unui duşman de moarte al comuniştilor. „În afară de 
greutăţile prin care am trecut, procesul şi recursul, eram mereu 
îndemnată de slugoii partidului să intru în colectiv. Eu mi-am făcut 
socoteala că dacă mă bag în colectiv nu mai am timp să-mi văd de 
casă şi de copii. M-am gândit aşa: dacă mă duc şi fac zile de muncă, 
bucatele mele cresc şi poate că-mi dau ceva. Dar dacă în vreo zi nu 
pot merge la lucru, bucatele mele nu cresc şi nu-mi dau nimic. Dacă 
nu mă înscriu şi-mi lucrez eu pământul bucatele mele cresc şi când 
merg la câmp şi când am treabă acasă. Comuniştii mă amenințau 
întruna: Vrei să te ducem unde-i bărbatul tău? Am avut noroc cu 
părinţii mei care erau încă în putere şi cu fratele meu care m-a ajutat. 
Mătuşa mea, Susana Budac mi-a dat bani de multe ori fără să-i mai 
dau înapoi. Ea avea grijă de copii când eu eram la lucru pe câmp. La o 
vreme a venit alt necaz. Vecinii au stricat şura acoperită cu paie şi au 
găsit ascunsă o puşcă pe care au predat-o la miliție. A urmat cercetări 

sub bănuială că puşca ar fi fost a soțului meu, lucru neadevărat. Seară 
de seară am fost chemată la sfat unde m-au anchetat securişti de la 
Sibiu. În această anchetă era cercetat şi socrul meu. Înainte de 
arestarea mea din 20 decembrie 1956 a fost ridicat şi condamnat pe 
motive politice şi cumnatul meu lon Orlanda, care a ţinut legătura cu 
luptătoarea anticomunistă Lenuţa Faina“, îşi aminteşte Leontina 
Banciu. 


Date culese de Viorel Paltin 

Capitolul XVII 
Partenie Cosma, luptător în rezistenţa anticomunistă 


Motto : 

Noi ne-am hrănit din tot ce-am risipit; 
Avutul nostru - tot ce-am dăruit. 

Nu pregeta să suferi şi să sângerezi: 
Izbânda noastră creşte din înfrângeri! 
Marşansk, 1947 


Partenie Cosma s-a născut în septembrie 1918 în Şona, raionul 
Făgăraş, ca fiu al lui loan şi Domnica. A absolvit liceul Radu Negru 
din Făgăraş. Ultimul său domiciliu a fost în Făgăraş, strada Câmpului 
nr.1 S-a căsătorit în 1942 cu Valerica Juncu din satul Râuşor care avea 
18 ani, a avut trei copii: Marcel născut în 1948, Elena născută în 1947 
şi Florica născută în 1944. 

Partenie Cosma a participat la războiul din Est, plutonier major 
fiind, cu o companie anticar a Regimentului centrului de instrucție 
Făgăraş. El s-a întors acasă din război nevătămat dar decis să lupte 
împotriva pericolului sovietizării ţării care se instalase deja în 
România. 

Din primele momente ale constituirii rezistenței armate 
anticomuniste din Făgăraş şi din munţi, Partenie Cosma s-a simțit 
chemat să intre în acţiune împotriva celor fără de neam, fără ţară şi 
fără credinţă. Era angajat la centrul de instrucție al infanteriei Făgăraş 
cu gradul de plutonier major şi funcția de şef al magaziei de 
armamanet şi muniţie. În grija sa se aflau importante cantități de arme 
şi muniție, captură de război, parte neînregistrate în acte. Partenie 
Cosma, ajutat de alți luptători, le-a scos din unitate şi le-a dirijat către 
punctele din munţi ale rezistenței anticomuniste. Cei care l-au 

cunoscut îl descriu pe Partenie ca pe un om care nu cunoştea frica, 
gata în orice moment să meargă până la capăt. Se potrivea la fire, 
idealuri şi caracter cu socrul său, Iacob Juncu, fost comisar de poliţie 
în Făgăraş. Un ajutor de încredere i-a fost caporalul Gheorghe Tăulea, 
finul lui. În nopțile pe care le considera potrivite, Cosma, ajutat de 
socrul şi de finul lui scotea din cazarmă cu un car tras de cai cantități 
mari de armament, grenade şi muniţie. De mare folos i-a fost şi soția 
lui, Valerica. Aceasta participa la fiecare transport de armamanet, 
având grijă de cai până se sustrăgeau armele din depozit şi se încărcau 
în car. Ei duceau armele în Râuşor la socrul său şi la familia Aron 
Comşulea. De aici, acestea erau transportate la locul numit „Crepele 
Toderiţii“, un loc între Râuşor şi Toderiţa, de unde erau preluate de 
luptătorii din munţi. Partenie Cosma şi Juncul, socrul său, aveau 
legături cu Ion Gavrilă al Ogoranului, şeful luptătorilor din munți şi cu 
ceilalți membri ai rezistenţei: Arsu, Mogoş, Mazilu, Chiujdea, Socol, 
Duminecă, Marcel Cornea - fiul farmacistului din Șinca şi cu 
învățătorul Pridon din Părău. Partenie Cosma le ducea partizanilor nu 
numai material de luptă, ci îi ajuta cu hrană, rufe curate, medicamente, 
etc. Ori de câte ori era solicitat de luptători, el urca la ascunzătorile din 
munți ale fugarilor cu motocicleta sa cu ataş. Folosea ca pretext de a 
pleca de acasă şi de a urca muntele vânătoarea. El îşi umplea ataşul 
motocicletei cu hrană şi arme pe care le ducea luptătorilor. O parte din 
armamentul procurat de Partenie Cosma şi oamenii săi a ajuns prin 
Ioniță Greavu din Noul Român şi la alte grupuri, ca de plidă cel al lui 
Lenuţa Faina şi Dumitriu. 

Activitatea lui Cosma şi a oamenilor lui n-a fost suspectată şi 
descoperită decât în 1950. Dar o dată bănuiți sau trădaţi, cercul 
suspiciunilor începea să se închidă tot mai mult în jurul casei din 
Râuşor a socrului său. În noatea de 14 octombrie a acelui an, după o 
pândă de durată, securiştii au încercuit gospodăria lui Juncu şi au 
incendiat şura. Au spart zidurile, căutând arme ascunse. La un 
moment dat şi-au făcut apariția pompierii, dar cu cisternele goale. 
Pompierii au plecat aşa cum veniseră în urma ordinului dat de şeful 

securiştilor. Se urmărea, evident, capturarea - vii sau morţi - a 
luptătorilor care s-ar fi aflat acolo pentru odihnă, provizii, 
îmbrăcăminte sau completarea armamentului. În Râuşor a căzut 
partizanul Arsu. În aceeaşi noapte a fost prins de securiști în satul 
Toderiţa, Silviu Socol. Cosma îşi instruise soţia pentru împrejurări 
deosebite, ca la nevoie să poată să devină o adevărată luptătoare, să 
tragă cu tot felul de arme uşoare, să arunce grenada, să se 
adăpostească. În zilele următoare o mână criminală a otrăvit doi 
bivoli aparţinând familiei lui Juncu. Faptul a ieşit la iveală la abator 
când familia a încercat să-i vândă pentru tăiere. Laboratorul a stabilit 
că animalele au fost otrăvite şi deci carnea nu putea fi dată în consum. 

În lipsa lui Partenie, plecat devreme la cazarmă, în dimineaţa de 
15 noiembrie 1950, un grup de ofiţeri de securitate a pătruns în 
locuinţa lui din strada Câmpului nr.1, unde a efectuat o minuțioasă 
percheziţie. Soţia Valerica se afla acasă, dar nu i s-a prezentat vreo 
autorizaţie de percheziție. Nu s-a găsit nici un corp delict şi nimic 
compromițător. Ea a stat foarte atentă atunci ca nu cumva să i se 
instaleze în casă vreun obiect care să constituie ulterior pretext pentru 
acuzaţii. Nu a fost încheiat nici un proces verbal. Valerica, alarmată de 
percheziţie, a plecat în grabă spre cazarmă să-şi anunţe soțul, dar era 
prea târziu. Securiştii ajunseră înaintea ei. Ea l-a rugat pe subofițerul 
Petrescu, prieten al soţului ei, să-i cheme bărbatul la poarta unității. 
Acesta s-a întors cu ştirea că Partenie se află sub arest în biroul 
ofițerului politic, înconjurat de securiști. Epoleţii i-au fost rupți şi 
aruncați iar părul îi era răvăşit. Nu i s-a permis să vină la poartă. 

În aceeaşi lună securiştii continuau perchezițiile la diverse familii 
în Râuşor. Între şura familiei Juncu şi a lui Valeriu Pică, Valerica, 
soția lui Partenie, a găsit 50 de sticle incendiare şi un pistol depozitate 
în nişte lăzi. De frica securiştilor le-a îngropat în grădină. În casa din 
Râuşor familia mai deţinea un pistol nemţesc pe care femeia l-a 
ascuns în WC. „Mama a povestit despre aceste lucruri doar vecinei ei 
din Râuşor, soţia lui Pică. Sora lui Arsu a prevenit-o pe mama că va fi 
pârâtă de acea vecină la securişti. Aşa s-a şi întâmplat. Primăvara când 
am lucrat grădina nu am mai găsit sticlele incendiare şi pistolul 
îngropate aici. În plus, securiştii au venit la Râuşor şi au pus-o pe 

mama să scoată tot WC-ul pentru a găsi celălalt pistol, care nu a fost 
găsit. Totuşi au bătut-o foarte rău pe mama“, povesteşte fiul lui 
Partenie Cosma, Marcel. 

Tot în 15 noiembrie 1950 securiştii au descins la casa din Râuşor 
a familiei Juncu, socrul lui Partenie. Au fost arestați Iacob Juncu şi 
soția lui. Copiii care se aflau la Râuşor în grija bunicilor au fost 
încuiați de securişti în casă, dar de frică au sărit pe geam şi au fugit 
spre Făgăraş. Ei s-au întîlnit în drum cu mama lor şi i-au povestit cele 
întâmplate. Elena Juncu, soacra lui Partenie, a stat două săptămâni 
închisă la Securitatea din Făgăraş, fiind anchetată şi bătută. Ea a fost 
judecată într-un proces care a avut loc la Sibiu şi condamnată la 1 an 
de închisoare. A fost eliberată în 1951. Iacob Juncu, socrul lui Partenie 
a fost dus la Securitatea din Făgăraş, la Casa Giurca. De aici a fost 
transferat la Braşov, unde a fost judecat într-un proces desfăşurat în 
lunile iulie-august 1951. Tribunalul Militar din Braşov l-a condamnat 
la 6 ani de închisoare. Cu două săptămâni înainte de a se elibera a 
decedat (12 octombrie 1955) în închisoarea din Caransebeş. Procesul 
lui Cosma a început tot în iulie 1951 la Braşov. În sarcina lui Cosma 
s-a reţinut şi episodul atacării şi jefuirii depozitului de muniții de la 
Mândra în complicitate cu Pridon, Arsu, Chiujdea şi alții. Familia lui 
nu a fost înştiințată de momentul începerii procesului. Tribunalul l-a 
condamnat pe Partenie Cosma la moarte prin împuşcare. Recursul la 
Tribunalul Suprem în fruntea căruia se afla pe atunci generalul 
Petrescu a fost respins. O dată cu Cosma au fost judecați şi 
condamnaţi la moarte prin împuşcare alți 18 luptători ai rezistenței. 
Locul execuţiei a rămas până azi necunoscut. Potrivit certificatului de 
moarte, eliberat de Sfatul Popular Braşov, execuția ar fi avut loc în 
Braşov, dar alte surse spun că la Jilava. Partenie Cosma avea atunci 35 
de ani. Nu se ştie unde îi este mormântul. Soția lui Partenie Cosma a 
fost arestată, anchetată şi bătută de mai multe ori ani în şir. La sfîrşitul 
anului 1950, Valerica a stat timp de două luni la Securitate în Făgăraş. 
Aici şi-a văzut pentru ultima dată soţul când era dus la interogatoriu. 
Partenie avea sânge pe degete pentru că şi-a ros unghiile pentru ca 
securiştii să nu poată să-l tortureze. Metoda de tortură folosită pentru 
Valerica era magnetoul electric şi bătaia în cap până ce femeia leşina 

şi era trezită cu câte o găleată de apă rece. Semnele loviturilor primite 
în cap se mai vedeau şi după zeci de ani. Teroarea securității a 
continuat şi după ce Cosma a fost executat. „Veneau noaptea, 
controlau podul casei căutând arme. Ne scoteau afară desculți, fără să 
țină seamă că suntem copii şi e frig. Când aveam 11 ani am găsit o 
puşcă atârnată în grădină. Am luat-o şi am aruncat-o în râul de la 
capătul grădinii. După nici o oră arma nu mai era acolo. Ne pândeau 
tot timpul, zi şi noapte şi ne întindeau tot felul de curse. Pentru a nu-i 
auzi când veneau prin grădină ne-au otrăvit câinele. Îmi mai aduc 
aminte cum i-au luat armele de vânătoare (două), ceasul de aur, 
trăsura, câinele, motocicletele, ceea cu ataş şi ceea simplă pe care tata 
le-a cumpărat din Bucureşti după ce a vândut doi cai şi două bivoliţe. 
Nu după mult timp ne-au confiscat toate lucrurile şi bunurile din casă. 
În 1950 în noaptea de 15 noiembrie ne-au dat foc la casă. Bunica 
dormea în bucătărie, iar eu cu surorile şi mama nu eram adormiti. 
Focul a fost pus pe grajd şi s-a întins foarte repede cuprinzând şi casa. 
Pompierii au venit fără apă aşa încât totul a ars. Securitatea a venit la 
puţin timp după izbucnirea focului şi a asistat la toată tragedia fără a 
face nimic. Ceea ce a mai rămas în picioare a fost răscolit de securişti 
care căutau în continuare arme. Au găsit în pod doar un aparat de 
radio. Au stat o săptămână întreagă să caute în ruinele casei. Am 
rămas în stradă. Bunica şi sora mea şi-au improviza o locuinţă în şură, 
iar ceilalți am fost găzduiţi temporar la familiile Munteanu şi Dragoş“, 
povesteşte Marcel Cosma, fiul lui Partenie. 

Rămasă singură cu trei copii, Valerica Cosma s-a angajat 
muncitoare la Întreprinderea Economica din Făgăraş. În 1956 a fost 
dată afară din serviciu pentru că era soția lui Partenie Cosma. A fost 
nevoită să divorţeze, fapt ce s-a întâmplat în 1957 deşi soţul a fost 
executat în 1951. Nemainumindu-se Cosma, a fost reangajată la 
Economica de unde s-a şi pensionat. S-a recăsătorit cu Nicolae Voicu, 
din Aluniş Prahova, cu care a locuit în Făgăraş. Copii lui Partenie 
Cosma nu au avut acces la şcoli. Florica a făcut 5 clase şi a rămas apoi 
la munca pământului în Râuşor. Elena a fost dată la Casa de Copii în 
Făgăraş, iar când a dat examen de admitere la liceu a fost respinsă pe 
motiv că era fiica lui Partenie Cosma. A făcut un curs de dactilografie 

şi s-a stabilit apoi la Braşov. Băiatul, a făcut clasele I-VIII după care a 
urmat o şcoală profesională de 3 ani în Făgăraş. „În martie 1964 am 
fost chemaţi să ridicăm certificatul de deces al tatălui meu de la 
Penitenciarul Codlea. M-am dus eu cu sora mea, Elena. Un anume 
sergent Vintilă s-a purtat foarte dur cu noi. Când l-am întrebat de 
bunurile pe care i le-au confiscat tatălui meu, ne-a bătut şi ne-a dat 
afară“, povesteşte fiul Marcel. 


Capitolul XVIII 
Mărturiile eroului Ioniță Greavu din Noul Român 


Motto: 

Ne despărțeam .... O! cine mai întreabă 
de cei ce nu-s! de cei ce-au fost pre 
vremuri! 

Mulțimea vinde îngeri la tarabă 

Și arlechinii mor în Bethleemuri. 

Ori bat în van ... Auzul tău mă lasă, 
drumeți-s reci, mansardele deşarte 
o! cel puţin de-ar fi rămas frumoasă 
prăpastia de dor ce ne desparte ... 
Mireasmă vie-n țeapa vremii boantă, 
acoperă-mi-l, lacrimă de Parce 
şi-nchide-n mine, Doamne, ca-ntr-o 
plantă, 

căinţa ta de-a nu te mai întoarce ... 
Ion Caraion 


O datorie a omului şi a omeniei din el nu este altceva decât a face 
din propria viaţă o permanentă bucurie în pofida tuturor mizeriilor, 

păcatelor şi deznădejdilor.  Biruinţa va aparține întotdeauna 
adevărului şi dreptăţii. Dacă unii au sperat şi au iubit îndestularea fără 
sacrificii n-au avut decât de pierdut. Un proverb românesc spune:,,Nu 
te închina până nu şti cine este sfântul“. Mircea Eliade elogia bucuria 
ca o virtute militantă, creatoare de valori. „A face din viaţa ta o 
victorie continuă contra morţii, contra răului, contra întunericului - 
aceasta este o datorie peste care nici o morală din lume şi nici o 
societate nu pot să treacă. Bucuria de a fi viu, oricât de deznădăjduite 
ar fi bălțile din sufletul tău şi din jurul tău, nu e totuna cu optimismul 
vulgar al simplei existenţe biologice. Bucuria vieţii depăşeşte cu mult 
confortul şi sănătatea. Ea nu include suferinţa, agonia, disperarea, ci 
dimpotrivă, le implică. Pentru că nu înseamnă nimic a te bucura de 
viață atunci când ea nu îţi întâmpină obstacole şi crucificări““. 

Rezistența anticomunistă din Ţara Făgăraşului chiar dacă a fost 
înfrântă prin teroare şi cruzime, o înfrângere fizică, spiritual s-a 
dovedit însă a fi o victorie, pentru că morţii poruncesc celor vii care le 
vor continua lupta. Prin urmare un Stoica, un Zăgan, un Gheorghe 
Crăciun şi câţi naiba n-au mai fost, nu au fost biruitori, ci şi-au folosit 
doar maşina creatoare de moarte şi teamă pentru a se impune şi a 
domina totul. Aceasta a fost doar o dovadă că pionii comunişti 
considerau terenul pe care şi-l doreau foarte alunecos. 

Am poposit în satul Noul Român aflat pe malul drept al Oltului şi 
care aparținea odată regiunii Făgăraş. Într-o frumoasă gospodărie, 
aranjată cu gustul şi rafinamentul omului meticulos şi priceput, îşi 
duce bătrâneţile domnul Ioniță Greavu. L-am găsit bolnav, dar, cu 
amabilitatea şi politeţea care l-au caracterizat toată viața (însă şi cu 
mari sacrificii) a reuşit să ne relateze activitatea pe care a desfăşurat-o 
în sprijinul rezistenţei anticomuniste din zona Făgăraş. „O gripă 
netratată în toamna anului trecut mi-a afectat bunul mers al 
organismului. Acum este greu. Inima, prostată, tromboză la ochiul 
stâng, s-au adunat, dar sufletul îmi este tânăr“, au fost cuvintele cu 
care m-a întâmpinat Ioniță Greavu. „Chiar dacă satul meu este în 
judeţul Sibiu mă simt făgărăşan pentru că am petrecut mult timp 

printre făgărăşeni. Liceul, armata şi lupta împotriva comuniştilor în 
care m-am alăturat făgărăşenilor au accentuat acest sentiment. 

După armată, am luptat în răyboi, înrolat fiind la centrul de 
instrucție infanterie Făgăraş. Acolo era un anume Cosma Partenie cu 
care am rămas prieten şi cu care mă vizitam. Mă gândeam atunci: Se 
face pace, ruşii se retrag la graniţe în ţara lor. Nu-mi puteam imagina 
nişte lupte politice. Partenie îmi spunea: Eşti naiv, ruşii vor să pună 
mâna pe noi şi va trebui să luptăm cu arma să-i scoatem din ţară. Să 
vii pe la mine să-ţi dau armament că am captură de război 
neînregistrată. Dacă nu sunt eu la magazie, este caporalul Gheorghe 
Tăulea care te va servi. Nu puteam înțelege că pentru ceea ce va urma 
vom avea nevoie de armament şi de mulți oameni. Dar sfatul lui 
Partenie mi-a prins bine. Nu după mult timp, analizând situaţia şi 
discutând cu camarazii mei, am fost nevoit să apelez la prietenul meu 
Cosma. Am mers cu căruța la Făgăraş şi în două rânduri mi-am adus 
acasă armament: 5-6 mitraliere, 5-6 grenade, o carabină, pistoale de 
buzunar de calibru 9 şi multe cartuşe. L-am folosit pe căruțaşul 
satului, un bătrân, Anghel, cu care am transportat armamentul la Noul 
Român. Pentru a nu fi descoperit de securitate am ascuns totul după 
şură, unde aveam un buncăr de cărămidă. Am acoperit armele cu 
cărămizi, încât nimeni nu putea bănui că le-aş avea acolo. Pe atunci 
securitatea nu prea avea oameni infiltraţi în sat. Abia după aceea a 
racolat consăteni de-ai mei şi chiar de pe strada mea trei, încât eram 
spionat la orice oră. Era o familie vis-â-vis de casa mea, una la stânga 
şi alta în dreapta ei. Cu toate acestea am reuşit să mă strecor printre 
privirile lor şi să-mi ajut camarazii. 

Eram căsătorit şi aveam copii mici. Ghinionul a făcut ca într-una 
din zile, fiul meu Ioniță care avea 5 ani (acum locuieşte în Germania), 
să se Joace cu chibriturile în spatele casei, când o şiră de paie aflată în 
apropierea buncărului de cărămizi a luat foc. Flăcările au mistuit totul 
inclusiv cărămida. În acea zi eu eram plecat cu treburi la Sibiu. Un 
vecin al meu Gabor, a sărit în ajutorul familiei. În acţiunea lui a 
descoperit carabina pe care a aruncat-o în curte. Fiind un om 
cumsecade n-a spus la nimeni despre armă şi i-a rugat pe ai mei să o 
ascundă. Dar n-au trecut decât câteva zile de la acel incident şi au 

început raziile securităţii prin sat. Nu am intrat în panică şi, mai mult, 
seara când aveam timp curățam pe rând armele pe care le aveam. 
Chiar aranjam şi curăţam un pistol când am fost strigat de cineva la 
poartă. Am pus pistolul sub pernă şi am ieşit. Băieţelul care îmi 
urmărea fiecare gest m-a însoţit afară. Era o razie a miliției cu 15 
plutonieri care îmi cereau armele. Bineînţeles că i-am refuzat. Văzând 
discuţia aprinsă dintre mine şi milițieni copilul probabil să mă ajute, s- 
a dus în casă şi a venit cu pistolul. Am rămas fără replică. Am fost 
invitat la primărie. Acolo mai erau alți 30 de oameni care au fost 
descoperiţi cu arme acasă. Ne-au fost întocmite procese verbale pe 
care ne-au obligat să le semnăm şi apoi ne-au dat drumul acasă. 
Armele au fost transportate la Făgăraş. Gândindu-mă că acel proces 
verbal îmi poate aduce necazuri mi-am folosit cunoştinţele pe care le 
aveam la Legiunea de Jandarmi Făgăraş pentru a distruge acel act. 
După o săptămână am plecat la Făgăraş unde l-am întâlnit pe căpitanul 
Marcu (cumnat cu Lucrețiu Pătrăşcanu) şi prieten cu maiorul Roman, 
fostul meu şef. Căpitanul, ştiind de incidentul de la Noul Român mi-a 
zis: De ce ai fost tâmpit? De ce nu ţi-ai luat măsuri de precauţie? 
Atunci am smuls procesul verbal cu pricina şi l-am aruncat în soba ce 
se afla în biroul lui Marcu. Acesta furios şi rămas fără document mi-a 
zis: Te împuşc, m-ai nenorocit. Ştie atâta lume despre cazul celor din 
Noul Român. Am plecat acasă, dar n-am spus nimănui nimic. După 
câteva săptămâni am aflat de arestarea lui Lucrețiu Pătrăşcanu şi 
despre destituirea lui Marcu din funcție. Ulterior l-am întâlnit pe 
Marcu la Bucureşti, lucra la o fabrică de conserve din Râureni, 
contabil şef. Nu pot să spun decât că am fost foarte norocos şi ocrotit 
de Dumnezeu“, povesteşte Ioniță Greavu. 

La numai 18 ani, Ioniță Greavu a urmat doctrina Mişcării 
Legionare. „L-am cunoscut pe Virgil Mateiaş cu ocazia sfințirii troiţei 
din Arpaş. M-a impresioat foarte mult. Modul său de abordare a 
problemelor m-a determinat să-l caut pentru a-l cunoaşte mai bine, dar 
nu numai prin prisma meseriei sale de avocat. La început mi-a dat o 
carte de cântece şi mi-a spus: Să şti că ar fi bine să te mai gândeşti 
fiindcă intrând în mişcare nu vei avea beneficii, ci suferință. Va fi 
greu. Vei întâlni situaţii când trebuie să te împotriveşti chiar şi 

părinţilor. Mi-a dat apoi o altă carte, „Şeful de cuib“, şi mi-a zis: Vezi 
cu ce te alegi. Am continuat să-l caut ori de câte ori megeam la 
Făgăraş. În funcţie de timpul de care dispunea stam la discuţii. În acea 
perioadă consătenii mei erau sau liberali sau ţărănişti. Tatăl meu, 
liberal, nu s-a împotrivit opţiunilor mele politice, chiar dacă mama îl 
dojenea pentru că îmi dă voie să intru în Mişcare când nimeni din sat 
nu e legionar. Virgil Mateiaş este greu de caracterizat în cuvinte, este 
un unicat, avea cuvinte proprii pe care un altul nu le avea. Era 
punctual, integru, un caracter deosebit, nu umbla cu două băi în trei 
pungi, pentru el alb era alb, iar negru negru. Întotdeauna încuraja: 
trebuie să ştim că avem un Dumnezeu care ne ocroteşte. Când a fost la 
rebeliune ne insufla linişte şi calm celor din teritoriu, impunându-ne 
ca aceeaşi stare să o transmitem oamenilor. 

Au funcționat în Noul Român trei cuiburi de legionari care au 
susținut apoi şi activitatea rezistenţei anticomuniste din zonă. 

Într-una din zile mergeam la grădina pe care o aveam peste vale 
să supraveghez fructele. Când am trecut podul, un prieten însoţit de 
alte două persoane necunoscute veneau dinspre Cârţişoara. Ținta lor 
era Alexandru Bratu, un naţional țărănist din sat. Întâlnindu-mă pe 
mine şi cunoscându-mi activitatea, m-au abordat deschis renunțând la 
ideea lor inițială. Erau Lenuţa Faina din Sebeş şi loan Dumitriu, un 
camarad al ei. Se ascundeau de securitate pentru că la Braşov au 
împuşcat doi reprezentanţi ai acesteia fiind în legitimă apărare. Ei erau 
căutaţi de securitate în toată zona şi m-au rugat să-i ascund. Era o 
misiune foarte grea mai ales că vecinii mei erau informatori ai 
securităţii. l-am preluat asumându-mi tot riscul. Timp de două zile i- 
am ascuns în şopul casei, fără să ştie părinții mei, după care i-am dus 
în casa profesorului Goia de unde aveam cheile. Era un loc retras la 
marginea satului. Acolo le-am pregătit o cameră. În acea perioadă şi 
eu dormeam ascuns pentru că mă aşteptam oricând să fiu arestat. l-am 
protejat pe Lenuţa şi Dumitriu în casa profesorului Goia (profesor la 
Facultatea de Medicină din Cluj) până la prima ninsoare, luna 
decembrie. Întrucât urmele de pe zăpadă ne-ar fi trădat i-am condus 
imediat la o nouă adresă pentru a nu cădea în ghearele comuniştilor. 
Lenuţa şi Dumitriu reuşeau să ţină legătura cu alți camarazi precum: 

Oancea din Avrig, Stănilă din Sebeş, învățătorul Vasile Lupu, Aurel 
Moisin din Glâmboaca, Tăvală, Rodeanu din Poiana Sibiului. Mai 
erau ajutaţi de un alt prieten din Arpaş, iar din satul meu de Pătru 
Apost şi de Aurel Filip. Cei doi doreau să se alăture grupului din 
munţi condus de Ogoranu. Eu nu ştiam nimic despre luptătorii din 
grupul lui Ogoranu şi prin urmare am plecat să-i caut. Am străbătut 
Valea Sâmbetei, Urlea, Viştea Mare, Viştişoara, Valea Doamnei, până 
la Grebleşti, peste munte. Nu i-am întâlnit nicăieri. La Viştişoara l-am 
întâlnit pe Olimpiu Borzea care mi-a spus că s-au retras spre Ardeal 
pentru că nu i-a văzut de mult. La Valea Doamnei, un cioban, Budac, 
m-a prevenit să nu cer informaţii despre luptători pentru că băciţa de 
la stână este informatoare şi spune totul lui Gherghel, şeful Securității 
Sibiu, care îi era amant. Am umblat câteva săptămâni timp în care am 
văzut bordeiele luptătorilor dintre care unele păreau părăsite, dar n-am 
dat de urma lor. Lenuţa îşi dorea să meargă acasă la Sebeş, la familia 
ei, să vadă ce le-a făcut securitatea în urma faptelor ei. Nu am lăsat-o. 
Am plecat eu la Sebeş într-o duminică şi am găsit-o doar pe sora 
Lenuţei, Maria şi pe soțul ei, Victor. Când a aflat cine sunt şi de ce am 
venit Victor s-a repezit la mine ca o fiară să mă ducă la securitate. 
Maria plângea. Probabil erau speriaţi de comunişti şi de cruzimile pe 
care aceştia le-au făcut întregii familii. Era prin 1951. Atunci satul 
Noul Român era patrulat de milițieni şi de armată, iar un jeep galben 
al securităţii înfricoşa sătenii. Într-o seară de toamnă, pe la ora 10, au 
intrat în casă milițieni şi securişti. Au înconjurat curtea şi căutau arme, 
documente şi stații de emisie-recepţie. Furia lor mi-a speriat copiii, 
care s-au retras lângă mine şi mă ţineau de picioare. Au smuls cu 
brutalitate copiii, m-au scos din casă şi m-au băgat în maşină. M-au 
depus la Arpaş unde m-a supravegheat plutonierul major Voinicu. 
Securiştii au plecat în viteză şi s-au întors după o oră când l-au adus pe 
Ion Orlandea din Cârţişoara care i-a sprijinit pe Lenuţa şi pe Ion 
Dumitriu. Ne-au transportat pe amândoi la Făgăraş în beciul 
securităţii, casa Cosgarea. Timp de 10 zile am fost ţinut în anchete şi 
torturat. Mă băteau în aşa hal încât îmi făceam nevoile pe mine. Îmi 
aruncau găleata cu apă să mă spăl. Vroiau să afle tot ce ştiu şi să mă 
determine să-mi divulg camarazii. De aici m-au mutat la Braşov, unde 

am fost supus aceluiaşi regim. După o vreme a urmat procesul în care 
Tribunalul Militar Braşov m-a judecat pentru favorizarea infractorilor 
Faina şi Dumitriu. Au fost atunci patru condamnări: a mea, lon 
Orlandea din Cârţişoara, loan Stănilă din Sebeş şi învățătorul Vasile 
Lupu din Sebeş. Maiorul Cojocaru a citit sentința: 20 de ani muncă 
silnică şi confiscarea averii. El a întrebat: Greavu este mulțumit de 
condamnare? l-am răspuns: Foarte. Aţi fost generos şi vă mulțumesc. 
Să ştiţi că roata este rotundă şi prin faptul că-mi daţi ani grei de 
pedeapsă n-o să vă stea stelele prea mult pe epoleţi. Mi-a zis: Eşti 
îndrăzneţ! A urmat ispăşirea pedepsei dată în acea parodie de proces. 
Jilava. Viaţa s-a limitat de atunci la patru pereţi, un prici şi o tinetă. 
Îmi amintesc de unul Maromet, un turc, ce ne scotea cu tineta să o 
deversăm. Ne lovea cu bețe ca pe nişte vite. Pe mine m-a lovit o dată 
pentru că i-am spus că am fost sergent, iar în ordinele lor aveau 
dreptul să golească tineta doar cei care au avut grade de general şi 
colonel pentru a fi umiliți. Am rămas la Jilava un an după care am fost 
mutat la Poarta Albă. Era o zi toridă de iulie. Am fost încărcaţi într-un 
vagon dubă 50 de inşi, unde spațiul fiind foarte mic, am fost obligaţi 
să stăm lipiți unii de alţii pe nişte băncuţe de 10 cm lățime, din metal. 
Din cauza căldurii fiarele s-au încins, apa pe care ne-au dat-o era 
caldă, încât drumul de la Jilava la Poarta Albă, care a durat două zile, 
a fost un infern. Am coborât în gara Dorobanţi, undeva în Dobrogea, 
de unde am fost preluaţi de un sublocotenent, Borcea, care ne-a spus 
că ne aflăm acolo pentru exterminare. Am fost conduşi în lagăr. Aici l- 
am înâlnit pe lon Caraion şi pe doctorul Gheorghe Brescan. La Jilava 
am avut un vis în care mi s-a arătat acest lagăr, mai exact grupul de 
bărăci H unde am fost băgat alături de scriitori, poeți, avocați. Abia la 
Poarta Albă mi-am putut răstălmăci visul. Acolo, o zi de lagăr consta 
în: deşteptare la ora 5, terciul ca mic dejun, săpat pe văi şi dealuri 
dobrogene zi lumină cu o scurtă pauză de prânz de 20 de minute când 
se mânca o ciorbă lungă cu subproduse de animale şi un sfert de pâine. 
Era impusă o normă de muncă pe care dacă nu o îndeplineai erai 
pedepsit. Nu lipseau percheziţiile în bărăci, când deţinuţii erau obligaţi 
să iasă afară dezbrăcaţi şi cu saltelele în spate, indiferent de vreme şi 
când erau căutaţi şi în anus de supraveghetori. Mureau zilnic foarte 

mulţi deţinuţi datorită condiţiilor şi epuizării fizice. Doi gardieni 
transportau cadavre din lagăr în groapa comună aflată undeva în 
apropiere. La ieşirea carului cu cadavre din lagăr acestea erau tăiate cu 
baioneta pentru a se asigura că nu evadează nimeni. Dacă ne făceam 
norma, aveam dreptul la colet sau la vizită. Am beneficiat de acest 
privilegiu o singură dată, când m-au vizitat soţia şi fratele meu“, 
povesteşte Ioniță Greavu. 

La Poarta Albă au fost folosiți peste 12.000 de deţinuţi, dintre 
care nu se ştie câți au fost aruncaţi în groapa comună. Morti fără cruce 
şi fără înmormântare creştinească. Familiile celor dispăruţi astfel 
probabil îi aşteaptă şi astăzi să deschidă uşa casei, dacă nu cumva au 
primit certificate de deces datate la întâmplare şi eliberate de 
primăriile unor comune de aiurea. Specific torționarilor comunişti. 

Soţia lui Ioniță Greavu a fost şi ea chinuită şi forţată să divorţeze. 
Zilnic era ameninţată, atât ea, cât şi cei trei copii. Ea le spunea 
securiştilor: Pe mine nu mă desparte de Ioniță decât moartea. La 
arestarea lui, copiii aveau: Ioniță 10 ani, Viorel 9 ani şi Lucia 6 ani. 
Elevi fiind, au fost lăsaţi repetenţi sau nu au mai fost primiţi la şcoală. 
Copilul cel mare a reuşit să termine anul şcolar la Arpaşul de Jos prin 
bunăvoința învățătoarei Cucu, pentru că în Noul Român învățătorul 
Victor Negruţ s-a conformat ordinelor comuniştilor, refuzând prezenţa 
copilului în şcoală. 

După eliberarea din detenție, Ioniță Greavu a reuşit cu greu să se 
angajeze. A ajuns la topitoria Cârța unde şef contabil era fratele lui 
Remus Budac de unde s-a şi pensionat în 1980. Şi după eliberare a 
fost urmărit permanent de securitate. „A fost o libertate relativă. Între 
ceea ce a fost şi ceea ce a urmat a fost o relaxare. România era de fapt 
o închisoare mai mare. În repetate rânduri au încercat să mă facă 
informator, dar le-am respins oferta de fiecare dată. Ultima vizită a 
securiştilor la domiciliul meu a fost la revoluţie. Eram tot timpul în 
atenţia securităţii. Atunci, în decembrie, am fost vizitat de colonelul 
Rotaru, de la Securitatea din Sibiu care răspundea de legionarii din 
judeţ. M-a interogat şi după Revoluţie în urma informaţiilor primite de 
la un văr de-al meu pădurar, cum că aş fi fost în Piaţa Universităţii. 
N-a avut motive să-mi facă ceva, dar m-a prevenit să stau cuminte şi 

să nu mă amestec în ceea ce se întâmpla în țară. Am sperat să se 
îmbunătățească situația după fiecare an. Speranţe deşarte. Actuala 
putere m-a dezamăgit total. lon Diaconescu, atunci când era în 
opoziţie, susținea ideea cunoaşterii dosarelor personale existente în 
arhivele fostei Securități. Ulterior l-am auzit spunând: dacă vă vedeţi 
dosarele veți trăi mai bine, veţi fi mai fericiți? Gavril Dejeu a afirmat 
o dată: se va vedea dosarul, dar va fi acoperit numele informatorului. 
În privinţa reparațiilor morale despre care s-a vorbit atâta după 1989 
nu pot spune decât că sunt departe de prejudiciile aduse nouă celor 
care am suferit. Ştim cu toții că regimul comunist a desființat 
sentimentul credinţei, a supus biserici şi pe slujitorii acestora, tot el a 
creat ură şi dispreț între biserici care înainte se înțelegeau perfect. La 
noi în Noul Român Biserica greco-catolică a fost desființată şi dată 
ortodocşilor. Preoţii greco-catolici au fost tunşi, raşi şi întemnițați sau 
le-a fost stabilit domiciliul la mănăstiri. După 1989 ce s-a făcut în 
acest sens?“ 


Capitolul XIX 


Lenuţa Faina „crăiasa munţilor“ - o figură dârză în lupta de 
rezistenţă armată anticomunistă 


Motto: 

Comoara sufletului şi a minții 
E să iubeşti pentru a putea ierta 
Mihail Codreanu 


Luptătorii din rezistența anticomunistă, acum bătrâni, cer celor 
tineri să detroneze pentru totdeauna minciuna, să studieze istoria şi s-o 
refacă., Să realizaţi asanarea morală a acestui neam. Fără ca sufletul 
să fie vindecat de frică şi să-l preamărească pe Dumnezeu nu puteți 
face nimic. Trebuie să ştie copiii voştri despre viaţa şi faptele 

înaintaşilor şi să le urmeze pilda“, spun vocile eroilor care au strigat în 
Piteşti, Gherla, Jilava sau în alte închisori şi lagăre comuniste. 

„O, Doamne, unde eşti? 

De ce n-aprinzi minuni, 

minuni cereşti?!” 

Rugile până la lacrimi ale celor anchetați, torturați, umiliți şi 
dispreţuiți de pleava neamului românesc au fost întotdeauna auzite şi 
împlinite, pentru că în adâncul sufletului lor ei puteau ierta, iubind. 

Un personaj aparte şi unic din rezistența anticomunistă 
românească a fost Lenuţa Faina. În anul de prigoană, Lenuţa şi-a luat 
numele de Ana Din Aluniş, făcând asfel faţă timp de 4 ani furiei 
Securităţii. Curajul cu care Lenuţa Faina a înfruntat tăvălugul i-a atras 
porecla de „crăiasa munţilor“. Lenuţa privea aceste lucruri cu detaşare 
şi uneori comenta: „Toate legendele au un sâmbure de adevăr... Că 
aveam un păr bogat, ce îmi ajungea până la brâu. Şi o „crăiasă“ cum 
putea să fie, decât frumoasă...“ 

Date despre acest personaj mi-au fost puse la dispoziţie de către 
Ioniță Greavu din Noul Român, luptător în rezistenţa anticomunistă 
din Țara Făgăraşului. 

Lenuţa Faina s-a născut la 12 mai 1927 într-o familie din satul 
Mărgineni, judeţul Făgăraş, Victor şi Carolina Faina. Termină studiile 
liceale comerciale la Blaj şi Braşov. Ultimul ei domiciliu a fost 
Braşov, strada Transilvania nr. 5. Nu era căsătorită şi nu avea serviciu. 

Luna octombrie a fost hotărâtoare pentru Lenuţa Faina. Într-una 
din serile acelei toamne a vizitat-o la Mărgineni, la casa părintească, 
loan Dumitriu, un adept al Mişcării Legionare care evadase din 
închisoarea Arad. Acesta o anunţa că Victoria Fulicea, sora ei, 
împreună cu soțul ei, Alexandru, au fost arestaţi de colonelul de 
securitate Teodosiu de la Braşov. 

Casa Fulicea de la Braşov era cunoscută ca punct conspirativ 
unde se ascundeau legionarii. Lenuţa Faina a plecat împreună cu 
Dumitriu la Braşov. S-au oprit la Terezia Fulicea, pentru a se informa 
în legătură cu cele întâmplate. Securitatea era peste tot. Ajunşi la casa 
Tereziei, au găsit uşa încuiată. Din interior, au deschis două persoane 

îmbrăcate în pijama. Pe cei doi i-a întâmpinat o imagine 
surprinzătoare: două uniforme de securitate aşezate pe un scaun, iar pe 
masă chipiurile şi armele celor doi securişti. Erau doi ofițeri de 
securitate cu grad de locotenent. La început securiştii s-au intimidat 
văzând două persoane străine, dar şi-au revenit destul de repede. Unul 
a luat pistolul de pe masă, apoi plapuma cu intenţia de a le arunca pe 
cei doi. A urmat un schimb de focuri din care cei doi securişti au 
murit. Lenuţa şi Dumitriu au fugit spre Tâmpa, dar în graba lor, fata 
şi-a uitat sacoşa în care se aflau actele ei, alimente şi haine. Datorită 
acestui fapt Securitatea a aflat cu uşurinţă cine sunt autorii. Au început 
căutările şi arestările. Primii arestaţi de securişti au fost părinții 
Lenuţei de la Mărgineni, apoi rudele lor apropiate. Lenuţa şi Dumitriu 
au luat trenul spre Făgăraş, au coborât în gara Perşani, au trecut peste 
deal la Şinca Veche şi au mers pe jos spre Mărgineni. În sat erau 
multe maşini ale securităţii, iar ofițerii îi căutau prin tot satul. „Pentru 
că Dumitriu era străin de aceste locuri, totul a rămas pe umerii mei. 
Am mers la o mătuşă a mea, Lina Urs, care avea casa la marginea 
satului. Ea ne-a spus că părinţii mei au fost duşi cu o maşină undeva 
iar copiii au fost lăsaţi singuri în casă şi încuiați. Ne-a sfătuit să 
plecăm unde vom vedea cu ochii pentru că securiştii sunt foarte furioşi 
şi trag cu armele după omenii din sat. N-am avut de ales. Am plecat 
spre munte cu scopul să ajungem la Mănăstirea Brâncoveanul de la 
Sâmbăta de Sus, la părintele Arsenie Boca în care aveam încredere şi 
care ne putea adăposti. Din păcate am aflat că părintele a fost arestat 
de Securitate. Ne aflam în mare încurcătură. Mi-a venit în minte că la 
Cârţişoara, cumnatul meu, Alexandru Fulicea, avea o familie prietenă, 
Orlanda loan. Am plecat peste câmp şi pâraie, noapte fiind, am ajuns 
într-un târziu la Cârţişoara la familia Orlanda. La intrarea în curte ne-a 
văzut o vecină a acestuia. Prima întrebare a prietenilor cumantului 
meu a fost dacă ne-a văzut vecina lor, lelea Mili, care era 
informatoarea Securității. Pentru că răspunsul meu a fost afirmativ, 
Orlanda a hotărât să ne adăpostească în altă parte, pentru că la ei era 
periculos. Tinta era Alexandru Bratu din Noul Român. Am plecat 
însoţiţi de Orlanda pe lângă Olt până în acel sat. Am aflat ulterior că 
doi jandarmi au sosit la casa Orlanda imediat după ce am plecat noi şi 

l-au arestat pe tata lui Sandu, pe care l-au bătut pentru a spune despre 
noi. La podul de peste Valea Noului trecea un om înalt pe care l-a 
abordat Orlanda. Era Ioniță Greavu. Acesta ne-a preluat, ne-a dus la el 
acasă, ne-a hrănit, ne-a schimbat hainele şi după două zile ne-a 
adăpostit în casa profesorului dr. loan Goia situată la marginea satului, 
un loc liniştit şi nu prea circulat. Aici am fost aprovizionaţi cu 
alimente şi de Petru Apost, iar cu lemne de Aurel Filip, amândoi din 
Noul Român. Ioniță Greavu dirija totul. Uşa o deschideam la un 
consemn şi stam în casă tot timpul. Ioniță ne-a aprovizionat cu arme şi 
muniţie, ne-a făcut buletine de identitate noi la Primăria din Noul 
Român unde notar era Gheorghe Freciu, vecin cu Ioniță. Această 
situație de acalmie şi de refacere a forțelor a durat până în decembrie 
când a căzut prima ninsoare“, se arată în scrisoarea Lenuţei Faina pe 
care mi-a pus-o la dispoziție Ioniță Greavu. 

Pentru faptul că Lenuţa Faina şi loan Dumitriu au fost ascunşi în 
casa Goia, profesorul a fost chemat în fața Tribunalului Militar Braşov 
ca inculpat. Avocatul lonaşcu, apărătorul familiei Goia, l-a scos pe 
profesor din cauză pentru că acesta nu cunoştea situaţia. De fapt Ioniță 
Greavu i-a folosit casa fără acordul lui, profesorul locuind la Cluj. La 
respectivul proces a fost doar avocatul şi fiul profesorului Goia, 
inginerul Florin Goia. 

Lenuţa şi Dumitriu erau obligaţi să ia din nou drumul pribegiei. 
S-au hotărât să apeleze la un prieten din Arpaşul de Jos, doctorul 
veterinar Gheorghe Petraşcu. Plecarea din casa Goia a avut loc seara 
pe la orele 21. Lenuţa Faina, Dumitriu, Petru Apost şi Ioniță Greavu 
plecau în noapte pe drumul spre Arpaş. La nici 2 km parcurşi au fost 
somați să se oprească de către doi paznici Aurel Negru şi Nicolae 
Dindeal. Au scăpat cu greu de ei pentru că aveau ordin să ducă la 
postul de jandarmi pe toate persoanele întâlnite noaptea în câmp. 

„Am plecat cu trenul de noaptea spre Sibiu. Ne-am oprit în Avrig 
la familia Oancea. Aici am poposit trei săptămâni după care am fost 
nevoiți să plecăm mai departe. Singurul loc unde ne puteam adăposti 
era la familia Dumitriu în Munţii Apuseni. Aici am stat doar câteva 
zile, pentru că familia lui Dumitriu avea o casă mică şi neîncăpătoare. 
Am hotărât amândoi să urcăm în munți, unde erau casele provizorii 

ale oamenilor ce vara făceau fân. Ne-am strâns alimente şi 
îmbrăcăminte şi am urcat pe munte. A fost o iarnă grea şi foarte 
geroasă pe care am trăit-o departe de sat şi de oameni. Vântul a 
troienit zăpada, a fost un ger năprasnic, cea mai grea iarnă din viața 
mea. Traian, fratele lui Dumitriu, ne aducea din când în când cartofi şi 
apă“, se mai arată în scrisoare. 

Spre primăvară cei doi fugari au fost nevoiți să părăsească 
muntele şi pustietatea lui. Zăpada nu era încă topită. au găsit într-un 
colţ al colibei o troacă pe care au folosit-o la coborâre. Seara erau deja 
în sat la familia camaradului ei de suferință Dumitriu. După ce au 
mâncat şi s-au odihnit, o soră a lui Dumitriu i-a anunţat că sunt căutaţi 
de securitate prin sat. Au părăsit satul la miezul nopții îndreptându-se 
spre Sibiu şi Făgăraş. „Se formase prin satele județelor Sibiu şi 
Făgăraş un şir de oameni ce ne primeau cu drag şi cu multă căldură“. 

În vara anului 1951, cei doi au fost găzduiţi de loan Rodeanu din 
Poiana Sibiului. Ei şi-au făcut un bordei chiar lângă stâna lui 
Rodeanu, unde se simțeau în siguranță. Această stare n-a durat însă 
prea mult, pentru că Securitatea a aflat de ei de la informatori. Au 
plecat spre Sebeş unde au fost primiţi de oameni sufletişti care le-au 
oferit cazare în case, şopuri şi fânare. Astfel, i-au cunoscut pe Vasile 
Savu, pe croitorul Stănilă Gheorghe, pe învățătorul Vasile Lupu şi pe 
Urzică. „Era un om foarte simpatic. La o anchetă la Securitate Urzică 
a declarat că noi aveam o puşculiță cu ţeava strâmbă cu care puteam 
puşca după zid. Mult au mai cotrobăit securiştii să găsească acea 
puşcă. Dar nu a fost găsită pentru că nu exista“, i-a povestit Lenuţa 
Faina lui Ioniță Greavu. 

De la Sebeş au plecat la David Raţiu la Racoviţa, dar şi aici 
Securitatea i-a depistat. Didu, cum îl numeau pe prietenul lor, Raţiu, i- 
a scos din sat într-o căruță, acoperiți cu tulei de porumb. Au plecat 
spre munte, dar într-una din zile s-au confruntat cu securiştii în luptă 
directă. 

„Pe o cărare de munte am întâlnit patru pădurari în uniformă. 
Unul pe nume Bobanga s-a aruncat ca o fiară la picioarele lui 
Dumitriu pentru a-l imobiliza. A urmat o luptă din care Bobanga a fost 
grav rănit, decedând în drum spre spital. În faţa acestei situaţii eu am 


106 


strigat: Toţi armele jos şi patru paşi înapoi. Am reuşit să scăpăm în 
adâncul pădurii“, se mai arată în scisoarea Lenuţei Faina. 

Acest incident a fost foarte dureros, pentru că acel Bobanga era 
fratele lui loan Bobanga, cel care i-a găzduit pe fugari cu multă 
bunăvoință. Lenuţa şi Dumitriu şi-au continuat drumul. Au ajuns la 
Avrig, la Oancea, care i-a găzduit un timp. De aici au plecat spre 
Săcădate. În drum spre gara Avrig au fost opriți de doi jandarmi, care 
i-au legitimat şi le-a luat actele la postul de miliție, reţinându-le până a 
doua zi. Ei nu s-au mai dus să-şi ridice actele. La trei săptămâni după 
acest incident, la primăria din Noul Român au venit doi securişti cu 
buletinele confiscate. A fost interogat notarul Freciu în privinţa acelor 
acte. Notarul n-a recunoscut că le-a eliberat el chiar dacă au fost luate 
amprente şi probe de scris. Ancheta a durat două săptămâni după care 
cazul a fost abandonat. De la Săcădate a urmat Glâmboaca, unde 
Aurel Moisin şi un anume moş Tavală i-a găzduit părinteşte timp de 
două săptămâni. Pentru că era tot mai greu să se ascundă de securişti 
ei s-au hotărât să se alăture grupului din munţi condus de Ogoranu. 
Pentru aceasta aveau nevoie de ajutorul lui Ioniță Greavu din Noul 
Român. Făcând slalom printre privirile vecinilor lui Ioniță care erau 
informatori au ajuns în şopronul prietenului lor. Erau obosiţi, aveau 
încălțămintea distrusă şi muniţiile pe terminate. Ioniță Greavu le-a 
completat toate cele necesare: binoclu, hărţi, 150 de cartuşe şi bocanci. 
Au stat doar câteva zile pentru a se odihni şi apoi au plecat. În acea 
perioadă podurile de trecere peste Olt aveau pază militară din 
comanda securităţii şi care aveau ordin să legitimeze orice trecător. Cu 
ajutorul lui Gheorghe Bucureasa, şeful grădinii de zarzavat de lângă 
Olt, prieten cu Ioniță Greavu ei au trecut Oltul cu barca. Operaţiunea 
le-a reuşit, dar Bucureasa a fost anchetat de Securitate fiind pârât de 
Aurel Negruţ, paznicul de noapte. După acea acţiune, securiştii au 
confiscat toate bărcile de pe Olt. Lenuţa şi Dumitriu au ajuns din nou 
la loan Rodeanu la Poiană. De aici au plecat pe la mulţi alți prieteni şi 
cunoscuţi. Lenuţa a ajuns la un cojocar unde a învăţat meserie şi să 
brodeze. Acolo oamenii au cunoscut-o sub numele de Ana de la 
Aluniş. Ea ajuta în acel sat la secerat. De multe ori securiştii care erau 
prezenţi printre țăranii care secerau îi lăudau hărnicia neştiind însă 

cine este acea tânără pricepută şi harnică. Într-o zi, Lenuţa s-a hotărât 
să meargă din nou la David Raţiu la Racoviţa. Era prima dată când cei 
doi fugari se despărțeau. Dumitriu, pe numele adevărat de lonele 
Gheorghe, originar din Arieşeni-Scărişoara a rămas la Poiana. Acolo 
el s-a înfruntat cu securitatea. În luptă deschisă cu securiştii a fost 
trădat şi omorât. Eroul loan Dumitriu zace într-un mormânt 
necunoscut, fără cruce, familia lui neştiind nimic despre modul în care 
a trecut în neființă fiul lor. 

Lenuţa spunea tuturor: „Niciodată n-am ştiu ce-i frica, am avut 
un curaj nemaipomenit. Adevărul e că am simţit aripa ocrotitoare a lui 
Dumnezeu în momentele grele ale vieții mele“. Prin închisori, 
deţinuţii politici vorbeau foarte des de Elena Faina, zicându-i „crăiasa 
munţilor şi zâna pădurilor (femeie vrăjită), pentru că nimeni nu se 
putea apropia de ea, nici securitatea. Erau de fapt basme cu care 
oamenii înfometați şi chinuiţi îşi făceau inimă bună“. 

Rămasă singură, Lenuţa Faina a continuat pribegia prin ţară. 

„Simţeam ca o chemare arzătoare de a mai vedea o dată familia 
lui Ioniță Greavu, care în momentul cel mai greu şi de răscruce al 
vieții mele m-a primit cu drag şi cu căldură riscând foarte mult. Aveau 
trei copii mici şi doi bătrâni de peste 80 de ani. Cu toate acestea, Ioniță 
şi Victoria Greavu au riscat foarte mult, fiindu-mi prieteni şi sfătuitori. 
A fost ultimul meu drum la Noul Român. Am venit pe podul de peste 
Olt de la Arpaş. M-a oprit santinela şi m-a întrebat cine sunt. l-am 
răspuns că sunt din Scorei şi am mama grav bolnavă şi mi-a cerut să o 
anunţ pe sora mea din Noul Român să vină acasă. Soldatul m-a crezut 
şi mi-a spus să mă duc. La Noul Român am stat o noapte şi o zi. În a 
doua noapte, prietenul şi camaradul lui Ioniță, Aurel Filip, a venit cu 
un car cu boi să mă scoată din sat. M-au acoperit cu otavă şi am plecat 
spre Arpaş. Am mers cu carul până aproape de Scorei unde ne-am 
despărțit. Prietenii mei s-au întors acasă pe alt drum pe la Cârța 
scăpând uşor de somaţia santinelei. Eu am rămas la familia Oancea. În 
ajunul Crăciunului în 1952 pe la miezul nopţii, a venit securitatea să 
mă aresteze. Am fost din nou trădată. În faţa securiştilor era Dordea 
din Sibiu. Era un om slăbuţ şi mic de statură, care ştia pe unde mă 
ascundeam. M-au luat din pat unde dormeam cu fata lui Oancea şi m- 


108 


au scos în curte temându-se să nu trag în ei cu arma automată. În 
stradă mă aştepta un camion militar plin cu soldaţi şi alte trei maşini 
mici. Toţi erau într-o tensiune şi o nervozitate nemaiîntâlnită. Un 
căpitan mi-a luat poşeta. L-am întrebat zâmbind de ce era nevoie de o 
armată pentru a aresta o singură femeie. Dacă nu eram arestată 
intenționam ca în dimineața aceea de Crăciun să urc la Suru. 
Nenorocul meu, ghinion. Se încheiau patru ani de pribegie prin ţară. 

M-au dus la Sibiu la securitate. Din celula care mi-a fost 
repartizată, cu ochelari de tablă, m-au dus în fața colonelului Crăciun. 
Acesta m-a întrebat pentru început de ce nu m-am predat până atunci. 
I-am răspuns: Pentru că în anul 1948, până să-ţi dovedeşti nevinovăția 
erai omorât în bătaie. După această primă întâlnire cu cel mai odios 
securist a urmat drumul lung şi greu al anchetelor de zi şi noapte. Au 
fost atât de grele, dar le-am suportat cu cinste şi demnitate. În tot 
timpul cât eram în celulă mă rugam la Dumnezeu. Am fost 
condamnată la 25 de ani muncă silnică“, se arată în scrisoarea Lenuţei 
Faina. 

Nu am găsit date despre perioada de detenţie a Lenuţei Faina. 
După executarea a 14 ani de muncă silnică a fost eliberată. S-a 
căsătorit cu Aurel Popa, legionar, din Decea-Alba. Se uneau astfel 
două vieţi marcate de lagărele şi temniţele comuniste. În aceeaşi 
scrisoare, ca de altfel şi în volumul „Lacrima Prigoanei“, ambele 
semnate de luptătoare, apar următoarele: 

l. Ionică Fulicea a murit în închisoarea Gherla chinuit şi torturat 
în acțiunea demascării duse de Popa Țanu. 

2. Sandu Fulicea a ajuns acasă la Mărgineni după şapte ani de 
detenţie împreună cu soţia lui, Victoriţa. Sandu s-a stins din viaţă fără 
a i se putea stabili un diagnostic. 

3. Dumitriu (lonele Gheorghe) a murit împuşcat în luptă cu 
securitatea în Poiana Sibiului, doarme undeva fără cruce, fără să ştie 
cineva. 

Elena Faina Popa a murit la 21 februarie 1996 şi este 
înmormântată în cimitirul din Decea. 

Capitolul XX 
Mărturiile Mariei Cornea din Ileni 


Motto: 

Rugaţi-vă, iertaţi-vă, iubiți-vă, principiul 
după care m-am ghidat în toată viața mea 
Maria Cornea 


Localitatea Ileni a fost unul din punctele în care luptătorii din 
rezistența anticomunistă au găsit sprijin şi încredere. Foarte multe 
familii de aici au suferit pentru activitatea pe care au desfăşurat-o 
împotriva comuniştilor şi a securităţii, fiind nu de puţine ori ţinta 
agresiunilor acestora. 

Un ajutor semnificativ pentru grupul din munte condus de 
Ogoranu a fost familia Cornea din Ileni numărul 22. Credinţa şi 
patriotismul care au caracterizat întotdeauna familia Cornea a atras în 
mijlocul ei mulţi nevoiaşi sau persoane aflate în primejdie, pe care i-a 
ajutat material sau spiritual. Generaţie de generaţie, aceşti corneni din 
Ileni au dat totul ajutându-şi semenii, iar ca răsplată au primit doar 
suferință. „În viaţă, partea fizică reprezintă prea puţin comparativ cu 
partea spirituală, sufletească. În acest sens, pot spune că am o 
mulțumire fără margini pentru că am reuşit întotdeauna să fac bine. 
Am reuşit rugându-mă, iertând şi iubind“ afirmă Maria Cornea la cei 
85 de ani ai săi. Acest capitol l-am rezervat domnişoarei Maria Cornea 
şi familiei ei, drept recunoştinţă la tot ceea ce a reprezentat pentru 
rezistența anticomunistă. Este un dar simbolic pentru atitudinea, 
verticalitatea şi dârzenia de care a dat dovadă înfruntând gulagul 
comunist. 

S-a născut la sfârşit de cireşar în 1914, în plin război. Această 
familie de plugari, David şi Paraschiva Cornea, a avut trei copii, din 

care doar ultima fetiță, Maria, a supravieţuit devenind sprijinul şi 
totodată unicul mesager al idealurilor familiei. Maria şi-a cunoscut 
tatăl abia la vârsta de 5 ani când acesta s-a întors din prizonieratul din 
Italia. „Mi-aduc aminte când mama mă ruga să-i spun tatălui meu la 
întoarcerea de pe front: Bine ai venit tăicuţule, sănătos. Nu puteam să 
spun aşa cuvinte pentru că nu eram obişnuită cu un tată“, povesteşte 
Maria Cornea. Era o fetiță cuminte, ascultătoare şi harnică. De mică 
era mâna dreaptă a mamei şi sfătuitorul acesteia, lucru ce s-a dovedit 
şi peste ani după moartea tatălui ei. A făcut şcoala primară în Ileni şi a 
continuat studiile la Făgăraş, la Gimnaziu de Fete pe care l-a absolvit 
în 1930. Nu a putut să-şi continue studiile din cauza pământului, cu 
toate că a mai făcut un an la Şcoala de Băieți din Făgăraş. Din 1941 
când tatăl ei a decedat a rămas doar cu mama cu tot greul gospodăriei, 
al celor 7 ha de pământ şi al cotelor care trebuiau date la stat. „Muncă 
multă, trudă şi sudoare a însemnat toată viaţa mea. Am demonstrat 
tuturor că se poate chiar dacă eram doar două femei. Pentru a face 
față am luat sezonieri la muncă. Aşa am cunoscut luptătorii din 
rezistența anticomunistă din munţi. Vecină cu noi era familia Pirău. 
Unul din băieţii lor, Toma ne ajuta în treburile gospodăriei şi ale 
câmpului. Era un băiat frumuşel, istet şi cu o voce foarte frumoasă. 
Obişnuia să cânte la biserică şi la şezători. Când s-a instituit aria, în 
1949 şi eram obligați să treierăm toți sătenii într-un singur loc, Toma a 
fost solidar cu oamenii. Într-o adunare convocată la căminul satului, 
Toma a fost cel care s-a ridicat şi a vorbit comuniştilor cu o 
înverşunare de necrezut. Mi-amintesc perfect cum acuza şi lua 
apărarea oamenilor în faţa securiştilor. Era foarte curajos. De atunci a 
fost luat în vizor de către securitate şi urmărit. Pentru a evita 
consecinţele acelei revolte a fugit în munți, raliindu-se grupului format 
deja. Dar, nici acolo nu a scăpat de securişti. Toma îşi ajuta părinţii la 
aprovizionarea cu lemne pe care o făceau de pe valea Sebeşului, dar 
niciodată nu a mai venit până în sat. Într-una din zile, miliţianul din 
Ileni a plecat să-l întâlnească pentru a-l determina să se predea 
securității. Toma i-a spus acestuia care era înarmat: Ori tragi, ori dau 
eu cu toporul. A fost lăsat însă de acel miliţian să plece. După ce 
lucrurile s-au mai liniştit, Toma a fost luat în armată şi repartizat 

undeva în Moldova. Şi acolo s-a dovedit a fi refractar la ideile 
comuniste. Pentru că a cântat Hristos a Înviat de Paşti a fost pedepsit 
cu arest şi cu un program dur de instrucţie. În urma acestuia Toma s-a 
îmbolnăvit grav şi a fost trimis acasă. M-am trezit într-o zi cu Toma 
care mă anunţa că trebuie să plece înapoi în Moldova la unitate. După 
circa trei săptămâni, într-o dimineaţă, am găsit poarta de la şură 
deschisă. Era un semn neobişnuit la noi în gospodărie. Nu mare mi-a 
fost mirarea când i-am găsit acolo pe Toma Pirău şi pe Silviu Socol, 
băiatul preotului Ghedeon din Berivoii Mari. Ei erau înarmaţi. l-am 
spus atunci lui Toma să nu cumva să te omori. Hristos n-a umblat cu 
revolverul, tu de ce porți armă? Au stat până dimineața următoare, 
răstimp în care le-am dat mâncare. De atunci nu l-am mai văzut pe 
Toma. În schimb Socol şi-a mai găsit refugiul în şura noastră de două 
ori, o dată cu Mogoş şi altă dată cu Mazilu. Chiar dacă n-am făcut 
niciodată politică, i-am alimentat pentru că eram sigură că ei nu vor 
decât binele țării. Prin Socol am trimis hrană grupului din munţi de 
cinci ori. O dată făceam mâncare în bucătărie. Au venit patru băieți 
voinici printre care era unul Haşu. I-am adus în bucătărie şi le-am dat 
şi lor mâncare. Altă dată au venit murdari şi flămânzi. Atunci le-am 
dat apă să se spele, hrană şi cărți de rugăciuni. N-am spus la nimeni 
că-i ajutam pe acei tineri, dar s-a aflat. Îmi amintesc, de asemenea, 
ziua de 23 august 1950, când satul Ileni a fost propus pentru 
colectivizare. Ca peste tot convingerea se făcea cu arma. Atunci 
Mogoş şi Mazilu s-au hotărât să-l dezarmeze pe şeful de post. Cei doi 
tineri au fugit, scăpând pentru moment de comunişti. A vuit atunci 
întreg satul. Nu după mult timp, când m-am întors seara acasă de la 
câmp era în şop Mazilu şi purta ochelari. Era urmărit şi s-a refugiat la 
noi pentru că întotdeauna m-am purtat frumos cu toți din grupul lor şi 
avea încredere că nu-l voi trăda. Mi-am spus: nu-mi convine să dau 
mâncare unui criminal, dar mi-a fost milă de el şi l-am ajutat. Seara 
însă l-am condus să plece din sat. Aşa eram noi plugarii legaţi de 
țarină şi de sufletul omului aflat în primejdie. Am aflat apoi că Mogoş 
şi Mazilu s-au ascuns la Toderiţa de unde au plecat în Banat şi unde au 
fost împuşcaţi nu după mult timp. Pe Mazilu îl rețin mai mult pentru 
că avea un talent poetic ieşit din comun. Am aflat apoi şi de sfârşitul 

tragic a lui Toma Pirău. În decembrie 1950 s-a împuşcat în şura 
unchiului său, Dumitru Cornea din Ileni când l-au descoperit 
securiştii. Rămân la părerea mea că s-au dat mari viteji, exagerând 
uneori şi riscându-şi viaţa. Sunt de lăudat faptele lor, dar au fost 
situații în care au făcut paşi riscanţi“, a mărturisit Maria Cornea. 
Datorită informatorilor şi trădătorilor, care au existat şi în satul 
Ileni, Maria Cornea, ca de altfel mulţi alţii, au fost arestaţi. „Era 14 
noiembrie, ziua de lăsat de post. Au venit securiştii în zori. Eu şi 
mama mea eram trezite şi dereticam prin casă. Eu lucram la o vestă a 
mamei. Securiştii mi s-au adresat cu Lenuţa, confundându-mă cu 
verişoara lui Marcel Cornea. Chiar dacă au aflat că este o confuzie nu 
au renunţat la acţiunea lor. Au luat-o pe mama sub forța armei, au 
percheziţionat şura, apoi ne-au dus pe amândouă pe holul bisericii. 
Acolo, când am văzut crucea răstignirii lui lisus, am simțit tainic şi o 
voce parcă îmi spunea: Veniţi la mine şi vă voi ocroti. M-am rugat 
mult atunci. Ne-au dus la Făgăraş la Securitate în casa lui Giurcă. 
Acolo i-am recunoscut printre oamenii aduşi pe învățătorul Pridon şi 
pe soția lui. Au început anchetele şi bătăile. Era un securist ciung 
foarte dur, Stoica, ce îmi cerea să spun despre vărul meu. Răspunzând 
că nu am nici un văr şi era adevărat mi-a tras o palmă cât a putut de 
tare. Atunci am strâns pumnii cât am putut concentrându-mi toată 
forța în ei şi mi-am fixat privirea într-un colț al camerei şi mi-am zis 
cu convingere şi credință: Iisuse, ajută-mă. Mi-a mai dat o palmă 
pentru reacția mea înverşunată după care eu i-am replicat dur: Păcat de 
tinerețea mea dacă am ajuns să mă bateţi aşa fără motiv. Ulterior am 
aflat de la o nepoată a lui Cornea că acel ciung ar fi afirmat că de 
atunci n-a mai avut linişte. După patru zile m-au transferat la Braşov. 
Mamei i-au dat drumul acasă a doua zi, dar au continuat să o 
amenințe. În grupul care a fost transferat cu duba la Securitatea din 
Braşov eram eu şi 18 bărbaţi. Eram singura fără cătuşe din dubă. Mă 
rugam coninuu să-mi lumineze Dumnezeu mintea să nu fac nimănui 
rău prin ceea ce declar la anchete. Am hotărât să spun adevărul. La 
Braşov au durat anchetele şapte săptămâni din care trei au fost foarte 
dure. Anchetatorii m-au catalogat ca reacționară şi s-au comportat cu 
mine ca atare. Am plâns de cred că şi pereţii s-ar fi înduioşat de mine, 


113 


dar securiştii aveau sufletul de piatră. Cred că lacrimile, multele 
lacrimi vărsate în celulele comuniste mi-au uşurat situația. La Braşov 
m-au dus la Cetăţuie. Era decembrie şi frig. Acolo erau închise doar 
unguroaice. Îmi era dor să aud pe cineva vorbind cu mine româneşte. 
A urmat procesul. Tribunalul Militar al oraşului Stalin ne-a judecat în 
grup. Eram eu şi cei 18 bărbați şi n-am avut apărător. A fost alături de 
mine mama mea. Îmi amintesc vorbele ei pe care mi le-a spus la 
proces: Drăguţa mamei cum era să spunem noi când n-au spus cei ai 
partidului. Cu emoție şi durere îmi ascultam sentinţa prin care am fost 
condamnată patru ani la închisoare pentru favorizare de infractori. Am 
făcut recurs, după care pedeapsa a scăzut cu un an. A urmat 
închisoarea de la poalele Tâmpei al cărui prag l-am trecut în martie 
1951. Am aflat aici cât de bătuţi erau băieţii prinşi din grupul din 
munţi. Am reuşit la anchete să nu-l trădez pe Mogoş. O dată le-am zis 
securiştilor să-mi aducă în față pe unul dintre cei pe care i-am ajutat, 
ascuns sau hrănit. M-au pus în faţa unui băiat pe care au zis că îl 
cheamă Haşu. Securitatea confecționase un Haşu pentru a mă 
determina să recunosc ceea ce vroia. A urmat un dialog în trei: ÎL 
cunoşti? Eu am spus nu. O cunoşti? Acel Haşu a spus da. Atunci l-am 
întrebat pe acel băiat: Dumneata ai fost la noi, în care şură? (aveam 
două şi îi găzduiam în ambele). Atunci securiştii s-au repezit la mine 
cu pumnii. Le-am replicat: Dacă ei v-au spus, atunci vă spun şi eu. Și 
am vorbit... 

M-au azvârlit în închisoarea de la Mislea. Aici eram peste 500 de 
femei. Am îmbrăcat zeghea închisorii de sărbătoarea Sfântului Ilie în 
1952. Acolo mi s-a impus un program de muncă cu deşteptarea la ora 
6, primeam un terci după care ţeseam şi coseam încontinuu. Prânzul 
consta în cartofi, fasole sau varză cu uger de vacă şi 150 gr pâine. 
Timp de un an şi şapte luni am ţesut la război sau am cusut la maşina 
de cusut. Era în mijlocul închisorii o biserică transformată în magazie, 
acolo ne găseam liniştea rugându-ne şi privind picturile pereților. Tot 
acolo am întâlnit femeile legionare pe care le-am admirat. Îmi face 
plăcere să vorbesc despre învăţătoarea Bordeianu o adevărată doamnă. 
Avea două fete şi soțul ei era preot. Am urmărit-o îndeaproape. A 
suferit foarte mult, era foarte bolnavă şi paralizase. Deseori au băgat-o 

la izolator de unde o scoteam patru fete pe umeri. Aceleaşi cuvinte de 
laudă le am pentru doamna Mihalache, pentru mama lui Gavrilă 
Ogoranu, pentru Lenuţa Faina. Toate au suferit enorm în închisoare, 
dar s-au dovedit a fi adevărate românce. Doamna Mihalache îmi 
spunea: Felicitări mamei tale că a ştiut să educe un copil bun ca tine. 
Cumpăram pâine şi bomboane şi le duceam pe furiş acestor femei 
deosebite. Era cea mai mare bucurie a lor, iar a noastră pentru că ne 
binecuvântau. Lenuţa Faina din Mărgineni mi-a povestit tot chinul ei. 
Plângea foarte mult. M-a rugat când m-am eliberat să-i duc mamei ei 
o poezie care suna cam aşa: Mămica mea iubită / Tăticul meu dorit ... 
După ce s-a eliberat nu m-a vizitat niciodată şi nu-mi explic de 
ce. Am mai întâlnit-o la Mislea pe soţia mareşalului Antonescu. Era 
înaltă şi îmbrăcată în negru. Era scoasă din celulă doar noaptea. Când 
se ducea hârdăul îi trimiteam mâncare. M-a rugat să transmit ceva 
unei persoane din Făgăraş când m-am eliberat. Cu 30 de zile peste 
termenul de pedeapsă m-am eliberat în 18 decembrie 1953. La ora 23 
am ajuns în gara Făgăraş. Era o noapte cu lună. Am plecat pe jos spre 
sat. Mă chinuiau tot felul de gânduri şi întrebări. Nu-mi doream să 
întâlnesc pe nimeni până acasă. Am intrat prin grădină, dar 
apropiindu-mă de casă inima îmi bătea foarte tare. Grădina îmi părea 
părăsită, dar în grajd erau aceleaşi vite care rumegau. Mi-am dat 
seama că mama trăieşte, dar îmi făceam griji pentru ea la revederea 
noastră. Mama fusese de două ori în pragul pierderii minţii. Am intrat 
în tindă, lampa era dată la minim. Ea sta cu coatele pe sobă, parcă în 
aşteptare. Am bătut uşor la uşă şi am intrat. Emoţii, lacrimi şi iubire. 
Am rămas la discuţii toată noaptea. Am stat trei zile în casă să-mi 
revin, după care am reluat lucrul alături de mama. În 1961 am rămas 
singură pentru că mama s-a îmbolnăvit de cancer şi a decedat. Mama 
îşi dorea să construiască în curtea noastră un sanatoriu pentru toată 
lumea. Nu după mult timp vechea mea problemă, boala de picioare, 
s-a agravat şi am rămas în cârje. Nu m-am căsătorit. A fost poate şi un 
nenoroc. Dar aveam pretenţia să fiu eu preţuită, eram o idealistă. 
Ajunsesem la concluzia că cel mai mare bine din lume este să salvezi 
suflete. Aşa că am luat decizia să donez casa bisericii greco-catolice, 
pe care o iubeam. Astfel, toți preoţii satului au locuit în casa Cornea 

de la numărul 22 din Ileni. Pământul păstrat de familie, necolectivizat, 
l-am împărțit rudelor. Odată cu aceste decizii mi-am asumat riscurile 
şi problemele care au decurs de aici. Acum locuiesc în două camere 
ale casei mele, restul fiind ocupată de preotul ortodox. Îmi duc singură 
bătrâneţile şi fără ajutor. 

Maria Cornea a încercat să mă convingă că atât activitatea pe 
care a desfăşurat-o împotriva comuniştilor, cât şi întreaga ei viață au 
reprezentat doar crucea pe care trebuia să o poarte şi pe care i-a dat-o 
Dumnezeu. În timp ce Maria Cornea îmi povestea despre viaţa dură şi 
neiertătoare a s-a mi s-a înfiripat în minte ideea că în cruce stă totul şi 
în răstignire se află totul şi nu este alt drum spre viață şi spre adevărata 
pace lăuntrică decât drumul sfintei cruci şi al răstignirii zilnice. Tot 
Maria Cornea spunea să lăsăm mângăierile în seama lui Dumnezeu, El 
să le orânduiască după cum îi place Lui mai mult. 


Capitolul XXI 
Mărturiile părintelui loan Glăjar din Ucea de Jos 


Motto: 
„Spuneţi-mi ce-i dreptatea? - Cei tari se îngrădiră 
Cu averea şi mărirea în cercul lor de legi; 
Prin bunuri ce furară, în veci vezi cum conspiră 
Contra celor ce dânşii la lucru-i osândiră 
Şi le subjugă munca vieţii lor întregi “ 
M. Eminescu - Împărat şi proletar 


Prigoana comunistă a însemnat pentru românii adevărați lagăre, 
tortură, înfometare, presiuni, şicane, capcane, obstrucţii şi 
minimalizări. Sute şi mii de oameni au trecut cu faţa nepătată acest iad 
pentru că au ştiut să aştepte cu răbdare momentul favorabil destăinuirii 
de la suflet la suflet. Cei care au murit împotriva ideilor şi puterii 

Kremlinului şi a aserviţilor lui, memoria şi idealul sub pavăza căruia 
şi-au dăruit ce aveau mai de preţ, vor dăinui peste veacuri. Trecutul, 
oricât de dureros a fost pentru prezent, pentru generația momentului 
este o poveste adevărată. Nu se mai poate face nimic decât doar să fie 
redat corect sau să-l falsifici; poţi să spui adevărul sau poți să minţi 
despre trecut povestindu-l sau falsificând adevărul. Chiar dacă există 
divergențe de opinii în privinţa trecutului, în timp va triumfa doar 
adevărul. 

Mărturiile părintelui loan Glăjar vor completa relatarea vieţii lui 
Remus Sofonea, luptător în rezistenţa anticomunistă din munți. 

loan Glăjar s-a născut în 24 martie 1929 în Ucea de Jos. Aici a 
învăţat primele patru clase, urmând apoi şapte clase secundare la 
Liceul Radu Negru Făgăraş în perioada 1941-1948, iar a opta după un 
an de întrerupere. Părintele loan Glăjar îşi aminteşte despre 
regulamentul şi calitatea activităţii şcolare de la liceele din Făgăraş din 
acea perioadă. În duminici şi sărbători elevii de la Radu Negru și 
elevele de la Liceul de Fete Doamna Stanca mergeau la biserică 
incorpore, cei ortodocşi la capela din cetate, iar cei greco-catolici la 
biserica Brâncoveanu. Profesorii lor de religie slujeau la altar şi 
predicau, iar elevii cântau în strană. Toate acestea au durat până în 
1945, când influențele comuniste şi-au pus amprenta în toate 
domeniile. În şcoli era obligatorie o gazetă de perete care trebuia 
pavoazată cu articole progresiste. Clasa în care era elev loan Glăjar a 
susținut ca la acea gazetă de perete să apară materiale cu titlul 
„Regele şi patria“. Încercarea elevilor a fost respinsă însă. În acea 
perioadă, respectiv până în 1947, elevii erau educați de profesorii lor 
într-o atmosferă naţională, patriotică, religioasă şi anticomunistă, lucru 
ce a deranjat noul regim. Nu a fost de mirare când, începând cu 1948, 
unii profesori de la Radu Negru au fost arestaţi. Ca o concretizare 
politică a educaţiei şcolare şi cetăţeneşti făcută elevilor de cadrele 
didactice a fost organizaţia secretă anticomunistă „Frăția de Cruce“. 
„Elevii care făceau parte din Frăția de Cruce erau buni la carte, serioşi 
şi cu sufletul curat, idealist şi altruist. Elevii din clasele superioare 
membrii în frăţie recrutau şi îi instruiau pe cei mai mici. Se stabiliea 


117 


între ei o relație de prietenie în care, atunci când era consolidată, se 
putea discuta despre problemele ţării şi ale neamului din trecut şi 
prezent. Dacă noul tânăr era sensibilizat, acestuia i se lărgea orizontul 
educativ prin primatul valorilor spirituale față de cele materiale, 
despre patrimoniul spiritual al neamului, rolul religiei, despre 
personalitățile naţionalismului-creştin, despre necesitatea formării 
omului moral care să-şi asume misiunea istorică de salvare a neamului 
românesc şi capabil de spirit de sacrificiu. Astfel, caracterul noului 
membru era modelat urmând apoi să se obţină consimțământul 
acestuia. După această pregătire i se dezvăluia existenţa organizației şi 
i se permitea participarea la întrunirile ei. El devenea treptat un 
militant de factură naţional-creştină şi anticomunistă. Ca elev, el 
trebuia să fie harnic la învățătură, onest, stăpân de sine, ordonat, 
disciplinat, prietenos şi devotat adevărului şi binelul neamului şi ţării 
până la jertfa supremă. Frăția de Cruce de la Radu Negru se întâlnea 
întotdeauna seara pe întuneric şi în afara oraşului, de obicei în pădurile 
de pe dealul Galaţului şi în tufişurile de la marginea Oltului. Şedinţele 
constau dintr-o comunicare pe temă morală, religioasă, istorică sau 
patriotică pregătită dinainte de către unul dintre noi, urmată de analiza 
vreunei situaţii deosebite. Începea întrunirea cu o rugăciune şi se 
încheia cu un cântec religios. Frăția era în legătură şi primea îndrumări 
de la organizaţia similară a studenţilor de la Academia Comercială din 
Braşov. În anii 1947-1948 studentul de legătură era Arapu, care în 
1948 a fost arestat şi ucis. Cred că Securitatea a aflat despre 
organizaţia noastră de la Făgăraş din declaraţiile unor studenți 
braşoveni. Eu am fost pregătit pentru Frăție în 1945 când aveam 16 
ani de către Traian Corşatea, originar din Ileni, ce era student la 
facultatea de Drept din Cluj. În acea perioadă făceau parte din Frăția 
de la Radu Negru: Victor Roşca (şeful organizaţiei), Nicolae Mazilu, 
Iuliu Scorei, Silviu Socol şi Nicolae Lungoci toți din clasa a opta 
(actual clasa a 12 de liceu) iar din clasa a şaptea (respectiv clasa 11 de 
liceu): Gelu Novac, Remus Sofonea, loan Ilioiu, loan Bărcuţean, loan 
Novac şi eu, ce eram casierul organizaţiei. Din clasa a şasea erau 
Gheorghe Motoc, Gheorghe Sergiu Bârsan, iar în curs de pregătire 
mai erau încă patru elevi. La încheierea anului şcolar 1947-1948, 

conducerea organizației mi-a fost încredințată mie, pentru că Victor 
Roşca absolvea liceul. Despre elevul Nicolae Lungoci nu s-a scris în 
nici o carte şi în nici un articol.El era din Dridif şi fusese născut în 
America. După eliberarea din închisoare el a plecat la scurt timp în 
SUA unde a studiat medicina şi a ajuns medic. Victor Roşca, loan 
Mogoş, Gelu Novac, Remus Sofonea, loan Bărcuţean şi cu mine 
aveam vocaţie pentru matematică iar Nicolae Mazilu pentru literatură 
şi poezie. El iniţiase cenacluri literare care se ţineau în casa colegului 
său Stroia, fiul medicului Stroia. Gelu Novac visa să ajungă aviator, 
iar eu profesor de matematică. Remus Sofonea venise la liceu 
îmbrăcat țărăneşte cu cioareci, cămaşă cu ştrafuri, pieptar înflorat, 
brâu tricotat în loc de şerpar şi pălărie cu ciucure ca la Drăguş. În 
clasele I şi a II-a a obținut premiul I pe liceu. Mogoş şi Mazilu erau 
prieteni buni. Aveau o fire de oameni voluntari, dârzi, neînduplecaţi, 
aprigi chiar. În luna iunie 1948, Securitatea a început arestările în 
rândul membrilor Frăției de Cruce. Victor Roşca, loan Mogoş, 
Nicolae Mazilu, Iuliu Scorei, Nicolae Lungoci, Gheroghe Motoc, 
Gheorghe Sergiu Bârsan şi eu am fost arestaţi în ultimele zile ale lunii 
iunie, iar ceilalți s-au ascuns şi cu timpul au devenit partizani în 
Munţii Făgăraşului. Ceia care erau absolvenţi ai clasei a VIII-a 
intraseră în exemenul de bacalaureat, proba scrisă, trei dintre ei fiind 
arestaţi în timpul examenului, iar ceilalți doi de acasă în timpul nopţii. 
Se obişnuia ca elevii clasei a şaptea de liceu să asiste la examenul de 
bacalaureat, partea orală, susținut de colegii lor mai mari. În 28 iunie, 
o mare parte din aceşti elevi s-au prezentat să asiste la examen. Atunci 
am aflat că au fost arestări. Am intrat în panică, am ieşit din sală toţi şi 
ne-am oprit în piaţa oraşului. Eram Gelu Novac, Remus Sofonea, loan 
Ilioiu, loan Novac şi eu. Lipsea doar loan Bărcuţean. Am discutat vreo 
două ore şi n-am găsit o soluţie. Erau doar alternativele: dispariţia, 
ascunderea sau aşteptarea acasă a ceea ce se putea întâmpla. Eu am 
hotărât să plec acasă cu consăteanul meu Aurel Greavu, un invalid de 
război care îşi aproviziona bufetul său din sat cu bere de la Făgăraş. 
Clipa în care m-am hotărât să plec acasă a fost hotărâtoare pentru 
soarta ma şi cred că atunci Dumnezeu m-a condus spre preoţie. Am 
ajuns acasă după masă şi eram foarte tulburat, pentru că am lăsat 

lucrurile să se desfăşoare în voia sorții. Mă gândeam că în fiecare oră 
ar putea veni securiştii să mă aresteze. N-am spus nimic părinților 
mei. M-am hotărât să rămân acasă şi să mă ascund. A doua zi 
dimineața m-am sculat ceva mai târziu căci era sărbătoarea Sf. Petru şi 
Pavel (29 iunie 1948). Doi securişti din Făgăraş au venit la şi noi 
mi-au zis: Trebuie să mergi cu noi până la Făgăraş să dai o declarație. 
După aceea te aducem noi cu maşina acasă. Nu credeam într-o 
asemenea întoarcere. Am intrat în casă să mă îmbrac pentru plecare. 
Au intrat după mine şi au început să caute printre cărţile mele. În 
momentul acela a venit în casă bunica mea. Am reuşit să-i şoptesc 
doar că sunt securişti şi că mă arestează. I-am înmânat bunicii o hârtie 
cu evidenţa cotizaţiilor noastre fără să mă vadă securiştii. Bunica a 
luat-o şi imediat a băgat-o în gură şi a înghițit-o. Intuiția şi gestul 
bunicii m-au uimit şi în acelaşi timp mi-au adus multă uşurare. Eram 
bucuros că securiştii n-au apucat să descopere la mine lista cu numele 
membrilor organizației noastre. M-au dus la Făgăraş prin Drăguş 
pentru că drumul prin Sâmbăta de Jos era afectat de inundaţii şi ploi. 
La Sâmbăta de Sus m-au întrebat de Ioan Ilioiu. Mi-au cerut să li-l arăt 
pe Ilioiu pe stradă unde erau erau grupuri de fete şi băieţi îmbrăcaţi de 
sărbătoare. Au oprit în dreptul casei lui Ilioiu dar nu l-au găsit acasă. 
În Drăguş nu m-au întrebat de Remus Sofonea. M-au dus la sediul 
securității din strada Inului în casa fostului avocat Cosgarea. M-au 
băgat într-o celulă neagră, umedă şi cu apă pe jos. Mi-au confiscat 
cureaua de la pantaloni, şireturile de la pantofi şi tot ce aveam în 
buzunare. M-au ţinut până seara în acea încăpere. În fața celulei negre 
era o încăpere mai mare cu priciuri unde se aflau elevii de clasa a VIII 
a care au fost deja anchetați. Erau acolo loan Mogoş care într-un 
moment de neatenție al paznicului mi-a spus pe cine au declarat ei ca 
făcând parte din organizație. M-am înțeles cu el să recunoască 
securiştilor că el m-a introdus în organizaţie pentru a-l putea scăpa pe 
studentul Traian Corşatea. Mi-a fost de mare ajutor discuția cu Mogoş. 
În acea seară ancheta a fost însoţită de bătaie pentru că nu am 
recunoscut că făceam parte din organizația ilegală a elevilor de la 
Radu Negru. Nu atât bătaia şi suferința cât teama că aş putea rămâne 
infirm pentru toată viața în urma loviturilor m-a făcut să recunosc că 

sunt membru al Frăției împreună cu colegii pe care securiştii îi ştiau 
deja. După încheierea anchetelor am fost introdus în încăperea cu 
priciuri unde se aflau ceilalţi colegi. Acolo l-am întâlnit pe profesorul 
de matematică Mihail Novac, tatăl colegului meu Gelu Novac. Acesta 
era pentru mine un profesor model, un om de caracter, aproape un zeu. 
Lui îi datorez în bună parte dragostea pentru matematică şi voința 
morală. El avea curajul să ne vorbească împotriva comunismului, 
anticipând de atunci soarta românilor în privinţa colectivizării, 
naţionalizării bunurilor şi bolşevizării aşa cum se întâmpla în Rusia. 
Profesorul a fost arestat în locul fiului lui care se ascunsese. Toţi am 
fost transferați la Securitatea din Braşov şi întemnițați în aceeaşi 
celulă cu avocatul Virgil Mateiaş, comandant legionar şi cu părintele 
Arsenie Boca de la mănăstirea Brâncoveanu. Şi aici ne-au fost luate 
şireturile şi curelele. Avocatul Mateiaş le-a spus securiştilor: 
legionarul nu se sinucide. Părintele Arsenie Boca privindu-l pe Mogoş 
i-a zis: Tu de ce eşti îmbrăcat în negru? Timp îndelungat după aceea 
Mogoş se gândea ce a voit să spună părintele Arsenie prin acele 
cuvinte, căci el nu era îmbrăcat în negru. La poarta Securităţii din 
Braşov lumea aştepta să predea mâncare gătită pentru părintele 
Arsenie, aflând că este arestat. Părintele împărțea mâncarea tuturor 
celor din arest. Se spune că atunci când părintele Arsenie Boca a fost 
urcat în maşina Securităţii pentru a fi adus în arest, spre surprinderea 
comuniştilor, respectiva maşină nu a mai pornit cu toate că era în stare 
bună de funcționare. Abia când părintele a spus securiştilor: Acum 
putem pleca, maşina s-a urnit din loc. Şi la Braşov am fost bătuţi. Era 
un securist fără o mână şi unul Brăila fostul şef al Securităţii din 
Arpaşul de Sus. Ne-au transferat apoi la penitenciarul din Braşov, 
într-o cameră la parter. Eram 44 de elevi, studenți, profesori 
universitari şi de liceu, medici, muncitori, ingineri, avocaţi şi artişti în 
acea încăpere. Suferințele noastre erau în primul rând de ordin 
sufletesc. Mă gândeam că mi-am ratat viitorul şi că am provocat 
părinților mei o durere prea mare. Eram unica lor speranţă şi unicul lor 
copil. Pe la vârsta de 11 ani am fost grav bolnav, vreme de 6 luni, în 
pericol de a mi se tăia un picior. Îmi aminteam cum părinţii mă purtau 
în braţe de la un medic la altul şi de la un spital la altul. Datorită 

presiunilor psihologice din partea securiştilor şi administraţiei 
penitenciarului, toți cei 44 care eram arestați ne-am hotărât să 
ripostăm refuzând mâncarea. Eram slabi de puteai atârna traista de 
şoldurile noastre. Riposta noastră l-a determinat pe şeful închisorii să 
ne pedepsească mai grav şi ne-a închis pe toţi în celula neagră. Când 
pericolul de moarte prin asfixiere a devenit evident, mai ales că unii 
dintre noi au leşinat, am început să batem în uşă şi să strigăm că ne 
sufocăm. Roman, primul gardian, ne-a lăsat să revenim în camera 
noastră chiar dacă şeful închisorii nu a permis acel lucru. După şapte 
luni şi jumătate de detenţie, în 17 februarie 1949, a început procesul 
care s-a desfăşurat la Tribunalul Militar din Braşov. Ca la toate 
procesele deţinuţilor, avocatul şi-a început pledoaria sub forma: Aşa 
cum medicul este chemat la patul unui muribund, fără nici o şansă de 
salvare, tot aşa şi eu am fost chemat să apăr pe aceşti tineri vinovaţi. 
Sentinţele stipulau: delict de uneltire împotriva ordinii în stat, iar 
pedepsele difereau de la caz la caz fără o motivaţie reală. Victor Roşca 
2 ani de închisoare, eu 1 an, loan Mogoş şi Nicolae Mazilu câte 2, iar 
Gheorghe Motoc şi Gheorghe Sergiu Bârsan au fost achitaţi pentru că 
erau minori. Cei achitaţi şi cei condamnaţi cu suspendarea pedepsei au 
fost eliberaţi după 2-3 luni, iar cei care am primit un an cu execuţie am 
fost eliberaţi după un an şi trei luni, adică la 1 octombrie 1949“, 
povesteşte părintele loan Glăjar. 

După eliberare, pentru tânărul loan Glăjar au continuat 
opresiunile comuniste. N-a reuşit să-şi continuie ultima clasă de liceu 
nici la Radu Negru şi nici la liceul Gheorghe Lazăr din Sibiu, unde a 
încercat să se înscrie. Cu greu a fost acceptat ca elev particular când 
trebuia să fie încadrat în câmpul muncii. A lucrat ca pontator şi 
referent tehnic pe unul din şantierele care edificau Combinatul Chimic 
şi colonia Ucea, muncă foarte grea care nu-i lăsa prea mult timp 
pentru pregătirea examenelor. Totuşi, în vara anului 1950, loan Glăjar 
şi-a luat bacalaureatul la Radu Negru. În acest răstimp s-a mai întâlnit 
cu Gelu Novac, Remus Sofonea şi loan Ilioiu care stăteau ascunşi de 
mai bine de un an şi trei luni. „M-am dus la profesorul Mihail Novac 
acasă, unde l-am întâlnit pe Gelu. Profesorul a tras un dulap pe colţul 
unei camere şi acolo ascunşi am stat de vorbă cu Gelu ore în şir. l-am 

relatat totul - arestarea, anchetele, procesul, viaţa din închisoare şi mai 
ales conținutul declaraţilor noastre. De atunci nu l-am mai văzut pe 
Gelu. N-a mai trecut mult timp şi am fost solicitat să mă întâlnesc cu 
colegii mei de clasă - Remus Sofonea şi Ion Ilioiu. Ne-a mijlocit 
întâlnirea soțul sorei lui Remus. Ne-am urcat călare pe cai şi am plecat 
la locul fixat de ei. Ne-am întâlnit cu Remus şi cu Ilioiu seara pe 
câmp, spre munte la marginea unui hotar cu porumb. Am stat de vorbă 
câteva ore, timp în care cumnatul lui Remus era atent la orice s-ar 
putea ivi ca pericol pentru întâlnirea lor. Obiectul discuţiilor a fost 
acelaşi ca şi la întâlnirea cu Gelu Novac. Atunci Remus şi Ilioiu ne-au 
mărturisit intenţia lor de a forma un grup manifest de rezistență 
anticomunistă şi de mobilizare a cunoştinţelor împotriva dictaturii şi a 
urgiei comuniste. Securitatea n-a aflat niciodată despre întâlnirile 
noastre de taină. Un telefon primit la Sfatul Popular Ucea în seara de 
31 decembrie 1949 care era pentru un văr secund care avea acelaşi 
nume ca mine m-a determinat să stau ascuns 7 zile şi 7 nopți în şop în 
fân până când s-a dovedit a fi o alarmă falsă. M-am înscris apoi la 
Facultatea de Construcţii din laşi, cu gândul că voi putea deveni 
profesor de matematică. Verificarea politică a dosarelor a făcut să nu 
fiu printre cei admişi. M-am înscris apoi la Facultatea de Matematică 
şi Fizică din laşi, dar rezultatul a fost acelaşi. Am vrut să dau examen 
la Institutul Pedagogic din laşi de 3 ani dar secretarul instituţiei care, 
era din Porumbacu, mi-a spus să nu mai pierd vremea şi să cheltui 
banii părinţilor că oricum nu voi fi admis pentru că am dosar la 
securitate. În aceeaşi toamnă m-am înscris la Institutul Teologic 
Universitar din Sibiu pentru că acolo nu se cereau acte de stare 
materială, socială şi politică. Am reuşit. După un an de teologie am 
încercat din nou la Facultatea de Matematică şi Fizică din Cluj pentru 
că doream să devin profesor de matematică. Am fost respins din cauza 
cazierului politic“, povesteşte părintele loan Glăjar. În 1954, Ioan 
Glăjar şi-a luat licenţa în teologie, a renunţat definitiv la facultatea de 
matematică şi s-a căsătorit. A solicitat postul de bibliotecar la 
Institutul Teologic din Sibiu care era vacant. Întrucât nu prezenta 
încrederea necesară pentru regimul politic comunist, acel post i-a fost 
refuzat. S-a pregătit apoi un an de zile pentru examenul de doctorat în 

teologie, cursuri care durau trei ani. În 1958, după încheierea 
cursurilor de 3 ani, a solicitat din nou un post în administraţia 
bisericească a Centrului Eparhiahal din Sibiu. Deşi erau 13 posturi 
libere, lui loan Glăjar nu i-a fost oferit nici unul. Securitatea da tonul 
în toate domeniile de activitate, inclusiv la mitropolie. „Timp de un an 
de zile am bătut la poarta mitropoliei pentru a primi un serviciu 
administrativ. Mitropolitul Nicolae Colan mi-a transmis prin 
profesorul universitar Spiridon Cândea, director de studii la Institutul 
Teologic Sibiu, că Departamentul Cultelor refuză să-mi dea 
recunoaşterea pentru un post în Sibiu şi m-a îndrumat să cer o parohie. 
Mitropolitul Ardealului Nicolae Colan avea referinţe bune despre 
mine de la profesorii din Sibiu şi Bucureşti şi ar fi dorit să mă 
primească la Sibiu, dar n-a avut curajul să-mi spună adevărul în față 
direct şi de la început. Arătându-mă dispus să primesc un post de preot 
paroh, mitropolitul a încercat posibilitatea de a mă numi diacon şi 
secretar la Protopopiatul din Târgu Mureş, apoi diacon la o biserică 
din Sibiu, dar n-a obținut din partea organelor de stat un aviz prealabil 
numirii. În cele din urmă am concurat pentru ocuparea postului de 
paroh la Axente Sever, lângă Copşa Mică. După numire, inspectorul 
de culte al raionului Sibiu, un anume Moldovan, s-a dus în biroul 
consilierului bisericesc şi a bătut cu pumnul în masă furios: De ce l-aţi 
numit pe reacționarul Glăjar? După trei luni numirea mea a fost 
respinsă de departamentul cultelor de la Bucureşti în baza referatului 
negativ făcut de Moldovan la dispunerea Securităţii. Între timp, a 
rămas liber postul de paroh la Ucea de Jos, pentru că preotul Marcu 
Budac ajunsese în conflict cu autorităţile de stat de la Făgăraş. S-au 
înscris la concurs şase candidați, dar am fost numit eu de către 
Arhiepiscopia Sibiu în 9 decembrie 1959. Ajuns preot, am continuat 
să-mi ajut camarazii din rezistența anticomunistă rugându-mă pentru 
ei la fiecare liturghie. Am urmărit în slujbe imunizarea enoriaşilor mei 
față de ideologia ateistă prin îndoctrinarea lor cu învățătura creştină. 
După şase luni de activitate am fost chemat de securitate şi anchetat o 
zi întreagă. Ancheta s-a repetat după încă o lună, când securiştii au 
încercat să mă convingă să devin informator. I-am refuzat categoric 
spunându-le: Conştiinţa mea morală şi religioasă nu mă lasă să fiu fals 

în relațiile cu oamenii şi să le fac rău. Am fost lăsat în pace până în 
ianuarie 1972, timp în care am fost supravegheat. La solicitarea 
rectorului Institutului Teologic Sibiu am fost transferat în postul de 
lector, unde am predat vreme de 14 ani. Recunoaşterea numirii mele 
în posturile din Sibiu s-a datorat conducătorului Departamentului 
Cultelor din Bucureşti, Gheorghe Nenciu. Am rămas la Sibiu până la 
revoluţie. Pentru că am refuzat să fiu informator pentru Securitate am 
atras unele deservicii: propuneri de burse la Oxford în 1968, Viena 
1969, Paris 1972. Pentru că ei n-au renunțat la condiţii, eu am 
renunţat la burse. Dacă cea mai mare mulțumire a vieţii mele a fost 
aceea de a activa aşa cum am arătat mai înainte, împotriva ateismului 
comunist, a doua mare mulțumire a fost aceea de a respinge categoric 
toate încercările şi presiunile Securităţii şi argaţilor ei care urmăreau 
să facă din mine un colaborator al lor, un informator, o unealtă fără 
suflet. Consider această victorie a mea o revanşă față de umilirile 
suportate în 1948. Până la urmă, după unele indicii, cred că am ajuns 
să fiu stimat de ei ca om serios. Dar aceasta nu i-a făcut să-mi dea o 
viză de ieşire din ţară spre a-mi petrece un concediu de o lună de zile 
în Elveţia unde am fost invitat de către Consiliul Mondial al 
Bisericilor. O a treia mulțumire în viață a fost revenirea în ţară a 
regelui Mihai şi a reginei Ana şi vizita lor în Țara Făgăraşului. 

Capitolul XXII 
Mărturiile lui loan Buta din Părău 


Motto: 

„Când un fir de durere se strecoară în mintea 
omului, atunci numai în lacrimi se poate găsi 
uşurarea, pentru că lacrimile sunt cel mai mare 
dar pe care l-a dat Dumnezeu omului. “ 


Există oameni care pentru convingerile lor au îndurat suferințe 
greu de imaginat. Îndrăzneala de a fi ei înşişi prin crezul lor politic, 
ştiinţific, religios sau de altă natură, a dus la mari dureri şi sacrificii. 
Toţi cei care au suferit în timpul prigoanei comuniste pentru că nu au 
acceptat compromisuri sunt martiri, eroi ai neamului. 

Unul dintre aceşti martiri este loan Buta din Părău. El, la fel ca 
mulţi alţii, a plătit tribut greu opresiunii comuniste. A executat 13 ani 
de închisoare în cele mai temute temnițe: Jilava, Aiud, Gherla. A 
trecut şi prin experienţa lagărelor cu regim de exterminare din Balta 
Brăilei şi Delta Dunării. 

În prezent are 74 de ani şi are doi copii. Este pensionar cu pensie 
socială de vechime şi pensie de fost deținut politic 

Şi la această vârstă are o memorie excepţională, drept pentru care 
mi-a relatat cu lux de amănunte evenimentele trăite în anii de prigoană 
comunistă - nume, date şi întâmplări . 


Vultanul - organizaţie de rezistență anticomunistă 


„Aveam 23 de ani şi abia terminasem armata. Era 1947. În Părău 
se înființase pe la începutul anului 1946 organizația anticomunistă 

„Vultanul“. Fiind membru al Tineretului Țărănist, am aderat fără să 
stau prea mult pe gânduri la această organizaţie. Comunismul, şi mai 
ales influenţa rusească, stârneau o puternică opoziţie în rândul multor 
români. Aveam un unchi, Serafim Buta, ofițer cu funcție importantă în 
cadrul Misiunii Militare Americane în România. În acea perioadă se 
aştepta salvarea de la americani. Jocurile fuseseră însă făcute din 
umbră cu un an în urmă la Yalta. Prin urmare, aşteptările erau 
zadarnice. Revenind la anul 1946, un moment crucial s-a consumat 
după alegerile trucate din 19 noiembrie, când organizațiile de 
rezistență anticomunistă au organizat revolte în mai multe localități 
din ţară. O astfel de revoltă a fost organizată şi la Veneţia de Jos. Fără 
nici un rezultat, pentru că toate aceste revolte n-au făcut altceva decât 
să evidenţieze comuniştilor cine le sunt duşmanii. 

Securitatea, înfiinţată în 1948, a pornit metodic la acțiune. N-a 
făcut arestări masive, ci în valuri, de la vârf la bază. S-a sprijinit pe 
trădătorii din organizațiile anticomuniste, care au cedat uşor 
amenințărilor sau care au fost încântați de ofertele comuniştilor, dar şi 
pe oamenii lor înfiltrați cu consecvență în aceste organizaţii. 

Primul arestat în localitate a fost, cum era de aşteptat, 
conducătorul organizației  „Vultanul“, învățătorul Ilon  Pridon, 
directorul Şcolii Generale Părău. Era în noaptea dintre 10 şi 11 
noiembrie 1950. Urmărit de mai mult timp, a fost prins în momentul 
când la el au venit doi oameni care făceau legătura cu organizațiile 
similare din zona Făgăraşului. Cei doi, Marcel Cornea şi Virgil Radeş 
s-au înfruntat direct cu securiştii, când Cornea a fost împuşcat. lon 
Pridon a fost judecat în secret. Încarcerat la Jilava, a murit în 8 august 
1952. 

Au urmat apoi alte arestări: Gheorghe Sasebeş, Gheorghe Noară, 
Nicolae Noară, Andrei Cerbu, Ion Cerbu. Au mai rămas mulţi alţii în 
libertate. Dintre aceştia Tănase Creţu, lon Oană şi lon Boanfă s-au 
ascuns vreme de câteva luni, dar s-au predat Securităţii văzând că 
aceasta operează cu succes în continuare. Au fost judecați şi 
condamnaţi la ani grei de închisoare, în funcţie de vina care li se 
aducea. 

Spre sfârşitul verii anului 1951, în Părău a venit lt.- major de 
securitate Vlad Andreescu, deghizat în cioban şi cu un câine lup. 
Pretindea că doreşte teren pentru păşunat. În cârdăşie cu cei din 
primărie a fost cazat la mine, care eram agent agricol. Totul era cusut 
cu aţă albă, dar nu puteam face nimic. Ofiţerul venise în recunoaştere 
pentru că peste puţin timp era pusă la cale arestarea mea şi a altor 
membrii ai organizaţiei noastre. 

După plecarea ofițerului, prin septembrie, a fost paraşutat în 
apropierea munților, la Sărata, un grup înarmat care avea o misiune 
specială. Acest grup format printre alţii de Constantin Săplăcan, 
Wilhelm Spiendler şi Gheorghe Bârsan era sprijinit se pare de 
Misiunea Militară Americană în România. Eu am luat legătura cu ei. 
Securitatea era însă la curent cu această acţiune şi i-a arestat. Şeful 
grupului, C-tin Săplăcan a fost interogat şi supus unor anchete dure, 
dar nerezistând s-a sinucis. Ceilalţi au fost judecați şi încarcerați. Cu 
Wilhem Spiendler m-am întâlnit mai târziu la Securitate la Sibiu. 

Timpul se scurgea în favoarea comuniştilor. Rândurile noastre se 
subțiau tot mai mult. Unchiul meu, Serafim Buta, m-a avertizat că va 
fi şi el arestat şi mi-a propus să mă ducă de urgenţă în SUA. Am 
refuzat să părăsesc ţara, moment în care mi-am asumat riscurile care 
decurgeau de aici“. 


Arestarea 


„La câteva zile după întâlnirea cu unchiul meu, în noaptea de 11 
spre 12 octombrie (exista o predilecție pentru arestări în timpul 
nopții), am fost arestat de către cel care venise deghizat în cioban, lt.- 
major Vlad Andreescu. Aveam un pistol mitralieră, pe care aş fi putut 
să-l folosesc, dar am renunţat la idee gândindu-mă că aş fi omorât 
nişte oameni nevinovaţi, nişte copii chemaţi să-şi satisfacă stagiul 
militar. Am luat arma şi cartuşele pe care le-am ascuns în carul care 
era nedescărcat în curte, sub coceni. Ofiţerul împreună cu soldații au 
percheziționat casa. Negăsind ceea ce căutau, au scos cărţile din 
bibliotecă, printre care erau şi exemplare valoroase, o poză mai mare a 

unchiului meu Serafim Buta şi le-au dat foc în curte. M-au urcat într-o 
dubă şi m-au transportat la Sibiu. Mi-au rămas acasă soţia şi un 
copilaş de nici două luni. Tot atunci au mai fost arestați: Serafim 
Păcurar, lacob Buta şi lon Boanfă.“ 


Procesul 


„Ancheta făcută la securitatea din Sibiu şi condusă de col. 
Crăciun şi It. maj. Andreescu a durat mai bine de cinci luni. În zonă 
încă mai erau persoane care mai mult sau mai puţin activ făcuseră 
parte din organizație şi pe care securitatea dorea să le desconspire. Cu 
toate presiunile făcute, cel puţin în Părău nu s-au mai făcut arestări. 

La Securitate am trăit la un moment dat o noapte cruntă. Pentru 
că am încercat să intru în legătură cu câţiva camarazi care erau închişi 
în celulele vecine am fost băgat într-o celulă cu gheaţă pe jos, 
îmbrăcat sumar. 

Altă dată pe parcursul anchetei m-au confruntat cu Ion Pridon. 
Am stat spate în spate să nu ne putem vedea unul pe celălalt. L-am 
simțit pe Pridon foarte bolnav şi tuşea extrem de tare. N-a recunoscut 
în faţa securiştilor legătura cu mine. Peste câteva luni a murit. 

Procesul s-a ținut pe 8 aprilie 1952, la Tribunalul Militar Sibiu. 
Eram acuzat de crimă contra statului, legături cu anglo-americanii, cu 
împăratul Japoniei, Hiroşito şi cu luptătorii din munţi. Avocata 
apărării, pusă din oficiu, sfidând deontologia profesională, a cerut o 
pedeapsă exemplară. Verdictul însă fusese stabilit dinainte de 
Securitate, aşa încât procesul fusese doar o simplă formalitate. Am 
fost condamnat la 13 ani de închisoare pe care trebuia să-i execut în 
întregime.“ 


Jilava 
„La Jilava am stat trei luni. Eram ţinuţi în lanţuri, într-un tunel 


neiluminat şi în condiţii foarte grele. In aceeaşi perioadă cu mine mai 
erau încarcerați la Jilava: Nuţi Pătrăşcanu (nepot al lui Lucrețiu 


129 


Pătrăşcanu), Erwin Antonescu, profesor de drept internațional (vărul 
mareşalului Antonescu), generalii Marinescu, Bâldescu, Caloţianu, 
condamnaţi că au luptat contra ruşilor.“ 


Gherla 


„Pe la sfârşitul lui august 1952 am fost transferat împreună cu 
alți deţinuţi la Gherla. Singurele îmbunătățiri față de Jilava erau 
lumina şi faptul că puteam munci. Se muncea din greu 12 ore pe zi, iar 
hrana era calculată la un consum de 2000 calorii. Pentru că eram 
înfometați, unii dintre noi mâncau aracet pe mămăligă sau resturi 
prăjite de copite, care se foloseau la fabricarea nasturilor. Cine putea 
prinde lingea butoaiele în care era adusă mâncarea. O dată, ducând 
împreună cu un alt deținut, doctorul Păunescu, nişte resturi de oase, 
colegul meu de suferință a dat peste un craniu de bovină pe care l-a 
spart şi i-a supt apoi măduva ce rămăsese prin oase. Foamea era 
principalul duşman, care, combinată cu bătaia, făceau victime. Unii n- 
au rezistat acestui regim sever. Aici i-am cunoscut pe Corneliu 
Coposu, Titel Petrescu, lon  Flueraş. În permanență eram 
supravegheați, astfel că nu puteam vorbi între noi. 

Am lucrat la Gherla în mai multe locuri. Existau 5 secții, toate 
într-o clădire. La parter erau forja, tâmplăria şi mecanica, iar la etaj 
tinichigeria şi atelierul de nasturi. Confecționam tot felul de obiecte: 
ciocane, cleşti, găleți, stropitori, butoaie, rastele pentru arme, lăzi 
pentru proiectile, dulapuri, nasturi. Aveam normă pe zi. De exemplu la 
fălci pentru cleşti norma era de 100 de bucăți şi întotdeauna trebuia 
depăşită. 

În 1956, în preajma Revoltei anticomuniste din Ungaria, în 
Gherla s-a organizat o răzmeriță. Deținuții au aruncat obloanele de la 
geamurile celulelor. Deţinuţii au fost aspru pedepsiți. Au fost scoşi din 
celule în curtea închisorii, iar pe drum au fost bătuţi de gardieni. Eu 
am primit un pat de armă la rădăcina nasului şi am leşinat. Auzeam 
rafale de mitralieră afară. Gardienii controlau care dintre deţinuţi erau 
morți. Pe mine m-au dus într-o încăpere cu apă pe jos. Când m-am 
trezit, primul meu gând, în starea de disperare în care mă aflam, a fost 

să mă sinucid. Cu sârma de la o mătură m-am spânzurat de o conductă 
de la WC. M-a găsit Ion Cubleşan un profesor deţinut, dereglat psihic 
de atâta bătaie. Acesta a urlat, iar gardienii m-au dus la infirmerie. 
M-a tratat doctorul Gheorghe Cornea din Veneţia de Jos, un renumit 
chirurg. Astfel am scăpat cu viaţă. Pe gât îmi rămăseseră răni adânci 
de la sârmele cu care am vrut să-mi pun capăt zilelor. Coşmarul nu s-a 
oprit însă aici. Alexandru Drăghici, ministrul de interne, a ordonat 
bătăi şi ţinerea sub un regim de teroare permanentă a tuturor 
deţinuţilor. Prin urmare am fost bătut groaznic şi spânzurat cu capul în 
jos până mi-am pierdut cunoştinţa. Am ajuns iarăşi la infirmerie şi 
îngrijit tot de doctorul Cornea.“ 


Aiud 


„Spre sfârşitul anului 1956 am fost transferat la Aiud, unde am 
stat două luni. La Aiud regimul era mai sever poate şi din cauză că nu 
am mai fost separați de legionari. Profesorul Chirulescu, legionar, m-a 
avertizat să fac tot posibilul să fiu mutat de la această închisoare 
pentru că regimul practicat este unul de lichidare. Am făcut cerere de 
transfer la alt penitenciar, motivând că nu sunt legionar. Comandantul 
închisorii, Koler, a aprobat într-un târziu cererea mea, după mai multe 
cercetări. Am fost trimis la colonia penitenciară a MI din Balta 
Brăilei.“ 


Balta Brăilei 


„În acest lagăr eram închişi câte 300-400 în fostele saivane de oi, 
fără încălzire. Îmi amintesc cum reuşeam să facem rost de lemne și în 
ce mod ingenios încercam să le aprindem. Erau unii gardieni mai 
omenoşi care ne lăsau să trecem cu un lemn două. Frecam un nasture 
de o piatră. Scânteile care apăreau destul de greu, reuşeau să aprindă 
bucăţelele de bumbac uscate care formau un fel de sperlă, care apoi 
aprindeau câteva aşchii de lemn. Frigul nu era singurul adversar. 
Foamea şi oboseala acționau la fel de obsedant. Unii mâncau varză 
îngheţată sau cartofi cruzi pe care-i mai găseau pe câmp atunci când 

erau duşi la munca pământului. Se muncea timp de 12 ore la diverse 
activităţi. Pe lângă câmp, mai lucram la îndiguiri, unde norma pe zi 
era de 4 m.c. de pământ puşi pe dig. Ne mai foloseau şi la construcții. 
Căram bolovani de 30-40 de kg cca 5 km, pe distanţa Salcia- Frecăţei. 
Eram constituiți în brigăzi de câte 60 de oameni, conduse de câte un 
alt deţinut, care avea în general mai multă pregătire. Brigada în care 
eram eu era condusă de consăteanul meu, Petre Manciulea. Acolo i- 
am cunoscut pe Gheorghe Burderuş din Crihalma, doctorul Idomir şi 
inginerul Boeru, ambii din Ohaba. 
În toiul iernii am fost transferat din nou la Aiud.“ 


Din nou la Aiud 


„După ce a fost înlocuit comandantul Koler cu Crăciun, lucrurile 
s-au mai schimbat la Aiud. Mâncarea era mai bună şi se servea în sala 
de mese. Aveam acces şi la bibliotecă. Lucram în două schimburi dar 
tot 12 ore. Am lucrat la tinichigerie, tratamente termice şi acoperiri 
metalice. Lucram în mediu toxic, mai ales în secţia de acoperiri 
metalice. Față de perioadele precedente mă simţeam oarecum mai 
liber. Totuşi, unii n-au mai rezistat regimului de detenţie. Printre cei 
care au cedat a fost şi regizorul Marin Chiraleu. Eram în sala de mese, 
când, brusc, acesta s-a ridicat de la masă, s-a dus în secția de 
turnătorie unde a fost găsit puțin mai târziu spânzurat. Pentru a rezista 
trebuia să fi rezistent, atât psihic, cât şi fizic. Nimeni nu ştie exact câți 
oameni au murit în toată această perioadă a terorii comuniste. Cei care 
au rezistat au rămas cu traume, multe traume, pentru tot restul vieții. 
După 3 ani petrecuţi la Aiud am fost din nou supus presiunilor 
securiştilor. Doreau să devin informator, să-mi trădez colegii de 
suferință. Am refuzat. A fost motivul pentru care m-au transferat la 
Periprava, în Delta Dunării, în anul 1960.“ 


Periprava 


„Cu lanţuri la picioare am fost mutat în lagărul de la Periprava, o 
localitate aflată pe braţul Chilia al Deltei Dunării, în apropierea 

graniţei cu Uniunea Sovietică. Eram foarte mulţi. După ce ne-au 
debarcat în lagăr, ne-au desfăcut lanţurile de la picioare şi ne-au 
repartizat la diferite munci: stuf, agricultură, tâmplărie sau construcții. 
Pe mine m-au trimis la construcții, unde mă şi pricepeam. Am avut ca 
şef de şantier pe un anume Tăuneanu, inginer, civil. Pentru 
coordonarea activităţii de pe acel şantier mai erau folosiți şi deţinuţii 
care erau ingineri constructori. Printre ei i-am cunoscut pe ing. Ion 
Fântânaru din Braşov şi pe ing. Găinaru şi lanoşi, ambi din Bucureşti. 
Îmi amintesc un eveniment amuzant petrecut cu cei doi ingineri din 
Bucureşti, spre sfârşitul detenţiei. Am fost duşi să zugrăvim un 
apartament al unui şef de pază. Pentru a proteja pardoseala soţia 
acestuia a pus peste podine nişte ziare. Noi nu aveam acces la presă. 
Dându-şi seama, ne-a întrebat dacă ştim carte. Toţi am spus că nu 
ştim. Astfel am putut afla ceea ce se petrecea în țară. Eu am observat o 
caricatură a lui Tito lingând în patru labe picioarele americanilor. Am 
dedus că demnitarul comunist intrase în dizgraţiile ruşilor. Când s-a 
întors şeful, plutonierul, şi a văzut ziarele pe jos s-a înfuriat foc pe 
nevasta lui zicându-i: „S-a dus naibi vigilența noastră, Aneto!“. 
Femeia i-a răspuns: „Taci măi că ăştea nu ştii să citească!“. Şi mai 
furios plutonierul i-a zis: „Aoleu, ăştea ştie mai multă carte decât tot 
neamul nostru la un loc“. Ştia plutonierul pe cine trimisese acasă. A 
încercat după aceea să se asigure că nu se va afla despre păţania cu 
ziarele la şefii lui. 

La Periprava, comuniştii încercaseră să îmbunătăţească viaţa 
deţinuţilor, poate şi ca urmare a presiunilor externe. Astfel, au făcut o 
bibliotecă, din când în când vizionam filme, dar numai noaptea, pentru 
că ziua eram la muncă. Din cauza oboselii, mulți dintre noi adormeam. 
Unii dintre deţinuţii, care făceau parte din anumite culte religioase, 
refuzau să vizioneze filme. Pentru a se amuza pe seama lor, gardienii 
îi ţineau cu forţa în sală la film şi chiar le puneau scobitori la ochi 
pentru a le ţine pleoapele deschise. Cu toate acestea teroarea nu 
dispăruse. Noaptea ne dădeau alarme. O dată am fost scoşi în câmp, în 
plină noapte şi ni s-a ordonat să ne săpăm fiecare câte o groapă de 2 
metri lungime şi 2 metri adâncime. Aluzia era clară. Totuşi n-a fost 

decât un mijloc de intimidare, care avea ca scop controlul asupra 
noastră. Zilele au continuat să fie un chin pentru noi deţinuţii.“ 


Eliberarea 


„În 21 iunie 1964 am fost eliberat împreună cu alţi vreo 6000 de 
deținuți. Un colonel a venit şi ne-a spus că nu mai prezentăm un 
pericol pentru PCR şi că ne vor da drumul acasă. Unii dintre colegii 
mei de suferință, precum consăteanul meu Nicolae Noară, au fost duşi 
cu domiciliul forțat în județul Ialomița. De asemenea, legionarii au 
mai fost reţinuţi în lagăr după plecarea noastră. Împlineam 40 de ani 
atunci. Pierdusem 13 ani din viață prin temniţele şi lagărele 
comuniste. Am reuşit să mă angajez în Bucureşti la Întreprinderea 
„Răsăritul“, unde am lucrat la nichelaj. Pentru că mă pricepeam, am 
fost pus şef de echipă. N-a durat prea mult această stare de fapt, pentru 
că, în curând am fost mutat la atelierul de slefuit. Fostul şef, 
întorcându-se, şi-a reluat funcţia. La noua muncă erau probleme 
privitoare la normă şi la rebuturile pe care le făceau muncitorii. Eu 
fiind ultimul venit, toate rebuturile mi le atribuiau mie. Chiar dacă am 
încercat să explic situaţia, ajungând până la şefa de cadre, tensiunile 
existente m-au determinat să renunţ definitiv şi să revin la Părău. Aici 
m-am angajat ca zidar la Cooperativa de Consum. Datorită 
directorului Romulus Galea, mi-am desfăşurat activitatea liniştit, 
reuşind să mă pensionez din această muncă. Necazurile au venit însă 
din altă parte. Am fost urmărit de şeful de post care, sub ordinul 
Securităţii m-a terorizat, susținând că sunt instigator în sat. Am fost 
dus la sediul Securităţii în Braşov unde am fost bătut. Au încercat să 
mă determine să devin informatorul lor, dar bineînţeles că am refuzat. 
Şeful de post din sat a început să mă folosească în scopuri personale, 
pentru a-i presta diferite lucrări acasă fără să mă plătească. Lucrurile 
au devenit la un moment dat foarte greu de suportat, astfel că după 
circa 2 ani de şicanări am plecat iar la Bucureşti unde am cerut 
sprijinul fiului meu. Prin relațiile pe care le avea, băiatul meu a reuşit 
să bage teama în şeful de post care nu numai că mi-a dat pace, dar a şi 

plecat din sat. De atunci totul a fost normal pentru mine. În 1990, după 
26 de ani de muncă m-am pensionat.“ 


Date culese de prof. Gabriel Stanciu 


Capitolul XXIII 


Virgil Mateiaş, erou legionar 


Motto: 

Cititorule, să nu fi surprins, nici îngrijorat 
că un legionar, în loc să te îndemne la 
răscoală, la răzvrătire împotriva unei 
orânduiri nedrepte, nelegitime, corupte şi 
lacome de putere, iți vorbeşte de un ideal 
superior îndepărtat şi ignoră politicul... 
Virgil Mateiaş 


Idealurile după care au acţionat legionarii au fost de schimbare a 
moralei neamului românesc, de înnobilare a sufletului prin iubire şi 
dăruire. Îndeplinirea acestui crez s-a putut realiza doar prin jertfe. A 
existat o luptă continuă pentru adevăr, bine, frumos şi dreptate 
împotriva tuturor păcatelor care au măcinat neamul românesc şi nu 
numai. 

„Fără ură şi părtinire“ a fost una din devizele luptătorilor. 

Un personaj remarcabil al Legiunii a fost Virgil Mateiaş. S-a 
născut în 26 ianuarie 1909 în comuna Dridif. A urmat cursurile 
liceului Radu Negru din Făgăraş, unde a fost coleg cu Horia Sima şi 
cu Nicolae Petraşcu. Începând din anul 1928 a urmat cursurile 
Facultăţii de Drept din Bucureşti. În această perioadă a intrat în 

rândurile Mişcării Legionare. După terminarea studiilor universitare 
profesează ca avocat la Braşov şi Făgăraş. Crezul legionar a constituit 
pentru Virgil Mateiaş esența vieţii sale. În 1937 a fost numit de 
Corneliu Codreanu comandant legionar. În 1940, în perioada Statului 
Naţional Legionar, devine prefectul Făgăraşului. A luptat ca ofiţer în 
războiul antisovietic ca mai apoi să opună rezistență şi împotriva 
comuniştilor din ţară. A fost căsătorit cu Elisabeta (Buna), o 
admirabilă parteneră de viață şi crez legionar, cu care a avut 2 copii: 
un fiu, Mihai şi o fiică, Gabriela. 

Prigoana securităţii din acea perioadă a oprit şi lupta legionarilor. 
Virgil Mateiaş a fost condamnat la 20 de ani de închisoare fiind 
considerat ca unul dintre cei mai importanţi capi legionari rămaşi în 
ţară. Din închisoarea de la Ocnele Mari îşi amintea: „S-au năpustit 
sălbaticii asupra mea, m-au dezbrăcat, mi-au legat gura cu un prosop, 
m-au trântit la pământ, m-am bătut cu bâte, cu bocancii peste tot de-a 
valma. Ostenind mi-au sucit mâinile să vadă dacă mai sunt viu. M-au 
lăsat jos scăldat în sânge“. Şi după punerea în libertate în 1964 a 
continuat să fie hărțuit de organele de securitate. După decembrie 
1989 a desfăşurat o remarcabilă activitate publicistică şi 
organizatorică. A exercitat în cadrul Partidului Pentru Patrie funcţia de 
preşedinte executiv. La sfârşitul anului 1994 este imobilizat la pat, 
bolnav fiind de cancer. Moare la 2 ianuarie 1995. La 11 zile este 
urmat de soţia sa. Înmormântarea a avut loc pe 6 ianuarie, slujba fiind 
oficiată de 9 preoți. 

Virgil Mateiaş spunea: 

„Cât am trudit, am ars şi am plâns în taină 

Să aduc acestei lumi un pumn de bine...“ 

Tot eroul legionar a completat: „Noi nu am făcut politică, nu 
pentru că am dispreţuit-o, ca inutilă, am făcut numai educaţie 
spirituală a omului, pregătindu-l pentru viaţa publică. Prigoanele 
sălbatice nu ne-au mai dat răgaz“. 

Într-adevăr, pentru legionari, anul 1938 a însemnat începutul 
prigoanei, al arestărilor şi al provocărilor. 

Virgil Mateiaş a fost arestat pentru prima dată de către dictatura 
carlistă când s-a înscris să-l apere pe Corneliu Zelea Codreanu în 
procesul acestuia cu Nicolae Iorga. În anul 1938, Virgil Mateiaş a 
petrecut 4 luni în lagărul de la Miercurea Ciuc. Alături de el au fost 
închişi şi alți conducători legionari. Deoarece lagărul a ajuns 
neîncăpător, legionarii au fost mutaţi la Vaslui, Râmnicu Sărat şi 
Braşov. Cu toate acestea, coşmarul stăruia pentru regele Carol al II lea 
şi guvernul vremii. Asasinările au continuat, excelând printr-un ordin 
care prevedea uciderea a trei legionari din fiecare județ şi expunerea 
cadavrelor în văzul oamenilor pe stradă. Acestei crunte hotărâri Virgil 
Mateiaş i-a supravieţuit. În septembrie 1940 a fost numit prefect de 
Făgăraş. Funcţia a fost însă de scurtă durată, întrucât în 19 ianuarie 
1941, Antonescu a înlocuit toți prefecţii legionari din ţară cu militari. 
După numai 5 luni izbucnea războiul contra Rusiei Sovietice. 
Începeau cu această dată munți de necazuri şi suferinţe pentru români. 
Virgil Mateiaş a fost trimis pe front în Crimeea şi Caucaz la 21 iunie 
1941. Aici s-a luptat sub deviza: „Toţi legionarii care încalcă ordinele 
dictaturii militare, vor fi împuşcaţi“. Supravieţuind atât prigoanelor 
carliste şi antonesciene, cât şi războiului din Rusia, ajunge hăituit de 
noua putere comunistă instaurată în România. Alături de partizanii şi 
fugarii din munţi a opus rezistență regimului totalitar. În 1948 a fost 
prins, arestat la Făgăraş şi închis în beciurile Securităţii. După puţin 
timp a fost mutat la Ocnele Mari. În primăvara lui 1951, aici începea 
reeducarea după modelul Piteşti. Timp de 6 luni, Virgil Mateiaş a 
refuzat demascarea camarazilor săi şi reeducarea prin bătaie, 
schingiuire şi înfometare. Poziţia lui constantă privind practica de 
reeducare a dus la desfiinţarea acestui mod de tortură. „În intervalul 
dintre bătăi eram pus să stau în picioare cu fața la perete ceasuri 
întregi. Cădeam. Mă aşezau pe prici cu fața la perete şezând cu 
picioarele întinse şi mâinile pe genunchi fără a face vreo mişcare într- 
o parte sau alta, cu privirea în perete. Nu mi se permitea să mă scol, 
nici să beau apă nici să mă spăl. Sângele curgea şi hainele mi se lipeau 
de corp. În poziţia aceea trebuia să stau de la 5 dimineaţa până la 10 

seara, deci 17 ore, când mi se îngăduia să dorm pe priciul acoperit de 
o pătură roasă şi murdară. Mi se dădea ciorba cu un polonic redus. Am 
numărat într-o apă tulbure 18 boabe de arpacaş“. 

La 31 august 1953, lagărul de la Ocnele Mari s-a desfiinţat. Toţi 
camarazii lui au fost mutaţi la Gherla. Directorul închisorii, 
locotenentul Alexandrescu, l-a reținut doar pe Mateiaş: „Să văd cum îi 
şade unei trupe fără general şi unui general fără trupă“. Rămas singur 
în celulele de la Ocnele Mari, oaspeţi îi erau doar şobolanii, şoarecii şi 
cucuvelele. Situaţia a durat până la 23 octombrie 1953, când a fost 
mutat la Braşov. După o scurtă intervievare a fost dus la Securitatea 
Făgăraş legat la ochi şi sub pază dublă. În beciul Securităţii din 
Făgăraş l-a întâmpinat securistul Brăilă, un monstru, care îl va chinui 
în chip barbar şi la Bucureşti în 1958. Frigul, foamea, mizeria, 
păduchii şi ploşniţele le-a îndurat şi la Făgăraş, când i se cerea acelaşi 
lucru „scrie tot“. Locotenentul Marina şi anchetatorul Zăgare i-au 
refuzat toate cerințele de a-şi revedea familia şi chiar vizita unui 
medic. „În fiecare zi se duceau şi veneau copiii de la şcoală. Treceau 
pe lângă celula mea, îi auzeam strigându-se, dar niciodată nu am auzit 
pe Mihai sau pe Tita... Târziu, după ani de zile, am aflat că nu se mai 
aflau în oraş, că fuseseră izgoniți, că se aflau în satul Dridif, săraci, 
desculți şi flămânzi.“ 

După două luni a fost mutat la Braşov într-un beci. „Atmosfera 
era lugubră, umezeală şi frig“. 

Virgil Mateiaş a fost dus în închisoarea de la Codlea. Aici s-a 
întâlnit cu făgărăşeni care erau condamnaţi pentru ajutorul dat 
partizanilor din munți, cu avocatul Mătu, Valeriu Literat. 

În luna martie 1954 a fost mutat la Văcăreşti. Aici l-a cunoscut 
pe Corneliu Coposu. În luna mai-iunie, lagărul de aici s-a desfiinţat şi 
deţinuţii au fost puşi în libertate. Virgil Mateiaş nu a fost eliberat. A 
fost readus la Braşov pentru cercetări. Acestea au durat şase luni, după 
care a fost dus din nou la Codlea. „Plutonierul care m-a primit şi 
înregistrat m-a întrebat ce funcție am avut în Garda de Fier. Când i-am 
spus că am fost prefect al judeţului Făgăraş, a replicat „vai de tine, 
aici îți rămân oasele“. 

Virgil Mateiaş a fost dus la Tribunal împreună cu loan Dare şi 
Mitu Banea. Aceştia au fost judecați şi puşi în libertate „Eu am mai 
rămas“. 

După 8 ani de detenție, abia în 14 octombrie 1955, a fost pus în 
libertate prin clasarea dosarului, nefiind motive legale de trimitere în 
judecată. „La 11 noaptea am ajuns în Făgăraş. M-am îndreptat spre 
casa părintească. Am bătut la fereastră. A apărut mama. „Bună seara“. 
Mi-a răspuns: „bună seara. Dar cine eşti dumneata?“, „Eu sunt mamă, 
te rog deschide-mi“. „Dar pe cine cauţi?“.. M-a cunoscut sora mea. 
Mi-au căzut amândouă pe umeri într-o dezlănţuire amară de plâns“. 

În 1956, la 1 ianuarie, i s-a permis să lucreze, dar numai la 
munca de jos. În noaptea de 12 februarie 1958 a fost din nou arestat. 
Anchetele au reînceput. Abia în 9 aprilie 1959 a avut loc un proces. 
Procurorul a citit actul de acuzare în care cerea pedeapsa maximă. 
Virgil Mateiaş a fost prezentat ca cel mai mare şi mai de temut bandit. 
Sentința a fost 20 de ani de detențiune grea pentru crimă şi uneltire 
împotriva clasei muncitoare. A fost depus la Jilava. „sudalme, teroare, 
foame şi aşteptare la marginea patului. Eram atât de mulți. Asfixierea 
era premeditată“, spunea Virgil Mateiaş. În anul 1962 s-a făcut un pas 
mai departe: trebuia omorât sufletul celor rămaşi în viață şi al mişcării 
legionare, deoarece moartea fizică nu mai era suficientă în concepţia 
comuniştilor. Astfel a început reeducarea. Aiudul şi 1962 însemnau 
începutul reeducării oficiale. Toţi legionarii erau obligaţi să ţină 
discursuri patetice în care să-şi prezinte greşelile pe care le-au făcut, 
să înşire o serie de atrocități, exagerări şi minciuni şi să-şi blesteme 
conducătorii. Virgil Mateiaş nu s-a supus acestor metode. Teroarea, 
presiunea şi constrângerea continuau să macine rezistenţa oamenilor. 
Adunările deţinuţilor se încheiau întotdeauna prin sfâşieri sufleteşti. 
La una din acele întâlniri politice forţate a vorbit şi Mateiaş. Atunci a 
reuşit să spună tot adevărul, acuzând pe cei vinovaţi şi lăudând pe cei 
drepți şi fideli idealurilor de dreptate. Se aştepta atunci să fie pedepsit. 
Abia a doua zi a urmat ancheta. A fost dezbrăcat, percheziţionat şi dus 
împreună cu Ştefan Dinescu, Toader Socaciu, Nicolae Biriş, Nicolae 
Popa, învățătorul Ionică, la izolator unde au stat 20 de zile. „celulele 
erau reci, fără pat, fără foc, cu tinete fără capac, cu haine de doc 

zdrenţuite şi mâncare numai a treia zi, un turtoi şi un polonic de apă 
caldă în care pluteau câteva boabe de arpacaş. Se lăsase un frig aspru. 
Picioarele goale în bocancii rupți. Fără somn, cu mişcare prin celula 
mică şi ursuză, vreme de 17 ore pe zi, cu repaus pe marginea tinetei 
îngheţate“. Din celula 108 de la Aiud, în 9 iulie 1962, Virgil Mateiaş 
scria: 

„Și va stârni parfum de rugăciune 

Cădelniţând sub bolte de cleştar 

Să creşti tot mai frumoasă Legiune 

Din jertfa lor şi-al vieţii mele dar“ 

În octombrie 1962 au fost mutaţi în Zarcă. După numai 3 zile, 
Virgil Mateiaş a fost adus din nou la izolare pe motiv că se descălțase. 
În 4 zile şi 4 nopţi a îndurat condiţiile inumane ale izolatorului. „Am 
făcut din această încercare un prilej de interiorizare, rugându-mă şi 
cântând“. Acest du-te-vino între Zarcă şi izolator a mai durat. Era 
decembrie, ger, fereastra era spartă şi deschisă, aceleaşi haine şi 
bocanci rupti şi acelaşi gardian cu inima împietrită. „În acele condiţii, 
la 6 decembrie, mi-a bătut Moş Nicolae la uşă şi a rămas în chip 
nevăzut cu mine“. 

Această nesfârşită şi nedreaptă izolare era una din marile 
atrocități ale PCR pentru motivul că Mateiaş ar fi boicotat reeducarea. 
„Pe mine, suferinţa îndurată m-a întărit, m-a apropiat de Dumnezeu şi 
de mine însumi“. La 3 octombrie 1963 un prim lot de deţinuţi a fost 
eliberat. Au urmat apoi şi altele. Virgil Mateiaş rămânea în continuare 
încarcerat. În primăvara anului 1964 a fost scos la muncă unde s-a 
calificat zidar. Reeducarea continua. Aproximativ 100 de legionari din 
Zarcă au fost supuşi unui regim de exterminare: izolaţi, hrăniți cu 
gogonele murate sau numai cu ciorbă. Erau aruncate căldări cu apă în 
hârdaiele care veneau de la bucătărie. În 16 aprilie 1964 se dăduse 
decretul de eliberare. Abia în iulie 1964 colonelul Crăciun, şeful 
închisorii, i-a anunțat că sunt oameni liberi. La plecarea din 
închisoare, Virgil Mateiaş a răbufnit într-un şir de cuvinte în faţa 
tuturor legionarilor condamnaţi de comunişti: „... Cu aceste gânduri 
trec şi eu azi pragul închisorii, care timp de 16 ani m-a ascuns cu 
puterea unei pasiuni ispititoare şi amare“. Colonelul Crăciun i-a cerut 

lui Mateiaş atunci să-i lase discursul scris pe peticul de sac. A plecat 
cu ultimul lot de la Aiud. „Ne-am despărțit îmbrățişându-ne şi ne-am 
risipit pe tot cuprinsul țării, să înnodăm firul rupt al unei vieţi care 
ne-a întins fără milă cupa ei de mătrăgună“. Era 31 iulie 1964. Până la 
revoluţie, viaţa lui Virgil Mateiaş a fost un lanţ de dezamăgiri şi 
chinuri. Familia persecutată, copiii dați afară din şcoli, soția împinsă 
la divorţ, salariul de mizerie, supraveghere continuă, chemări la 
Securitate, informatori, desfiinţarea postului de juris-consult, exilul la 
Homorod şi Rupea timp de 10 ani, apoi pensionarea, percheziţii, lipsa 
din cartea de muncă a celor 16 ani de închisoare, etc. Cu teroare şi 
multă incertitudine a ajuns în decembrie 1989, „care nu e ce ar fi putut 
să fie“, a declarat eroul legionar. 

„Voi, cei care ați mai rămas spuneți şi scrieți despre tot uraganul 
de ură şi minciună care a desfigurat şi otrăvit mintea şi inima omului 
în acele vremi satanizate, spuneţi şi scrieți pentru însănătoşirea şi 
înnobilarea sufletului...“ 

Virgil Mateiaş declara publicaţiei Cuvântul Românesc din 
Canada în octombrie 1990, sub titlul „„Destăinuire“ următoarele: 
„Cele îndurate de noi în această jumătate de veac sunt încărcate de 
prea multă povară, durere, suferință şi seriozitate ca să merite a fi 
banalizate prin publicitate vulgară şi o nedemnă reclamă, nu rareori cu 
podoabe păgubitoare. Atât de profunde şi de agonice au fost 
suferințele, încât încerci un sentiment de vinovată vulgaritate 
divulgându-le. Ele fac parte din patrimoniul nostru spiritual şi, intrând 
neîngrijit în intimitatea lui, săvârşeşti o impietate, o profanare a jertfei. 
A spune numai adevărul, fără adăugiri, e destul pentru a se cutremura 
cei care-l vor afla, e destul pentru a clădi. Rostul jertfei, deci, exclude 
zgomotul gălăgios şi impune modestia, decenţa, tăcerea. Suntem 
datori a spune întreg adevărul, numai adevărul şi a nu ascunde nimic 
din ceea ce ştim, cu puterea unui jurământ. Aduceţi-vă aminte de 
trădările care au bântuit istoria acestui neam în trecut şi a celor ce ne 
pândesc şi azi. Să începem, aşadar, cu sinceritatea şi simplicitatea 
spovedaniei.“ 

Eroul legionar Virgil Mateiaş spunea în numele tuturor 
camarazilor lui: „Am vrut să creăm o generație luptătoare, să creştem 

omul de caracter, civilizat, capabil de iubire şi dăruire pentru neam, 
credință, justiţie, să redăm omului credinţa de sine, sentimentul 
demnităţii şi libertăţii ca valori eterne, să restaurăm virtuţiile 
strămoşeşti, să schimbăm orânduirea politică, să  înlăturăm 
nedreptăţile, deosebirile dintre bogaţi şi săraci să înfăptuim o altă 
ordine juridică statală ...“ 


Capitolul XXIV 
Mărturiile lui loan Petrişor din Recea 


Motto: 

Să nu faci azi un lucru la care mâine, 
gândindu-te, să roşeşti. Nu pâine cu orice 
preț, ci demnitate, dreptate, libertate cu 
orice preţ“. 

Virgil Mateiaş 


Un punct în care luptătorii din Munţii Făgăraşului căutau un 
sprijin a fost localitatea Recea. Casa lui Ion Petrişor (nr. 298) a fost 
locul în care partizanii primeau informaţii despre mişcările securității, 
alimente, îmbrăcăminte, medicamente. Primul contact al lui loan 
Petrişor cu grupul din munți a fost în 1952. „Într-o noapte, Ion Novac 
din Berivoi, un cuscru al meu, a venit la mine împreună cu câţiva 
tineri şi m-a rugat să-i ascund undeva şi să nu spun la nimeni. Din 
grup făceau parte Gheorghe Şovăială, Ion Chiujdea, ambii din Berivoi, 
Remus Sofonea din Drăguş, Ion Ilioiu din Sâmbăta şi Victor Metea 
din Ileni. l-am ascuns în şură. De la aceea întâlnire până în 1954 i-am 
găzduit pe aceşti tineri fără ca familia mea să ştie de acest lucru. La un 
moment dat mi-au arătat un manifest pe care scria: Fraţi români nu vă 
lăsaţi, că noi vă ajutăm până la ultima picătură. Am dedus că aceşti 
tineri erau foarte hotărâți şi sperau ca aliații americani să facă ceva 

pentru a împiedica sovietizarea ţării noastre“, povesteşte loan Petrişor. 
Din toamna anului 1954, Petrişor nu a mai aflat nici o veste de la 
luptătorii din munți, ştia doar că Securitatea a început să-i aresteze. „În 
17 iunie 1957 am plecat la Braşov să obţin o adeverinţă de vechime 
pentru cartea de muncă. Lucram în acea perioadă la Combinatul 
Chimic Făgăraş. Ajuns la Braşov, m-a abordat un anume Gheţ, care 
mi-a cerut date despre partizani. Mi-am dat seama că era securist. M-a 
luat în maşină şi m-a dus la Securitate. A urmat ancheta. Îmi spuneau: 
ştim totul, ai avut legături cu partizanii. Înainte de a pleca la Braşov, 
i-am spus fratelui meu Eugen Petrişor, care nu ştia de legăturile mele 
cu partizanii, că dacă nu vin acasă până miercuri seara (eu plecasem 
luni), sunt arestat. Timp de trei luni am stat la Securitate, fiind 
anchetat zi şi noapte. Mă băteau cu pumnii şi picioarele, îmi adresau 
cuvinte triviale şi mă amenințau: 

- Spune banditule, spune cum ti-au promis partizanii că te pun 
primar şi prefect dacă le faci jocul. Te omorâm aici, nu te mai duci 
acasă. 

M-au dus de la Braşov la Sibiu şi în drum pentru a mă speria, 
m-au dus prin Cetatea Făgăraş. La Sibiu a urmat procesul în care 
alături de mine au mai fost judecate încă 14 persoane. Tribunalul 
Regiunii III Cluj în deplasare la Sibiu ne-a condamnat pe toţi pentru 
uneltire împotriva ordinii sociale, cu pedepse cuprinse între 5 şi 15 
ani. Gheorghe Niţu din Sâmbăta a primit 5 ani, inginerul Ion Andrei 
10 ani, iar toţi cei care i-am susținut pe luptătorii din munți câte 15 
ani. Am rămas la Sibiu încă 7 luni după proces. M-au transferat apoi 
la Gherla unde am stat timp de 3 luni, izolat într-o cameră cu ciment 
pe jos, care era udat în fiecare dimineaţă. Nu aveam voie să mă întind 
pe pat. M-au mutat apoi într-o cameră mare cu alți 90 de deținuți. 
Eram hrăniţi foarte prost, mâncarea constând din arpacaş, ciorbă de 
varză şi turtoi. Cei care am avut legături cu legionarii am fost 
transferați la Aiud. Aici ne-au scos la muncă în fabrica metalurgică. 
Eu am lucrat ca lăcătuş timp de 5 ani. Pentru a face faţă normelor de 
muncă impuse eram hrăniți un pic mai bine şi am beneficiat de 
condiţii mai bune decât în alte penitenciare. În ultimul an de detenţie 

am avut acces chiar şi la bibliotecă şi la ziare. Pentru munca depusă 
trebuia să fim plătiți, dar ne puneau doar să semnăm ştatele de plată, 
fără să primim nici un ban. În luna aprilie 1964, în baza unui decret de 
grațiere, am fost eliberat. La plecarea din închisoare, colonelul 
Crăciun, care era comandant, ne-a ţinut un discurs, aşa cum obişnuiau 
comuniştii. Am venit cu trenul din Aiud şi am coborât la Beclean. De 
acolo, am mers pe jos până în Săvăstreni, la sora mea. De aici, fratele 
meu Eugen m-a dus cu motoreta până acasă, la familie. Întâlnirea cu 
cei dragi a fost foarte dureroasă, mai ales că mama mea era grav 
bolnavă“, povesteşte Petrişor. 

În 1960, soţia lui a fost obligată de părinţii ei să divorțeze de Ioan 
Petrişor pentru a nu suferi din cauza securităţii. Familia Petrişor avea 
doi copii minori. La doi ani după eliberare, loan Petrişor s-a 
recăsătorit cu Eugenia Gavrilă, sora lui loan Gavrilă. Cu aceasta a avut 
un băiat. Fosta sa soție s-a recăsătorit în Gura Văii. 

„Am încercat să-mi găsesc un loc de muncă în Combinat, dar 
şeful de cadre de atunci, loan Muntean a refuzat să mă reangajeze. Cu 
greu, m-am încadrat la UPRUC, de unde m-am şi pensionat în martie 
1982. Părinţii mei au decedat, mama în 1971, iar tata în 1981, din 
cauza necazurilor suferite““, povesteşte Petrişor. 


Capitolul XXV 
Mărturiile Anei, soţia lui Olimpiu Borzea 

Motto: 
A spune adevărul fără adăugiri e destul 
pentru a se cutremura cei care-l vor afla, e 
destul pentru a clădi 
Virgil Mateiaş 

Gulagul comunist a declanşat asupra tuturor celor care 


reprezentau o ameninţare asupra instaurării regimului totalitar acţiuni 

de opresiune, compromitere şi asasinat. S-a acţionat după un plan bine 
stabilit, care era coordonat pas cu pas de la centru lor de putere, 
Moscova. Exerciţiul teroarei era completat zi de zi cu noi metode, care 
răspândeau multă durere în rândul oamenilor. Pentru a-şi atinge țelul 
şi a domina, comuniştii au călcat în picioare totul, uzând de puterea 
tuturor aparatelor de stat. Celor asupriți nu le-a mai rămas decât 
durerea pe care au alinat-o în lacrimi de umilință şi neputinţă. 
Maşinăria comunistă acționa zi şi noapte fără încetare, amenințând, 
intimidând, lovind, schingiunind şi ucigând. 

Familia lui Olimpiu Borzea din Viştea de Jos a fost ani în şir 
ținta răzbunării comuniştilor. Pe lângă suferință fizică, această familie 
a fost adusă în pragul disperării. În timp ce Olimpiu Borzea a fost 
încarcerat şi condamnat la moarte într-un pseudoproces, cei dragi ai 
lui au fost la rândul lor anchetați, torturați şi umiliți de comunişti. 
Ana, soția lui Olimpiu Borzea, îşi aminteşte cu durere de acei ani. 

„Eram în vizorul securităţii încă din 1948, dar nu aveau dovezi să 
ne aresteze. Dar au acționat altfel. L-au mutat pe soţul meu de la 
şcoala din Viştea de Jos la Viştea de Sus şi apoi la Drăguş. Chiar dacă 
eram conştienţi că suntem urmăriți i-am ajutat pe luptătorii din munți 
cu tot ceea ce ne-a stat în putință. Pe lângă relația soțului meu cu 
grupul din munţi şi fratele meu, Ion Bucelea, părinţii mei şi întreaga 
familie ne-am implicat în Rezistență. Prima arestare a soţului meu, din 
10 martie 1955, nu ne-a îndepărtat de luptători. La puțin timp, 
respectiv în 11 iunie 1955, i-am adus în casa noastră pe Remus 
Sofonea, rănit la picior şi pe Laurean Haşu. În urma tragediei ce s-a 
petrecut cu cei doi, a urmat înmormântarea lui Remus Sofonea în 
spatele casei noastre şi îngrijirea medicală, timp de o lună a lui 
Laurean Haşu. Atunci speranţa luptătorilor era plecarea în Grecia. În 
iulie 1955, i-am îmbrăcat, le-am dat alimente şi i-am condus pe 
Laurean Haşu şi pe Nelu Novac la gară pentru a lua drumul 
străinătăţii. Atunci l-am cunoscut pe Costică Nicolescu. În 14-15 
august 1955 i-am condus pe loan Chiujdea, Gheorghe Haşu şi Victor 
Metea până la gara Viştea, iar pe soțul meu până în Piatra Olt pentru a 
pleca prin filiera Nicolescu - Grovu în Grecia. Îmi amintesc de 

profesorul loan Grovu, care ne aducea scrisori de la cei plecaţi în 
Grecia. Târziu mi-am dat seama că erau fictive. În plasa lor a căzut şi 
soțul meu, care a plecat la Costică Nicolescu la Bucureşti în 8 
octombrie 1955, pentru a ajunge în Grecia. S-a dus şi fratele meu, 
loan Bucelea, care era profesor la Rupea, cu Olimpiu. De atunci nu 
l-am mai văzut. Începând cu acea perioadă eu am fost mereu anchetată 
la postul de miliţie Viştea de securiştii din Făgăraşi de foarte multe ori 
dusă la anchete la sediul Securităţii din Făgăraş. În 13 şi 14 decembrie 
1956, Securitatea din Braşov a venit la noi şi a făcut o percheziție 
peste tot. Erau foarte mulți soldaţi şi securiști, au înconjurat curtea şi 
grădina, iar în stradă au adus multe maşini militare. Procurorii care au 
venit de la Braşov au început ancheta cu părinții lui Olimpiu şi au 
continuat apoi cu mine. L-au dezgropat pe Remus Sofonea din locul în 
care l-am înmormântat, au scos armele şi muniţia din locurile unde au 
fost ascunse. L-au folosit în acest scop pe fratele meu mai mic care 
ştia unde erau îngropate armele. Oamenii din sat ocoleau în acele zile 
şi strada unde locuiam noi. S-a dus vestea despre ceea ce au găsit la 
noi în toată zona. Tot în acele zile s-au făcut arestări în Viştea de Sus, 
Rucăr, Arpaş, Cârța. În noiembrie 1956, mama mea a paralizat din 
cauza supărărilor şi terorii şi nu după mult timp a murit. În aprilie 
1957, Securitatea a venit la tatăl meu. Negăsindu-l acasă, i-au lăsat 
vorbă prin soția fratelui meu Vasile să scoată armele şi arhiva 
luptătorilor pentru că în caz contrar îl vor lua şi pe el şi nu va mai 
vedea lumina zilei. A doua zi au venit din nou la tatăl meu. Înfricoşat, 
în momentul în care a auzit maşina securiştilor la poartă s-a dus în 
şură şi s-a spânzurat pentru a nu-şi trăda ginerele şi copiii. Am rămas 
singură cu cei doi copii, fără servici, fără nici un sprijin şi privită de 
vecini şi cunoscuți ca soția unui trădător de ţară. Copiii mei au fost 
marginalizaţi şi la şcoală, ei nu mai erau acceptaţi la serbările copiilor, 
nu primeau roluri, lucru ce i-a afectat foarte mult. În mai 1959 a murit 
şi socrul meu, tatăl lui Olimpiu. Soacra mea s-a mutat la Viştişoara, 
unde aveam o grădină şi o gospodărie care ne aducea singurul venit. 
Securiştii mergeau săptămânal acolo în control, întrebând de Ion 
Gavrilă, conducătorul grupului din munţi. Ei îmi spuneau că dacă 
vreau să am servici, să divorțez de Olimpiu. În continuare copiii au 

fost respinşi de la liceu. Fetița a reuşit cu greu la Şcoala de 
Contabilitate din Sibiu şi aveam nevoie de adeverinţă de la CAP 
pentru a fi primită la cursuri. Conducerea din aceea vreme de la CAP 
Viştea a refuzat să-mi elibereze acel act. Am apelat la CAP Olteț, iar 
preşedintele de atunci Oprea Vasile, a fost îngăduitor şi mi-a dat actul 
care-mi trebuia. Fetiţei mele i se spunea la şcoală: 

-Eşti fiica unui trădător de ţară şi din mila noastră vei ajunge o 
biată socotitoare. 

Pentru a nu fi dată afară din şcoală, fetiţa a fost nevoită să spună 
că tatăl ei este mort. Băiatul a fost dus de un unchi la Şcoala de 
Meserii Tractorul din Braşov“, povesteşte soția lui Olimpiu Borzea. 

Chiar dacă aveau venituri foarte mici şi se descurcau foarte greu, 
conducerea CAP-ului din Viştea de Jos a încercat în multe rânduri să 
le ia recolta de mere şi fânul din grădina de la Viştişoara. Mama lui 
Olimpiu Borzea s-a dus până la Bucureşti la Petru Groza şi la 
Gheorghe Gheorghiu Dej cu un memoriu privind situaţia, atât a 
grădinii, care nu era colectivizată, cât şi a familiei lor. După puţin 
timp oficialităţile din Viştea au primit ordin să înceteze opresiunea 
asupra familiei Borzea. În 1962, Ana a fost obligată să se înscrie în 
colectiv, dar ea a refuzat. Amenințată de către pecerişti că refuzul ei 
va aduce suferință lui Olimpiu Borzea, femeia a cedat. A lucrat în 
CAP din 1962 până în 1964, când a fost eliberat soţul ei. Anchetele şi 
perchezițiile securității au continuat până în 1989. În prezent, familia 
Borzea trăieşte în Viştea de Jos. 

Capitolul XXVI 
Mărturiile lui loan Grecu din Şoarş 


Motto: 

Trecutul unui luptător nu-i dă decât un 
singur drept acestuia: să continue lupta. 
Horia Sima 


Marea prigoană comunistă împotriva poporului român începea în 
1948, când mii de oameni, bâtrâni, dar mai ales tineri au fost 
schingiuiți, arestaţi şi aruncaţi în închisori şi lagăre. Începea marele 
calvar, care a cuprins cu repeziciune toată ţara, durând mai bine de 50 
de ani, pentru că putem spune că nici astăzi nu poate fi vorba de 
normalitate în viaţa publică românească. În comunism, minciuna şi 
reaua credinţă se ridicau la rang de politică de partid şi de stat. Toţi cei 
care au servit regimului comunist au fost recompensați cu vârf şi 
îndesat şi, drept urmare, ei au aplicat cu mult zel odioasele metode 
bolşevice, asuprindu-şi semenii pînă la înfăptuirea de crime sau chiar 
de genocid. Cei care s-au împotrivit dictaturii au fost în timp anihilaţi, 
lupta lor rămânând doar un ideal pe care l-au închis în carapacea 
sufletului lor curat de români adevăraţi. Unul din satele Ţării 
Făgăraşului care s-a opus în majoritate instaurării comunismului, 
considerându-l o ameninţare la însăşi puritatea neamului românesc, a 
fost Şoarş. Idealurile de dreptate, adevăr şi credință pe care le 
respectau opunându-se comunismului, ar explica de ce şorşenii erau în 
1940 în totalitate legionari. Pentru a se cunoaşte adevărul despre 
acțiunile locuitorilor din Şoarş în acea perioadă stau mărturiile frațiilor 
loan şi Nicolae Grecu. „„ Începând cu 1948, sătenii din Şoarş, de la 
țărani şi până la cei care ocupau funcţii de conducere în localitate au 
respins ideile comuniste. Prin urmare, ei s-au raliat, fiecare aducându-și 

contribuţia la lupta împotriva noului regim şi în sprijinul semenilor lor 
care luptau deja cu arma în mână“, spune loan Grecu. Luptătorii din 
munți aveau în Şoarş puncte de sprijin în care aveau încredere şi la 
care puteau apela oricând cu succes. „ Îl cunoşteam pe Gavrilă 
Ogoranu, şeful luptătorilor din munţi, de când eram copii. Tatăl lui era 
coleg de muncă la drumuri cu tatăl meu. De atunci ne-am câştigat 
încrederea. Ulterior, când era în formare „Frăția de Cruce“ Şoarş, 
organizație care cuprindea tinerii din sat şi pe care am condus-o, 
relațiile mele cu Ogoranu s-au intensificat, având în vedere şi faptul că 
el era şeful Frăției de la Liceul Radu Negru. Pe acelaşi sistem 
colaboram cu Dumitru Comşa, şeful Frăției de Cruce din Cincu. 
Făceau parte din organizația din Şoarş: loan Malene, loan Vâja, alt 
Ioan Malene, Dumitru Bârsan, Cornelia Oală, Emilia Bârsan, 
Gheorghe Puia şi alții. Ne desfăşuram activitatea după Legea Onoarei 
care ne-a fost descifrată (şi în acelaşi timp ne-au ajutat s-o înţelegem) 
de învățătorul Dănilă Pop şi de preotul doctorand Petru Bruda care a 
fost coleg la Cernăuţi cu părintele Galeriu. Eram instruiți în spiritul 
dreptăţii şi al credinţei. Aveam întâlniri în care subiectele de discuţie 
erau axate pe cele mai elementare reguli de bună credinţă, pe adevăr, 
corectitudine, dreptate, cultură generală, istorie şi chiar idei politice. 
Realizam marşuri prin sat, când cântam cântece legionare şi când ni se 
alăturau şi vechii legionari, vechea gardă din sat. Îmi amintesc cu 
plăcere de acele vremuri. Mergeam regulat la biserică, unde cântam în 
corul liturgic existent. Cum puteam să acceptăm ideile comuniste când 
noi eram crescuţi şi cultivați într-o altă lume de idei? Ceea ce a fost în 
țară şi ceea ce urma reprezentau poli opuşi“, relatează loan Grecu. 
Anul 1948 l-a găsit pe loan Grecu la conducerea 
cinematografului din Şoarş, iar pe fratele lui, Nicolae Grecu în CAP, 
unde a fost numit preşedinte, acceptând sfatul lui Gavrilă, Haşu şi 
Gelu Novac, care erau ascunşi la el acasă. Prin prisma posturilor pe 
care le ocupau şi cu ajutorul şi altor săteni care deţineau funcţii în sat, 
precum brigadier, contabil, director de bancă, secretar de partid au 
reuşit să susțină mişcarea anticomunistă. „Primul contact al meu cu 

grupul lui Gavrilă Ogoranu a fost în toamna lui 1948, când luptătorii, 
mai precis Gavrilă, Nelu Novac şi Haşu erau în zona Rotbav, ascunşi 
la o femeie, rudă cu Gavrilă. Iniţial au venit la Nicolae Puia (fiul lui 
era contabil la CAP), naşul meu de botez. Acesta a venit la mine să-mi 
ceară sfatul în privinţa siguranţei celor trei. Puia fusese închis în 1947 
pentru un an la închisoarea Piteşti împreună cu Coposu. I-am ascuns 
în şopron 1-2 zile. De atunci vizitele lor au devenit din ce în ce mai 
dese. În iarna aceluiaşi an m-a vizitat notarul Câlţea să mă întrebe 
despre fiul său, Cornel Câlţea. Atunci, acesta nu era la mine. Timp de 
două săptămâni i-am găzduit pe Cornel, fiul notarului şi pe un coleg 
de al lui, Ilie, în grajd. Ulterior am aflat că ei s-au predat sub 
îndrumarea notarului, care a fost apoi pedepsit cu trei ani de 
închisoare. Pentru grupul lui Gavrilă am amenajat un buncăr în fân 
deasupra grajdului, încăpător pentru trei persoane, la casa fratelui 
meu, Nicolae, care se afla atunci la o şcoală de preşedinţi de CAP în 
Alba. De acolo, fugarii puteau observa cu binoclu toată mişcarea din 
stradă. Îi alimentam eu şi soţia lui Nicolae. Au rămas în buncăr până 
primăvara, când au plecat spre munte. Erau dotați cu arme şi le-am 
procurat şi eu un pistol. În acea perioadă securitatea împânzise toată 
zona, dat fiind faptul că în acea vară fugarii au acţionat la Cincu. 
Acolo au blocat ferma de porci de la Piscu Morii, au făcut tăieri şi 
carnea au depozitat-o la Toarcla. Securitatea a pus pază la toate 
fermele din zonă pentru a preveni astfel de acţiuni şi totodată a mărit 
numărul de gardieni de peste tot. La Şoarş erau atunci 60 de soldaţi 
care patrulau şi supravegheau fiecare casă din sat. Eu eram singurul 
din Şoarş care aveam aparat de radio şi veneau la mine inclusiv 
securiştii să asculte Vocea Americii. Era de fapt un pretext, pentru că, 
în realitate, doreau să afle informaţii despre luptători. De multe ori îmi 
spuneau să devin „om nou“ şi să fiu de partea lor. Nu puteam face aşa 
ceva“, mărturiseşte loan Grecu. 

loan Grecu avea posibilitatea să contacteze oameni din toată Țara 
Făgăraşului şi să vadă pe viu ceea ce presupunea aderarea la 
comunism, El era mecanic la o batoză cu care treiera grâul în mai 
toate satele. Era omul care afla multe informaţii absolut necesare 
pentru luptători şi un pion de bază al acestora. „Comunicam cu 

luptătorii codificat. Când erau în sat veneau la mine acasă, băteau la 
geamul unei camere aflate în spatele curții şi şuierau, un zgomot ca de 
şarpe. Ne lăsam bilete într-o sticlă la o salcie şi la un anume stejar, în 
câmp, unde scriam noutăţile şi eventual locul viitoarei întâlniri. M-au 
rugat o dată să le pregătesc carteruirea la Grânari. Am pregătit totul la 
un anume Renciu din Grânari, dar problema nu a mai rămas valabilă 
atunci. Erau de partea noastră loan Roman, directorul băncii din sat, 
care a spus că îi poate ajuta cu bani din bancă pe care îi va acoperi 
înscenând un furt. Întorsătura pe care o luaseră lucrurile a făcut să nu 
mai fie valabil acel „împrumut “. Mai aveau ajutorul sincer al 
conducerii CAP-ului, respectiv pe fratele meu, pe secretarul de partid, 
loan Puşcaşu. Au fost însă trădaţi de un brigadier de CAP, Gheorghe 
Kraus, dar din fericire nu au fost prinşi atunci, ci doar ne-au fost 
supravegheate acţiunile şi au fost descoperite legăturile lor în sat. 
Atunci oamenii nu erau fricoşi, aveau curaj să înfrunte situațiile 
dificile“. loan Grecu a riscat foarte mult ajutându-i pe luptători, mai 
ales că avea familie şi copii. Fugarii poposeau prin sate, în general în 
grupuri de câte trei sau doi. Percheziţiile securiştilor s-au intensificat 
şi mai mult după ce Ion Ilioiu a căzut în luptă directă cu armata. „În 
perioada 1948-1955, fugarii au tot venit la Şoarş. Le procuram 
alimente şi piatră acră şi îi găzduiam. O dată erau în şop. Băiatul meu, 
care avea 4 anişori, s-a urcat la ei şi le-a văzut armele. Îmi amintesc 
cum mi-a descris copilul intâlnirea lui cu băieții: „sunt trei oameni cu 
vorvecel“. Era mic şi nu vorbea destul de bine. Timp de o lună l-am 
supravegheat pe micuţ şi nu l-am lăsat pe stradă pentru a nu povesti şi 
altora întâmplarea lui. După prinderea lui Ilioiu a venit într-o seară la 
una din întâlnirile programate un securist care s-a prezentat Victor 
Metea. Mi-am dat seama că nu este Metea pentru că nu a vrut să vină 
în casă chiar dacă am insistat şi în al doilea rând m-a întrebat dacă 
inginerul a mai venit, referindu-se la Gavrilă. Noi toţi îi spuneam lui 
Gavrilă, Moşul, amănunt pe care securiştii l-au scăpat din vedere sau 
nu-l ştiau atunci. Mi-am dat seama că eram vizat şi că va urma 
arestarea mea. Mi-am pregătit o şubă cu care să plec în munţi cu prima 
ocazie când Gavrilă va reveni la mine la Şoarş. Planul mi-a fost dat 
peste cap, pentru că securiştii m-au chemat la Braşov. După două 

săptămâni de la vizita acelui pretins Metea, şeful meu de la Cinema 
Braşov m-a chemat să-mi predea un film. M-am dus, cum era şi firesc. 
La plecare m-a luat un ARO. După ce am urcat în maşină mi s-a spus 
că sunt în maşina Securităţii. M-au dus la sediul Securităţii din Braşov 
unde m-au ţinut două zile în anchete. Mi-au dat drumul acasă cu 
condiția să-i anunţ dacă Gavrilă sau alți fugari mai vin la mine. Printre 
altele mi-au sugerat să le pun otravă în mâncare. Era în sat un inginer 
agricol care era securist şi care mă supraveghea. Colonelul Crăciun a 
încercat prin diverse metode să mă determine să fiu colaboratorul 
securităţii. „Îţi dau 30.000 de lei dacă îl denunţi pe Ogoranu“, îmi 
spunea Crăciun. Mă gândeam că atât a luat luda pentru vânzarea lui 
lisus. Nici prin gând nu-mi trecea să fac aşa ceva. În acea perioadă 
făceam drumuri la Bucureşti. Le-am spus securiştilor, prin omul lor de 
legătură, Dascălul, că l-am văzut pe Gavrilă în Bucureşti, în tramvaiul 
nr. 17 pe strada Şerban Vodă. M-au trimis la Bucureşti să aflu alte 
date despre Gavrilă. Bineînţeles că nu aveam ce să aflu, pentru că era 
o minciună. Am persistat în ideea mea timp de un an, când şi-au dat 
seama cu adevărat că i-am înşelat. M-au dus la Securitate în Braşov 
unde era col. Crăciun, Col. Mezei şi un rus. Nu au avut ce să-mi facă. 
După un timp col. Alexandrescu mi-a zis: ne-ai trântit o minciună 
după care am făcut investigații timp de un an. Am pierdut un an după 
vorba ta. A fost perioada când Gavrilă plecase la Alba. Eu bănuiam 
atunci că el fugise din țară“, îşi aminteşte loan Grecu. 

Dată fiind activitatea lui, nu după mult timp, loan Grecu a fost 
arestat. În 23 aprilie 1947, de Sfântul Gheorghe l-au ridicat de acasă 
de lângă familie. În luna august au fost arestaţi şi Nicolae Grecu, 
fratele său, Nicolae Puia şi Ion Puşcaşu. Au fost depuşi la Securitate în 
Braşov, când au început anchetele. „Locotenentul Popeia le spunea 
consătenilor mei că dacă eu eram băiat deştept nu sufereau atîta. Voia 
să-i determine să mă urască, ceea ce nu s-a întâmplat“. În toamna lui 
1958 a avut loc procesul la Braşov, unde ne-a judecat Tribunalul 
Militar Cluj. Până la proces cei patru şorşeni au stat încarceraţi la 
Codlea. Sentinţele au fost dure. „Deşi faptele se încadrează la 
pedeapsa cu moartea, propunem muncă silnică pe viaţă“, aşa suna 
pledoaria avocatului dat din oficiu, spune Grecu. Chiar dacă exista 

sentința, ei au fost ținuți la Codlea până după Bobotează, ianuarie 
1949. Au fost încărcaţi apoi în dubă cu lanţuri la mâini şi la picioare şi 
depuşi la Aiud. „Lui Puia i s-au umflat picioarele foarte tare încât 
lanţurile îl strângeau provocându-i dureri groaznice. A tras foarte 
mult, țipa de durere. La Aiud am rămas timp de o lună împreună într-o 
celulă. M-au mutat apoi într-o cameră cu alte 42 de persoane. Printre 
noi erau şi informatori. Ne-au tratat dur şi ne-au aplicat metoda 
înfometării. Timp de cinci ani m-au ținut în celulă. Beneficiam doar 
de puţin timp de plimbare prin curtea închisorii. Am fost obligat să 
găsesc ceva care să mă ajute să-mi păstrez mintea întreagă. Nevoia, 
însă, te învaţă. Erau în penitenciar încarceraţi şi Radu Gyr, Nichifor 
Crainic şi mulţi alți oameni de onoare ai vremii, legionari. Am învăţat 
atunci sute de versuri. De folos mi-a fost alfabetul morse. Erau 
studenți care ştiau morse. Din celulă în celulă ne transmiteam 
versurile marelui poet Radu Gyr, care compusese acolo, în gând, sute 
de versuri. Să pot repeta versurile trimise prin morse mi le scriam pe 
talpa ghetelor cu o sârmă. Rezistau înscrisurile până la prima plimbare 
în curtea închisorii. Aşa am învăţat cele 146 de strofe ale Baladei 
Codrului fără Haiduc şi multe alte poezii pe care le pot reproduce 
integral şi acum. Radu Gyr avea un regim special. Era scos la 
plimbare singur, foarte rar şi doar câteva minute. l-am întâlnit acolo 
pe Virgil Mateiaş, pe Emil Tokaci (era şef de cameră), pe Costică 
Cişmaşu din Porumbacul de Sus, pe Olimpiu Borzea, care era foarte 
bolnav şi se chinuia mult. În ultimii doi ani am fost scos la muncă. 
Făceam sobe, tuburi şi tot felul de obiecte. Aveam în subordine o 
echipă de 12 preoți. M-au pus şef de echipă, pentru că m-au văzut bun 
meseriaş. Am învățat multe în închisoare de la ingineri renumiţi, 
precum Gavrilescu. Am făcut multe inovaţii, am copiat o maşină de 
ouat a englezilor, acumulatoare care reduceau consumurile cu 300% 
etc. Degeaba ne străduiam, însă, că tot bandiți ne numeau“, relatează 
loan Grecu. 

Suferințele celor întemnițați la Aiud (şi nu numai) nu pot fi 
descrise în cuvinte. Cred că nici unii dintre cei care le auzim astăzi nu 
putem înţelege pe deplin ceea ce a fost cu adevărat în sufletul acelor 
oameni. Nu putem conştientiza comportamentul malefic al slugăilor 

comunişti şi nici gândirea lor bolnavă şi satanică. Dacă minutele de 
plimbare prin curtea unui penitenciar însemnau pentru deținuții 
politici o oază de fericire, o lumină în viaţa lor zilnic întunecată ne 
poate pune doar pe gânduri, dar nu ne poate identifica cu trăirile lor 
timp de ani. Ne putem oare imagina cum poate ferici pe cineva un 
dialog imaginar cu o creangă de bozie ce creşte pe zidul unei 
închisori? Nu cred, dar a existat aşa ceva. Foştii deţinuţi politici s-au 
încurajat şi au găsit resursele fizice şi psihice necesare să facă faţă cu 
fruntea sus la toate metodele inumane la care au fost supuşi de către 
reprezentanţii ciumei roşii. Cum au reuşit? Printr-o educaţie de durată, 
în timpul Mişcării Legionare, pe care şi-au însuşit-o şi care s-a dovedit 
a fi un succes. loan Grecu este o dovată a acestor afirmaţii. Ca şi Nea” 
Grecu mai sunt mulți care ne pot convinge nu doar povestind şi 
derulând firul istoriei acelei vremi, ci doar privindu-le faţa, mâinile şi 
ochii care exprimă durere şi dezamăgire. În interiorul sufletului lor, 
aceşti oameni care au trecut prin tăvălugul comunist spun cu tărie şi cu 
convingere că oricând ar lua de la capăt lupta împotriva a tot ceea ce 
nu este drept şi cinstit pentru poporul român. 

Pentru loan Grecu şi pentru toţi deținuții politici, botezați de 
comunişti -bandiţi- decretul din 1964 a însemnat eliberarea din 
închisori. Ca o ultimă umilință în Aiud a fost „spovedania“ în faţa 
tuturor colegilor de suferință şi a conducerii penitenciarului. Trebuia 
să spună cu voce tare că regretă ceea ce au făcut, că nu se vor mai 
împotrivi partidului şi să ponegrescă Mişcarea Legionară şi pe 
conducătorul ei. loan Grecu a participat la acea analiză, dar 
spovedania lui a fost cu totul altfel decât s-au aşteptat şefii închisorii. 
„Nu puteam să urlu în gura mare în faţa tuturor ceea ce-mi pretindeau 
ei. Am refuzat. Am spus în schimb că aş lupta împotriva comuniştilor 
indiferent unde m-aş afla, pentru că ştiam de ce sunt în stare. Am 
văzut cum toată munca omului de un an era luată de către ei. Eram cu 
batoza la treierat în Ileni. Metea trebuia să dea dare 100 de saci de 
grâu pentru că era considerat chiabur. Nu rămăsese cu nimic din 
recolta acelui an. Cum puteam să-i laud pe nemernici după astfel de 
acte şi să defăimez Mişcarea care lupta pentru binele nostru al tuturor. 

Reacția mea m-a costat încă 3 luni de închisoare după eliberarea 
tuturor deţinuţilor. M-am întors acasă abia în august 1964, după 7 ani 
de detenţie“, spune loan Grecu. 

După arestarea lui loan Grecu, familia a rămas fără nici un 
sprijin. Eugenia, soţia lui, trebuia să îngrijească cei 5 copii minori, cel 
mai mare având doarl2 ani. I-a fost confiscată toată averea, toate 
bunurile şi casa. Singura sursă de venit era munca în colectiv. Eugenia 
muncea zi lumină la câmp şi abia reuşea să câştige mâncarea pentru 
pruncii ei. Copiii nu au fost primiţi în şcoală pentru că erau fii de 
„bandit“. Au fost acceptaţi la cursuri în Felmer şi Calbor abia după ce 
Eugenia a divorţat de soţul ei. Un alt divorţ forțat, de data aceasta pus 
la cale de un anume Filip, slugoi al securităţii. 

După eliberarea din închisoare cei doi soți divorțaţi s-au 
recăsătorit şi trăiesc şi astăzi fericiţi alături de copiii şi nepoţii lor. 
„M-am angajat la ferma din sat. După puţin timp a venit un ordin să 
mă prezint la Centrul Cinematografic Braşov. Am semnat cu ei 
contractul de muncă şi mi-am reluat lucrul dar la Cinema Făgăraş. 
Acolo m-au supravegheat tot timpul. Comandantul Bâlbă al Securității 
m-a abordat deseori pentru a mă convinge să devin informator. Nu 
renunțaseră la practicile lor. I-am refuzat de fiecare dată. Am lucrat 20 
de ani acolo. În paralel am pus în practică ceea ce am învăţat în timpul 
detenției. Am confecţionat aparate de sudură. M-am pensionat în 
1982. Trăiesc dintr-o pensie de vechime şi cea de fost deţinut politic şi 
de veteran de război. Soţia mea, după zeci de ani de muncă la CAP, 
are doar o pensie de 80.000 de lei pe lună. Noul regim instaurat după 
"89 mi-a dat speraţe, dar acestea s-au spulberat. Nici acum după 10 ani 
de democraţie nu pot să-mi recapăt casa confiscată în anii prigoanei 
comuniste. Dacă mă gândesc şi la haosul din ţară pot spune că nu s-a 
realizat nimic din ceea ce se aştepta. Toţi au fost şi sunt o apă şi un 
pământ. Păcat de neam şi ţară. Cred că românul din noi odată şi odată 
se va trezi la realitate şi va scoate la lumină adevăratele valori ale 
neamului nostru“, a încheiat loan Grecu din Şoarş. 

Mărturiile profesorului Corneliu Mircea Ursu despre grupul de 
rezistenţă condus de Raul Volcinschi, profesor universitar la Cluj 
Arestările din anul 1956 


Motto: 

„Dumnezeul neamurilor 

Cînd va veni întru Slava Lui, 

Să ne ierte şi pe noi, 

Pe cei care am crezut fără limită, 
Că neamul românesc 

Va fi lumină între neamuri. “ 
Dumitru Oniga - Epitaf 


Un pol de rezistență împotriva regimului comunist care se 
instaura în România l-a constituit studențimea din toate centrele 
universitare. Studenții s-au organizat în grupuri anticomuniste care 
acționau sub idealul inoculat de „Garda de Fier“, luptând în numele 
credinţei, al iubirii de ţară şi al dreptăţii. Bolşevizarea țării reprezenta 
pentru ei cel mai mare pericol la care se expunea România din toate 
timpurile. Ripostele lor au atras arestările în masă, ani grei de temniţă, 
durere, lacrimi şi umilinţe. 

Unul dintre personajele care a dat de furcă securiştilor a fost 
profesorul universitar din centrul universitar Cluj, Raul Volcinshi, de 
origine bucovinean. Chiar dacă specialitatea lui era economia politică 
el preda studenţilor doar partea de economie capitalistă, atrăgând prin 
stilul lui studenţi şi de la alte facultăți decât cea de economie. 
Profesorul Volcinschi şi-a dedicat mare parte a timpului său luptei 
anticomuniste. Aflând de grupul de luptători din Munţii Făgăraşului a 
încercat prin diverse mijloace să ia legătura cu ei, pentru a-i sprijini în 
acțiunile lor. Aşa s-a născut relația acestuia cu studenții făgărăşeni de 
la Cluj, printre care Romulus Victor Ursu şi mai apoi cu fratele 

acestuia Cornelius Mircea Ursu, interlocutorul care a avut amabilitatea 
să-mi dezvăluie în detaliu istoria „grupului lui Volcinschi“, cum l-a 
denumit securitatea. 

Profesorul Corneliu Mircea Ursu din Făgăraş, cunoscut în zonă 
ca Puiu Ursu, a acceptat cu reţinere acest interviu, menţionând că sunt 
prima persoană căreia îi relatează amănunţit suferințele pe care le-a 
îndurat în perioada de după 1952. M-am bucurat auzind aceste 
cuvinte, dar în acelaşi timp îmi ascundeam cu multă greutate lacrimile 
pe parcursul interviului, aşa cum cred că şi cititorul va fi încercat de 
aceleaşi sentimente parcurgînd aceste rînduri. Ororile comuniştilor 
organizaţi şi instruiți prin firul roşu direct de la Moscova au distrus cu 
bună ştiinţă elanul şi patriotismul românilor de toate vârstele şi 
categoriile sociale. 

Familia făgărăşană de intelectuali, Ursu, național- țărănistă din 
tată în fiu şi de credință greco-catolică a reuşit să-şi păstreze 
principiile şi în timpul gulagului comunist înfruntînd cu fruntea sus 
toate persecuțiile şi teroarea la care au fost supuşi membrii familiei. 
Profesorul Ursu Romulus, tatăl lui Corneliu, a fost arestat la 3 martie 
1951, cînd avea 56 de ani. Preda istoria şi geografia la Liceul Radu 
Negru şi la Liceul de Fete din Făgăraş. A fost arestat de securitate şi 
depus la sediul acesteia din Sibiu într-o cameră de la subsolul clădirii 
numită de deţinuţi, Talpa Iadului. Odată cu el a mai fost arestat şi 
profesorul Valeriu Literat. Acolo a fost ţinut 6 luni, după care a fost 
transferat la Canal, la Capul Midia. „Nu i-au găsit nici un cap de 
acuzare şi prin urmare nici n-a fost judecat. Am aflat ulterior care au 
fost motivele pentru care tatăl meu a devenit „suspect“ pentru 
securişti. Credinţa greco-catolică, faptul că i-a fost profesor lui Horia 
Sima şi ideile pe care le-a expus atât în faţa elevilor, cât şi a țăranilor 
din zonă, idei de altfel reale şi obiective. Un anume Sighi Beiner, 
evreu la origine, a şi spus în timpul anchetei - este neam de legionari - 
lucru neadevărat pentru că eram naţional-ţărănişti. Tata era suferind de 
stomac şi ficat, diagnostic dat de renumitul medic Goia de la Cluj, 
originar din Noul Român, boală care s-a agravat pe timpul detenției şi 
care i-a cauzat moartea în scurt timp datorită regimului îndurat în 
lagăre şi închisori. De la arestare nu l-am mai văzut. Mama a avut, 

însă, posibilitatea de două ori să meargă la vorbitor, dar o singură dată 
i s-a permis să-l vadă, în septembrie 1952. Era la Buftea Bucureşti, 
grav bolnav, umflat, tuns chel şi epuizat din toate punctele de vedere. 
Au vorbit timp de 20 de minute. Lacrimi şi durere. A fost ultima dată 
cînd l-a mai văzut pe tatăl meu. În 23 noiembrie 1952 a decedat, în 
închisoare fiind“, povesteşte cu tristeţe profesorul Ursu. O altă 
tragedie pe care a trăit-o a fost cea care i-a adus sfîrşitul fratelui său, 
Romulus Victor Ursu. 

„Fratele meu era student la Facultatea de Drept din Cluj şi era 
studentul profesorului Volcinschi, care încă din anii 1949-1950 
încerca să ajute grupul din Munţii Făgăraşului. În vacanță, studenții 
făgărăşeni ai profesorului Volcinchi aveau misiunea să-i găsească pe 
luptătorii din munţi şi să-i ajute. Chiar dacă au colindat toată zona nu 
au reuşit să dea de urma lor. În vacanţa din mai din anul 1952 un grup 
de 4 studenţi în care se afla şi Romulus a plecat la Sâmbăta. Un 
accident stupid de maşină a dus la moartea studentului Mareş şi a lui 
Romulus. A fost o tragedie pentru familia mea al cărui sprijin, tatăl 
meu, se afla deja în ghearele securităţii“. După aceste evenimente 
Volcinschi, a venit la Făgăraş cu scopul de a afla detalii despre 
misiunea tinerilor care au avut un astfel de sfârşit. L-a contactat pe Ion 
Ganea din Pojorta, student. Profesorul intenţiona să-l cunoască pe 
fratele lui Romulus care ar fi putut să continue misiunea mai departe. 
Corneliu prezenta siguranță prin însăşi familia lui, intelectuali, cu idei 
şi principii bine conturate. Prin intermediul lui Ganea, Volcinschi a 
ajuns la Corneliu. „A venit la mine acasă însoţit de Ganea. Acesta era 
din Pojorta, cu părinţi chiaburi care pentru a scăpa de suspiciunile 
securiştilor s-a înscris în UTM. Tatăl lui era un susținător al famililor 
care aveau domiciliul forțat în alte părți. El îi aproviziona cu bani şi 
alimente. Volcinschi mi-a spus că ar vrea să vadă mormântul fratelui 
meu. L-am însoţit la cimitir. Atunci m-a întrebat dacă fratele meu mi-a 
povestit ceva în legătură cu misiunea lui. I-am răspuns afirmativ, doar 
că ştiam foarte puţin. Mi-a zis atunci: te simţi în stare să iei legătura 
cu cei din munți? Dar în ce scop, l-am întrebat eu. Pentru ajutor, a fost 
replica scurtă a profesorului. Am mai aflat că el avea o cunoştinţă la 
Ambasada Iugoslaviei de unde putea obţine paşapoarte false pentru 

cei din munţi pe care îi putea scoate astfel din țară. I-am acceptat 
oferta. De atunci au început pentru mine drumeţiile pe munte în 
căutarea partizanilor. Pe jos am străbătut toți munţii noştri şi foloseam 
de obicei traseele cele mai grele. Cunoşteam fiecare potecă şi poieniță, 
dar nu m-am întîlnit niciodată cu vreun reprezentant al grupului lui 
Ogoranu. În drumeţii plecam cu cel mult încă o persoană. Cel mai 
ades m-a însoțit Matei Bucurenciu din Cârţişoara care locuia la mine 
acasă în chirie de 7 ani. Atunci aveam încredere în el, dar ulterior s-a 
dovedit a fi o javră, puțin spus. Am intuit eu că tatăl lui era omul 
securității, numai prin hărțile zonei pe care i le-am cerut, el dîndu-mi 
nişte schiţe ale unor parcele de pădure. M-am înşelat amarnic atunci 
asupra acestei familii căreia i-am acordat încredere, atât eu, cât şi 
întreaga mea familie. M-a costat scump toată relația avută cu 
Bucurencii din Cârţişoara, dar voi mai reveni asupra acestui subiect. 
Pe Matei îl consideram ca pe un frate, dar s-a dovedit a fi un Iuda“, 
povesteşte profesorul Puiu Ursu. 

După terminarea liceului, în 1954, când trebuia să primească 
diplomă de merit, dar nişte situaţii de moment l-au clasat doar pe 
primul loc în promoţie, a ajuns student la medicină la Cluj. Acolo s-a 
împrietenit mai uşor cu fii de chiaburi care suferiseră şi ei de pe urma 
regimului. Bineînţeles a continuat legătura cu Volcinschi. Profesorul 
le spunea celor care îi erau fideli ideii lui că trebuie să fie pregătiți, să 
poată lupta împotriva ruşilor dacă va fi vreo schimbare şi pentru acest 
lucru au nevoie de îndrumarea şi supravegherea unei persoane mature 
care iubeşte dreptatea şi libertatea românului. 

„Acum, după atîţia ani, impresia mea este că Volcinschi a fost tot 
timpul urmărit de securitate care îi cunoştea intențiile şi acţiunile. Noi, 
studenţii, n-am fost decît o adunătură pentru care securitatea putea să-l 
acuze mai grav. Poate, de aceea la proces am fost catalogaţi ca şi o 
organizaţie, dar în realitate nici nu se punea problema vreunei acţiuni 
comune între mai mulți membrii conduşi de Volcinschi“. 

Studenţii care au cooperat cu profesorul Volcinschi au fost 
arestaţi în 1956 şi întemnițați în diferite închisori comuniste. Procesul 
în care au fost judecaţi s-a desfăşurat la Cluj în perioada 15-18 mai 

1957, completul de judecată fiind de la Tribunalul Militar Regiunea a 
III-a Cluj. 

Ion Iuga Ormendea, Munţii Apuseni, fiu de miner din Gura 
Barza. Absolvent al Facultăţii de Drept. Profesorul Ursu îşi aminteşte 
o întâmplare despre Ion Iuga: A fost trimis la Şcoala de Studii 
Economice pentru lectori. Ideile expuse de Iuga în faţa profesorilor 
au creat acestora unele situații dificile încât nu după mult timp 
respectiva şcoală s-a închis. A fost suferind de stomac, iar după 1990 a 
decedat în urma unei perforații a stomacului. A fost condamnat la 16 
ani de închisoare. 

Ovidiu Hogea Aiud. Fiu de farmacist, naţional-țărănist. În 
perioada 1992-1996 a fost primar în Deva. A decedat bolnav fiind de 
arterită. Condamnat la 12 ani de temniţă. 

Puiu Petrescu Bucureşti. A lucrat cu Volcinschi în Poliție înainte 
de 1946. El susţinea că este fiul unuia dintre proprietarii de la 
Gambrinus. A fost condamnat la 12 ani de închisoare. 

Ion Ganea Pojorta. Era fiul poştaşului. Şi-a terminat ultimul an 
de facultate, medicină, după eliberarea din închisoare când s-a dat 
posibilitatea definitivării studiilor (decret valabil pînă în 1971). A fost 
condamnat la 15 ani de închisoare. Cu toate că a avut un avocat foarte 
bun, nu s-a reuşit eliberarea lui. 

Jon Albu Voivodeni. Despre acest ins, profesorul Ursu are 
remarcă - este o javră-. Tot dînsul zice că nu-l învinovăţeşte pentru 
ceea ce a făcut pentru că nu se putea trece prin Securitate fără să se 
spună ceva, cât de cât, securiştilor. „Cei care refuzau categoric sau 
mureau sau înebuneau. A fost condamnat 8 ani, dar nu a executat nici 
un an. A rămas la dispoziţia Securităţii şi i-a convenit să fie omul de 
bază al comuniştilor. Era introdus de securişti în celulele deținuților 
pentru a obţine informaţii şi folosea numele diferiților deținuți. 
Trăieşte în Cluj şi se pare că a terminat totuşi medicina.“ 

Matei Bucurenciu Cârţişoara-Streza. „A fost javra javrelor. A 
fost condamnat 7 ani, dar n-a executat nimic pentru că a acceptat să 
lucreze pentru securitate. S-a vândut Securităţii şi ştiu sigur că a lucrat 
sub numele meu. Eram în Gherla cam de un an şi ceva. Se făceau în 
acea perioadă foarte des razii în celule. Într-o zi, au fost băgaţi în 

camera în care eram eu doi cetăţeni. S-au prezentat, au dat mîna cu 
fiecare din celulă şi au spus motivul pentru care au fost încarceraţi. 
Când au ajuns la mine şi mi-au auzit numele şi-au retras mâna 
refuzând să mă accepte. Atunci am insistat să cunosc motivul pentru 
care sunt respins întrucât eu nu-i cunoşteam, nu-i văzusem niciodată. 
Replica unuia a fost: dumneata ai fost cu colegul meu de lot în 
securitate când l-ai tras de limbă şi ai ciripit securiştilor. L-am întrebat 
când s-a întîmplat ceea ce-mi spune. Înainte de proces, mi-a răspuns. 
Mi l-a descris pe cel care spunea că se numeşte Ursu, din ceea ce i-a 
povestit colegul lui de lot. Din descriere mi-am dat seama că era vorba 
de Bucurenciu. Le-am povestit la toți din celulă. Ei au confirmat că nu 
am părăsit deloc celula în acea perioadă. Un anume Pop din Sălaj a 
completat atunci: Dacă pe ăsta il consideri turnător atunci ce mai spui 
de ăştea, şi a înşirat mai multe nume. După aceea le-am povestit 
despre Bucurenciu, cum era şi ce a ajuns. Noul venit şi-a cerut iertare. 
O altă dovadă că Bucurenciu a fost turnător este: Ne-au dus pe noi 
studenţii din Cluj, care eram la Gherla, la procesul lui Volcinschi, 
unde să fim martorii acuzării. Printre noi erau Bucurenciu şi Albu. 
Toţi eram în costume de deținuți numai cei doi în civil. La plecarea 
din Deva, unde a fost procesul, ne-au pus pe toţi în dubă pentru a ne 
reîntoarce la Gherla. La intrarea în arestul securităţii Cluj, cei doi au 
cerut să meargă la WC. Duba a plecat şi ei nu s-au mai întors 
rămânând la Securitate. La procesul lui lulian Breazu din Teiuş ne-au 
dus martori pe Volcinschi, Puiu Bălan, Hagea şi pe mine. Ne-au ținut 
vreo 3-5 luni la Cluj. Atunci am văzut-o prima dată pe mama de când 
m-au arestat, după 6 ani. Era foarte schimbată, era să nu o cunosc, 
după zâmbet am realizat că este mama. Au apărut în sală la proces 
Bucurenciu şi Albu. Ambii graşi, arătau bine, faţă de noi care eram 
piele şi os. Bucurenciu a zis că este merceolog la Uzina Ocna Mureş, 
iar Albu felcer-asistent la o clinică în Cluj. Ambii au depus mărturie 
împotriva lui Breazu“, povesteşte cu durere profesorul Ursu. 

Bălan Ştefan, zis Puiu. Teiuş. student la Facultatea de Geologie 
din Cluj. A fost condamnat la 12 ani de temniţă. 

loan Lupi Cârța. Era de cetățenie italiană, coleg cu profesorul 
Ursu. A fost ataşat grupului lui Volcinschi. „Lui i-a plătit Securitatea 

o poliţă. După arestarea mea a fost reținut 24 de ore şi i-au dat drumul 
cu condiţia să le furnizeze informaţii din Italia. Lupi era nepotul 
patronului firmei Pirelli din Italia. Nu ştia ce să facă, pentru că visul 
lui era să ajungă în Italia şi ar fi avut şansa să şi-l îndeplinească. A 
mers la Cârța la tatăl lui căruia i-a povestit totul. Acesta i-a spus: Măi 
băiete, ai fost prieten cu Puiu Ursu? Crezi că prietenia este numai la 
bine! Dacă el este la puşcărie, tu nu poţi face nişte ani de temniță? 
S-au dus la Legația Italiană de la Bucureşti şi i-au povestit consulului 
situația. Acesta le-a zis că dacă se leagă Securitatea de Lupi pe 
parcursul facultăţii să fie anunţată ambasada care îi va garanta 
libertatea. A fost lăsat liber până în 1958. Când a mers la Cluj la o 
restanță a fost arestat. La procesul care i-a fost intentat nu au găsit 
securiştii martori şi m-au dus pe mine. N-am vrut să recunosc nimic. 
M-au întrebat dacă Lupi l-a cunoscut pe Volcinschi. Am reuşit să 
schimbăm câteva cuvinte când cei doi caralii au ieşit din sală la o 
țigară. Atunci ne-am înţeles că nu vom spune nimic. După câteva zile 
Lupi a fost adus la Gherla chiar în camera unde eram eu (29). Fusese 
condamnat 8 ani sub motivul că l-a cunoscut pe Volcinschi. Total fals, 
pentru că eu am fost singurul martor şi nu am recunoscut. Pentru 
Securitate nu conta declaratia nimănui, procesele erau parodii. Lupi a 
făcut recurs, când pedeapsa a fost de 15 ani de temniţă. L-am întrebat 
cum se simte şi mi-a spus: ca şi cufărul în gară, aştept să mă ia să mă 
ducă. I-au dat drumul după 9 luni. Din câte ştiu eu, unchiul său l-a 
răscumpărat din mâinile comuniştilor cu 10.000 de dolari. A plecat din 
România şi a terminat facultatea în Italia. A ajuns specialist oncolog la 
Milano. Acum participă numai la conferinţe internaţionale unde este 
mereu invitat fiind recunoscut în lume. 

Acestui grup de studenţi le-au fost ataşaţi ca martori la procesul 
lui Volcinschi şi următorii: 

Mircea Vasu din Arpaş, avocat 

Mihai Bucur din Deva, avocat 

Nicolae Ștefan, avocat din Petroşani 

Biscăreanu, procuror şef adjunct, Deva. 

Arestarea lui Corneliu Mircea Ursu 


Corneliu Mircea Ursu era student la Cluj. A fost arestat în 23 
noiembrie 1956. „Eram cu colegul meu, loan Lupi şi urcam pe strada 
Victor Babeş în Cluj. S-au prezentat doi inşi care mi-au spus că vor să 
stăm de vorbă. l-am dat servieta lui Lupi şi m-am dus cu ei. Aveau 
maşina undeva prin centrul oraşului. Mi-au zis: din acest moment nu 
mai cunoşti pe nimeni şi dacă ai armă să ne-o predai. Nu mi-au permis 
nici măcar să-mi cumpăr ţigări şi mi-au dat ei. M-au dus la sediul 
Securităţii din Cluj care era pe strada Traian. De vineri şi pînă luni nu 
m-au întrebat nimic. Socotesc că în acest interval Bucurenciu, care şi 
el a fost arestat, a spus totul. Motivez această afirmaţie prin declaraţia 
profesorului Volcinschi, care l-a auzit pe Bucurenciu când a spus 
securiştilor la arestarea lui că el cunoaşte motivul pentru care a fost 
arestat şi a cerut o foaie pentru a scrie totul. Anchetele au început luni. 
Primul anchetator a fost lt. major Rîpeanu, care l-a început a fost mai 
blând după care a trecut la amenințări. Într-o zi a apărut Beiner Sighi, 
comandantul anchetelor pe Cluj. Au început înjurăturile şi bătăile. 
Focurile anchetelor dure au durat o lună şi jumătate. Mă duceau în 
camera de bătaie. Era o încăpere cu un pat cu gratii. Mă culcau pe 
burtă, îmi legau mîinile sub pat, mă legau de coate şi de capetele 
patului. Pe sub genunchi mă legau de capătul celălalt al patului. Eram 
imobilizat. Foloseau funie şi noduri bine realizate pentru a imobiliza 
orice persoană pe care o torturau. Urmau loviturile fără milă. Mi-au 
dat încălțări cu talpă de lemn în picioare în care loveau cu o rangă. 
Fiecare lovitură am simţit-o până în ultimul neuron. O anchetă dura de 
la 3 ore la toată noaptea sau toată ziua. La 2-3 zile înduram o astfel de 
bătaie. Voiau mărturisiri care să-l compromită pe Volcinschi. Ne 
sugerau că este homosexual şi de aceea ar fi înconjurat de tineri. Nu 
puteam spune aşa ceva pentru că nu era real. Securiştii voiau cu orice 
preţ să-l compromită din toate punctele de vedere. Ne băteau peste tot 
corpul. Primele 2-3 lovituri le simţeam, după care amorțeam. Bătăile 
erau bine puse la punct şi bine organizate. Ne duceau în camera de 
bătaie cu ochelari la ochi şi ne întorceam de acolo abia ţinându-ne pe 
picioare. Securiştii care ne anchetau erau nişte bestii cu chip de om. 

Majoritatea erau evrei la origine care însă şi-au împrumutat nume 
româneşti: Gruia, un căpitan de anchete pe regiunea Cluj se numea 
Grosman, Bărănescu a fost Barany, Beiner Sighi comandantul 
anchetelor pe Cluj era tot evreu şi exemplele pot continua“, relatează 
Corneliu Ursu. 

A rămas în arestul Securităţii Cluj timp de 6 luni. În perioada 
noiembrie 1956-ianuarie 1957 au fost arestaţi toţi studenţii care au 
avut legătură cu profesorul Volcinschi. Au fost reţinuţi la Securitatea 
din Cluj în anchete dure până în luna mai, după care a urmat procesul. 
În perioada 15-18 mai 1957 au fost judecaţi studenţii de la Cluj care 1- 
au cunoscut pe Volcinschi. Pedepsele date de Tribunalul Militar 
Regiunea III Cluj au fost de la 7 la 16 ani pentru studenţi şi 25 de ani 
închisoare pentru Volcinschi. Profesorul Ursu a fost condamnat la 10 
ani de detenţie pentru că, au susţinut securiştii, a făcut parte dintr-o 
organizaţie paramilitară de tip fascist. Avocaţii de la Deva care au fost 
incluşi în grupul lui Volcinschi au fost judecaţi abia la sfârşitul anului 
1957 şi începutul lui 1958. În perioada procesului, studenţimea din 
Cluj şi Timişoara a organizat o amplă manifestaţie, când au acuzat 
Securitatea de ilegalităţi şi opresiuni asupra tinerilor. Pentru a anihila 
revolta studenţilor, comuniştii au folosit armata. Atunci au fost 
arestați mulți studenți. După proces au fost încarcerați la Gherla, 
Volcinschi în Zarcă, iar toţi ceilalți studenţi într-o celulă deasupra 
acesteia. „Începând cu ianuarie 1958 ne-au scos din închisoare şi ne- 
au dus la Securitatea din Cluj. Beiner Sighi ne-a anchetat timp de trei 
săptămîni. Ne-a promis libertatea dacă devenim turnători. Eu nu am 
acceptat spunîndu-i că nu vreau să ajung ca Bucurenciu şi Albu. I-am 
zis că între noi stă mormântul tatălui meu, care nici nu ştiu unde este 
şi îmi impune să-l respect. Cum aş putea face aşa ceva pentru voi, a 
fost replica mea la solicitarea repetată a maiorului Beiner. La plecarea 
din Securitate eu şi Petrescu am fost ameninţaţi de Beiner: veţi avea 
un regim în închisoare de mă veţi ține minte. S-a ţinut de cuvânt. M- 
au dus la Gherla într-o cameră în care erau 15 persoane care mi s-au 
părut suspecte. Ceea ce s-a întâmplat în celula aceea îmi amintea de 
reeducarea de la Piteşti. Ca hrană primeam 100 de grame de pâine pe 
zi şi o bucată de turtoi. Erau în celulă persoane care aveau misiunea să 

obțină de la noi informaţii, dar au fost depistate şi în cele din urmă 
scoase de ofiţerul politic, Vomir, din celula noastră. În acea perioadă 
se dase ordin ca deținuții să fie bătuţi. Veneau caralii furioşi şi fără 
motiv luau cîte un deţinut şi-l duceau într-o cameră unde îl băteau. 
Acesta se întorcea după 15 minute mai mult târâş, cu părul smuls, roşu 
de lovituri, încât nu-şi revenea mult timp. A durat acest regim de 
bătaie şi în 1959. Eu am rămas în Gherla până în aprilie 1959. I-am 
cunoscut la Gherla pe Paul Goma, Alexandru Ivasiuc, Mihai Serdaru, 
Ion Varlaam, Dumitru Dărău, ziarist la Munca, cu care viața de 
detenție parcă a fost mai uşoară“, povesteşte Corneliu Ursu. 

În aprilie 1959, Corneliu Ursu a fost mutat la Periprava, secția 
Grindu. Acolo i-a întîlnit pe Teodor Stanca, Mihai Munţiu, Aurel 
Banghiu, toţi din Timişoara, Polexe din Lisa şi inginerul Liviu 
Nicoară din Rucăr. La Grindu, deţinuţii au fost scoşi la muncile 
agricole. Ei erau obligaţi să sape stuful din lanurile de porumb, o 
muncă ce presupunea mult efort fizic. Această muncă le ocupa timpul 
de primăvara până în septebmrie, pentru că buruiana creştea foarte 
repede. Puiu Ursu i-a cunoscut la Grindu pe Alexandru Paleologu şi 
pe loan Dezideriu Sîrbu, care a fost pentru toţi deţinuţii o adevărată 
hrană morală. Condiţiile grele de la Periprava i-a determinat pe unii 
deţinuţi care nu mai suportau regimul dur să încerce să evadeze. Un 
anume Mihai Botez, împreună cu un prieten de al lui, au fost primii 
care au avut o astfel de tentativă. Au sărit de pe bac cu intenția să 
scape de comunişti. Au fost prinşi după trei zile cu ajutorul câinilor de 
către soldați. Cei doi au fost aduşi în lanțuri şi băgaţi la izolator. După 
6 luni au fost scoşi din nou la muncile agricole. O evadare 
spectaculoasă, povesteşte profesorul Ursu, a fost efectuată de Scurtu, 
un bun înotător care lucrase la Salvamar. Supraveghetorii, văzând că 
un deținut lipseşte din coloană, au început să tragă rafale de automat 
în apă. Scurtu, cunoscând tainele apei, s-a ascuns la cârma vasului, 
unde nici nu a fost căutat. El a trecut în Basarabia, dar a fost găsit de 
grăniceri, care l-au dat înapoi. De atunci Scurtu nici nu a mai apărut 
între deținuți. 

O altă mare problemă a deţinuţilor era asistența medicală. În nici 
un penitenciar sau lagăr nu se acorda atenția cuvenită asistenţei 

medicale. Profesorul Ursu a insistat asupra acestui subiect furnizându-mi 
mai multe date care este bine să fie ştiute de cititori. 

„La Gherla era un medic cu grad de maior în securitate, Sin, un 
ticălos. Şi-a făcut un grup de medici dintre deţinuţi, printre care a fost 
şi un făgărăşean, nepot al doctorului Cornea. Ei aveau o cameră 
separată de restul deţinuţilor. Acest medic, Cornea, ca de altfel toţi 
ceilalți, au ajutat foarte mult deţinuţi. Pe mine m-a sfătuit în timp ce 
venea la aşa-zisele consultaţii să plec la munci atunci când se va aplica 
ordinul de a fi scoşi deţinuţi la lucru. Medicul Cornea a ajuns vestit în 
închisori. El şi-a luat ca asistent un fost student de-al lui, Maier. În 
coloniile de muncă din Baltă situaţia era şi mai drastică. La Grindu era 
medicul Trifan, un făgărăşean care locuia pe strada Titu Perţean nr. 7 
(este plecat în SUA unde îşi practică meseria). Mulţi deținuți îi 
datorează viaţa acestui doctor. Într-una din zile a ajuns la cabinet un 
tînăr de 28 de ani, grav bolnav, care acuza dureri de abdomen. 
Doctorul coloniei, un endocrinolog pe nume Orăşanu, a spus că nu-l 
poate salva decât prin operaţie. La Grindu o intervenţie chirurgicală nu 
se putea face. Toţi bolnavii erau, de obicei, transportați la spitalul din 
apropiere. Pentru acest tânăr conta fiecare minut. A fost chemat 
doctorul Trifan care a avut curajul să-l opereze pe băiat. A folosit un 
cuţit de cismărie, sfoară din cânepă pe care le-a fiert foarte bine. A 
chemat doi deţinuţi mai solizi care să-l imobilizeze pe pacient. În 
cabinetul improvizat a avut loc operaţia, după care viaţa tânărului a 
fost salvată. La Salcia, un alt lagăr de muncă, erau doi doctori: 
Romiţeanu din Timişoara şi Ionescu din Bucureşti. Acolo, spitalul era 
un stat în stat, cu bucătărie separată şi nu se puteau impune nici chiar 
securiştii. Doctorii aveau o tactică. Trimiteau bucătarul printre deținuți 
să-i observe pe cei care erau bolnavi sau sleiți de puteri. În urma 
spuselor bucătarului, medicii îi luau la cabinet unde le acordau 
îngrijirile medicale, în funcție de dotarea existentă sau îi hrăneau 
pentru a se întrema. Într-o astfel de situaţie am fost şi eu. Eram slăbit, 
încât nu mai puteam ridica lopata de jos. Mă mai proteja brigadierul 
echipei din care făceam parte, Petru Manculea, învăţător din Părău, un 
om cumsecade. El s-a dus la Trifan şi i-a povestit despre mine. Aveam 
atunci doar 50 de kg. Doctorul Trifan m-a luat la cabinet şi m-a ţinut 

timp de o săptămână când m-a hrănit şi m-a lăsat să dorm pentru a-mi 
reveni. La Salcia era ofițer politic un anume lova cu un caracter 
mizerabil şi în plus beţivan. În funcţie de starea în care se afla teroriza 
deţinuţi. Medicul Orăşanu, prin tactul lui, reuşea să-i refuze ordinele 
vis-a-vis de deţinuţi. În alte închisori nici nu existau medici, decât 
asistenți sau studenţi la medicină“, povesteşte Corneliu Ursu. 

În timpul detenţiei, condamnaţii au organizat greve prin care îşi 
cereau drepturile. O grevă generală a avut loc la mina Valea Nistrului 
din Maramureş cînd deținuții nu au vrut să mai intre în mină din cauza 
condiţiilor extrem de periculoase şi a regimului sever de detenţie. Nu a 
lipsit greva foamei, prin care, în majoritatea închisorilor, oamenii mai 
curajoşi au încercat să înduplece reprezentanţii regimului. „La Grindu, 
brigada de peste 1000 de deţinuţi din care făceam parte şi eu a refuzat 
să se mai supună ordinelor comandanților şi a intrat în grevă generală. 
Eram puşi în plină iarnă să aducem lemne pentru încălzitul 
dormitoarelor şi pentru bucătărie de la peste 1 km distanță de lagăr. 
Eram forţaţi să cărăm cu spinarea copaci mari, chiar dacă afară ploua, 
ningea sau era furtună. Eram urmăriți de caralii care ne loveau fără 
milă de fiecare dată când încercam să ne odihim sau să ocolim bălțile 
formate în drum. Ne întorceam seara la dormitoare cu pufoaicele ude, 
obosiţi şi îngheţați. Mulţi dintre noi nu aveau cizme şi pentru a-i 
proteja îi căram noi atît pe ei, cât şi lemnele lor. Această situaţie a 
durat peste două săptămâni. Ajunsesem la capătul răbdării. Era un 
sergent major, Grecu, din Tecuci, foarte dur, un maestru în lovituri. 
Hrana consta în 100 g pâine, o jumătate de mămăligă şi o ciorbă 
chioară pe zi. Brigada noastră, a treia, condusă de Petrică Trandafir, 
s-a hotărât să protesteze. După o zi în care a plouat încontinu şi ne-a 
udat toate hainele, am refuzat să mai plecăm după lemne. A fost 
anunțat comandantul lagărului. Între timp, prin morse, am comunicat 
şi celorlalte dormitoare hotărârea noastră. A doua zi de grevă, toți 
deţinuţi au refuzat mâncarea şi nu s-au conformat ordinelor lagărului. 
Am solicitat comandantului să-l aducă pe procurorul şef cu care să 
discutăm condițiile în care eram obligaţi să trăim. A fost adus 
comandantul de la centru - loaniţiu. Unii dintre deţinuţi au fost 
intimidaţi şi au renunţat la grevă. Am rămas doar două brigăzi să 

continuăm revolta. Era a treia zi de când beam numai apă. 
Comandantul coloniei ne-a adunat pe toţi într-un dormitor în care a 
amenajat un fel de club pentru a ne asculta doleanţele. În loc să fie 
înțelegător ne-a amenințat: Ce credeți că ne intimidează o grevă? l-am 
răspuns: Da, vă intimidăm! Vă forțăm să anunţaţi greva la superiori 
voştrii. Pentru a nu ajunge scandalul la centru ne-au îndeplinit 
condiţiile. Atunci s-a aflat că stocul de lemne necesar deţinuţilor peste 
iarnă a fost furat de ofițerii supraveghetori care locuiau în zonă“, 
relatează Puiu Ursu. După mai 1963, condiţiile în lagăre s-au mai 
îmunătăţit. La Periprava a fost înfințat pentru deţinuţi teren de volei, 
sală de lectură, iar caraliii şi ofițerii au devenit mai blînzi. 

În vara anului 1963, Corneliu Ursu a fost mutat la Cluj. Acolo a 
fost folosit şi ca martor în procesul recurs făcut de colegul lui Uţu 
Breazu. După aceea a fost transferat la Jilava. A stat într-o celulă mică 
cu Puiu Bălan şi cu profesorul Volcinschi timp de trei zile şi trei nopți. 
L-au mutat apoi într-o altă celulă în care l-a întâlnit pe Alexandru Zub. 
La sfîrşitul anului 1963 deţinuţii au fost scoşi la muncă. 


Regimul de muncă din închisori 


Întrucât profesorul Corneliu Ursu a fost întemnițat în multe 
închisori şi lagăre comuniste, am aflat cu destule amănunte regimul de 
muncă pe care trebuia să-l îndure un deţinut. 

Periprava: „Se muncea de dimineaţa de la ora 7.00 pînă seara la 
ora 18.00. Aici nu aveam apă şi ne aduceau apă din Dunăre. La 
început regimul a fost destul de lejer. dar după oarece dispoziţii caralii 
au devenit foarte atenți la comportamentul nostru şi duri. Trebuia să 
tăiem fiecare firicel de stuf şi era, slavă Domnului, destul, pentru că 
altfel caraliii ne întorceau de la capătul rândului, ne loveau cu 
centurile şi ne puneau să smulgem buruienile cu gura“. 

Salcia: „Era comandant un căpitan pe nume Mălăngeanu. Timp 
de o săptămînă de când am ajuns eu acolo era un regim lejer la fel cu 
al deţinuţilor de drept comun. Apoi au început insultele, loviturile, 
bătăile până la sânge şi munca la normă. Trebuia să săpăm şi să 
transportăm cu roaba cam 3 mc de pământ pe o distanță de circa 70 de 

metri. Asta presupunea 12 - 14 roabe pe zi de pământ. Dacă nu făceam 
această normă seara primeam multe lovituri la spate. Am luat multă 
bătaie pentru că greu puteam face norma. Îmi punea un cearceaf ud pe 
fund şi doi caralii mă loveau cu ciomagul. Supraveghetorii transpirau 
de efort, se dezbrăcau şi continuau să lovească. Aceşti oameni erau 
scursura societăţii. Trebuia să realizăm un dig de 14 m înălțime. În 
aceea perioadă am fost dus la spital din cauza bătăilor şi a efortului 
fizic.“ 

Jilava: „Deţinuţii erau folosiți la confecţionat lădiţe. Era 
comandant maiorul Constantin, care repartiza deţinuţii, pe ateliere fără 
să ţină cont de priceperea acestora. Pe mine şi pe un sas din Sibiu ne- 
au dat la un circular cu care se tăia lemnul pentru lădiţe. Colegul meu 
şi-a tăiat degetul în circular din neatenţie şi nepricepere. A ajuns la 
spital la Văcăreşti. Primul ajutor am fost nevoit să i-l dau eu pentru că 
nu exista asistență medicală. De atunci, pe mine m-a repartizat la scos 
cuie din scânduri. În primăvara anului 1964 a început şi reeducarea de 
la Jilava, pentru că în luna aprilie plecau deja primele loturi de deţinuţi 
acasă (Alexandru Zub a fost eliberat în aprilie 1964 cu primul lot). Se 
făcuseră două cluburi lângă dormitoare în care eram obligați în fața 
tuturor deţinuţilor, pe rând, să ne autodestăinuim şi să ne pocăim în 
faţa comuniştilor: am greşit, cer iertare, îmi pare rău pentru ce-am 
făcut.... Era, de fapt, o autobatjocură. Eram obligaţi să citim ziare şi 
romane despre colectivizare, ca, de pildă, Mitrea Cocor. Într-o zi, 
m-au băgat într-o cameră unde erau 6 - 7 deţinuţi. Un anume Ionescu 
mi-a înmânat o listă cu cărți şi mi-a spus: Faci recenzia şi faci 
autocritică. L-am întrebat: Câţi ani de detenţie aveţi? Mi-a răspuns: 
1,5 ani. Replica mea a fost: Eu am 7,5 ani petrecuţi în închisori şi nu 
mai am nevoie de reeducare. Credeam că eşti medic, nu aşa ceva. 
Acum distrugem omul din punct de vedere moral? şi am părăsit sala. 
Au mai refuzat şi alţii o astfel de invitaţie, printre care Volcinschi şi 
Silviu Dragomir din Baia Mare, fiu de preot. Pentru că am refuzat, 
m-au scos de la muncă şi m-au băgat la o ciupercărie aflată în 
subteran. Acolo, nici o persoană nu rezista mai mult de 6 luni. Trebuia 
să scoatem gunoiul de la ciuperci, pe care-l băgam în subsolurile 
Jilavei. Ni se umflau încheieturile mâinilor din cauza mediului 

existent. Jilava era un fort de apărare al Bucureştiului construit de 
Carol şi avea la subsol catacombe la 2-3 metri adâncime, unde erau 
instalate şi paturile de ciuperci. Ziua lucram în subteran, iar seara 
dormeam la suprafață. În acea perioadă a început eliberarea 
deţinuţilor. Am lucrat în ciupercărie mai bine de o săptămînă. Zilnic 
venea un caraliu care citea numele deţinuţilor ce urmau să plece acasă. 
Înainte de plecare eram puşi să ne călcăm ţinuta, să ne cremuim 
ghetele şi ne obligau să semnăm o declaraţie prin care ne angajam că 
nu vom spune nimănui unde am fost, cu cine am stat, în ce condiţii am 
trăit şi că nu vom divulga nici un nume al supraveghetorilor, ofiţerilor 
sau al comandanților de închisori. Ne-au mai dat conserve pentru 
drum, foaie de drum. Eu aveam 50 de lei, bani cu care am fost arestat 
în 1956, plus alte zeci de lei primiţi ca plata munci depuse pe timpul 
detenției“, mărturiseşte Corneliu Ursu. 

În 24 iunie 1964, după 7 ani 7 luni şi o zi, Corneliu Mircea Ursu 
a fost eliberat din închisoare. Se întorcea acasă bolnav şi sleit de 
puteri. Pentru el totul era nou, începea o viaţă nouă, dar trăgea după el 
un trecut plin de umilinţe, durere şi suferință. De la Jilava a venit la 
Făgăraş cu trenul. Tot drumul a fost urmărit de ideea că lumea îl 
priveşte ca pe un puşcăriaş. Compania de pe tren a fost, însă, de partea 
lui, pentru că şi acele persoane care călătoreau împreună cu el îşi 
aveau apropiații persecutați de regim. Acasă o avea doar pe mama lui, 
care, pentru a supraviețui, închiriase toată locuința. A fost aşteptat la 
fiecare tren după ce se aflase de decretul de eliberare a deținuților 
politici. Lacrimi, îmbrăţişări, ore de discuţii a fost ceea ce a urmat 
după revederea lui cu mama sa. „Casa noastră a devenit un loc de 
pelerinaj. Toţi cunoscuţii erau curioşi să afle prin ceea ce am trecut în 
cei 7 ani şi 7 luni de închisoare“, spune Corneliu Ursu. A urmat o 
perioadă de refacere de trei luni, după care a încercat să-şi găsească un 
loc de muncă. A apelat la UPRUC, la serviciul transporturi. Aici l-a 
întîlnit pe colegul lui, Bucurenciu, care deţinea funcția de merceolog. 
Întâlnirea lor a fost de scurtă durată, timp în care Corneliu Ursu, în 
câteva cuvinte, i-a spus totul acestuia: „Să uiţi că m-ai cunoscut. 
Pentru mine nu mai exişti. Să nu mă mai cauţi. Dacă mă vezi undeva, 


170 


ocoleşte-mă“. De fapt, profesorul Ursu i-a spus în faţă lui Bucurenciu 
că a fost un turnător. A încercat să-şi continue studiile pe care le-a 
întrerupt în urma arestării din noiembrie 1956. A reuşit să se înscrie în 
1966 la Filologie la laşi, facultate pe care a absolvit-o în 1971. A 
primit repartiție la Liceul Industrial de Chimie Piteşti, unde a rămas 
până în 1976. S-a căsătorit în 1965 şi s-a stabilit în Făgăraş, în 1976 
luând catedra de limba germană la Liceul Agroindustrial şi la Şcoala 
Generală nr. 2 din oraş. S-a pensionat în 1996. 


OAMENI IMPLICAȚI ÎN REZISTENŢA ARMATĂ 
ANTICOMUNISTĂ FĂGĂRĂŞANĂ 


Pe unii i-am cunoscut, Ion Ilioi şi cu mine, şi le-am reţinut 
numele mai bine de 40 de ani. 

Alţii au apărut cu sentințele şi închisorile făcute pentru 
participarea sau sprijinul dat luptătorilor. Multora le-a venit numai 
numele pe un act de moarte în închisoare sau nici atât. 

Cei mai mulţi nu mai sunt printre vii. Puţinii care mai trăiesc se 
vor muta şi ei dincolo, fapt ce ne-a determinat să nu-i mai împărțim 
între vii şi morți. 

Unde am ştiut, am dat şi numele soțiilor celor ce au ajutat 
Rezistenţa, căci am fost ajutaţi de familii, şi nu de oameni singuri. 

Cu gândul la toţi cei dragi de atunci, am reuşit să alcătuim 
acest POMELNIC. Mulţumim tuturor celor care ne-au ajutat la 
alcătuirea lui. 

Un fost general de securitate a scris într-o carte recentă că în 
Rezistenţa făgărăşeană ar fi acţionat cinci sau şase indivizi. Păi să-i 
numărăm, tovarăşe general! 

Parcurgând această listă, cititorul trebuie să ştie că în spatele 
fiecărui nume se află o tragedie: un om ucis sau închis pentru mulți 
ani, chinuri la securitate şi în temniţă, o familie zdrobită, copii 
marginalizaţi şi batjocoriţi, gospodării ruinate, jale şi suferință, frică şi 

deznădejde, destine frânte, dintre care multe nu s-au mai putut ridica 
niciodată pe linia de plutire. 

Niciodată în istoria Țării Făgăraşului nu s-a suferit mai mult ca în 
acei ani, dar în acelaşi timp nu s-au ridicat mai uniţi şi mai dârzi 
oamenii acestor locuri decât atunci când au luptat împotriva 
comunismului. Altădată, când au ajuns la un asemenea necaz, 
făgărăşenii au trecut munții în ţară. De data aceasta n-aveau unde se 
duce, negăsind altă cale decât rezistenţa față de noul duşman. 

Pentru uşurinţă, numele oamenilor au fost trecute pe localități. 


Mănăstirea Brâncoveanu - Sămbăta de Sus 


1. Părintele ARSENIE BOCA, stareţul Mănăstirii. A creat un 
focar de viaţă creştină de care s-a lovit ateismul comunist. A ocrotit în 
1946-1947 un grup de rezistență armată din care făceau parte scriitoul 
Constantin GANE, bihoreanul Gheorghe PELE, MUREA, grup care s- 
a mutat în 1948 la Arnota. A fost arestat în 15 mai 1948, făcând 
închisoare. Eliberat a fost din nou şi din nou rearestat şi îndepărtat de 
Mănăstirea Sâmbăta, dar căutat cu stăruință de toți oropsiţii din Ţara 
Făgăraşului. A murit şi a fost înmormântat la Mănăstirea Prislop - 
Hunedoara. 

2. Profesorul NICOLAE PETRAŞCU, secretar gene-ral al 
Mişcării Legionare, cu domiciliul obligatoriu lângă Mănăstire în anii 
1946-1948. Face parte din comandamentul central pe ţară al 
Rezistenței armate anticomuniste. Arestat în primăvara lui 1948, este 
condamnat la 20 de ani muncă silnică în procesul “Marii Trădări” din 
noiembrie 1948, alături de ing. POP si BUJOI, amiralul HORIA 
MĂCELARU, prof. NICOLAE MĂRGINEANU, NISTOR 
CHIOREANU şi prof. GEORGE MANU. Iese din închisoarea Aiud în 
1964, grav bolnav. Moare la Sibiu, curând după eliberare, în condiţii 
foarte suspecte. 

Arpaşu de Jos 


1. VASILE DOBRIN, ţăran, fost primar legionar, o puternică 
personalitate în zonă. A murit pe frontul de răsărit, dar a lăsat în urmă 
oameni care nu şi-au plecat capul comunismului. 

2. NICOLAE TRANDAFIR, ţigan cărămidar, invalid de război. 
A fost sprijinitor de bază al rezistenţei îndreptând securitatea ani de-a 
rândul pe piste greşite. Arestat şi condamnat, s-a bucurat în închisoare 
de prețuirea lui MIRCEA VULCĂNESCU. 

3. CORNEL DASCĂLU, preot, condamnat pentru că l-a ascuns 
pe NICHIFOR CRAINIC. După eliberare s-a alăturat grupului de 
sprijin Viştea, fiind condamnat din nou la muncă silnică. 

4. GHEORGHE BOGDAN, preot unit. Ca elev la Sibiu, intră în 
Frăția de Cruce, fiind condamnat pentru activitate anticomunistă. 

5. VICTOR DOBRIN, ţăran, condamnat pentru activitatea 
anticomunistă. 

6. MIRCEA VASU, avocat, implicat în procesul profesorului 
Volcinschi din Cluj 


Avrig 


1. CONSTANTIN OANCEA, cojocar. Împreună cu fiica sa 
DOCHIA au găzduit-o pe ELENA FAINA în 1951-1952. Condamnaţi 
amândoi. 


Bărcuţ 


1. IERONIM MIHAI, ţăran, legionar din preajma generalului 
Cantacuzino. Neînfricat om de sprijin împreună cu soţia sa. Arestat şi 
condamnat. În închisoarea Aiud, împreună cu comandorul IERONIM 
ALBU, reuşea să mențină optimismul celorlalți deținuți, simulând 
figuri din dansul făgărăşan “fecioreasca”, murmurat de doctorul 
VASILE MUNTEAN. 

Boholt 


1. GHEORGHE MALENE, preot la Braşov, fost şeful 
organizației legionare Făgăraş, ucis de armata roşie. 

2. ION MALENE, ţăran, tatăl preotului GHEORGHE MALENE, 
condamnat pentru sprijin. 

3. VASILE COCORADA, lăptar, condamnat pentru sprijinul dat 
rezistenței. 


Brui 


1. FERI { ? } cioban secui, care ne-a sprijinit câțiva ani buni. Nu 
ştim dacă a fost condamnat. 


Berivoi 


1. SILVIU SOCOL, elev şi frate de cruce la Liceul Radu Negru 
din Făgăraş. Face parte din grupul din munți. După o ciocnire cu 
securitatea la Râuşor, în noiembrie 1950, este prins rănit în satul 
Toderiţa. Condamnat la moarte şi executat în anul 1951, în Oraşul 
Stalin. 

2. GHEORGHE ŞOVĂIALA, absolvent al Liceului Astra 
Braşov, după 6 ani de luptă în munţi este ucis de securitate în 5 august 
1954, lângă Obreja-Alba. 

3. ION CHIUJDEA, student la Cluj, după 7 ani de luptă în munţi 
este arestat prin vânzare în 1955, la Bucureşti. Condamnat la moarte şi 
executat în 1957. 

4. ION NOVAC, elev şi frate de cruce la Liceul Radu Negru din 
Făgăraş. După 7 ani de lupte în munți este prins prin vânzare în 1955, 
la Bucureşti. Condamnat la moarte şi executat în 1957. 

5. VIRGIL RADEȘ, student la Timişoara; rănit în luptă alături de 
CORNEA MARCEL în satul Părău. Condamnat în 1951 la muncă 
silnică pe viaţă. 


174 


6. MIHAI MAGA, student la Cluj. Prins întâmplător în 1950, 
este condamnat la 4 ani. Revenit din închisoare, rămâne un sprijinitor 
al grupului din munţi. 

7. EUGENIA SOCOL, sora lui ION CHIUJDEA, condamnată 
pentru sprijinul dat grupului. 

8. MARIA BELEAUA, sora lui ION CHIUJDEA, condamnată 
pentru sprijinul dat grupului. 

9. PETRU NOVAC, ţăran, tatăl lui ION NOVAC. Om de mare 
folos grupului de rezistență, condamnat la muncă silnică pe viaţă. 

10. AUREL NOVAC, fratele mai mic a lui ION NOVAC, 
chinuit la securitate şi condamnat. 

11. AURELIA NOVAC, ţărancă, mama lui Ion Novac, 
condamantă pentru ocrotirea fiului ei. 

12. AUREL SOCOL, fratele lui Silviu Socol, condamnat pentru 
ajutorul dat fratelui său. 

13. GHEDEON SOCOL, preot unit, tatăl lui Silviu Socol, 
condamnat pentru ajutorul dat fiului său. 

14. VIRGIL MAGA, condamnat pentru ajutorul dat grupului de 
rezistenţă. 

15. AUREL BELEAUA, țăran, condamnat pentru ajutorul dat 
grupului de rezistență. 

16. ELENA BELEAUA, țărancă, condamnată pentru sprijinul dat 
grupului. 

17. IOAN MAGA, pioar, fratele lui Mihai Maga, ne-a sprijinit tot 
timpul cu mult folos. 

18. ILIE ŞOVĂIALA, țăran, fratele lui Gheorghe Şovăiala. 
Condamnat pentru sprijinul dat grupului. 

19. ION COMAN, pădurar, unul din numeroşii pădurari care ne- 
au sprijinit. Condamnat. 

20. ION SILAGHI, aviator, ne-a sprijinit tot timpul. Nu a fost 
cunoscut de securitate. 

21. ION BELEAUA, ţăran condamnat pentru sprijinul dat 
grupului. 

22. VICTOR RADULEȚ, ţăran, idem. 

23. ANDREI ALDEA, preot ortodox, condamnat, idem. 

24. VIRGIL ŞULER, vânător, idem. 

25. VALER POP, ţăran, idem. 

26. VIRGIL SOCOL, cioban, idem. 

27. EMIL BELEAUA, student, condamnat pentru atitudine 
anticomunistă. 

28. GHEORGHE BELEAUA, student, condamnat pentru 
atitudine anticomunistă. 


Breaza 


1. LAUREAN HAŞU, student la Cluj. După şapte ani de luptă în 
munți, este prins prin vânzare în 1955. Condamnat la moarte şi 
executat în 1957. 

2. CONSTANTIN VULCU (DELCA), ţăran, sprijinitor de mare 
eficienţă al grupului. Condamnat la 20 de ani muncă silnică. 

3. VIRGIL VULCU, ofițer, condamnat de 20 ani pentru sprijin 
dat grupului. 

4. ION VULCU, ţăran, condamnat pentru sprijinirea grupului. 

5. ION MARIN (VATAȘOI), ţăran, om de mare curaj, 
condamnat la 20 de ani pentru sprijinirea grupului din munți. 

6. ION POLEXE (NELU RISTOAII), pe atunci fecior. Ne-a fost 
de mare folos. Condamnat la 20 de ani muncă silnică. 

7. VIRGIL HAȘU, ţăran, fratele lui Laurean Haşu, condamnat 
pentru sprijinul dat grupului, ca şi SORIȚA, soția lui. 

8. MARIOARA HAȘU, învăţătoare, sora lui Laurean Haşu, 
condamnată pentru sprijinul dat grupului. 

9. ALEXANDRU HAȘU, ţăran, tatăl lui Laurean Haşu, chinuit şi 
condamnat pentru sprijinul dat grupului. 

10. NICOLAE OANCEA, țăran deosebit, condamnat pentru 
sprijinul dat grupului. 

11. VICTOR OANCEA, idem. 

12.GHORGHE HAŞU, țăran. Cumnat cu Laurean Hagu, idem. 

13. AURICA HAȘŞU, soţia lui Gheorghe Haşu, condamnată 
pentru sprijin. 

14. ION NĂFTĂNĂILĂ, preot, pe atunci student la teologie la 
Sibiu, condamnat pentru sprijinul dat grupului la bani. 

15. ION GREAVU, ţăran, idem. 

16. VIRGIL OANCEA, țăran, idem. 

17. VICTOR POPA, cioban, ajutor dat în munţi. Nu a fost 
cunoscut de securitate. 

18. GHEORGHE OSTĂCIOAIA HAIDAMAC, originar din 
Dolhasca, căsătorit în Breaza, plutonier în Miliția Capitalei. Sprijinitor 
din suflet cu armament şi efecte militare. Condamnat la muncă silnică 
pe viaţă. 


Bucium 


1. ILIE BROSIN, ţăran, condamnat pentru sprijinul dat grupului 
din munți. 

2. MATEI MOGA, țăran, idem. 

3. CORNEL DOBRIN, zidar, paraşutat în 1952. Prins şi 
condamnat. 

4. ? BĂLAN, ţăran, ne-a ajutat cu alimente in 1952. 


Calbor 


I.VASILE CRISTEA, ţăran, fost primar. Gazdă a grupului şi 
sprijinitor material şi moral. Condamnat. 
Cârţişoara 


1. AUREL BANCIU, pădurar, condamnat pentru sprijinul dat 
grupului. 

2. ION ORLANDA, condamnat pentru sprijinul dat LENUȚEI 
FAINA. 

3. VIRGIL VOIVOD, student, condamnat pentru activitatea 
anticomunistă. 

4. ILIE BUCURENCIU, țăran, sprijinitor al grupului. 

5. GHEORGHE GROVU, țăran, sprijinitor al grupului. 

6. GHEORGHE BUDAC, ţăran, sprijinitor al grupului. 

7. ION CĂPĂȚŢINĂ, cioban, sprijinitor al grupului. 
Cuciulata (satul lui Aron Pumnul) 


1. ERMIL ROSALA, profesor L. Radu Negru. Exemplu de 
patriotism, demnitate şi optimism. Noi, tinerii, am avut mult de învăţat 
de la el. A avut norocul să moară în preajma prigoanei comuniste. 

2. IOAN CÂCIT, pădurar, om de încredere de-al lui Pridon şi 
Urdea Slătinaru. Condamnat. 

3. ARON CLEM, ţăran, condamnat pentru participarea la grupul 
Pridon. 

4.” Numele l-am uitat” țărancă, în jur de 50 ani, strănepoată de-a 
lui Aron Pumnul, de înaltă cultură şi înţelepciune. Ne-a găzduit şi 
ajutat în 1950. 


Crihalma 


1. IERONIM ALBU, comandor, fost coleg de clasă la L. Radu 
Negru cu Horia Sima. Făcea parte dintr-un grup de ofițeri 
anticomuniști. A sprijinit grupul material şi cu sfaturi. Condamnat. 
Mereu optimist în închisoare. 

2. ION BUCUR, medic militar, reuşeşte în 1953, cu un pilot, să 
fugă în străinătate cu un avion. A fost printre primii români, care au 
descris situaţia țării sub comunism. 

3. CORNEL .......... , țăran, ne-a găzduit şi ne-a făcut legătura cu 
familia Mureşan. 

4. GHEORGHE BERDERAŞ, țăran, condamnat pentru atitudine 
anticomunistă. 


Cincişor 
1. GHEORGHE TEODORESCU, condamnat pentru sprijinul dat 
grupului de rezistență. 


2. VASILE MUNTEAN, economist, condamnat pentru sprijin 
dat grupului. 

Cincu 


1. ION MUNTEAN, student la Cluj, îndrumător al Frăției de 
Cruce, arestat în mai 1948, condamnat. 

2. OTILIA ARONEASA, studentă la Braşov. Condamnată pentru 
atitudine anticomunistă. 

3. ROMUL ARONEASA, notar, tatăl Otiliei, ne-a găzduit în 
1951. Condamnat. 

4. MARIN MOGOȘ, ginerele lui Romul Aroneasa, mort în 
închisoare. 

5. NICULAE GAVRILĂ, țăran, unchiul lui Ion Gavrilă, a 
sprijinit grupul de rezistență. Condamnat. 

6. VICTORIA GAVRILĂ, soţia lui Nicolae Gavrilă, a sprijinit 
grupul de rezistenţă. 

7. ION GAVRILĂ (Nicu), ţăran, unchiul lui Ion Gavrilă, alungat 
din casă şi chinuit groaznic pentru numele ce-l purta. 

8. EMIL GAVRILĂ, țăran, unchiul lui Ion Gavrilă. Ne-a găzduit 
în 1950 şi 1951. 

9. DUMITRU COMŞA, inginer, sprijinitor al grupului, încearcă 
să facă legătura cu Ion Golea. Condamnat la 10 ani muncă silnică. 

10. NICOLAE COMŞA, ţăran, condamnat pentru sprijin la 15 
ani muncă silnică. 

11. CONSTANTIN COMŞA, țăran, ani de-a rândul sprijinitor al 
grupului. Condamnat 15 ani muncă silnică. 

12. ANICA IFTIM STÂNGU. Una din cele mai curajoase fete 
care ne-au ajutat şi ne-au sprijinit în acei ani. Nu a fost cunoscută de 
securitate. 

13. ION LASCU, legionar, condamnat în 1948 pentru activitate 
anticomunistă. Mort în închisoare. 

14. VIOREL IGNAT, ţigan, condamnat pentru sprijinul dat 
grupului. 

15. ION NICULICI, economist, condamnat pentru sprijinul dat 
grupului. 

16. AUREL STREZA, economist, şi soția Maria. Tot timpul 
bănuiți a avea legături cu grupul de rezistență. Alungaţi din casă, 
anchetați şi supravegheați. 

C ains BELEANU, student la Cluj, condamnat pentru 
sprijinul dat grupului de rezistență. 

18. GHEORGHE SUCIU, pictor de icoane, condamnat 4 ani 
pentru atitudine anticomunistă. 

19. NICOLAE SUCIU, ca şi fratele său, condamnat. 


Cârța 


1. REMUS BUDAC, profesor, nepot al haiducului Budac, om de 
bază al grupului în zonă. Ne-a ajutat cu armament, echipament, 
alimente, cărți şi informaţii. Descoperit în 1954, reuşeşte o vreme să 
dejoace planurile securităţii. Arestat şi condamnat. 

2. IOAN LUPI, student la Cluj. Se încadrează grupului prof. 
Volcinschi. Condamnat la 15 ani muncă silnică în 1957. 


Comăna 


1. CECILIA COMŞA, studentă la Braşov, din grupul legionar de 
la Academia Comercială. Condamnată. 


Colun 


1. ION TOADER, ţăran condamnat la 15 ani muncă silnică 
pentru găzduire şi ajutor dat grupului. 

2. ION TOADER, tâmplar, fiul lui Ion Toader, condamnat pentru 
aceleaşi motive. 

EETA MAREŞ, condamnat pentru sprijinul dat grupului. 

4. SUBȚIRELU (?), băieş, care ne-a descoperit bordeiul în 
pădure în ianuarie 1955, dar nu ne-a vândut. 

Copăcel 


1. MATEI OLTEANU, ţăran condamnat pentru găzduire şi 
sprijin. 

2. DAVID MANTA, ţăran, idem. 

3. RADU MANTA, ţăran, idem. 

4.GAVRILĂ MANEA, țăran, idem. 

5. IOAN MANTA, ţăran, idem. 

6. GHEORGHE ROŞCA, țăran, idem. 

7. VIRGIL MANTA, elev, fiul lui Radu Manta, văr cu lon 
Novac. A ajutat grupul. 


Corbi 


Îi poi TETȚU, preot greco-catolic, a făcut parte din grupul de 
sprijinire Vistea. 

2.DOREL ȚEŢU, elev şi frate de cruce la L. Radu Negru, 
condamnat în 1948 pentru activitate anticomunistă. 

3. Omul al cărui nume l-am uitat, pe care l-am poreclit lermolae, 
şi care ne-a ajutat în 1952. 


Dăişoara 


1. VASILE MUREŞAN, plugar, tâmplar şi stupar, soţia sa 
Domnica şi fetele Anuţa, Mărioara, Augustina şi Irina, o familie 
frumoasă cum rar poate fi întâlnită, distrusă de securitate că a găzduit 
în iarna lui 1950-1951 şapte tineri din grupul de rezistenţă din munți. 
Părinţii închişi, fetele risipite în lume şi gospodăria distrusă. 

2. GHEORGHE BOBOIA, ţăran condamnat pentru sprijinul dat 
celor şapte. 

3. ? IACOB, preot, fratele Domnicii, i-a ajutat pe cei şapte. 

Dacia 


1. IOSIF BORCOMAN, ţăran condamnat pentru găzduire şi 
sprijin dat grupului. 


Drăguş 


1. REMUS SOFONEA, elev şi frate de cruce la L. Radu Negru 
din Făgăraş, cel mai bun elev din clasă, de-o curăţenie sufletească 
desăvârşită. După şapte ani de luptă în munţi moare în casa lui 
Olimpiu Borzea în Viştea de Jos. 

2. AXENTE SOFONEA, ţăran, tatăl lui Remus, condamnat 
pentru sprijinul dat grupului. 

3. DUMITRU GHINDEA, preot ortodox, chinuit de securitate, 
condamnat la închisoare. Moare repede după eliberare. 

4. SOLOMON SOFONEA, țăran, condamnat pentru sprijinul dat 
grupului. 

5. VICHENTE FLOREA CODREA, student, idem. 

6. SPIRIDON SOCACIU, ţăran, idem. 

7. VIOREL ROGOZEA, notar, idem. 

8. ION POPARAD AL BRADULUI, ţăran, idem. 

9. ROMULUS FOGOROȘ, ţăran, idem. 

10. SOLOMON ROGOZEA, ţăran, idem. 

11. VIORICA SOFONEA, sora lui Remus, idem. 

12. VICTORIA SOFONEA, mama lui Remus, idem. 

13. VICHENTE POPA, funcționar, idem. 

14. VASILE SOFONEA al LASCULUI, idem. 


Dridif 
1. NICULAE OPRIŞ, ţăran, condamnat pentru sprijinirea 


grupului. 
2. ALEXE COMANICI, ţăran, idem. 

3. NICOLAE LUNGOCI, elev din frăția L. Radu Negru, 
condamnat pentru activitate anticomunistă. 

4. NICULAE LUNGOCI, farmacist, a reuşit să emigreze în 
SUA. 


Dejani 


1. PANDELE MILOȘAN, brigadier silvic. Securitatea se baza pe 
pădurari, brigadieri silvici sau paznici de vânătoare ca oameni de 
încredere, însă în marea lor majoritate erau oamenii noştri. Nu serveau 
securitatea sau mai degrabă le dădeau ştiri false, în unele cazuri 
informaţii ticluite de noi. Este cazul şi lui Pandele. A fost condamnat 
la 6 ani muncă silnică. 

2. LIVIU RECEAN, brigadier silvic, împreună cu Pandele a 
sprijinit grupul de rezistență. Condamnat la 6 ani muncă silnică. 

3. NISTOR VLASE, ţăran condamnat pentru sprijinul dat 
grupului. 


Dumbrăviţa 


1. AUREL URIA, preot, originar din Daneş, condamnat pentru 
activitate anticomunistă. 


Fântâna 


1. ALEXANDRU NEACŞU, tatăl, ţăran din grupul învățătorului 
Pridon, condamnat. 

2. ALEXANDRU NEACȘU, fiul, idem. 

3. ION MORARU, ţăran, idem. 

4. AUREL NEACȘU, ţăran, idem. 

Feldioara 


1. NICOLAE FERIU, ţăran condamnat pentru sprijinirea 
grupului din munți. 


Felmer 


1. MOISE BĂRCUŢEAN, student la Timişoara, arestat şi 
condamnat la 10 ani muncă silnică pentru activitate anticomunistă în 
grupul legionar de la Politehnică. Dacă nu ar fi fost prins printr-o 
vânzare, ar fi fost un bun luptător în munți. 

2. ION BĂRCUȚEAN, elev din Frăția de la Radu Negru, până la 
arestarea în legătură cu grupul din munţi. Condamnat. 

3. VASILE CÂLȚEA, (VÂSEA), fecior pe atunci, om de sprijin 
tot timpul. Condamnat. 

4. MOISE CÂLȚEA, notar, om de sprijin împreună cu soţia. A 
fost de mult ajutor. Printr-un nepot de-al său ce pleca în SUA, ne-a 
făcut legătura cu Consiliul Naţional Român din Franța. A scăpat cu 
mult noroc de a nu fi condamnat la moarte. Condamnat la închisoare. 

5. CORNEL CÂLȚEA, fiul lui Moise, student la Bucureşti. Până 
la arestare a fost în legătură cu noi. Condamnat în 1951. 

6. NICULAE CORDEA, medic, sprijinitor de mare valoare al 
grupului în toţi anii, cu medicamente, bani şi informaţii. Contactat de 
securitate, îi informa după ce se consulta cu noi. 


Făgăraş 


1. GELU NOVAC, elev din frăţia de cruce de la Radu Negru, 
coleg cu Remus Sofonea. După şase ani de rezistenţă în munţi cade în 
luptă, în dimineața de 6 august 1954, la Obreja-Alba, pe malul 
Târnavei. 

2. MIHAI NOVAC, profesor, primul director al L. Radu Negru 
din Făgăraş, tatăl lui Gelu, sprijinitor al grupului de rezistență. 
Condamnat la 15 ani muncă silnică. 

3. GEMA GÂRDA NOVAC, studentă la Braşov, îşi ajută fratele 
din toată inima. Condamnată, naşte la închisoare. Moare curând după 
ieşirea din închisoare. 

4. VIRGIL MATEIAŞ, avocat, comandant legionar, fost prefect. 
Rol important în comandamentul general al rezistenţei armate pe ţară. 
Arestat în 1948, e ţinut 10 ani nejudecat, apoi condamnat la muncă 
silnică pe viaţă. Iese din închisoare în 1964. Moare în 1995. 

5. SABIN MARE, căpitan, originar din Satu Mare. În grupul 
militar de rezistenţă din Făgăraş, aduce grupului nostru arme, 
echipament, cărți şi o moară. Pleacă dintre noi în Franța, în 1950, cu 
intenția de a se întoarce. Revine în 1953, paraşutat cu un grup de 
luptători. Din cauza unor deficienţe de organizare, nu ne-am putut 
întâlni. Moare in condiţii neelucidate. 

6. STANCIU STROIA, doctor, fost asistent universitar, se 
stabileşte la Făgăraş. Este cunoscut de toată lumea şi cunoaşte pe toată 
lumea. Are o atitudine naționalistă, împreună cu alți intelectuali din 
Făgăraş. Ajută rezistenţa anticomunistă. Este arestat în toamna anului 
1950 împreună cu fiul său, elev de liceu, şi condamnat. Om de o înaltă 
ținută morală. 

7. NICULAE BURLACU, doctor, moldovean la origine, 
condamnat în 1948 la 4 ani închisoare. La ieşire se stabileşte în 
Făgăraş, intrând repede în legatură cu grupul de rezistență. 
Implicându-se în crearea de legături şi cu exteriorul. Vândut de 
profesorul Grovu, este arestat şi condamnat la moarte cu membrii 
grupului prinşi în 1957. I se comută condamnarea în muncă silnică pe 
viaţă. 

8. VALER LITERAT, preot şi profesor de franceză la L. Radu 
Negru. Pentru atitudinea lui anticomunistă este arestat şi condamnat. 
Fost coleg cu Octavian Goga. 

9. ROMULUS URSU, profesor la L. Radu Negru, fruntaş 
național țărănist. Pentru atitudinea sa anticomunistă este arestat în 
1951 şi condamnat. Trimis la Canal, moare fără îngrijire medicală în 
1952. 

10. ROMULUS VICTOR URSU, fiul profesorului Romulus 
Ursu, student, făcând parte din grupul Volcinschi, mort în condiţii 
foarte suspecte. 

11. RADU LITERAT, inginer. Fost elev la Radu Negru, fiul lui 
Valer Literat, este arestat şi condamnat pentru activitatea sa 
anticomunistă. 

12. CORNELIU URSU, student, fiul porf. Ursu. Se încadrează în 
mişcarea studențească anticomunistă în grupul prof. Volcinschi fiind 
condamnat. 

13. SORIN LUDU, student. Rol important în comandamentul 
rezistenței pe lângă profesorul Nicolae, Petraşcu. Condamnat, iese 
grav bolnav din închisoare. 

14. CORIOLAN BURACU (soţia MARIA), preot militar, 
personalitate politică naționalistă a Ardealului încă înainte de primul 
război mondial. Senator. la parte la războiul de răsărit împreună cu 
fiul său Matei, care moare în luptă. Cu întreaga sa familie se dăruieşte 
luptei anticomuniste. Urmărit încă din 1946 de la alegeri, este arestat 
după patru ani şi condamnat. Fiii săi îi urmează exemplul. 

15. FLORIN BURACU, ca elev a fost şeful Frăției de la L. Radu 
Negru. Inginer silvic, a pregătit zeci de fraţi de cruce, viitori luptători 
anticomuniști. 

16. ALEXANDRU BURACU. Elev la Liceul Militar. 
Condamnat ca frate de cruce în 1941, este trimis pe front la 17 ani. 
Revine la L. Radu Negru ca elev şi activează în frăția de aici. Este 
arestat şi condamnat. 

17. OCTAVIAN BURACU, profesor universitar la Cluj, poartă 
şi el ideile familiei. La revoluţie (1989), la Cluj, este în primele 
rânduri, fiind ales preşedintele Frontului Salvării Naţionale de aici. 
Rămâne până la moarte credincios ideilor familiei sale. 

18. MIHAI BURACU, cel mai mic frate, elev la L.R.N., şi frate 
de cruce, este arestat şi condamnat în 1948 pentru activitate 
anticomunistă. 

19. OCTAVIAN FLORESCU, profesor la L.R.N., pentru 
atitudinea sa anticomunistă este trimis în lagărul de la Caracal, apoi 
condamnat. 

20. MIHAI SĂBĂDUŞ, profesor la L.R.N., arestat în 1948 şi 
condamnat pentru activitate anticomunistă. 

21. ADAM BUCUR, profesor la L.R.N., condamnat pentru 
activitate anticomunistă. 

22. VICTOR FLOREA, profesor la L.R.N., condamnat în 1951 
pentru atitudine anticomunistă. 

23. IOAN BĂLAN, student la Politehnica Bucureşti. Arestat şi 
condamnat în 1948. 

24. OCTAVIAN POPA, student la Conservatorul din Bucureşti, 
condamnat pentru activitate anticomunistă. 

25. OCTAVIAN TOMUTA, fost elev la L.R.N., student, şeful 
grupului legionar de la Politehnica Bucureşti, condamnat pentru 
activitate anticomunistă. 

26. VALERIU TEODORU, fost elev la L.R.N., condamnat cu 
grupul Politehnicii din Buc. 

27. HORIA DRĂGHICI, student, idem. 

28. MIRCEA ZORCA, student, implicat în grupul de paraşutați 
al grupului Sabin Mare, condamnat. 

29. OTILIA BĂLAN, învăţătoare, mama lui lon Bălan, ajută 
grupul din munţi cu echipament de munte în două rânduri. 

30. EMILIA MAGA, învăţătoare, soţia lui Mihai Maga, tot 
timpul sprijinitoare a grupului din rezistență. 

31. IOAN GIURCA, medic, fruntaş naţional țărănist, arestat. În 
casa lui a fost primul sediu al Securităţii. Urmărit de securitate, s-a 
ascuns la Braşov, unde a decedat. 

32. EMIL COSGAREA, avocat, fruntaş naţional țărănist 
condamnat pentru atitudine anticomunistă. Casa lui a fost al doilea 
sediu al securităţii. 

33. ANORE SCHULL, medic evreu, a trimis prin profesorul 
Novac medicamente pentru Gelu Novac. 

34. CORIOLAN PERENI, medic, l-a scăpat de la moarte pe 
luptătorul Dumitru Moldovan, dându-i prin transfuzie propriul său 
sânge. 

35. MARGARETA HALMAGHI, soră medicală. L-a ajutat pe 
doctorul Pereni la transfuzie şi l-a îngrijit pe rănit. 

36. EUGEN CRIŞAN, medic, arestat şi condamnat pentru 
atitudine anticomunistă. 

37. PETRU MANCIULEA, arestat şi condamnat în grupul 
Pridon. 

38. Fraţii COMĂNAR: VICTOR, TITUS, MIRCEA şi 
OCTAVIAN, legionari, condamnaţi pentru rezistenţă anticomunistă. 

39. ION MARHĂU, croitor, legionar, condamnat pentru 
activitate anticomunistă. 

40. IULIU SCOREI, idem. 

41. ELISIE GÂNSCĂ, legionar, idem. 

42. ION MATEI, idem. 

43. NICOLAE MAIER, croitor, legionar, idem. 

44. NICOLAE IOANID, legionar, funcţionar, idem. 

45. VASILE TAFLAN, legionar, avocat, idem 

46. AUREL BENȚŢEA, tehnician, condamnat pentru atitudine 
anticomunistă. 

47. ANA POPA, originară din Voievodeni, funcționară, a 
îndrăznit să dea referat bun pentru dr. Burlacu arestat. 

48. CONT PETRE, secretar PCR la Combinatul Chimic Făgăraş, 
a dat referat bun pt. dr. Burlacu. 

49. IOSIF ZIEGLER, medic evreu. A dat referat bun pt. dr. 
Burlacu. 

50. ANDREI NEUMAN, medic evreu. A dat referat bun pt. dr. 
Nicolae Burlacu. 

51. IOSIF MUNTEANU, condamnat pentru activitate 
anticomunistă. 

52. GHEORGHE COMŞA, secretar al Liceului Radu Negru. L-a 
găzduit o iarnă pe Gelu Novac, când a rămas singur. 

53. ? CIORA, elevă la Liceul din Făgăraş, ucisă la securitate în 
condiții necunoscute. 

54. GHEORGHE GOVORAN, preot, condamnat pentru atitudine 
anticomunistă. 

55. ION BĂRCUȚEAN, muncitor, condamnat. 

56. ZOE VÂJEU şi sora sa, CARMINA, condamnate pentru 
sprijinul dat Rezistenței anticomuniste. 


Galaţi - Făgăraş 


1. GHEORGHE TOADER, fost elev la L.R.N., inginer chimist, 
şef de promoţie al Politehnicii Bucureşti, şeful organizaţiei legionare a 
Jud. Făgăraş. Condamnat în 1948 în oraşul Stalin pentru activitate 
anticomunistă. Ucis la închisoarea Gherla în 1951. 

2. GHEORGHE TOADER, muncitor, văr cu ing. Gh. Toader, 
condamnat pentru activitate anticomunistă. 

3. ION COMŞA, preot, idem. 


Grid 


1. GHEORGHE URDEA SLĂTINARU, luptător deosebit în 
rezistență. Şi-a apărat libertatea cu arma de la alegerile din 1946. 
Prins, este condamnat la moarte, condamnare neexecutată timp de 
mulți ani. 

2. GHEORGHE CIURILĂ, ţăran, condamnat pentru participare 
în grupul de rezistență Pridon. 

3. ION BOIERU, condamnat la cinci ani pentru participare la 
grupul Pridon. 

4. GHEORGHE BOIERU, condamnat la patru ani, idem. 

5. SABIN DRĂGHICI, ucis în anchetă la securitate pentru 
participare la grupul Pridon. 

Gura Văii 


1. IOAN GAVRILĂ, student la Cluj, condamnat în câteva 
rânduri în contumacie pentru activitate anticomunistă în grupurile 
studenţeşti legionare din Cluj şi Braşov. Condamnat la moarte în 
contumacie în oraşul Stalin, în 1951, pentru constituirea de “bandă 
teroristă” şi acţiune armată antistatală. Arestat la Cluj în 1976, 
condamnările fiindu-i prescrise. 

2. NICULAE POPA (soţia LINA), sprijinitori ai grupului de 
rezistenţă din munţi. Condamnat. 

3. ION TRÂMBIȚAŞ, ţăran, invalid, sprijinitor al grupului, 
condamnat, mort în închisoare. 

4. NICULAE CRISTEAN, învăţător (soţia TEREZA), sprijinitori 
ai grupului de rezistență, condamnat. 

5. ION CRISTIAN, ţăran, condamnat ca sprijinitor al grupului de 
rezistență. 

6. AUREL CRISTIAN. A transportat cu caii alimente la munte 
pentru grupul de rezistenţă. Condamnat. 

7. GHEORGHE ALDEILIE, ţăran, sprijinitor al grupului 
condamnat. 

8. ION VIJOLI, ţăran, plecând în SUA, a transmis un mesaj 
Consiliului Naţional Român. Nu a fost cunoscut de securitate. 

9. ION IARU (DADU), gazdă a luptătorilor şi sprijinitor. 
Condamnat. 

10. MATEI IARU, tată şi fiu, gazde ale grupului, nu au fost aflați 
de securitate. 

11. TRAIAN IARU (al LINII), tâmplar, gazdă a grupului. Ne-a 
construit lăzi de păstrat alimente. Condamnat. 

12. VIRGIL STROIA, țăran, gazdă a grupului, chiar când conta 
ca informator al securităţii. 

13. VIRGIL ŞOTCAN, cu întreaga familie, Maria - soţie, Ion şi 
Triţa, părinţi, gazde ale grupului, nu au fost cunoscuţi de securitate. 

14. NICULAE MAXIM LEABU, ţăran, unchiul unui ofiţer de 
securitate, gazdă de încredere în multe rânduri. Nu a fost cunoscut de 
securitate. 

15. GHEORGHE BRENEŞ (RUCĂREANU), rudenie cu Ghiţă 
Haşu, gazdă a grupului, condamnat. 

16. ION PUCICA, ţăran, condamnat pentru sprijinirea grupului. 

17. GHEORGHE FĂRCĂŞAN, țăran invalid de război, om 
foarte iscusit, a sprijinit grupul material şi cu informaţii în timp ce 
conta ca informator al securităţii. Nu a făcut închisoare. 

18. GHEORGHE CORDEA, ţăran, om de vază în sat, tată a opt 
copii. Cunoscător al munților, ne-a făcut în 1949 legătura cu grupul 
Arsenescu. Nu a fost cunoscut de securitate. 

19. ? CORDEA, unul din fii, cioban în Baba în 1951 şi 1952. A 
sprijinit grupul la munte. 

20. LAUREAN si VASILE LAZEA, unchi ai lui Ion Gavrilă, 
sprijinitori şi gazde ale grupului chiar şi când contau ca informatori la 
securitate. Anchetaţi, dar nu condamnaţi. 

21. PIAN LAZEA, socrul lui Vasile Lazea, a sprijinit grupul 
material şi cu informaţii cât a trăit. 

22. GHEORGHE HAN (al lui Iosif), ţăran, oier. La început a 
sprijinit regimul comunist, apoi s-a lămurit. Înainte de moarte (1949) 
ne-a dăruit armament. 

23. GHEORGHE HAN (al lui Galaftion), zidar, sprijinitor al 
grupului în timp ce era preşedintele Frontului Plugarilor. Nu a fost 
cunoscut de securitate. 

24. GHEORGHE GAVRILĂ, drumar, tatăl lui Ion Gavrilă, 
moare în 1949, în urma unui tratament la securitate. 

25. ANA GAVRILĂ, mama lui Ion Gavrilă, condamnată că a 
furnizat arme grupului. Împreună cu fiicele Ileana şi Eugenia, rămâne 
la dispoziţia setei de răzbunare a securităţii 29 de ani. 

26. TRAIAN NISTOR, cioban, ne-a dat în fiecare an sprijin la 
munte. Nu a fost cunoscut de securitate. 

27. GHEORGHE ROMAN (Zevedei), țăran, a sprijinit grupul ca 
gazdă şi cu alimente. Nu a fost cunoscut de securitate. 

28. VICTOR NISTOR (Chitu), şi NICULAE DATEŞ (Dănucă), 
țărani în puterea vârstei, au murit în urma bătăilor de la securitate, 
bănuiți a avea legături cu grupul din munţi. 

29.ION IARU (lonucu), sprijinitor al grupului, necondamnat. 


191 


Glâmboaca 


1. AUREL MOISIN, ţăran sprijinitor al Lenuţei Faina. 
2. (9) TĂVALĂ, sprijinitor al Lenuţei Faina. 


Grânari 


1. (2) RENCIU, a pregătit cartiruirea grupului în iarna 1952- 
1953. 


Hârseni 


1. MATEI COTOROZ, ţăran, condamnat 20 ani muncă silnică 
pentru sprijinirea grupului. 

2. IOSIF HERSENI (IOJICA), vestit oier, om în vârstă, ne-a 
sprijinit la munte cu alimente. 

3.? ? , o fată, rudenie cu Victor Metea, ne-a fost gazdă şi 
sprijinitoare curajoasă în câteva rânduri. 

4. TOADER BĂLAN (soția MARIA), sprijinitor al grupului de 
rezistență. 

5. IOAN RÂNEA, profesor, sprijinitor al grupului. 


Hurez 


1.ION ȚEȚU, condamnat pentru sprijin dat grupului. 

2.ŞTEFAN ȚIPU, idem. 

3.DUMITRU OPRIŞ, impiegat, condamnat la 8 ani. 

4.ALEXANDRU SASU, idem. 

5.ION SASU (NICĂ SASU), sprijinitor şi gazdă, nu a fost 
cunoscut de securitate. 

6. ? MATEI, bătrân orb, ce locuia la Nică Sasu, care ne culegea 
informații despre ce se vorbea în sat şi la miliție. 

T.MARIA SASU, femeie în vârstă, mamă a şapte copii, rudenie 
cu Ion Gavrilă, gazdă a grupului. Nu a fost cunoscută de securitate. 

8. IULIAN NEAMȚU, arestat şi condamnat în grupul elevilor 
pentru activitate anticomunistă. 


laşi - Făgăraş 


1. ION IVAN, student condamnat cu grupul legionar al 
Politehnicii Buc. pentru activitate anticomunistă, mort în închisoare. 

2.GHEORGHE BULGĂR, student condamnat cu grupul legionar 
al Universității Bucureşti. 

3. GHEORGHE PEPTEA, student, idem 

4. DĂNILĂ PEPTEA, țăran, (soţia EUGENIA), condamnat 
pentru sprijinul grupului de rezistenţă. 

5. ZAHIU LUPU, ţăran, (soția Ludovica), idem 

6. MATEI FLOREA, preot, (soţia Verona), idem. 

7. TRAIAN PEPTEA, ţăran, (sotia Genoveva), idem. 

8. GHEORGHE BULGĂR, țăran, (soţia Ana), idem. 

9. DĂNILĂ FLOREA, țăran, idem. 

10. NICOLAE MOTOC, ţăran, (soţia Raveca), idem. 


Ileni 


1. PIRĂU TOMA (PORÂMBU), fecior, din grupul din munte, 
cade în luptă cu securitatea în decembrie 1950, în şura lui Dumitru 
Cornea. 

2. VICTOR METEA, elev, frate de cruce la L.R.N., după şase 
ani de lupte în munţi, cade prin vânzare în mâna securităţii. 
Condamnat la moarte şi executat în 1957. 

3. DUMITRU CORNEA, ţăran de 80 de ani, condamnat la 
moarte şi executat pentru că l-a găzduit pe Toma Pirău. 

5. MARIA CORNEA, (Domnişoara), împreună cu mama ei a 
găzduit grupul de rezistenţă şi l-a sprijinit. Condamnată. 

6. VICTOR METEA, tatăl lui Victor Metea, condamnat pentru 
sprijinul dat. Moare în închisoare. 

7. ION METEA, fratele mai mic al lui Victor Metea, om de 
sprijin în condiţiile în care securitatea se răzbuna pe el pentru 
neprinderea lui Victor. 

8. GHEORGHE METEA, ţăran, condamnat la 15 ani muncă 
silnică pentru sprijinul dat grupului din munte. 

9. SIMION GHIZDAVU, ţăran, participant la grupul Mogoş- 
Mazilu, condamnat. 

10. TOMA BLEBEA şi ELENA BLEBEA, idem. 

11. ION COMAN, țăran, idem. 

12. DOREL CORNEA, idem. 

13. ION BARBU, idem. 

14. TOMA BARBU, idem. 

15. VALER MILEA, idem. 

16. TRAIAN CORŞATEA, student, idem. 

17. VIRGIL CORŞATEA, idem. 

18. ION MILEA, idem. 

19. ION FARCAȘ, idem. 


Jibert 


1. GHEORGHE BUTA, ţăran deosebit. Ca tânăr a călăuzit 
armata română în 1916. Ne-a găzduit şi sprijinit cu drag. Condamnat. 

2. ION BUTA, fratele lui Gheorghe, condamnat pentru sprijinul 
dat grupului din munte. 

3. GHEORGHE SCÂRNECI, ţăran condamnat pentru strijinul 
dat grupului din munte. 

4. DIONISIE MEDREA, medic, sprijin medical. Nu a fost 
cunoscut de securitate. 

5. MIHAI WAGNER, nr.66, ţăran sas în vârstă, gazdă a grupului 
în câteva rânduri. Nu a fost cunoscut de securitate. 

6. MARTIN TONTSCH, nr.14, ţăran sas, curatorul bisericii. Om 
de sprijin. Nu a fost cunoscut de securitate. 

7. GHEORGHE GOLDNER, nr.32, ţăran sas, gazdă a grupului. 

8. ROTH şi ginerele său TONTSCH MARTIN, nr 150, gazdă şi 
sprijin. 

9. TONTSCH AGNETA, nr. 52, ne-a ajutat cu mama ei chiar în 
condiţiile în care securitatea bănuia că are legatură cu noi. 

10. ? MULER şi fiica ANA, nr. 80, ne-a găzduit şi ajutat. 

11. SIMION ROTH, ne-a fost călăuză noaptea în direcția 
Grânari. Am fost atât de bine primit că după 50 de ani mai rețin şi 
numărul casei acestor oameni. 


Ludişor 


1.EUGENIA HAȘŞU, soţia lui Gheorghe Haşu şi-a ajutat soțul 
atrăgând asupra ei mânia securităţii. Anchetată bestial şi condamnată. 

2.DUMITRU COMĂNICI, tatăl Eugeniei, cu mama Eugeniei, şi- 
au sprijinit ginerele Gheorghe Haşu cu toată dragostea. Dumitru - 
condamnat la închisoare. 

3.OCTAVIAN COMĂNICI, ţăran, sprijinitor al grupului, 
condamnat la zece ani închisoare. 

4.NICULAE DRUGĂ, sprijinitor al grupului, condamnat. 


Luţa 


1.MIRCEA LUDU, condamnat pentru sprijinul dat grupului de 
rezistență. 
2.OCTAVIAN BALEA, idem. 


Lisa 
1. IOAN POP (FILERU), pădurar, de mare folos grupului înainte 
de 1951 şi apoi în grupul de la munte. După cinci ani de rezistenţă în 


munți este arestat în martie 1956. Condamnat la moarte şi executat în 
1957. 

2. DUMITRU MOLDOVAN, fost elev la L.R.N. Condamnat în 
1948 la un an închisoare pentru acțiune anticomunistă. La ieşirea din 
închisoare alege lupta armată împreună cu tatăl său. Este rănit grav 
într-o confruntare cu securitatea în toamna anului 1951. Condamnat la 
muncă silnică pe viaţă. 

3. VASILE MOLDOVAN, ţăran, tatăl lui Dumitru. Îşi însoţeşte 
fiul la munte. Fiind prins, este condamnat la muncă silnică pe viaţă. 
Moare în închisoare. 

4. AXENTE STANISLAV, preot unit si învățător. Unul dintre 
cei mai utili oameni de sprijin în primii ani ai grupului. În casa lui s-a 
luat legătura cu doi comandanţi de regimente, alcătuindu-se un plan de 
acțiune dacă situaţia ar fi devenit favorabilă unei extinderi a rezistenţei 
anticomuniste. Securitatea nu a aflat de acest plan. Condamnat pentru 
sprijinirea grupului. 

5. ION CĂTANĂ, maior deblocat. Ia parte la înţelegerea din 
1949 cu cei doi colonei (nu s-au spus nume, îi cunoştea numai el). La 
întâlnire au luat parte părintele Stanislav, Andrei Haşu şi loan Gavrilă. 
Ne-a dăruit armament de calitate. Nu ştiu să fi făcut închisoare. 

6. GHEORGHE HAȘU, meşter constructor, veteran de război, 
văr cu Laurean Haşu. Gazdă şi sprijinitor pentru grup. Condamnat la 
15 ani muncă silnică. 

7. VICTOR HAŞU, tatăl si VICTOR HAȘU fiul, oameni de 
sprijin, amândoi condamnaţi. 

8. ELENA HAŞU, sprijinitoare a grupului. 

9. DAVID GREAVU (DUCA), țăran, condamnat pentru 
sprijinirea grupului. 

10. ALEXANDRU GREAVU, condamnat pentru că l-a găzduit 
pe Dumitru Moldovan. 

11. MARIA POP, soţia lui Ion Pop, condamnată la închisoare 
pentru că şi-a ajutat sotul. 

12. SAVU PALER şi Silvia soţia lui, gazdă a grupului. 
Condamnati. 

13. GHEORGHE MUNTEAN, ţăran, condamnat pentru sprijinul 
dat grupului din munte. 

14. VICHENTE MUNTEAN, idem 

15. GHEORGHE ŞERBAN, idem. 

16. ALEXANDRU RUS, idem. 

17. IOAN GREAVU (MEI), idem 

18. NICULAE PALER, idem. 

19. VASILE SI ALEXANDRU VĂCARU, idem. 

20. MOISE POPA, idem. 

21. REMUS POPESCU, refugiat din Basarabia, condamnat 
pentru legături cu grupul. 

22. VASILE MUNTEAN, student, apoi medic, sprijinitor al 
grupului, condamnat. Mereu optimist în închisoare. 

23. OCTAVIAN MUNTEANU, ţăran, fratele lui Vasile, gazdă a 
grupului. Ne-a dăruit armament şi alimente. Condamnat la muncă 
silnică pe viaţă. 

24. ŞERBAN CORNILĂ, socrul lui Fileru, cu soția Victoria, a 
fost gazdă şi sprijinitor. Condamnat. 

25. NICAPOPII VICTORIA, ţărancă, văduvă cu trei copii, soră 
cu Gheorghe Cordea din Gura Văii. Gazdă a grupului. Condamnată. 

26. ALEXANDRU BROSCĂȚAN, pădurar, prieten al lui Fileru, 
condamnat pentru sprijinul dat. 

27. NICOLAE PALER, învăţător, sprijinitor al grupului. Nu a 
fost cunoscut de securitate. 

28. MIRCEA PALER, ţăran, idem. 

29. IOSIF şi GHEORGHE VĂCARU, idem. 

30. IOAN ŞERBAN PALER (BĂZĂON), sprijinitor al grupului. 
Arestat şi chinuit la securitate. 


197 


Mândra 


1. EUGEN RAȚIU, fratele de mamă al lui Horia Sima, 
cunoscător a şapte limbi de circulaţie internațională, absolvent al 
Facultăţii de Litere din Bucureşti, refugiat în Germania în 1941, 
revenind în ţară, este dus în Uniunea Sovietică şi ţinut în anchete 10 
ani. Întors în țară, este condamnat până în 1964. Trăieşte sub 
supravegherea strictă a securității. Plecat câțiva ani în Spania, revine 
din nou în România. 

2. ION SIMA, ţăran, condamnat pentru participare la grupul 
Mogoş-Mazilu. 

3. ILIE ZARA (soţia - rudenie cu Horia Sima, deportată în 
Bărăgan). Condamnat idem. 

4. TRAIAN SUCACI, idem. 

5. NICOLAE ZARA (a lui Şercăianu), idem. 

6. ION PICA, elev, idem. 

7. VASILE DRUGOLA, idem. 

8. ION DAN, ţăran legionar, condamnat cu Virgil Mateiaş. 


Merghindeal 


1. AUREL DĂIŞOREANU, ţăran, cărăuş, legionar, om cumpătat 
şi devotat grupului cu întreaga familie. Ne-a găzduit în iarna 1951- 
1952, condamnat 20 ani muncă silnică. 

2. ION LEANCU, ţăran originar din Hurez, şi el, şi soţia la fel de 
devotați grupului ca şi Aurel Dăişoreanu. Condamnat. 


Mărghineni 
1. ELENA FAINA, elevă la Blaj. Alături de Gheorghe lonele 
(Dumitriu), a fost în munți cu arma până în 1952. Rămasă singură, 


este arestată în decembrie 1952 în Avrig, în casa cojocarului Oancea. 
Condamnată la muncă silnică pe viaţă. 

2.GHEORGHE IONELE (Dumitriu), tinereţe aventuroasă. Copil 
de moţ, orfan, din Arieşeni, vindea fluiere în Cluj. Adoptat de 
căpitanul Şiancu, ajunge copil al Legiunii până în 1938. Mai târziu 
face armata şi frontul. Bănuit la Arad că ar fi locotenentul Dumitriu, 
căutat de securitate, este bătut groaznic. Evadează din spital cu 
ajutorul personalului medical şi se refugiază la Braşov, la organizaţia 
legionară de aici. Este silit să se retragă în munți cu Elena Faina, 
rămânând cu arma în mână până în 1951, când moare în luptă cu 
securitatea în Poiana Sibiului. 

3. ALEXANDRU FULICEA, muncitor la Braşov. Conducător al 
unei unități legionare încadrate în lupta de rezistență anticomunistă. 
Condamnat la muncă silnică pe viaţă. 

4. VICTORIA FULICEA, soţia lui Alexandru, sora Elenei Faina, 
îşi urmează soţul în tot ce a întreprins. Condamnată. 

5. ION FULICEA, muncitor la Braşov, legionar, fratele lui 
Alexandru. Este alături de fratele său în tot ce a întreprins. Condamnat 
la muncă silnică pe viață, moare ucis la închisoarea Gherla. 

6. TEREZA FULICEA, soţia lui Ion Fulicea, îşi urmează soţul în 
tot ce a făcut. 


Olteț 


1. AUREL LELUȚIU, preot greco-catolic, urmărit de securitate, 
sprijinitor al grupului, condamnat. 

2. IONEL LELUȚIU, preot greco-catolic, idem. 

3. NICOLAE GREAVU, student teolog, sprijinitor al grupului, 
condamnat. 

4. IOAN MONEA, functionar, idem. 

5. VASILE SURDU, participant la grupul de rezistență. 

6. OCTAVIAN CÂRJE, elev, participant la grupul de rezistență, 
condamnat. 

7. GHEORGHE LELUȚIU, idem. 

8. ION LELUȚIU, țăran, idem. 

9. VICTOR ŞOFARIU, ţăran, condamnat pentru activitate 
anticomunistă. 


Poieniţa 


1. VASILE BANCIU, pădurar, fost elev la L.R.N., coleg cu loan 
Gavrilă, sprijinitor al grupului când s-a iernat în pădurile de aici. 

2. Soții ILINA, arestaţi de securitate la Sibiu pentru sprijin dat 
rezistenței. 


Perşani 


1. NUŢIU LEONTE, student, condamnat cu Centrul Univ. 
legionar Bucureşti. 

2. GHEORGHE ARECU, condamnat pentru sprijinul dat 
grupului de rezistență. 

3. DUMITRU BOCU, idem. 

4. ION DAN, idem 

5. GHEORGHE FINGHI, idem. 

6.ION ŞOLTEA, idem. 

7. DUMITRU NUTȚIU, idem. 

8. GHEORGHE BOIERU, idem. 

9. ION NUȚIU, idem. 

10. GHEORGHE COSTE, idem. 

11. GHEORGHE COMARDICEA, idem. 


Porumbacu de Jos 
1. ELISABETA MALENE, învăţătoare, văduva preotului 


Gheorghe Malene, ucis de ostaşii sovietici, sprijinitoare importantă a 
grupului de rezistență din munți în zona de apus a Țării Făgăraşului. 

Porumbacu de Sus 


1. CONSTANTIN CISMAȘ, student medicinist, condamnat la 10 
ani muncă silnică pentru activitate anticomunistă. 

2. ION VOINEAG, condamnat la 10 ani pentru sprijinul grupului 
de rezistență. 

3. ION SILEA, idem. 

4. GHEORGHE GRITU, idem. 

5. CONSTANTIN GORE CĂPĂŢÂNĂ, idem. 

6. DUMITRU CISMAŞ, idem 


Noul Român 


1. IONIŢĂ GREAVU, fost elev la L.R.N., legionar, pe frontul de 
răsărit se împrieteneşte cu plutonierul Partenie Cosma. Intuiesc o luptă 
de rezistență împotriva ocupantului sovietic şi se pregătesc pentru 
aceasta. Împreună, depozitează arme încă din 1945. Are legături în 
1947 cu colonelul Arsenescu, pe care-l găzduieşte. Gazdă pentru 
Elena Faina şi Dimitriu. Condamnat la muncă silnică. 

2. AUREL FILIP, ţăran, sprijinitor al Elenei Faina. 

3. PETRE APOST, ţăran, idem. 

4. GHEORGHE BUCURESCU, idem. 

5. GHEORGHE FRECIU, alcătuieşte acte false pentru Elena 
Faina şi Dimitriu. 

6. GREFI BUDAC, fratele lui Remus Budac sprijinitor al 
grupului din munţi, condamnat. 

7. GHEORGHE BUCUREASA, a trecut-o Oltul cu barca pe 
Lenuţa Faina şi de două ori pe mebmri grupului din munți. 


Ohaba 


1. IANCU MORAR, medic, condamnat pentru activitate 
anticomunistă cu centrul legionar Bucureşti. Bun conducător. Dacă ar 

fi scăpat de arestare, ar fi fost cu siguranţă şeful grupului de rezistență 
Făgăraş. 

2. IACOB BOIER, inginer, condamnat la zece ani pentru 
sprijinirea grupului de rezistenţă din munți. 

3. ION DOBRIN, ţăran, idem. 

4. MARIA DOBRIN, idem. 

5. GHEORGHE IDOMIR, idem. 

6. MARIA IDOMIR, idem. 

7. ŞTEFAN IDOMIR, medic, idem. 

8. IOSIF ŞTEAVU, ţăran, idem. 

9. IOSIF ŢEPES, maistru silvic, idem. 

10. GHEORGHE ROMAN, idem. 

11. MARIA ROMAN, idem. 

12 AUREL ROMAN, idem. 

13. NICOLAE MORAR, tatăl medicului Iancu. 

14. GHEORGHE CĂLIN, idem. 

15. IACOB CĂLIN, idem. 

16. IOAN COMAROMI, idem. 

17. TRAIAN MORAR, idem. 


Poiana Sibiului 


1. Familia ION RODEAN a sprijinit-o pe Lenuţa Faina şi pe 
Inele. Condamnati. 


Părău 


1. ION PRIDON, învăţător, voluntar în primul război mondial, 
căpitan rezervist. Conducătorul grupului de rezistență “Vultanii”. 
Organizează cu ajutorul lui Marcel Cornea oamenii din satele din 
răsăritul Țării Făgăraşului. Condamnat la moarte în Oraşul Stalin în 
1951. Ucis în lanţuri înainte de execuţie la închisoarea Jilava. 

2. ION BOAMFĂ, învăţător, ajutorul lui Ion Pridon, condamnat 
16 ani. 

3. CLEMENT OANA, ucis, în noaptea arestării, în bătaie la 
securitate. 

3. ION BUTA, țăran, condamnat 15 ani pentru participarea la 
grupul Pridon. 

4. IACOB BUTA, economist, condamnat la 15 ani, idem. 

5. ION OANA CUTA, idem. 

6. ION CERBU, idem. 

7. GHEORGHE NOARĂ, condamnat patru ani, idem. 

8. NICOLAE NOARĂ, condamnat la 6 ani, idem. 

9. GHEORGHE SASEBEȘ, condamnat 3 ani, idem. 

10. TĂNASE CREŢU, condamnat 3 ani, idem. 

11. ANDREI CERBU, condamnat 5 ani, idem. 

12. GHEORGHE AXINTE, arestat şi numai anchetat, idem. 

13. PETRU ITOAFĂ, arestat şi anchetat, idem. 


Pojorta 


1. ANDREI HAȘU, tehnician la Astra Arad, legionar. Cât a trăit, 
a fost sufletul şi conducătorul de fapt al grupului de rezistență 
făgărăşan. Vândut, moare în lupta cu securitatea în Voivodeni în 
februarie 1952. 

2. GHEORGHE HAŞU, meşter de acoperişuri, frate cu Andrei, 
se încadrează în grup în 1949. Este prins prin vânzare în 1955, la 
Bucureşti. Condamnat la moarte şi executat în 1957. 

3. ANDREI HAŞU tatăl şi mama ZINA, au dat sprijin total fiilor 
lor. Au fost anchetați, chinuiti, condamnaţi. 

4. VICTORIA TRÂMBIȚAȘ, sora fraţilor Andrei şi Gheorghe 
Haşu. “Şi-n foc intram pentru frații mei.” Anchetată, chinuită de 
securitate. 

5. GHEORGHE DRUGĂ, ţăran, condamnat pentru sprijin dat 
grupului. 

6. VICTOR DRUGĂ, ţăran, idem. 

7. GHEORGHE CRISTIAN, ţăran, idem. 

8. GHEORGHE MIHĂILĂ, țăran, idem. 

9. SIMION NEGREA, ţăran, idem. 

10. ION GANEA, cumnat cu fratți Haşu, idem. 

11. PETRE CRISTEA, morar, condamnat pentru sprijinirea 
grupului la 15 ani muncă silnică. 

12 TIT LIVIU NEGREA, preot şi soția HARETA, tot timpul 
sprijinitor ai fraților Haşu. Anchetaţi, dar nu dovediți de securitate. 

13. Fraţii GANEA, poştaşi, au ajutat material grupul de 
rezistență. Nu au fost cunoscuţi de securitate. 

14. ION GANEA, fiul unui, student, încadrat în grupul 
Volcinschi. Condamnat la 15 ani muncă silnică în 1957. 

15. MATEI MIHĂILĂ, sprijinitor de seamă al grupului. 
Condamnat. 


Racoviţă 


1. DAVID RAȚIU, ţăran, sprijinitor al Lenuţei Faina. 
Condamnat. 

2. PETRE MUREŞAN, idem. 

3. IOAN BALEA şi soția CRISTINA, idem. 

4. ION DRĂGOI şi soţia ANA, idem. 

5. IOSIF LUNGU, învăţător şi soția MARIA, idem. 

6. VASILE STOIA, idem. 

7. VASILE SAVU, idem. 


Rotbav 


1. VIOREL şi MARIA PURICE, tineri ţărani. Au găzduit în 
condiţii foarte periculoase un grup de luptători în iarna 1951-1952. Nu 
au fost cunoscuţi de securitate. 

2. ? MARTIN, preoteasă, mătuşa lui Gelu Novac, care ne-a dat 
informaţii prețioase în decembrie 1951. 

Râuşor 


1. PARTENIE COSMA, plutonier în armata română, originar din 
Şona. A pornit pregătirea pentru rezistența armată anticomunistă încă 
de la 23 august 1944, depozitând arme, convins că aceasta va avea loc 
în viitor. A fost ajutat de caporalul Gheorghe Tăulea, Ioniță Greavu şi 
socrul său, Iacob Juncu. A trimis arme şi colonelului Arsenescu. A 
sprijinit grupul făgărăşan cu arme şi echipament militar. Înrolat în 
Organizația de Rezistență Anticomunistă a militarilor din garnizoana 
Făgăraş prin căpitanul Traian Monea, superiorul său. Condamnat la 
moarte şi executat în Oraşul Stalin, în 1951. 

2. VALERIA COSMA, soția lui Partenie, mamă a trei copii, a 
fost tot timpul alături de soţul ei în tot ce a întreprins, având soarta 
destinată văduvelor luptătorilor din Rezistenţa Armată (anchete, 
chinuri, alungare din casă, deţinere cu lunile la securitate). 

3. IACOB JUNCU, socrul lui Partenie, şi-a ajutat ginerele în tot 
ce a făcut.Gazdă şi sprijinitor al grupului făgărăşan. Condamnat, 
moare în închisoarea Caransebeş. 

4. ELENA JUNCU, soţia lui IACOB, sprijinitoare a grupului. 
Arestată şi condamnată. 

5. ARON COMȘULEA, ţăran, alături de Partenie Cosma şi 
Juncu în toate acțiunile lor. Condamnat. 

6. GHEORGHE ARSU, ţăran, ascuns la familia Juncu, în 
noiembrie 1950. Pentru a-i salva pe luptătorii din munţi aflați la 
locuinţa lui Valer Pică, s-a aruncat pe drum în mijlocul securiştilor 
atrăgându-i după el şi fiind rănit grav. Condamnat în Oraşul Stalin în 
1951. 

7. VICTOR ROŞCA, elev, şeful Frăției de Cruce de la Liceul 
Radu Negru, condamnat pentru activitate anticomunistă în Oraşul 
Stalin în 1948. 

8. VICTOR DÂMBOI, preot, sprijinitor al grupului pe când era 
paroh în Drăguş. Condamnat la 10 ani închisoare o dată cu Ion 
Chiujdea şi ceilați. 

9. ALEXANDRU COMȘULEA, militar, arestat în cazarmă la 
Oradea, de către Securitate, şi găsit spânzurat în grădina casei 
părinteşti, după 10 zile. 

10. VALER PICĂ, gazdă în multe rânduri şi sprijinitor al 
grupurilor de rezistenţă.Condamnat în Oraşul Stalin în 1951. 

11. ION VICTOR PICĂ, elev, 16 ani, frate de cruce la Liceul 
Radu Negru, face parte din primul moment din Grupul Mogoş-Mazilu. 
Condamnat în Oraşul Stalin în 1951. Scrie şase cărți de memorii şi 
poezii despre Rezistență şi închisoare. 

12. GHEORGHE POP, ţăran, fost primar legionar, condamnat 
pentru Rezistenţa Anticomunistă şi sprijin dat grupurilor de rezistență. 

13. ION POP, fiul lui Gheorghe, face parte din grupul Mogoş- 
Mazilu. Condamnat în Oraşul Stalin în 1951. 

14. ZACHEU POP, măcelar, a ajutat grupul de rezistenţă. 
Condamnat. 

15. ZACHEU POP-fiul, participant în grupul Mogoş-Mazilu, 
condamnat 12 ani la închisoare. 

16. IOAN G. PICĂ (Cioiu), condamnat 12 ani pentru participare 
la grupul M-M. Leşit din închisoare grav bolnav. 

17. CONSTANTIN N. ROȘŞCA,condamnat la 8 ani închisoare. 

18. NICOLAE COMȘULEA (Picule), din grupul M-M, condamnat. 

19. ION ROŞCA, tânăr din grupul M-M, condamnat. 

20. TĂNASE COMŞULEA, elev, frate de cruce, condamnat 
pentru activitate anticomunistă. 

21. VICHENTE COMȘULEA, fost elev la Liceul Radu Negru, 
frate de cruce, mare mutilat de război. A găzduit oameni din 
Rezistență, nu a fost cunoscut de securitate. 

22. ION MITRUT, sprijinitor al grupului, condamnat. 


Rucăr-Făgăraş 
1. GHEORGHE BÂLBOREA, avocat, comandant legionar, mort 


pe frontul de răsărit.Oamenii educați de el s-au încadrat în lupta de 
rezistență anticomunistă. 

2. VICTOR GEAMĂN, Învățător, sprijinitor important al 
grupului de rezistență din munţi, condamnat la 10 ani închisoare. 

3. LIVIU NICOARĂ, inginer, sprijinitor al grupului de 
rezistență, condamnat. 

4. GHEORGHE LOGREA, ţăran, sprijinitor al grupului, a făcut 
mai bine de trei ani închisoare, necondamnat. 

5. MOISE BALTĂ, diplomat, fost ambasador, sprijinitor al 
grupului de rezistență. 

6. VIOREL LELUȚIU, condamnat pentru sprijinul dat grupului 
de rezistență. 

7. LIVIU FOGOROȘŞ, condamnat la 10 ani Închisoare pentru 
sprijinirea grupului de rezistență. 

8. VICTOR BĂCILĂ, sprijinitor al grupului, rămas 
necondamnat. 

9. SILVIA ENACHE, sprijinitoare a grupului. 

10. EUFRASINA NEAGOE, sprijinitoare a grupului. 


Săcădate 
IOAN BUCUR, ţăran, sprijinitor al Lenuţei Faina, condamnat. 
Recea 


1. VASILE MITREA, general, cu domiciliul obligatoriu în 
Recea. Alături de generalii Coroamă şi Dragalina, face parte din 
grupul de comandă al rezistenţei pe țară. Avea legătură permanentă cu 
Nicolae Petrașcu. Arestat în 1948, este ucis la închisoarea Jilava. 

2. DUMITRU MOLDOVAN, preot greco-catolic, confesor al 
grupului în primii ani de rezistență. Condamnat la 5 ani închisoare. 

3. ANDREI POPARAD, zidar, fiul vestitului meşter Itu, care 
prin stilul său, a schimbat faţa satelor făgărăşene. Împreună cu tatăl 
său au fost gazde grupului de rezistenţă din munţi.Condamnat. 

4. IOAN ZĂGAN, cojocar, gazdă şi sprijinitor, condamnat. 

5. IOAN POPARAD, gazdă şi sprijinitor al grupului. 

6. NICOLAE POPARAD, croitor, gazdă şi sprijinitor, 
condamnat. 

7. IOAN PETRIŞOR, mecanic şi vânător, rudenie cu Nelu 
Novac. Împreună cu tatăl său au fost gazde şi sprijinitori ai grupului. 
Condamnat la 15 ani închisoare. 

8. DAVID ŞOFLETEA, gazdă şi sprijinitor, condamnat. 

9. DUMITRU LUNGOCI, gazdă şi sprijinitor, condamnat. 

10. NICOLAE ROHAT, croitor, gazdă şi sprijinitor al grupului. 

11. GHEORGHE GANEA (Cheţoiu), cioban, om cu o viață 
aventuroasă, a fost ani de zile cu Circul CLUTZKY, de mare folos la 
munte, atât cu material cât şi cu informaţii, chiar când conta ca 
informator al securităţii. Nu a fost condamnat. 

12. MARIA JURCOVAN, sprijinitoare a grupului, nu a fost 
cunoscută de securitate. 


SÂMBĂTA DE JOS 


1. GHEORGHE BRESCAN, medicul grupului din munte, în 
primii ani de rezistență, condamnat. 

2. ION EȚANU, preot, sprijinitor al grupului de rezistenţă, 
condamnat. 

3. OCTAVIAN COCAN, idem. 

4. GHEORGHE BOLOVAN, ţăran, gazdă şi sprijinitor al 
grupului, condamnat. 

5. ION DAMIAN, idem. 

6. VICTOR MÂNDREA, idem. 


SĂSCIORI 


1. AUREL MOTOC, preot unit, soția MARIA, confesor, gazdă şi 
sprijinitor al grupului de rezistență. Condamnat. 

2. ION RAITA, preot unit, soția VALERIA, confesor, gazdă, 
sprijinitor al grupului de rezistență. Codamnat la 25 ani muncă 
silnică. 

3. NICOLAE MOTOC, ţăran, sprijinitor al grupului, condamnat. 

4. ION MOTOC, (Ronel), condamnat la 5 ani pentru sprijinul 
grupului. 

5. GHEORGHE COMŞA, idem 

6. ION _E U, idem. 

7. IOSIF BARBU, drumar, gazdă şi sprijinitor al grupului 
condamnat. 

8. ? BARBU, vecin şi frate cu Iosif, gazdă a lui Porâmbu. Pe 
fata acestuia a purtat-o în suflet Porâmbu cât a trăit. 

9 . ? ?, servitoarea prof. Virginia Tetu, gazdă a grupului, condamnată. 


SĂVĂSTRENI 


1. GHEORGHE MICU, picher de drumuri, gazdă a grupului în 
multe rânduri, condamnat. A murit la închisoare. 

2. AUREL MICU, fiul lui Gheorghe. Cu soția sa Maria a fost 
gazdă şi sprijinitor al grupului. Condamnat. 


Şona - Făgăraş 


1. MIHAI CĂLIN, ţăran, gazdă şi sprijinitor al grupului, condamnat. 

2. MOISE CÂLȚEA, nepot al notarului Moise Câlţea, care, 
emigrând în 1951, în SUA a transmis Consiliului Naţional Român 
mesajul nostru. 

3. EFTIMIE BOIERU, sprijinitor al grupului. Condamnat. 

4. MATEI DRĂGHICI, sprijinitor. Fugit ani de zile prin păduri, 
este condamnat. 

5. IOAN FRĂŢILĂ, sprijinitor al grupului Mogoş-Mazilu. 


Scorei 
1. ION HALMAGHI, profesor. Acţionează în preajma 


profesorului Nicolae Petraşcu în anii de organizare a rezistenței 
anticomuniste. Condamnat la 15 ani muncă silnică. 

2. ION DAVID, preot unit cu un destin identic cu al grupului de 
rezistență din munţi. Urmărit de securitate din 1948, este prins rănit în 
7 ianuarie 1955 într-o glugă de coceni în Porumbacu de Jos. Moare 
curând după aceea. 

3. CANDID BĂRDAŞ, țăran, legionar, cumnat cu preotul David. 
A făcut parte din grupul de rezistență al învățătorului Cândea din 
Sărata. Rămas singur, este hăituit ani de zile de securitate. Prins, este 
condamnat în 1954 la 15 ani muncă silnică. 


Șercaia 


1. ROMAN PRUNĂ, om din grupul Pridon, condamnat. 

2. GHEORGHE PRUNĂ, idem. 

3. FRANCISC PĂUNESCU (SCHNELL), medic, prieten al 
grupului. Ajutor material şi moral. Nu a fost cunoscut de securitate. 


Şercăiţa 


1. IOAN BÂTĂ, condamnat ca sprijinitor al grupului de 
rezistenţă. 

2. PETRU CIOCAN, țăran, condamnat ca sprijinitor al grupului. 

3. NICOLAE FÂCIU, tehnician silvic. Condamnat la 10 ani ca 
sprijinitor al grupului, mort în închisoarea Gherla. 

4. PETRU ŞERBĂNUȚĂ, zidar, condamnat pentru sprijinirea 
grupului. 

5. TOADER ŞERBĂNUȚĂ, zidar, idem. 

6. IANCU FÂCIU, medic, condamnat pentru sprijinirea grupului. 

7. PETRU ZDRĂILĂ, ţăran, idem. 

8. AUGUSTIN CIOCAN, tehnician silvic, idem. 

9. GHEORGHE BĂRBAT, ţăran, idem. 


Sebeş - Olt 


1. VASILE LUPU, condamnat pentru sprijinul dat Lenuţei Faina. 

2. GHEORGHE STĂNILĂ, idem. 
3. IOAN BOBANGA, idem. 
4. VASILE SAVU, sprijinitor al Lenuţei Faina. 


Şura Mare 


1. NICOLAE PITARU, condamnat pentru sprijinul dat grupului. 
Sâmbăta de Sus 


1. ION ILIOI, elev, frate de cruce la Liceul Radu Negru. După 
şase ani cu arma în munți, cade grav rănit în mâinile securității în 
august 1954. Este anchetat cu cele mai moderne metode de chinuire 
(hipnotism, droguri, alternanță între linişte deplină şi zgomote 
infernale, întuneric deplin şi lumină orbitoare, izolare cu anii). 
Condamnat în 1958 la muncă silnică pe viaţă. 

2. ION ILIOI, ţăran, tatăl elevului Ion Ilioi, chinuit ani de zile la 
securitate, condamnat. 

3. GHEORGHE NEAGU, ţăran (Soția Eugenia, sora lui Ion), 
gazdă permanentă şi sprijin în toţi anii. Condamnat. 

4. OCTAVIAN POPAIOV, învăţător, implicat total în sprijinirea 
rezistenţei, condamnat la 25 ani muncă silnică. 

5. ION POPAIOV, țăran, implicat, ca şi învățătorul, în sprijinirea 
grupului de rezistență. Condamnat 25 de ani muncă silnică. 

6. NICOLAE COMŞA, sprijin al grupului de rezistenţă. 
Condamnat. 

7. VASILE PETRAŞCU, învăţător, fratele profesorului Nicolae 
Petraşcu, implicat în rezistenţă cu grupul Viştea, condamnat. 

8. GHEORGHE PETRAŞCU, ţăran, fratele profesorului Nicolae 
Petraşcu, implicat ca şi fratele său Vasile. Condamnat. 

9. VICTOR FLOREA, student la Cluj, şeful unei frăţii din Sibiu, 
condamnat pentru activitate anticomunistă. 

10. GHEORGHE FLOREA, țăran, fratele lui Victor, sprijinitor al 
grupului, condamnat. 

11. SPIRIDON DOBREA, idem. 

12. DUMITRU DOBREA, idem. 

13. ION CARAMAN, idem. 

14. GHEORGHE NIŢU, absolvent de liceu, idem. 

15. LEONTE CIOCAN, ţăran, sprijinitor al grupului, nu a fost 
cunoscut de securitate. 

16. NICOLAE POPA, ţăran, idem. 

17. NICOLAE G. RÂMBOI, idem. 

18. GHEORGHE ILIOI, idem. 


Sărata 


1. ION CÂNDEA, învăţător. În 1948 alcătuieşte un grup de 
rezistenţă armată cu Candid Bărdaş, preotul Ion David, Ion Balea şi 
alții. Coborât de la munte, este ucis în 1951, în grădina casei părinteşti, 
fiind vândut de un cârciumar vecin. 

2. ION BÂLEA, participant la grupul învățătorului, condamnat. 

3. PARASCHIVA GRECU, sora învățătorului Cândea, chinuită 
groaznic la securitate. 


GRUPUL DE REZISTENȚĂ PARAŞUTAT: SĂPLĂCAN 
lansat în zona Sărata in 1951 


1. CONSTANTIN SĂPLĂCAN, legionar, din Bihor, lansat la 
Sărata şi găzduit la familia Serafim, este prins şi ucis în condiții 
necunoscute. 

2. ILIE PUIU, legionar din Rusca Montană, Timiş, paraşutat cu 
Săplăcan, mort în condiţii necunoscute. 

3. SPIENDLER WILHELM, sas din Sibiu, paraşutat cu 
Săplăcan, mort în condiţii necunoscute. 

4. BOHN MATHIAS, sas, originar din Bălcaciu, Alba, paraşutat 
în 1951 cu Săplăcan, mort în condiţii necunoscute. 

5. GHEORGHE BÂRSAN, legionar, paraşutat cu Săplăcan, mort 
în condiții necunoscute. 

6. ILISIE SERAFIM, elev la Sibiu, frate de cruce, condamnat la 
8 luni închisoare, în 1948, pentru activitate anticomunistă. leşind din 

închisoare, ia legătura cu grupul Săplăcan. Arestat, este condamnat la 
moarte şi ucis la Jilava înainte de execuţie. Avea 22 de ani. 

7. MIRCEA COMAN, elev la Sibiu, frate de cruce, condamnat la 
6 luni pentru activitate anticomunistă în 1948. Împreună cu Ilisie 
Serafim, ajută grupul Săplăcan. Condamnat la moarte şi executat la 
Jilava. Avea 22 de ani 

8. GHEORGHE SERAFIM, tatăl lui Ilisie, găzduieşte grupul, 
condamnat la 7 ani. 

9. MARIA SERAFIM, soţia lui Gheorghe, condamnată la 4 ani. 

10. GHEORGHE COMĂNICI, ţăran din Sărata, găzduieşte 
grupul, condamnat la 10 ani muncă silnică. 

11. GUSTAV SOTZ, din Sibiu, sprijină grupul, condamnat la 12 
ani muncă silnică. 

12. MARIA EDER, din Sibiu, sora lui Spiendler, condamnată la 
5 ani. 

13. ERNEST EDLER, din Sibiu, condamnat la 8 ani. 

14. SPIENDLER LUIZA, sora lui Wilhelm, condamnată la 3 ani 
închisoare. 

15. ECATHERINA SPIENDLER, mama lui Wilhelm, 
condamnată la 3 ani închisoare. 

16. ION TEPOSU, ţăran din Sărata, condamnat la 4 ani pentru 
sprijinirea grupului. 

17. TEODOR MUNTEAN, ţăran, condamnat la 4 ani pentru 
ajutorul dat grupului. 

18. CONSTANTIN şi IOANA PUIU, părinții lui Ilie Puiu, 
condamnați la câte doi ani închisoare. 

19. ELENA TEODORESCU, studentă,condamnată la 5 ani 
închisoare pentru sprijinul dat. 

20. PETRU şi OLIVIA NEDELCU, condamnați la câte 5 ani 
închisoare pentru sprijinul dat grupului. 

21. MARIA PUIU, soră a lui Ilie, condamnată la 2 ani pentru 
sprijinul dat grupului. 

22. IOAN PUIU, văr cu Ilie Puiu, condamnat la 4 ani închisoare 
pentru sprijinirea grupului. 

Şinca Veche (satul lui Gheorghe Şincai) 


1. MARCEL CORNEA, student la Cluj, fost frate de cruce la 
Liceul Radu Negru, condamnat în contumacie, în grupul studenţesc 
legionar. Venit în regiune, organizează rezistenţa în satele din jur, ia 
legătura cu grupul Pridon, apoi cu Mogoş şi cu cei din munți. Cade 
ucis în luptă cu securitatea, în casa învățătorului Pridon, în noiembrie 
1950. 

2. OCTAVIAN CRIŞAN, legionar, condamnat pentru activitate 
anticomunistă. 

3. IACOB CORNEA, farmacist, tatăl lui Marcel, nu 
supravieţuieşte mult după moartea fiului său. 

4. GHEORGHE POPIONE, rudenie cu Victor Metea, gazdă şi 
sprijinitor al grupului, condamnat la muncă silnică pe viață. 

5. TRAIAN POPIONE, în aceeaşi situaţie ca şi Gheorghe. 

6. AUREL STRÂMBU, rudenie cu Victor Metea, gazdă şi 
sprijinitor. Condamnat la muncă silnică pe viaţă. 

7. OCTAVIAN ALDEA, preot unit, sprijinitor al grupului de 
rezistență, condamnat. 

8. MARIA STRÂMBU, elevă, condamnată pentru sprijinul dat 
grupului. 

9. NICOLAE GOILĂ, ţăran, condamnat pentru implicare în 
grupul de rezistenţă. 

10. NICOLAE STRÂMBU, ţăran, idem. 

11. ION STRÂMBU, ţăran, idem. 

12. GHEORGHE POPA, contabil, idem. 

13. GHEORGHE BOERU, ţăran, idem. 

14. AMBROZIE BOERU, ţăran, idem. 

15. ELENA CRIŞAN, idem. 

16. CORNEL COMAROMI, inginer, idem. 

17. VIRGIL MĂLIN, inginer, idem. 

18. RALUCA POPA, funcţionară, idem. 

19. NICOLAE URS, țăran, idem. 

20. ALEXE BÂRSAN, idem. 

21. FILIMON BĂLAN, idem. 

22. SERGHIE CRIŞAN, idem. 

23. EVA OLTEAN, ţărancă, idem. 

24. ECATERINA GOILĂ, învățătoare, idem. 
25. SAMOILĂ URS, țăran,idem. 

26. PUIU BÂRSAN, medic, idem. 

27. GHEORGHE CHIPER, idem. 


Şinca Nouă 


1. NICOLAE BOBOHALMĂ, student în centrul legionar Cluj, 
condamnat pentru activitate anticomunistă şi ajutor dat grupului de 
rezistență. 

2. ION FLUCUŞ, învăţător, legionar din organizația judeţeană, 
arestat în mai 1948, condamnat. 


Şoarş 


1. ION GRECU (mecanic) şi soția GICA, unul dintre cei mai 
importanţi oameni de sprijin ai grupului de la munte. El şi cu fratele 
său, Nicolae, au fost gazde, sprijinitori materiali şi cu informații. Ne 
cunoşteau toate greutăţile. Încredere deplină în ei. Arestat în 1955, 
este condamnat la muncă silnică pe viaţă. 

2. NICOLAE GRECU, fratele lui Ion, şi soţia Lucreția. În iarna 
1951-1952 eram ascunşi la el, când l-au pus preşedinte de colectivă. 
La sugestia noastră a primit numirea. Aveam încredere în el la fel ca şi 
în fratele său. Arestat în 1955, încă preşedinte de C.A.P., a fost 
condamnat la muncă silnică pe viaţă. 

3. NICOLAE PUIA, drumar. În 1951, în seara de Crăciun, ne-a 
scos din zăpadă primindu-ne în casă şi găzduindu-ne. Încă mai avea 

carnetul de membru P.C.R. Aveam însă încredere deplină în el. 
Arestat în 1955, condamnat la 15 ani muncă silnică. 

4. ION PUȘCAȘIU, ţăran, secretar P.C.R., om devotat 
rezistenţei, arestat, condamnat la muncă silnică pe viață. 

5. ION ROMAN, directorul băncii din Şoarş, sprijinitor al 
grupului de rezistență. 


Ticuşul Nou 


1. ION NICOARĂ, pădurar, condamnat pentru sprijinul dat 
grupului. 


Ticuşul Vechi 


1. GHEORGHE PASCU, student la Timişoara, scapă de 
arestările din 1948, se îmbolnăveşte grav, vindecat, se întoarce la 
facultate, anchetat, moare curând. 

2. IOSIF CRĂCIUN, medic, sprijinitor al grupului, nu a fost 
cunoscut de securitate. 

3.2 CRĂCIUN, ţăran sprijinitor al grupului, nu a fost cunoscut 
de securitate. 

4. VASILE PASCU, preot, ne-a găzduit în deplasările noastre. 
Nu a fost cunoscut de securitate. 


Toarcla 

1. ION FLEŞERU, medic, şi fratele lui, sprijinitori ai grupului. 
Toderiţa 

1. ION MOGOŞ, elev şi frate de cruce la L.R.N., arestat în 1948, 


condamnat la doi ani închisoare pentru activitate anticomunistă. 

Eliberat din închisoare, înființează grupul de rezistență cu tinerii din 
satele din jur. După confruntări cu securitatea în zonă, în noiembrie 
1950 se retrage în satul Pădureni-Timiş, unde moare în luptă cu 
securitatea în casa lui Traian Moraru. Aruncat într-un şanţ, i se găsesc 
osemintele în 1994. Reînhumat în localitatea Leu, lângă Craiova. 

2. NICOLAE MAZILU, elev şi frate de cruce la L.R.N. din 
Făgăraş, condamnat ca şi Mogoş la doi ani închisoare. După eliberare, 
împreună cu Mogoş, organizează grupul de rezistență din jur. Moare 
alături de Mogoş, vânduți fiind de fiul notarului din sat. 

3. DUMITRU DUŞA, ţăran, condamnat la moarte pentru 
găzduirea lui Silviu Socol, care era rănit din confruntarea de la 
Râuşor. 

4. DUMITRU DUŞA jr., fiul lui Duşa Dumitru, condamnat 
pentru participare la rezistență. 

5. VASILE BALABAN, participant la grupul Mogoş-Mazilu, 
condamnat. 

6. ION BALABAN, idem. 

7. VICHENTE NOREL, idem. 

8. IOAN NOREL, idem. 

9. ILIE BALABAN, idem. 

10. IOAN BALABAN, idem. 

11. IOAN TOMA, idem. 

12. GHEORGHE PĂIŞ, idem. 

13. VALERIU VLAD,idem. 

14. OCTAVIAN VLAD, idem. 

15. IOAN FLOREA, idem. 

16. OCTAVIAN BALABAN, idem. 

17. CORNEL MIJA, idem. 

18. ION GABOR, idem. 

19. CORNEL VLAD, idem. 

20. VASILE MIJA, idem. 

21. AUREL LUCA SARGHITA, idem. 

22. MATEI GRAMA, sprijină grupul dar este arestat şi trimis la 
Canal. 


Țichindeal 


1. MARIA OANĂ şi sora sa, VETUȚA, studente la Braşov, 
arestate şi condamnate în 1948, în grupul studenţesc legionar pentru 
activitate anticomunistă. 

2. ? OANĂ, bunicul studentelor Oană, sprijin material. Nu a 
fost cunoscut de securitate. 

E 4 DRAGOMAN, ţăran deosebit care ne-a găzduit în 
primăvara lui 1955. 


Ucea de Sus 


1. ION BURS, preot, condamnat pentru sprijinul dat grupului de 
rezistență. 

2. DUMITRU PANDREA, învăţător. Condamnat pentru sprijinul 
dat grupului. 

3. GHEORGHE SILEA, elev, frate de cruce. Condamnat pentru 
activitatea anticomunistă. 


Ucea de Jos 


1. ION GLĂJAR, preot, elev şi frate de cruce la L.R.N. 
condamnat în 1948 pentru activitate anticomunistă. 

2. IOAN GURLEA, sprijinitor al grupului de rezistenţă, 
condamnat. 

3. CONSTANTIN BOBEŞ, ţăran, condamnat pentru sprijinul dat 
grupului. 

Vad 


1. AUREL BOIERU, condamnat pentru sprijinul dat rezistenței 
anticomuniste. 

2. ION POPA, idem. 

3. EMIL COSGAREA, inginer, idem. 

4. EMILIAN DĂNEȚ, ţăran, idem. 


Voila 


1. IOAN IERHU, ţăran, condamnat pentru sprijinul dat grupului 
de rezistență. 
2. LIVIU BILIBOACĂ, sprijinitor al grupului. Condamnat. 


Veneţia de Sus 


1. GHEORGHE OVESEA, ţăran, membru al grupului de 
rezistență anticomunistă Pridon. Condamnat. 

2. ION OVESEA, idem. 

3. ION HALMAGIHI medic, idem. 


Veneţia de Jos 


1. MONEA TRAIAN, căpitan activ, face parte din grupul militar 
de rezistență din Garnizoana Făgăraş. Împreună cu căpitanul Sabin 
Mare, se angajează în sprijinirea rezistenţei din munți. Arestat în 
1950, condamnat la moarte şi executat în Oraşul Stalin. 

2. GHEORGHE CORNEA, medic la Făgăraş, încă din 1946, îl 
sprijină pe Urdea Slătinaru şi apoi pe Marcel Cornea. Se mută la 

Târgu Mureş, unde se încadrează în lupta armată de rezistență de 
acolo. Condamnat la 18 ani muncă silnică. 

3. HORIA DREGHICI, student la Bucureşti, condamnat pentru 
activitate în grupul legionar. 

4. ALEXANDRU COMĂNICI, ofițer şi student, condamnat 
pentru activitate anticomunistă. 

5. VIRGIL RADOCEA, student, condamnat pentru sprijin dat 
rezistenţei. 

6. GHEORGHE BOBOIA, țăran, condamnat pentru sprijinul dat 
rezistenţei anticomuniste. 

7. NICULAE COMĂNICI, țăran. Moare la Canal. Idem. 

8. NICULAE RADOCEA, țăran, idem. 

9. VIORICA RADOCEA, sora lui Virgil, căsătorită Comănici. A 
fost sprijinitoare a grupului. . 

10. HORAŢIU MONEA, ofiţer. Condamnat pentru atitudine 
anticomunistă. 

11. ION STOICA, idem. 

12. NICULAE STOICA, idem. 

13. VICTORIA RADOCEA, sora lui Virgil, căsătorită Comşa. A 
fost anchetată la securitate. 

14. VALERIU şi EUGENIA CORNEA, părinţii medicului 
Cornea, sprijinitori ai lui Urdea Slătinaru. 

15. ALEXANDRINA CORNEA, căsătorită Bâţă. L-a sprijinit pe 
Urdea Slătinaru. 

16. ION GRANCEA, paznic de vânătoare. Om de mare credință 
(l-a sprijinit pe Urdea Slătinaru). 


Viştea de Jos (grupul de sprijin Viştea) 
1. OLIMPIU BORZEA, profesor, ofiţer veteran de război. 


Sprijinitor principal al grupului de rezistenţă din munți până la sfârşit. 
In casa lui moare Remus Sofonea. Arestat prin vânzare, este 

condamnat la moarte în 1957, la Sibiu. Pedeapsa i se comută în muncă 
silnică pe viaţă. 

2. ANA BORZEA, îşi ajută soţul în tot ceea ce a făcut pentru 
grupul de rezistență din munți. Rămâne ani de-a rândul să suporte 
acțiunile securității îndreptate împotriva ei şi a familiei. 

3. LUCIAN STANCIU, medic, îl ajută pe Laurean Haşu, rănit, să 
se vindece. Moare în ajunul procesului la securitate, în condiţii 
nelămurite. 

4. PAVEL BORZEA, preot ortodox, protopop. Cât a trăit, a fost 
un luptător neînfricat împotriva regimului comunist. 

5. NICULAE STOICA, funcţionar, sprijinitor al grupului de 
rezistenţă din munți. 

6. POMPILIU STANCIU, învăţător, idem. 

7. GHEORGHE GORUN, învăţător, idem. 

8. VASILE BAZIL NEAGOE, avocat, idem. 

9. VALER NEAGOE, colonel, idem. 

10. ION STANCIU VUJEU, notar, idem. 

11. GHEORGHE BORZEA, muncitor, idem. 

12. VICTOR ŞANDRU şi soția, ţărani, idem. 

13. ANANIE BORZEA, ţăran, idem. 

14. GHEORGHE STANISLAV, idem. 

15. VICTOR SOFARIU, idem. 

16. NICOLAE CÂRJE, țăran, idem. 

17. PETRONELA NEGREANU, farmacistă, idem. 

18. NICOLAE STANCIU, comisar, idem. 

19. GHEORGHE DANCIU, idem. 

20. VASILE G. SANDRU, idem. 

21. PANTELIMON NEAGOE, idem. 

22. LUCIAN T. RADU, idem. 

23. GHEORGHE G. SANDRU, căpitan, idem. 

Viştea de Sus 


l. 


VASILE GH. BUCELEA, țăran, condamnat pentru participare 


la rezistența armată anticomunistă. 


2: 
. NICULAE BASTEA, economist, idem. 
. ION BUCELEA, elev, idem. 

„IOAN STERMIN, ţăran, idem. 
„NICHITA BĂLESCU, preot, idem. 

. ANTONIE GRAPĂ, idem. 

„ION CRISTIAN, croitor, condamnat. 
9. 


O IA NUP ww 


LEON BUCELEA, țăran, idem, mort în închisoare. 


VASILE I. BUCELEA, ţăran, idem. 


10. IOAN V. BUCELEA, profesor, idem. 
11. VASILE V. BUCELEA, idem. 

12. VLAD VULCU, ţăran, idem. 

13. AUREL FRĂŢILĂ, țăran, idem. 

14. GHEORGHE LUPU, ţăran, idem. 


Voivodeni 


l. 


GHEORGHE RAMBA, student, condamnat pentru rezistență 


împotriva regimului comunist. 


2. GHEORGHE CĂBUZ, ţăran, sprijinitor al grupului de 
rezistență. 
3. ION RAMBA (Unghieru), cioban. În grădina lui a fost ucis 


Andrei Haşu în 1952. Condamnat la muncă silnică pe viață. 
4. IOAN RÂMBEŢ, sprijinitor şi gazdă a grupului de rezistență. 


5. 


GHEORGHE RAMBA (Gheorgheoi), cioban, sprijinitor al 


grupului şi acasă, şi la munte. 
6. GHEORGHE RAMBA (Sotcan), cioban, idem. 


7. 


GHEORGHE DRUGA, învățător, şi soția Minodora, sora lui 


Gheorghe Haşu, sprijinitori ai grupului. 

Diverşi 


1. GHEORGHE DUMINECĂ, student la Bucureşti, din Aluniş- 
Olt, intră în grupul de rezistență Mogoş-Mazilu. Condamnat la moarte 
în Oraşul Stalin şi executat în 1951. 

2. DUMITRU STANCIU, student din Aluniş-Olt, intră în grupul 
Mogoş-Mazilu. Este prins rănit în Făgăraş. Condamnat la moarte şi 
executat în Oraşul Stalin. 

3. ? FRÂNCU, sublocotenent, alături de Traian Monea, arestat 
în tren între Braşov şi Făgăraş, fără a se mai şti ceva de soarta lui. 

4. RAUL VOLCINSCHI, profesor universitar la Cluj, originar 
din Cernăuţi. Prin studenții din zona Făgăraşului, între care frații 
Romulus şi Cornel Ursu, a căutat să ia legătura cu grupul din munţi A 
alcătuit un grup de rezistență anticomunistă din studenți. A fost 
condamnat la 25 de ani închisoare. 

5. ?  COROAMA, general, originar din Neamţ, împreună cu 
generalul Mitrea, ia parte la constituirea comandamentului pe ţară al 
rezistenţei armate anticomuniste. Condamnat. 

6. PAVEL MÂRZA, student la Cluj, fost elev la L.R.N., intră în 
rezistență în Munţii Apuseni, arestat şi condamnat opt ani muncă 
silnică. 

7. PETRU SĂBĂDUŞ, student la Cluj, fost elev al L.R.N., intră 
în rezistența din Apuseni. Arestat şi condamnat 12 ani muncă silnică. 
Ucis în 1953 la închisoarea Gherla. 

8. MUȚIU IOVU, medic colonel la Sibiu. Este implicat în grupul 
paraşutat Mare. Condamnat. 

9. GRIGORE CIOLOBOC, judecător, implicat în acelaşi grup 
alături de colonelul Muţiu. 

10. ION ANDREI, inginer în Sibiu, în aceeaşi organizaţie ca şi 
Mutiu. Condamnat. 

11. ? LUPU, medic la Sibiu, a acordat ajutor material prin prof. 
Budac. 

12. ? VIDRAȘCU, avocat Bucureşti, sprijinitor al grupului 
prin doctorul Burlacu. 

13. DUMITRU COSTĂCHESCU, căpitan, a aprovi-zionat 
grupul cu armament prin Olimpiu Borzea. 

14. GHEORGHE TĂULEA, caporal, cel ce l-a ajutat pe Partenie 
Cosma să scoată armament şi să-l depoziteze. 

15. ION GRECU, profesor la Facultatea de Farmacie din Cluj, 
sprijinitor al lui loan Gavrilă. 

16. ION GAVRILĂ, profesor la Facultatea de Medicină din Cluj, 
sprijinitor al luptătorului loan Gavrilă, după retragerea din Munţii 
Făgăraşului. 

17. GHEORGHE TELEA, medic din Sibiu. Sprijinitor al 
grupului. 

18. VLADIMIR IAWOROW SKI, cu soţia, medici la Sibiu, ne-a 
întâlnit ca turişti în 1953, dându-ne informaţii folositoare. 

Am nominalizat aici un număr de 776 de oameni implicați în 
această acțiune, dar numărul lor este cu mult mai mare. Unele nume 
le-am uitat, pe altele nu le-am ştiut nici atunci, cu toate că sprijinul 
care ne-a fost dat a reprezentat un mare folos pentru grupul de 
rezistenţă. Voi aminti oamenii de care ne mai aducem aminte Ion Ilioi 
şi cu mine. 

1. Bărbatul din Beclean care în 1950 ne-a trecut cu căruţa sa 
Oltul, cu risc foarte mare pentru el. 

2. Tânăra învăţătoare ? Opriş care ne-a ajutat să ne îndepărtăm cu 
căruța de securitatea ce ne urmărea în 8 septembrie 1950 pe drumul 
Dridif-Ludişor. 

3. Feciorul din laşi care în aceeaşi zi ne-a îndepărtat de securitate 
pe drumul Ludişor-laşi. 

4. Cărăuşul care ne-a ajutat să ieşim din satul Toderiţa în căruța 
cu lăutari, în 1950. 

5. Omul din Toarcla, care, împreună cu fiul său, în iarna 1951- 
1952, i-a găsit ascunşi într-o glugă de coceni pe Victor Metea şi 
Gheorghe Şovăială şi i-a ajutat. 

6. Cei doi tineri tehnicieni de la Ferma Agnita, unul român, altul 
sas, care ne-au ajutat în vara lui 1952 să ne aprovizionăm de la această 
fermă. 

7. Fata Mărioara ? din Brui care i-a ajutat pe Victor Metea şi 
Gheorghe Şovăială în iarna 1951-1952 

8. Ciobanul din pădurea Hălmeagului care în două toamne i-a 
ajutat pe Victor Metea şi Gheorghe Şovăială. 

9. Morarul din partea de sus a satului Şercăiţa la care găseam 
totdeauna pâine şi făină. 

10. Feciorul din Rucăr care în toamna anului 1952 ne-a însoțit 
noaptea, arătându-ne vadurile de trecere ale Oltului. 

Şi lista ar putea continua. 


Ar trebui cunoscute numele sutelor de ciobani care ne-au primit 
la stânile lor cu mâncare şi informaţii folositoare, făgărăşeni, brăneni, 
musceleni, argeşeni şi novăceni. Sigur îl dau cu numele lui pe bătrânul 
Damian, vecinul învățătorului Arnăuţoi din Nucşoara. Pe ceilalți îi 
rețin ca: Tucă din Piscul Netotului, Mucenic din Nisipuri, tată a opt 
feciori, toţi ciobani, Ducu, Nae, fata din Răşinari, băciţă în muntele 
Budiu în 1951, frații poienari lon şi Gheorghe Dăncilă din Zârna din 
1951 şi alţii ale căror figuri pline de dragoste şi omenie le avem şi azi 
în faţa ochilor. 

Ar trebui amintite numele sutelor de turişti întâlniți întâmplător 
sau anume pe potecile munţilor şi care ne-au ajutat. Între ei îmi 
amintesc de dr. Radu din Alba Iulia în 1952. Ar trebui cunoscute şi 
numele ostaşilor care au fost trimişi împotriva noastră să ne ucidă şi 
care au fraternizat cu noi refuzând să execute ordinele lui Nicolski, 
Crăciun şi a altora de acelaşi fel. 


(Documentar alcătuit de Ion Gavrilă-Ogoranu, Ion Ilici, Lucia 
Baki-Nicoară) 

ALTE MĂRTURII ŞI CÂTEVA CONSIDERAŢII 
Tot am făcut şi eu ceva bun pe lumea asta 


Când m-am dus odată acasă, mi-au spus ai mei că “Vetuţa de 
delături” ar vrea să mă vadă ca să-mi spuie nişte lucruri. Pe vremuri ne 
era oarecum vecină, locuia chiar în marginea satului, eram în relații 
bune, veneau în toată ziua la noi şi ea şi soţul şi două fetiţe de 10-12 
ani. Încolo, oameni ca toți oamenii, ce-şi vedeau de treaba lor. 

Prin 1951 am aflat că în casa lor era instalată securitatea, 
securiştii stând ziua ascunşi, iar noaptea, ieşind, păzeau casa noastră şi 
intrările în sat. Nu era un lucru neobişnuit, căci mai erau şi alte case la 
margine de sat care serveau aceluiaşi scop, în sat la noi şi în alte sate. 
Nu puteai fi supărat pe stăpânii caselor că nu s-au opus securităţii. 
Cine ar fi îndrăznit s-o facă? Proprietarii au fost ameninţaţi să nu 
vorbească ce era în casa lor, dar tot au vorbit şi noi am aflat. Ar fi fost 
uşor să ataci un astfel de post, pândindu-i seara când se deplasau, dar 
ar fi însemnat să aduci nenorocire asupra unor oameni nevinovați. 
Măsura luată, deşi a fost folosită mulţi ani, nu a fost eficientă, noi 
luând măsurile ce se impuneau. 

- Domnule Nelu, mă-ntâmpină femeia, Dumnezeu să-ţi dea 
sănătate, că dumneata ai fost norocul nostru. Că Paul, care mi-a fost 
ginere, a venit şi a stat la noi pe vremea când te căutau tâlharii să te 
prinză şi să te omoare. Şi nu le-o ajutat Dumnezeu, că, uite, ai scăpat... 
şi a stat la noi aşa în “sicret” mare mai bine de un an şi s-a avut bine 
cu Lucica şi până la urmă a luat-o, c-a avut un copil cu ea şi a dus-o în 
Bucureşti şi ne-a dus şi pe noi, pe mine şi pe tatu-so, că Paul a apucat 
bine şi l-a luat Ceauşescu lângă el, că l-a pus mai mare peste pază la 
căşile lui la Snagov şi şi-a zidit şi Paul căşi aproape de Ceauşescu şi să 
vezi numai ce căşi şi-a făcut şi era tare bine că ne-a luat şi pe noi la el 
să grijim casa. Dar te lasă hoţii şi tâlharii în pace să trăieşti? Nu te 
lasă, că l-au pârât pe Paul că nu-şi vede de serviciu şi bea, că dacă mai 
bea şi el câteodată ce era, că nu bea de la ei şi l-a schimbat cu serviciu, 

dar şi aşa a fost bugăt de bine, numai că Paul s-a bolnăvit şi a murit şi 
a rămas Lucica cu căşile şi i-a zâs ăla mai mare Bobu: “Lucică, să nu 
te temi că ai rămas singură, că noi îți avem de grije. Şi avem de toate, 
numai să vii odată la noi să vezi ce avem în casă, c-avem, da” ce n- 
avem? c-avem armoaruri şi avem persienuri şi lampadaruri ş-avem 
grădină, numai o dată să vii să vezi, că dumneata ai fost norocul 
nostru, de când te căutau să te prinză şi să te omoare hoţii şi tâlharii şi 
uite că nu le-a ajutat Dumnezeu şi-ai scăpat... 

Şi ascultând mărturisirea femeii, m-am mângâiat că nu am adus 
numai moarte şi nenorocire în jurul meu, ci am ajutat la fericirea unora 
de-au apucat şi şi-au făcut căşi la Snagov lângă căşile lui Ceauşescu şi 
au de toate. 


În Iordan, botezându-te Tu, Doamne 


De câte ori îmi intră în casă preotul cu troparul de Bobotează îmi 
vine în minte părintele David, pe care îl aflasem ascuns la unchiul 
Vasile, când am venit odată de la munte în anul 1949. Pe atunci îl 
păştea gândul să încerce să treacă granița iugoslavă. Aflase că o 
rudenie de-a unchiului, ce făcea armata la grăniceri, era în concediu 
şi-l rugase să-l cheme pe ostaş şi să-l descoase cum stau lucrurile pe 
frontieră. 

În adevăr, tânărul venise, dar nu singur, ci cu alţi feciori care-l 
aşteptau în uliţă. Din camera vecină, eu şi părintele ascultam ce se 
discuta. Unchiul lăudase pe băiat ce cătană voinică se făcuse, apoi 
aduse vorba de concediu. 

- Am concediu de merit, se mândrea tânărul, c-am prins doi 
infractori pe graniță, un popă şi o preoteasă. 

- Popă? se miră unchiul. 

- Da, popă şi preuteasă, se lăuda ostaşul. Stai să vezi cum a fost, 
“mnezeii lor”. Eu am făcut şcoală de cățălandri şi mi-o dat în primire 
un câne lup, pe unul Corbu, şi făceam pândă noapte de noapte cu 
cânele lângă mine, că trebuie să ştii, nene Vasile, că pe graniță nici 

greierii n-au voie să cânte, cum zicea tovarășul plutonier major. Zbieră 
aceste cuvinte atât de tare de-au tresărit icoanele de pe perete. Şi nu 
ştiu, parcă era un făcut că pe unde pândeam eu nu venea nici un 
infractor. Prindea mai unul, mai altul, îşi lua premiul şi pleca acasă în 
permisie. Numai eu nu. A prins până şi cel mai amărât dintre noi, un 
țigan, mai mulţi studenți. Pe unul l-a şi împuşcat într-un pârâu, că n-a 
vrut să se predea, şi eu, nimic. 

Până-ntr-o sară, când plecam la pândă, văd pe Corbu că-şi ridică 
botul şi se uită țintă cătră un lan de grâu şi se zbate în lănţug. Îi dau 
drumul, iau piedica de la automat şi mă iau după câne. Când ajung în 
grâu, aici era vânzoleală mare. Corbu îi sărise în spinare la un bătrân 
cu barbă şi o femeie trăgea de câne să-l lase pe bătrân. Când m-a zărit 
femeia, s-a repezit la mine în genunchi să se roage să iau cânele. L-a 
cam încolţit Corbu pe popă. 

- Te rog ia cânele de pe părintele! 

- Cu faţa la pământ, executarea, poruncesc eu. 

- Lasă-ne-n plata Domnului, băiete, se ruga preoteasa, că era un 
popă şi-o preuteasă şi da să-mi cuprindă picioarele. 

- a-ţi labele de pe mine, bătrâno, că de nu, în trei zile vă creşte 
iarbă pe burtă. M-am mâniat. Le-am pus cătuşele cu mâinile la spate, 
le-am luat bagajul şi l-am acăţat popii de gât şi-am pornit spre pichet. 

- Fie-ţi milă, măi băiete, mă tot boscorodea preuteasa, că nu 
degeaba ne aflăm noi aici, ai şi tu părinți... 

- Părinţii mei nu-s infractori de frontieră, le-am spus. Ce-aţi 
căutat pe graniță? Când i-am trecut peste un pârâu, ţi i-am băgat prin 
apă, i-am strigat popii: ţine traista sus, popo, că se udă Evanghelia. Că 
avea şi cărţi în traistă. Când am intrat în pichet, am început să cânt: 
“În Iordan botezându-Te Tu, Doamne”, de au râs toți c-am pus mâna 
pe-un popă şi-o preuteasă. M-au şi premiat şi mi-au dat la moment 
permisie. 

De-afară s-au auzit chemările feciorilor ce nu mai aveau răbdare, 
la care grănicerul a răspuns c-un chiuit: 

- Staţi că viu acum! Mă duc, nene Vasile, ce mai chef tragem la 
bufet! 

Şi acum îmi închipuiam ce va fi la bufet. Cum grănicerul va 
povesti din nou şi din nou cum a prins el pe graniţă doi infractori, cum 
l-au lăudat şi premiat tovarăşii superiori şi cum ei ostaşii-s hotărâți să 
nu lase pe graniţă nici greierii să cânte şi cum celorlalți feciori le 
sticlesc ochii şi abia aşteaptă s-ajungă şi ei grăniceri pentru a prinde şi 
ei măcar un popă şi-o preoteasă, ca să fie şi ei lăudați şi premiaţi şi să 
vină şi să bea la bufet. 

Întâmplarea l-a mâhnit deosebit pe părintele David. 

- Măi Ioane, unde am fost eu în atâţia ani? Cum de s-a putut 
schimba băiatul ăsta? Că mi-l amintesc bine ce cuminte era la ora de 
religie şi în biserică. Cum l-a putut dresa un ofiţer politic ca să facă 
răul cu atâta râvnă? Mă-ntreb: ce ar fi făcut dacă m-ar fi întâlnit pe 
mine pe graniță? Tot aşa ar fi procedat? Ce se va alege de sufletul 
neamului nostru? şi durerea era cu atât mai mare cu cât şi unchiul 
Vasile venise la noi după plecarea băiatului cu următoarea scuză 
pentru cele auzite: “Armata-i armată, n-ai ce-i face! Primeşti ordin şi 
tragi şi-n tatăl tău”. 


Crucea de la Sâmbăta 


Era în anul 1952, în ziua de Paşti şi, de pe unde eram în păduri, 
ne-am hotărât “să mergem şi noi la biserică”. Ne-am apropiat prin 
păduri până în coasta de la răsărit de Mănăstirea Sâmbăta, într-un loc 
de unde puteam vedea slujba ce se ţinea în pădurea rară din apropierea 
clopotniţei. 

Era o zi frumoasă de primăvară, când codrul îşi împlinea frunza 
şi pomii din poiana mănăstirii se aplecau de floare. Se vedea lume în 
fața altarului improvizat. Din când în când veneau, aduse de vânt, 
când mai tare, când mai încet, frânturi din troparul învierii “Hristos a 
înviat din morți cu moartea pe moarte călcând şi celor din morminte 
viață dăruindu-le”. Ne gândeam la cei căzuţi dintre noi până atunci: 
Marcel Cornea, Silviu Socol, Porâmbu, căpitan Monea, Mogoş, 

Mazilu, Partenie Cozma şi ceilalți despre a căror soartă nu ştiam 
nimic. Eram încă sub povara amintirii ultimului căzut, Baciu, fratele 
lui Ghiţă. 

Am rămas tăcuţi cât a ținut slujba. Nu ştiu care a avut părerea, 
parcă Brâncoveanu, pe care a spus-o cu glas tare: “Dacă vreunul dintre 
noi va supravieţui, să ne legăm ca acela să ne adune oasele de pe unde 
vor fi fost aruncate şi să le îngroape aici lângă această mănăstire. 

În 1990 mi-am adus aminte de acest legământ şi le-am amintit 
lui Ilioi şi celorlalți legământul făcut cu 40 de ani în urmă şi am pornit 
la realizarea lui. Trupurile morților nu aveam de unde le lua, noi nu 
ştim unde sunt, nimeni n-a venit să ne spună, pe ucigaşi nimeni nu i-a 
deranjat să spună locul unde i-au aruncat. Rămânea doar să ridicăm o 
cruce seacă undeva ca amintire. După doi ani de ezitări mitropolia 
Sibiului şi stăreţia s-au învoit. Am apelat la arhitectul, fost deținut 
politic, Niculiţă Goga, care ne-a îndrumat la minunatul om arhitect 
Anghel Marcu din Bucureşti, care s-a oprit în cele din urmă la 
proiectul actual. lată viziunea arhitectului: “...0 singură coloană cu 
secțiunea pătrată, care poate fi scrisă şi văzută pe patru feţe cu condiţia 
să o aşezăm într-un loc în care să poată fi văzută şi citită de jur 
împrejur. 

Această cruce va primi la partea superioară un text lapidar cu 
litere mari, text închinare pentru eroi. 

Excludem tot ce este fragil şi vulnerabil. Oamenii aceştia au fost 
oameni dintr-o bucată. 

Cred că astfel concepută ca un stâlp de piatră, crucea va purta 
demn peste secole numele acelor bravi oameni. 

Aşa să vă ajute Dumnezeu! 

Anghel Marcu“ 


Sculptorul Constantin Marinete s-a deplasat la cariera Ruşchiţa şi 


a ales un bloc de marmură albă la faţa locului, din carieră, 
transportându-l la Bucureşti la atelierul său. Pentru a-l putea tăia a 

conceput şi a construit un fierăstrău special. Am proiectat ca pe cruce 
să fie trecute numele celor ce au căzut dintre noi, dar şi numele 
oamenilor care în zona Făgăraş au avut un rol în lupta împotriva 
comunismului. La început prevedeam că vor fi vreo sută de nume, dar 
tot numărând am trecut de 500 numai din cei morți în luptă, executaţi, 
ucişi la securitate şi în închisori, morţi în urma rănilor primite în 
închisoare. 

Bani am dat noi, supraviețuitorii, cât am putut din sărăcia 
noastră, destul de puțini. Am fost ajutaţi însă de fraţi de-ai noştri din 
străinătate: Emilia şi Emil Tatu din California, Nicolae Dima în 
numele societăţii “Avram lancu” din New York, Nicolae Lungoci din 
Washington, Alexandru Fonta şi Victor Roşca din Canada, Dumitru 
Tatu de la Paris şi alţii (cheltuielile s-au ridicat la 3 milioane de lei). 
De mare ajutor ne-a fost primarul Făgăraşului, Nicolae Ciocan. 
Fundamentul a fost turnat de meşterul Gheorghe Haşu din Lisa. 

Sfinţirea crucii s-a făcut în 17 Octombrie 1995. 

Dar mai întâi un episod întâmplat cu două zile înaintea sfințirii. 
Era seara târziu. Burnița mărunt. La lumina farurilor, câţiva 
supraviețuitori ai rezistenței făgărăşene şi mai mulți tineri, urmaşi de- 
ai luptătorilor, lucrasem toată ziua în ploaie şi arătam ca după o aşa 
muncă. Pe aleea de intrare au oprit câteva maşini şi din una a coborât 
o femeie îmbrăcată simplu, cu faţa deschisă, care a dorit să ştie ce se 
lucrează. Era Majestatea Sa Regina Ana. Mitropolitul Ardealului i-a 
dat explicaţii şi ne-a prezentat Majestății Sale. 

- Majestate, cei înscrişi pe cruce au luptat şi au murit pentru 
credință, țară şi regalitate. 

La scurt timp după întâlnire, pe piedestalul crucii a fost depus un 
buchet de flori. Era buchetul de flori pe care Regina l-a găsit în 
camera ei. A fost primul buchet de flori care s-a depus în cinstea celor 
înscrişi pe cruce. Cu litere mari în relief, în marmură au fost săpate 
cuvintele: ”Ei au murit pentru credință, neam şi libertate”. În primul 
rând l-am trecut pe cel despre care vorbesc încă munţii, pădurile, 

izvoarele şi inimile oamenilor din partea locului, pe Părintele Arsenie 
Boca, stareţul mănăstirii până în 1948. 

Deşi plouase câteva zile şi munții au fost în ceaţă, în Duminica 
sfințirii vremea s-a răzbunat, munţii erau limpezi, soarele strălucea 
neaua de pe creştetul lor. Pădurile se prezentau gătite în toate culorile 
curcubeului ieşite de sub măiestria toamnei. La amiazi, biserica şi 
curtea mănăstirii erau neîncăpătoare pentru mulțimea sosită din toate 
satele şi din toată ţara. Era pentru prima dată când cei care am 
supraviețuit din lupta anticomunistă din țara Făgăraşului ne aflam la 
un loc. Îmbrăţişări, lacrimi, amintiri tragice, sute de femei îmbrăcate 
în doliul pe care nu l-au părăsit de 40 de ani şi pe care-l vor duce în 
mormânt, tineri cu sufletul deschis căutând să înţeleagă ce-a fost 
atunci pe aceste locuri. 

Comandantul garnizoanei Făgăraş a ţinut să fie prezent cu două 
plutoane de ostaşi care au făcut de gardă în jurul crucii: “Aici au luptat 
şi au murit ofițeri şi ostaşi din Armata Regală şi am venit să-i 
cinstim”. 

În sunetul clopotelor mănăstirii a început slujba de pomenire 
oficiată de preoți ortodocşi şi greco-catolici în frunte cu mitropolitul 
Ardealului. Printre ei, în primul rând preoţi care au suferit pentru 
Hristos şi neam. Am evitat cuvântări pompoase, am amintit doar 
legământul nostru luat cu 40 de ani în urmă, am mulțumit lui 
Dumnezeu şi celor care ne-au ajutat să ridicăm crucea. Am citit 
numele celor mai bine de 500 de oameni morţi dintre noi. Olimpiu 
Borzea şi loan V. Pică au depănat amintiri. Am propus şi s-a primit ca 
în fiecare an în prima Duminică după Sf. Ilie să ne adunăm aici şi să 
ne aducem aminte de cei morţi. 

La sfârşit, din toate piepturile a izbucnit imnul fratelui de cruce 
căzut şi pe care spre mirarea unora îl ştia toată lumea. Cântecul se- 
mpletea cu adierea vântului prin cetina brazilor, cu vuietul apelor 
repezi de munte, cu ecoul văilor şi stâncilor. Era cântecul pe care îl 
intonam noi atunci în luptă ori de câte ori cădea unul dintre noi. 

Miros de tămâie amară 


După ridicarea crucii m-am simțit eliberat ca de-o grea povară. 
Tocind scările de piatră ale instituţiilor de care depindea aprobarea 
ridicării crucii, căciulindu-mă în fața multora, încercând să-i conving 
că noi vrem să ridicăm o cruce pentru cei care n-au nici mormânt, nici 
cruce, şi nu un monument de care să se mire lumea, purtam teama de a 
nu muri înainte ca această datorie să fie împlinită. Acum, când o 
vedeam strălucind proiectată pe crestele munţilor, mă simţeam liniştit, 
chiar dacă crucea nu era pe deplin gata, cum nu e gata nici în ziua de 
azi. 

Mă aşteptam să avem necazuri venite de oriunde, dar nici prin 
gând de unde a venit furtuna. După o lună de la sfințire, primesc un 
telefon de la Poliţia Voila: “Sunt maiorul (i-am uitat numele) şi vreau 
să vă aduc la cunoştinţă următoarele: în ziua de 21 noiembrie 1995, 
două persoane, o călugăriță şi un călugăr, s-au dus la mănăstirea 
Sâmbăta, s-au urcat pe cruce şi au profanat-o cu dalta şi ciocanul. I-am 
depistat şi le-am luat declaraţii. Vă rog să veniţi, să vă constituiți parte 
civilă pentru a putea fi dați în judecată”. Cunoscusem pe maiorul de 
poliţie cu câteva zile înainte de sfinţirea crucii, când îl înştiințasem că 
va avea loc evenimentul. Poliţia se achitase de păstrarea ordinii 
maşinilor şi autobuzelor în cel mai perfect mod cu putință. Am alergat 
mai întâi la cruce. Numele părintelui Arsenie Boca fusese tăiat cu 
dalta lăsând loc unei spărturi. Părintele stareţ Irineu Duvlea mi-a 
relatat cum se întâmplaseră lucrurile: Mănăstirea Brâncoveanu 
alcătuise un raport către Mitropolia Ardealului din Sibiu. Relatez din 
acest raport: “... în ziua de 21 noiembrie 1995, în jurul orei 16.20 a 
sosit la Mănăstirea Sâmbăta părintele Daniil Stănescu, maica stareță 
Pavelaida Munteanu şi şoferul Ion de la Mănăstirea Prislop, Judeţul 
Hunedoara din Eparhia Aradului, cu un autoturism tip Alfa Romeo 
culoare gri. După ce au coborât din maşină, au mers direct la Cruce - 
monument ridicat în memoria luptătorilor din Rezistența 
Anticomunistă din Munţii Făgăraşului. 

Primul dintre viețuitorii mănăstirii noastre care a luat contact cu 
sus-numiţii a fost părintele Arhimandrit Ilarion, economul mănăstirii, 
căruia i s-a cerut o scară cu intenția ca părintele Daniil să se urce pe 
cruce pentru a şterge numele părintelui Arsenie Boca înscris pe 
această cruce. Părintele Ilarion i-a răspuns că “avem scară, dar pentru 
ceea ce intenționează să facă nu o dă, după care l-a avertizat pe 
părintele Daniil că avea poruncă să nu se atingă de cruce şi în cazul că 
o va face să anunțăm Poliţia pentru a interveni în vederea protecției 
acestui monument”. 

De asemenea l-am rugat să ia legătura cu d-l Gavrilă, cel care a 
iniţiat ridicarea acestei cruci, şi cu ÎPS voastră pentru rezolvarea 
acestei probleme pe cale ierarhică. 

Maica Stareţă Pavelaida a înţeles şi l-a rugat pe părintele Daniil 
să renunțe şi să obțină aprobarea oficială. Părintele Daniil nu a vrut să 
asculte sfatul maicii stareţe motivând că are poruncă de la aşa-zisa 
maică Zamfira (Julieta) să nu plece de la Sâmbăta până nu va şterge de 
pe cruce numele părintelui Arsenie. Neţinând cont de intervenția 
noastră pe cale paşnică, a luat ciocanul din maşina lor şi, cu sfidare şi 
obrăznicie față de toţi cei care au încercat să dialogheze, a urcat pe 
Sfânta Cruce şi a spart locul unde era înscris numele părintelui 
Arsenie Boca afirmând că duhul părintelui Arsenie i-a spus să vină la 
Sâmbăta să şteargă numele său de pe cruce, iar după ce a şters numele 
a spus că acum duhul părintelui Arsenie se simte liniştit. 

La întoarcerea sa spre mănăstirea Prislop a fost oprit de către 
Poliţie la Sibiu, unde i s-a luat o declarație. 

A doua zi, 22 noiembrie, au venit de la Poliţia Voila şi au 
constatat cele întâmplate alcătuind un proces verbal de constatare. 

Noi, stareţul mănăstirii împreună cu Obştea de la Sâmbăta 
înaintăm ÎPS voastre protestul nostru în legătură cu cele întâmplate 
chiar în ziua intrării Maicii Domnului în biserică, care ne-a produs o 
adâncă mâhnire şi tulburare în suflete. 

Vă rugăm să luaţi act de protestul, supărarea şi dezaprobarea 
noastră, urmând a lua măsurile pe care le veţi considera necesare, spre 
liniştea, ordinea şi disciplina în cadrul vieţii monahale şi ferirea 
numelui Mănăstirii Brâncoveanu de ameninţări, defăimări şi denigrări 

din partea oricărei persoane implicate în această faptă iresponsabilă. 
Însoțim protestul nostru cu semnăturile membrilor Consiliului 
Duhovnicesc al Mănăstirii. 

Stareţ Irineu Duvlea, Arh. Econom Arh. S. Protos, Ilarion Urs 
Lucian leromonah Coroi Pahomie 

lerodiaconi Matei, Calinic, Casian, Iustinian, Ieronim” 


Întâmplarea m-a descumpănit. Mă uitam la cruce şi mă gândeam: 
aproape de ea, lângă clopotniţa veche se află o altă cruce de piatră cu o 
vechime de peste un secol şi jumătate, cruce împlântată direct în iarbă. 
Crucea, ca şi zidurile mănăstirii dărâmate de Bucow, a stat în ploi 
neprotejată. Ani de ani, vară de vară, aici veneau bivolii la păscut, o 
cale de pădure trecea pe lângă ea, copaci au căzut şi n-au lovit-o, au 
trecut pe aceste locuri două războaie, revoluţii, s-au tocit de ploi şi 
vânt slovele scrise pe ea, dar a rămas intactă atâta timp. Şi acum o 
cruce, o operă de artă, acceptată cu drag de conducerea mănăstirii, 
sfințită de Mitropolitul Ardealului, e profanată de două feţe bisericeşti 
care se aflau sub ascultarea acestui arhiereu. Împreună cu Ion Ilioi şi 
alți frați de luptă am hotărât următoarele: crucea, odată aşezată în 
perimetrul mănăstirii Sâmbăta, noi înţelegem că devine un bun al 
mănăstirii, noi rămânând doar cu datoria morală şi materială de a o 
îngriji şi înfrumuseţa. Noi renunțăm să ne judecăm cu nişte nebuni, fie 
ei feţe bisericeşti, în faţa unor instanţe judecătoreşti străine de biserică, 
lăsând la latitudinea ierarhiei bisericeşti rezolvarea acestei profanări 
cum va crede de cuviinţă. După cum am fost informaţi, călugărul 
Daniil a fost pedepsit să refacă numele de pe cruce, lucru care până în 
prezent nu s-a împlinit, crucea rămânând în continuare cu spărtura în 
tulpina ei, în locul cel mai de seamă. 

Revenind la motivele ce ne-au determinat să-l trecem pe 
părintele Arsenie Boca primul pe crucea ridicată, iată care au fost: 

- în anul 1946-1947 în munţii Făgăraşului se afla un grup de 
rezistență armată (scriitorul C-tin Gane, bihoreanul Pele, Țoţea, 
Murea), grup ce era ajutat de părintele Arsenie; 

- în 1948, după ce a fost mutat la Prislop, părintele a fost arestat 
în 15 mai, o dată cu oponenții regimului, trecut prin anchete şi 
închisori; 

- a fost rearestat în multe rânduri, petrecându-şi multe luni de zile 
prin beciurile securității; 

- a fost alungat şi îndepărtat cu porunca de a nu se mai întoarce 
niciodată la Sâmbăta; 

- în toată vremea a fost omul la care-şi găseau alinare şi 
îmbărbătare toţi oropsiţii din zonă, care-l căutau oriunde a fost alungat 
de stăpânirea comunistă; 

- dar cel mai mare merit al părintelui Arsenie este de a fi creat în 
jurul mănăstirii Sâmbăta o stâncă de credință adevărată, pe care 
comuniştii n-au putut-o înfrânge; majoritatea oamenilor noştri de 
sprijin erau oameni formaţi de părintele Arsenie; această rezistenţă a 
credinței, noi am socotit-o mult mai importantă decât rezistența 
noastră cu arma şi de aceea l-am trecut primul pe cruce. 

În ce priveşte legăturile părintelui cu mişcarea legionară, de care 
maica Zamfira se zbate atâta să-l absolve, iată o mărturisire făcută de 
mitropolitul Antonie, chiar lângă crucea noastră: “Mărturisesc acum, 
lucru ce nu l-am făcut niciodată, următoarea întâmplare: eram prin 
1947 în chilia părintelui Arsenie, care se dezbrăcase până la brâu să se 
spele; pe pieptul părintelui atârna o cruce care avea şi o gardă 
legionară pe ea. M-am speriat şi l-am întrebat: 

- Părinte, nu ţi-e teamă să porți un astfel de obiect primejdios? 

- O am de la Corneliu Codreanu, el mi-a dăruit-o.” 


Aţi luptat pentru democraţie? 


Printre articolele de ziar apărute după înființarea Fundaţiei 
“Luptătorii din Rezistenţa Anticomunistă” se află unul sub semnătura 
lui Mircea Iorgulescu. 

După ce repetă insinuările cuprinse în alte articole anterioare, 
termină cu o întrebare retorică ce se vrea încuietoare: “Oare pentru 
democrație au luptat cei din Rezistenţa Armată anticomunistă?” Mă 

uitam cu tristeţe la această stupidă întrebare, amintindu-mi vremurile 
de atunci: ţara era ocupată de trupele sovietice, armata condusă de 
generali ca Emil Bodnăraş şi Walter Roman cânta pe străzi: ”O 
Moscovă, patria mea” şi “Dimineaţa luminează zidul marelui 
Kremlin”. Economia era sovromizată, cultura la fel, aveam şi sovrom- 
patriarhie, laşitatea şi vânzarea se întindea în toate părțile. Toate 
leprele, lichelele, laşii şi vânzătorii se-ntreceau în a proslăvi 
orânduirea comunistă şi pe generalissimul Stalin, manualele şcolare, 
inclusiv cele de literatură se traduceau din ruseşte, istoria patriei o 
scria Roller, conducătorii ţării se numeau Ana Pauker, Teoharie 
Georgescu, Vasile Luca, securitatea condusă de nume precum cele de 
mai sus ucidea oameni în mijlocul drumului, arestările şi deportările 
se făceau după bunul plac, nu mai erai sigur că vei veni de la muncă 
sau că te vei duce a doua zi la muncă, te temeai de cei din casa ta să nu 
te vândă, nu mai eram siguri că vom mai avea o ţară. În acele vremuri 
îşi închipuie autorul, noi cei care renunțaserăm la toate, inclusiv la 
vieţile noastre, noi, în pauzele dintre ciocniri, eram preocupaţi de cum 
va fi România după comunism? Numai un prost îşi putea închipui că 
ne gândeam cum vom face privatizare: după metoda MEBO sau 
vânzând fabricile tuturor aventurierilor din lumea largă pe degeaba, că 
se va admite sau nu în parlament o moţiune de cenzură. Și totuşi noi 
luptam pentru democraţie, domnule democrat de carton dresat să scrii 
ceea ce scrii, toate grupurile de rezistență armată sau neînarmată, toate 
până la cel din urmă au fost monarhiste. De altfel ca tot poporul român 
de atunci. 

Noi nu mai speram să apucăm clipa victoriei, dar nici prin cel 
mai lăturalnic gând nu puteam concepe că atunci când România se va 
scutura de comunism nu se va aşeza pe starea de fapt din decembrie 
1947, când în vigoare era constituţia din 1923. Şi această constituție 
era mai democratică decât surogatul făcut în pripă de foştii comunişti 
şi de fiii lor pentru uzul personal. 

Mormântul lui popa 


Încă din anii când eram la munte ne întrista uşurinţa cu care 
oamenii treceau de partea stăpânirii comuniste. La început se duceau 
la adunările lor siliţi, de teamă să nu aibă ceva de suferit, apoi se 
duceau din obişnuinţă, apoi convinşi că dacă acum “a venit «leja asta» 
apoi trâbuie s-o țânem” Numărul celor ce se împotriveau valului era 
tot mai subţire şi se prevedea vremea când nu va mai fi deloc. De 
atunci am purtat în gând o teamă pentru ziua când conştiinţa poporului 
nostru se va bolşeviza şi sataniza. 

În imperiul turcesc, la sud de munţii Rodope, trăia pe la anul 
1700 o populaţie românească, megleno-românii, desigur creştini ca 
toţi românii. Într-o bună zi unui paşă turcesc i-a căşunat să-i treacă la 
islamism amenințând pe cei ce se vor opune cu tăierea capului. Unii 
au preferat să moară şi nu şi-au părăsit legea, alţii de frică s-au turcit, 
o altă parte, între care şi popa satului au fugit noaptea şi s-au dus 
departe. Au trecut ani de la convertirea forțată, paşa cu pricina a murit 
şi o dată cu moartea lui persecuția a încetat. Popa, de pe unde era 
fugit, a auzit şi s-a întors în satul de unde plecase ca să întoarcă 
oamenii din nou la Hristos. 

Intre timp însă foştii lui enoriaşi au devenit atât de fanatici 
mahomedani, încât l-au scos pe popa la marginea satului şi l-au ucis 
cu pietre, ridicând pe trupul lui o movilă, care până-n zilele noastre se 
cheamă în graiul lor “mormântlu lu popa”. 

Cred că noi, românii, suferim de boala asta, de sindromul 
“mormântlu lu popa”. A venit comunismul pe capul nostru şi nu l-a 
vrut nimenea. L-am primit resemnați sau cu împotrivire. A venit şi 
ziua când ne puteam debarasa de el, dar ne-am simţit atât de legaţi de 
robie, ne-am înrăit atâta încât răspundem violent la orice vânt de 
schimbare. În 1940 a sosit într-un sat (Coşlar) un preot din Ardealul 
cedat, cu copii mici, numai cu sufletul şi hăinuţele de pe ei. Sătenii de 
atunci şi-au ajutat păstorul cu ce-au putut. Mai trăiesc oameni dintre 
cei care l-au ajutat atunci. N-a trăit mult şi preotul a fost înmormântat 

în curtea bisericii. Trec pe lângă mormântul lui oamenii satului în 
fiecare zi. Pe preot îl chema Coposu şi era rudenie cu Iuliu Maniu. 

Astăzi, când scriu aceste rânduri, în 1991, la doi ani de la 
Revoluție dacă s-ar zvoni la cârciumă sau la biserică că fiul preotului 
din 1940, Corneliu Coposu, ar trece prin sat, cucernicii credincioşi cu 
popa în frunte i-ar ieşi în întâmpinare şi, de ucis poate nu l-ar ucide, 
dar l-ar zgâria şi alunga cu pietre şi l-ar batjocori cum le-ar veni la 
gură. De ce? Pentru care motiv? Prea bine nu se ştie de ce. S-a auzit 
că-i fiu de moşier şi vine să-şi ia moşiile şi pentru că a stat şi a mâncat 
şi a băut bine la Paris şi la noi nu s-a gândit, iar dacă Doina Cornea s- 
ar încumeta să treacă prin sat, ea, care cu doi ani în urmă era simbolul 
rezistenţei româneşti, n-ar mai rămânea nimic din ea, treabă ce-ar 
face-o numai femeile satului. În schimb dacă fiul celui ce-a venit cu 
tancurile sovietice, care le-a trimis părinții în închisori şi la canal şi i-a 
omorât cu cotele ar veni în sat, ar fi aşteptat de satul întreg, cu flori şi 
recunoştinţă. Nu degeaba a spus poetul cu 150 de ani în urmă: "unii 
deprinşi cu robia, de ea greu se dezlipesc”. 

În 1940 a intrat Armata Roşie în Basarabia. Comuniştii au ucis, 
au deportat. Au fugit românii câţi au putut, iar cei rămaşi s-au dat 
după invadatori, de frică. 

Azi, când ar putea fi din nou ce-au fost, nu se mai socotesc 
români, ci moldoveni, blestemă România iar popii nu vor să se mai 
țină de Bucureşti, ci de Moscova. Până unde s-a ajuns e destul să 
povestesc o întâmplare dintr-un sat basarabean, unde un cârd de copii 
băteau pe unul dintre ei: 

- De ce-l bateţi, mă? 

- Pentru că-i român. 

- Dar voi ce sunteți, măi copiilor? 

- Noi suntem moldoveni pravoslavnici. 

Partenie Cosma 


Cu cât simt că m-apropiu de sfârşitul călătoriei îmi vin în minte, 
tot mai des şi tot mai limpezi, chipurile fraţilor de atunci. Mai limpezi 
chiar decât fotografiile ce-au rămas de la ei. Iată-l, îl am în faţa ochilor 
pe plutonierul Partenie Cosma. L-am întâlnit de puţine ori, dar mi-a 
rămas în memorie zâmbetul plin de sinceritate din colțul gurii. Era 
mândru de numele ce-l purta. Atunci când l-am întrebat dacă e rudenie 
cu vestitul memorandist Partenie Cosma, a răspuns: "Desigur, câți 
facem ceva pentru țara asta, toţi suntem rudenii”. 

Era de loc din Şona, un sat retras, aşezat între dealuri şi Olt, nu 
departe de Făgăraş, de unde era şi profesorul Mihai Novac. A făcut 
liceul la “Radu Negru” din Făgăraş, urmând apoi Şcoala Militară de 
Subofiţeri, pe care a absolvit-o cu rezulate bune, ceea ce i-a dat 
posibilitatea de a fi angajat în unitatea de elită “Centrul de instrucție, 
Făgăraş”. S-a născut în 1918. Face frontul de răsărit într-o companie 
anticar, în regimentul Centrului având astfel ocazia să vadă 
comunismul cu ochii lui în Rusia. Acest lucru îl determină să se 
angajeze împotriva acestuia până la moarte. E prezent din primele 
momente ale închegării rezistenţei anticomuniste din județ. Avea o 
poziţie foarte bună pentru acest scop: şef al magaziei de armament, 
unde erau depozitate importante cantităţi de arme şi muniții 
neînregistrate, pe care le-a scos din unitate şi le-a dirijat spre 
depozitele organizaţiei judeţene la diferiți oameni de încredere, ca 
bunăoară la socrul său Juncu Iancu şi la familia Comşulea Aron. Era 
omul care nu ştia ce-i frica. Fiind ajutat de un alt bărbat ca şi el, 
caporalul Tăulea Gheorghe, a scos armamentul noaptea cu ranița, cu 
motocicleta sa şi chiar cu căruţa. Astfel au fost scoase puşti, pistoale 
mitralieră, mitraliere, grenade, cartuşe şi sticle incendiare. De la Iancu 
Juncu şi de la Aron Comşulea din satul Râuşor, armamentul era 
preluat de alţi oameni de la munte şi depozitat. Astăzi avem mărturii 
că o parte din armament a fost dirijat spre colonelul Arsenescu peste 
munți. 

A avut noroc de o soţie care l-a înţeles, Valeria, şi de un socru, 
Iancu Juncu, tot atât de devotat cauzei. 

Mai mult decât atât, acesta şi-a pus casa la dispoziţia grupurilor 
de rezistenţă. La el stătea ascuns vestitul Arsu Gheorghe. Pe genunchii 
acestui om s-au săltat copiii lui Partenie Cosma, toți sub cinci ani. Aici 
veneau Mogoş şi Mazilu şi ai lor, după cum tot aici poposeam şi noi 
când veneam de la munte. Aici m-am întâlnit cu Mogoş şi Mazilu, cu 
Marcel Cornea şi cu oamenii lui Pridon. Casa lor avea o aşezare bună, 
la marginea satului, cu grădină ce dădea în câmp. 

Ceea ce nu s-a ştiut atunci şi nu se ştie încă nici azi e numele 
iuzilor care-au urmărit şi au vândut organizaţia de rezistență din zona 
Râuşor şi Părău, pentru că a fost o vânzare foarte bine organizată. 
Securitatea a acționat în noaptea de 14 octombrie 1950 în locuri 
precise, la aceeaşi oră din noapte, în toate satele din zonă. La locuința 
lui Juncu, socrul lui Partenie au acționat într-un mod special. Au 
înconjurat gospodăria, apoi au dat foc la şură pândind în jur. Din 
fericire, nici un luptător nu se afla atunci acolo. Prinderea lui Arsu, 
rănit grav în urma diversiunii făcute de el pe ulița satului, şi a lui 
Silviu Socol, scăparea celorlalţi, arestările masive de oameni, le-am 
povestit într-un episod din anul 1950. A urmat arestarea lui Iacob 
Juncu şi a soţiei Elena, atunci noaptea. În casă, după ce s-a făcut 
percheziţie, au rămas încuiaţi şi înspăimântați copiii lui Cosma, care 
se aflau la bunici: Florica de 5 ani, Elena de 3 ani şi Marcel de 2 ani. 
După ce s-a făcut linişte, Florica a coborât pe fereastră, apoi i-a ajutat 
pe cei mici să coboare şi ei, şi, ţinându-se de mână, au pornit la 
părinţii lor care locuiau în Făgăraş. Aşa, pe drum, în ploaie şi frig, 
desculți şi dezbrăcaţi, i-a întâlnit mama lor, Valeria, care a plecat la 
Râuşor să vadă ce s-a întâmplat, fiind repede arestată şi ea, iar copiii 
au rămas ai nimănui. Partenie a fost arestat la unitate. 

Au urmat anchetele a zeci de oameni la securitatea din Orașul 
Stalin şi condamnarea la moarte a lui Partenie Cosma, a lui Silviu 
Socol, a căpitanului Monea, a lui Dumitru Cornea, Duminecă şi 
Stanciu, a lui Pridon şi a celorlalți. Unde va fi fost execuţia, unde-i vor 
fi oasele nu se ştie, şi pe autorităţile tot comuniste de după Revoluţie 
nu le interesează. Avea 35 de ani. Într-un certificat de deces al lui e 


241 


trecută data morții de 11 septembrie 1952 şi ca dată a înregistrării 5 
martie 1964. Juncu Iacob a fost ucis în închisoarea Caransebeş în 12 
octombrie 1955. 

Soţia lui Partenie, Valeria, şi-a urmat destinul ca văduvă de 
“bandit”, adică arestări, alungări din casă, bătăi la securitate, şocuri 
electrice, drumuri zadarnice pe la porţile închisorilor şi tribunalelor 
militare. Copiii au avut soarta de copii de “bandit”, insultați de mici, 
marginalizaţi. 


Suflet de copil (I) 


Am adus în această carte şi câţiva copii, a căror prezenţă în 
evenimente uneori tragice le-a marcat viața pentru totdeauna. lată 
amintirea unui copil de atunci: 

“Mă numesc Octavian Pralea, sunt originar din satul Breaza- 
Făgăraş şi în prezent locuiesc în Făgăraş. Ce vă povestesc mi s-a 
imprimat în memorie aşa de adânc de parcă le trăiesc acum. Era în 
martie 1955. Aveam 11 ani şi eram în clasa a cincea. Învăţam în satul 
Lisa, că în Breaza nu era şcoală, şi locuiam la unchiul meu, loan 
Şerban Paler (al lui Băzăon). Mă întorceam de la şcoală. La intrarea în 
curte se afla un miliţian, care tocmai ordona unei vecine că nu are voie 
să intre în casă. Nu pricepeam ce se întâmplă. 

- Tu cine eşti, mă? mă-ntâmpină milițianul. 

- Sunt nepotul unchiului şi mă-ntorc de la şcoală. Mi-a dat voie 
să intru. 

În casă, în afara mătuşii mele mai erau cinci sau şase milițieni. 
Prezenţa lor nu m-a mirat la început. În sat foiau tot timpul milițieni şi 
securişti şi în curte intrau destui să-i ceară unchiului meu să-şi ducă 
cotele, să-şi plătească impozitele sau să se ducă la primărie sau la 
postul de miliție. Unchiul lipsea, iar mătuşa, vedeam că a plâns. 
Observ că în cameră s-au făcut schimbări. Mai era încă un pat adus 
din odaia vecină. În capul meu era o întreagă confuzie, eu 
neînţelegând nimic din ce se întâmpla. De-abia după două-trei zile m- 

am dumirit. În casă domnea o tăcere completă. Mătușa îşi căuta de 
lucru, iar milițienii nu scoteau o vorbă. Mătuşa mi-a pus de mâncare, 
mie nu-mi era foame, şi nu îndrăzneam să întreb ce se petrece. 

După mâncare mi-am făcut planul să fug. 

Curtea unchiului era aşezată de-a lungul râului, peste drum de 
moara lui Bârlea. În curte, pe partea stângă, în continuarea casei, era 
grajdul cailor, iar pe partea dreaptă, spre râu, mai era o căsuţă, apoi 
gard, WC-ul, după el alt gard ş-apoi şura. În colţul gardului, unchiul 
avea o ieşire spre râu. Dădeai în lături o scândură şi ieşeai în ţărmul 
râului. Pe aici mi-am făcut planul să fug. Îmi ziceam: ies din curte pe 
râu, ş-apoi ... voi vedea eu. Mai aveam o altă mătuşă în Lisa şi voiam 
să mă duc la ea, să le spun ce era aici. N-aveam de unde şti că şi acolo 
situația era ca şi la noi. 

Am dat să ies afară. Un milițţian mă-ntreabă ce vreau. Eu îi spun 
şi-mi dădu voie. Vărul meu, care sosise de la şcoală între timp, s-a 
cerut şi el, dar n-a fost lăsat. Pe când voiam să dau scândura din gard, 
din uşa şurii din apropiere, un alt milițian mă somă cu pistolul: “Stai 
aşa!” Dacă aş fi avut scândura luată, aş fi fugit, dar aşa a trebuit să 
stau pe loc. A venit la mine, m-a înşfăcat şi m-a dus în casă. Am 
apucat să văd că în şură mai erau şi alți milițieni. M-au întrebat răstit 
ce voiam să fac, eu nu ştiu ce le-am răspuns, dar drept urmare am fost 
descălţat. Şi vărului meu, care avea 14 ani, i s-au luat bocancii. 

Şi aşa, mătuşa, noi doi copii şi şase milițieni am petrecut zece 
zile ca la închisoare în casă la noi. De la început ni s-a fixat un 
program. Nu aveam voie să părăsim camera în care ne aflam decât 
noaptea, însoțiți de milițieni. Bunînţeles că nu mai era vorba de mers 
la şcoală. Nu aveam voie să aprindem focul ziua, decât noaptea. Era 
frig în casă, dar ne-mbrăcam gros. Am fost obligaţi să camuflăm 
geamurile cu pături şi cuverturi şi am rămas aşa ziua şi noaptea. Nu 
aveam voie să aprindem lampa decât ziua. Pentru necesităţi ni s-au dat 
două găleți, pe care le scoteam noaptea afară. Într-un pat dormeam noi 
cu mătuşa, în celălalt milițienii pe rând. Nu aveam voie să vorbim 
între noi şi nici ei nu vorbeau decât în şoaptă. La animale ca să le dăm 
de mâncare nu puteam ieşi decât însoţiţi de milițieni o singură dată la 

miezul nopţii. Pentru coborârea fânului din şop eram lăsați numai noi 
copiii. Când urcam în şopul cu fân, paznicii noştri îşi încărcau armele. 

Într-o noapte s-a produs în podul casei de deasupra noastră un 
zgomot destul de puternic. Nouă, zgomotul nu ne spunea nimic. 
Desigur o pisică s-a repezit după un şoarece, dar pe ei i-a mobilizat 
rapid. Au zvâcnit în picioare încărcându-şi pistoalele speriați. 
Făcându-se linişte, comandantul trupei ne-a întrebat răstit ce-a fost 
zgomotul. Mătuşa le-a explicat ce s-a întîmplat, dar ei nu s-au lăsat 
convinşi, rămânând vigilenți multă vreme, cu mâna pe trăgaci. 

După această întâmplare am început să-nţeleg ceea ce aşteptau 
aceşti oaspeţi nepoftiți. Aşteptau să vină Fileru de la munte după 
mâncare, unchiul fiind rudenie cu un om care, la rândul lui, era 
rudenie cu Fileru. Despre Fileru ştiam toţi copiii că se află la munte şi 
că pe el îl caută miliția şi securitatea cu cânii. 

Alte întâmplări din cele zece zile m-au convins că pe el îl 
pândeau, dar am înţeles că le era o teamă grozavă de o eventuală 
confruntare cu acest om. 

Într-una din nopți, după lăsarea serii, s-au auzit din când în când, 
aproape ritmic, nişte lovituri destul de ciudate pentru un neavizat. Era 
vorba de bătăile cailor cu copita în iesle, care, neobişnuiţi cu mâncarea 
primită, o dată pe zi, îşi pierdură răbdarea şi îşi cereau astfel 
drepturile. Noi, care ştiam, nu am dat importanță zgomotelor, dar 
paznicii noştri s-au speriat din nou şi şi-au revenit şi acum cu greu 
după explicaţia noastră asupra originii zgomotului. Dar cea mai stranie 
întâmplare s-a petrecut într-una din nopţi, când am fost duşi să dăm la 
vite de mâncare, şi care s-ar fi putut termina rău. Operaţiunea s-a 
desfăşurat după tipicul obişnuit. Noi, copiii, am coborât fân din pod şi 
eram cu braţele încărcate cu fân, mai întâi mătuşa, apoi vărul meu şi la 
urmă eu. Însoţitorii noştri erau unul în față şi altul în spate. Chiar când 
păşeam pe poarta şurii, milițianul din faţa noastră a somat de două ori 
pe cineva de afară cu glas groaznic: “Stai, că trag!”, având arma 
îndreptată undeva în întuneric. Observ şi eu în beznă o siluetă cu 
formă de om. Dar acela avea şi el armă. Fânul mi-a căzut din braţe şi 
am închis ochii aşteptând detunăturile armelor care n-au mai venit şi 
un glas din întuneric, tot plin de groază, a răspuns nu mai ţin minte ce. 

Ce se-ntâmplase? În şura mică se aflau alți milițieni, care pândeau 
noaptea afară şi care, auzindu-ne pe noi, au ieşit încărcându-şi şi ei 
armele şi somând. Noroc că s-au recunoscut după voce. Cred că numai 
frica de o întâlnire cu dumneavoastră i-a făcut să-şi piardă cumpătul şi 
să se someze între ei, căci ei trebuiau să ştie unii de alţii. 

Unchiul meu a rămas tot dus la securitate, dar despre el nu o 
puteam întreba pe mătuşa, că nu aveam voie să vorbim între noi şi nu 
eram o clipă lăsaţi fără supraveghere. 

După alte câteva zile, care mi s-au părut cât veacurile, a venit 
şeful de post Mureşan (cel pe care-l pomeniţi şi d-voastră în carte, cel 
care a ridicat blocada) şi care în prezent, 1993, este epitropul bisericii 
ortodoxe din Făgăraş. Acesta ne-a ţinut o şedinţă de lămurire, în care 
ne-a amenințat să nu povestim nimic din cele întâmplate că altfel 
«cam ştiţi ce vi se poate întâmpla şi vouă.” Nu era nevoie să spunem 
cuiva că toţi vecinii ştiau chiar mai multe decât noi. leşind din camera 
în care am fost sechestraţi, ne-am dat seama că şi în şură, şi-n căsuţa 
din curte au fost postați alți milițieni, într-un cuvânt întreaga 
gospodărie a fost transformată într-o fortăreață gata să înghită orice 
apariție a vreunuia dintre cei din munte. 

Au trecut 40 de ani de atunci, dar prin ce-am trecut nu voi putea 
uita niciodată. 


Semnat, Octavian Pralea“ 


Scrisoarea aceasta mi-a adus aminte de unul dintre cei mai 
vinovaţi tâlhari locali: plutonierul de miliţie Mureşan, fost plutonier de 
jandarmi, care are la activ zeci de arestări de oameni, dintre care unii 
ucişi, schingiuiți, duşi la Canal, în Gherla, colonii de muncă, de unde 
unii nu s-au mai întors şi dacă s-au întors n-au mai fost ca înainte 
niciodată. 

Careva m-a sfătuit să-l văd pe epitropul Mureşan, fostul plutonier 
de miliție, stând în strana epitropului în biserică, lângă altar. N-am 
avut această curiozitate. Nu mă întreb nici cum e posibil ca la o 
biserică în Făgăraş, unde oamenii se cunosc cu toţii, să fie ales un 

astfel de epitrop. Am văzut atâtea în aceşti ani încât nu mă mai mir de 
nimic. l-am amintit doar în rugăciune Domnului: “Doamne, iuzii 
zilelor noastre nu se mai spânzură din disperare sau remuşcare, 
asemeni celor din timpul Tău. Ei nu aruncă arginții în templu, ci îi 
fructifică pe plan superior în avere, rang şi cinste. Nu-i mustră cugetul 
de nefericirile ce le-au cauzat fraților lor. Ai grijă, Doamne, să nu Te 
vândă şi pe Tine”. 


Suflet de copil - Augustina Pavel (II) 


Primele amintiri le am din timpul războiului. Eram cu mama 
patru fetițe mărunţele în satul Dăişoara, un sătuc dintre dealurile din 
dreapta Oltului, unde acesta intră în Ţara Făgăraşului. 

Tata era pe front. Aşa mi-a rămas în amintire prima imagine a 
mamei, tremurându-i mâinile de câte ori venea poştaşul cu vreo 
scrisoare. N-am văzut-o niciodată râzând pe mama în timpul copilăriei 
noastre până a sosit într-o zi o cătană bărboasă: era tata. A început 
atunci o altă viață la casa noastră. Mă văd în carul cu boi, mergând cu 
toţii la câmp, noi fetele mai mult încurcându-i pe părinți. Văd şi acum 
gospodăria noastră, grădina cu pomi tineri, cu stupi aşezaţi în bătaia 
soarelui şi pe tata iarna lucrând în atelierul lui de tâmplărie, unde 
mirosea a răşină de brad şi a lemn acrui de stejar. Duminica ne 
duceam cu toţii la biserică, unde tata cânta în strană. Casa noastră era 
aşezată în partea cea mai de sus a satului, de unde imediat începea 
pădurea, care de altfel înconjoară de toate părțile satul. Aveam o curte 
mare, toată plină cu flori, pe care tata le-ngrijea cu mâna lui. Era aşa 
de frumos la casa noastră, că unchiul Iacob, fratele mamei, preot în 
Sibiu, zicea: "Măi nepoților, numai în rai îi mai frumos ca aici la voi”. 

Tata se ducea rar în sat, dar au început să vină tovarăşi de la 
raion să-l bată la cap pentru lămurire. Odată l-am auzit pe tata 
spunându-le: ”nu, tovarăşi, eu asta n-o fac”. La plecarea acestora, când 
eu am închis portița după ei, l-am auzit pe unul zicând: ”ăsta are curte 
boierească, nu țărănească, să-l treci la chiaburi.” Noi n-am avut 
pământ mult, n-am avut batoză sau prăvălie, dar au găsit că mama, 
când tata era pe front, a folosit muncă străină. Era adevărat, dar mama 

a fost silită la aceasta având patru copii mici. Şi astfel am ajuns în 
rândul familiilor batjocorite din sat, de tovarăşii de la partid, colectori, 
milițieni, secretari, agitatori. 

Tata avea gânduri mari cu noi: să ne dea la şcoală: Anuţa, sora 
cea mai mare, era elevă la şcoala normală din Cluj şi avea 16 ani; eu, 
Augustina, de 11 ani, eram elevă la Sibiu. Amândouă învăţam bine. 
Eu cântam la vioară. Nu ştiu când învățasem, dar de mică am fost 
atrasă de vioară la cine o vedeam. Mărioara, de 14 ani, fiind mai 
voinică, urma să rămână acasă, iar Irina, de 7 ani era în clasa I. 

Aşa eram în 1950, când eu şi Anuţa am venit de Crăciun acasă în 
vacanţă. Înainte de a intra în casă, tata ne-a chemat în atelier şi ne-a 
spus: "în casa dinainte, stau la noi 7 tineri băieţi cu şcoală. Puteţi 
merge la ei fără teamă, dar nimeni nu trebuie să ştie că se află la noi”. 
Aşa i-am cunoscut pe aceşti tineri. Vorbeau puţin şi în şoaptă, mereu 
atenţi la ce se întâmplă în jur. Citeau din nişte cărți de-ale lor şi 
discutau. Ascultau la un radio cu galenă sau rămâneau tăcuţi privind 
cum viscolul troienea pădurea ce începea din fața casei noastre. Doi 
erau mai în vârstă: Profesorul şi Mogu; ceilalţi: Victor, Gheorghe, 
Brâncoveanu, Ilioi şi Nelu erau tineri de tot şi mi se păreau cei mai 
frumoşi tineri pe care i-am văzut. Mi-au rămas întipăriți în ochii mei 
de copil. Erau credincioşi şi serioşi. Eram tare mândre că tata ne-a 
încredinţat un astfel de secret. Noi, cele mai mari, intram mai rar în 
camera lor, dar Irina era mai tot timpul la dânşii cu poezii şi ghicitori. 
Mama îi numea “băieţii noştri” şi aşa le-a zis cât a trăit, ori de câte ori 
ne aduceam aminte de ei. De Crăciun i-am colindat, eu le-am cântat 
din vioară, au cântat şi ei şi ne-au învăţat colinde. A fost cea mai 
frumoasă vacanţă a mea, dar şi cea de pe urmă. 

A trecut un an. Din lume aflam fel de fel de veşti despre 
partizanii din munţi, pe care îi ajutau americanii, despre armata care 
umblă după ei, însă nimeni nu are ce le face. 

Era în noiembrie şi am venit acasă. Poarta însă era încuiată. Am 
strigat şi mama mi-a deschis-o tăcută şi a încuiat poarta la loc. Pe 
geamul de la curtea cu flori erau bătute scânduri. Mama plângea: “De 
ce ați venit acasă? Nu v-a spus nimeni să nu veniți?” Intrând, am dat 
peste 6 bărbaţi în haine militare, cu arme, fioroşi, care ne-au poruncit 

că nu trebuie să afle nimeni că ei sunt în casă, că nu avem voie să 
ieşim din curte şi nimeni să intre la noi. Nu ştiam unde e tata şi mama 
nu-mi răspundea când o întrebam. Ziua, aceştia şedeau cu noi în casă, 
vorbeau urât şi ne înjurau. Seara, trei dintre ei se duceau în atelierul 
tatei, de unde pândeau. Cei din casă, la fereastre, observau orice 
mişcare din curte şi din uliţă. Nu aveam voie să vorbim între noi, nici 
să aprindem lampa. Dormeam toate patru: mama, Mărioara, Irina şi 
eu, într-un singur pat, sub supravegherea unuia dintre ei. În curte nu 
puteam ieşi decât câte una. Aşa au trecut 6 săptămâni. Noaptea venea 
o maşină şi le aducea de mâncare. Mama ne şoptea întruna: ”rugaţi-vă 
să nu vină băieții la noi”. Zi şi noapte, acesta ne-a fost gândul cel mai 
mare. Securiştii erau tare înfricoşaţi. Odată, dimineaţa, li s-a părut că 
sunt urme în zăpadă. Ne-au luat bocancii noştri şi au constatat că urma 
era mai mare. Atunci au început să o lovească pe mama şi să o 
amenințe că o împuşcă. Noroc că Mărioara le-a spus că ea a fost ziua 
cu gunoiul în grădină şi, cum zăpada era moale, urmele s-au făcut mai 
mari. 

După ce-au plecat, mama ne-a povestit cum a fost arestat tata. 
Era 17 noiembrie 1951, sâmbăta, când a venit o companie de 
securitate şi a înconjurat casa, făcând percheziție şi izbind în dreapta 
şi-n stânga. Pe tata l-au legat cu sârmă în atelier, l-au bătut şi cu 
cleştele i-au scos unghiile să spună unde sunt “bandiții”. Pe mama au 
dus-o în grajd, unde au bătut-o cu patul armei, iar pe Mărioara şi pe 
Irina le-au bătut în casă, crezând că pot afla ceva de la ele. Pe tata l-au 
dus şi de atunci casa a rămas aşa cum am găsit-o eu. 

Ne-am liniştit când au plecat din casă oaspeţii nepoftiți, când în 
noaptea de Crăciun, pe la ora 12, mama ne-a trezit pe toate: 
”Îmbrăcaţi-vă gros, că au venit şi iar ne bat”. De cu seară sosise şi 
Anuţa acasă. Curând uşa casei a fost trântită în lături şi au intrat cu 
lanternele. Pe mama au izbit-o de un perete, pe Anuţa au târât-o în altă 
cameră, iar pe mine şi pe Irina ne-au coborât în tindă. A urmat un 
interogatoriu cu înjurături, sub ameninţarea pistoalelor. Au răscolit 
apoi totul, de-a rămas casa ca după bombardament. De tata nu ştiam 
nimic, dacă e viu sau mort. 

În anii următori, casa ne-a fost păzită ziua şi noaptea. Noaptea, 
câinii băteau întruna spre pădure. Din când în când venea iar multă 
securitate, ne scula noaptea şi ne mâna peste tot cu pistoalele 
îndreptate spre noi. Înjurăturile nu le pot trece pe hârtie. Tremuram de 
frig şi de frică. Cel puţin Irina se trezea noapte de noapte în coşmaruri, 
de nu o mai puteam potoli. 

Îmi aduc aminte odată că pe mama, după ce-au bătut-o, au urcat- 
o pe scara podului cu fân, ameninţând-o că de se aude ceva o împuşcă. 
Când era pe la mijlocul scării, mama a întrebat pe cel care conducea: 

- Ce grad aveţi dumneavoastră? 

- Sunt maior, răspunse acesta, ce vrei? 

- Vă rog să-mi spuneți cât e ora. 

A urmat o sperietură la rândul lor, crezând că aceasta ar fi o 
parolă cu “bandiţii“. Când şi-au revenit, au întrebat-o batjocoritor de 
ce vrea să ştie, şi mama le-a spus: 

- Vreau să țin minte cât voi trăi noaptea asta, cum m-a batjocorit 
cineva căruia eu 1-aş fi putut fi mamă. 

Au urmat alte înjurături, dar n-au mai lovit. 

Aşa erau nopțile noastre în marginea satului. Se înțelege că de 
şcoală nu mai putea fi vorba. Am încercat, eu şi Irina, să mergem la 
şcoala din sat, dar n-am fost primite, ca să nu spun că am fost 
alungate. Pe Irina a luat-o Anuţa la ea. Mama, Mărioara şi cu mine 
seceram, coseam, făceam lucrurile câmpului şi de femei şi de bărbaţi. 
De ajutat nu îndrăznea nimeni să ne ajute de frica securității. Au venit 
apoi cotele, pe care nu le-am putut da. De la arie nu ne-am întors cu un 
bob de grâu. Drept urmare, mama a fost închisă în beciul miliției din 
sat două săptămâni, apoi dusă la Rupea, unde a fost judecată şi 
condamnată la un an închisoare, sub motiv că nu a desmiriştit 7 ari. 
Nu voi uita niciodată batjocura ce o suferisem. Pământul se întărise, 
ne apăsam toate pe plugul care nu intra în glie, în timp ce o ceată 
întreagă de tovarăşi râdeau de noi la capătul pământului. N-aş fi crezut 
niciodată că ar putea fi oameni atât de răi în sat la noi. 

Într-o zi am fost trimise, noi, fetele, de preşedintele sfatului, unul 
Boroş, care s-a purtat foarte urât cu noi, să aducem de la Rupea saci cu 
ovăz pentru vitele sfatului popular. Am plecat de noapte să avem timp 

să venim până seara. Când ne întorceam, nişte femei ne-au spus: 
”Duceţi-vă acasă, că nu-i bine la voi”. Pe drum ne-am întâlnit cu 
mama, cu o traistă în mână, zorită de un miliţian. Am început să 
plângem. “Aveţi grijă de voi”, ne-a spus mama. Şi astfel am rămas şi 
fără mamă. 

Cum am dus-o până a venit mama din închisoare, noi, două fete, 
numai Dumnezeu ştie. Câtă foame, cât frig, că nu aveam lemne, şi 
câtă frică de securitate, care continua să vină noaptea! Aveam un 
câine, Lăbuş, care atunci când îi auzea de departe, începea să urle. 

După un an a venit mama bolnavă din închisoare. N-a găsit pe 
masă decât o bucată de mămăligă. Peste câteva zile a venit fiscul. 
Neavând bani, au sechestrat tot ce-au găsit în casă: maşina de cusut, 
mobila, hainele. Au luat şi hainele rămase de la bunicii noştri. Mai 
târziu, mama le-a văzut îmbrăcate cu ele pe soțiile tovarăşilor de la 
sfat. 

Din timpul acesta îmi aduc aminte de o altă batjocură. Cosisem 
soia cu mama toată ziua, iar seara nu aveam pe masă decât nişte prune. 
Mâncam, când a venit soţul secretarei de la sfat cu porunca de a duce 
dimineaţa toate prunele la sfat, că, de nu, iar o închide pe mama. 
“Dacă vă trebuiesc prune, culegeţi-le”, le-a răspuns mama. Au trimis 
dimineaţa nişte ţigani de le-au cules. Pentru a plăti impozitele şi cotele 
vândusem toate vitele începând cu boii. Mai aveam o singură bivoliță, 
pe care o îngrijeam bine şi aşteptam să fete. Într-o zi a venit un tovarăş 
din Rupea cu un consătean, Silea Ordeanului, care trăieşte şi astăzi, să 
ne ia bivoliţa, cică pentru o expoziţie, că vine Gheorghe Gheorghiu- 
Dej. Eu m-am opus şi am plâns. “Las-o, nene, să avem ce mânca”. 
M-a luat de mână şi m-a aruncat pe nişte lemne. După două săptămâni 
au trimis 125 de lei pentru bivoliță, dar nici pe aceştia nu ni i-a dat, 
pentru că i-a reţinut pentru impozite la sfat. Într-o zi am primit o 
scrisoare de la un avocat din Braşov, pe atunci Oraşul Stalin, că tata 
va fi judecat şi el îl apără. Mama s-a împrumutat de bani şi s-a dus 
acasă la avocat. În ziua procesului ne-am dus toate surorile cu mama 
la tribunalul militar. Tata era după gratii. Noi n-am putut să ne 
apropiem de el. N-am avut altceva de făcut decât să plângem. 
Avocatul ne făgăduise că tatei i se va da drumul, dar când s-a dat 

sentința, am rămas încremenite: tata a primit 15 ani condamnare, iar 
finul nostru Boboia - 10 ani. Totodată au fost condamnați şi la 
confiscarea averii. Au venit şi au luat ce-au vrut, dar n-au mai avut 
prea multe de luat, decât pământul, care a rămas confiscat “legal” până 
în ziua de azi. 

În faţa acestei situaţii, mama ne-a îndemnat: "duceţi-vă şi voi în 
lume şi căutaţi-vă norocul”. Întâi a plecat Mărioara la Bucureşti, iar 
după un timp am plecat şi eu la Braşov. Aveam 50 de lei câştigaţi 
muncind cu ziua la unul şi la altul, o rochiță, o fustă, o bluză cu 
mâneci scurte, o pereche de bocanci şi 15 ani. Era iarnă. Mă rugam lui 
Dumnezeu să-mi scoată în cale un om de omenie. L-am întâlnit pe 
Vasile Purcărea, gestionar la o alimentară, care mi-a fost ca un părinte 
şi pe care l-am iubit ca pe părinții mei. Nu i-am spus situația mea, dar 
a înţeles-o singur şi m-a ajutat şi material, şi cu o vorbă bună. Au fost 
şi oameni de omenie în acest timp, care ne-au ajutat cu bani şi 
mâncare, cu toată frica de securitate. Aşa au fost: Zaharia Rodului, 
Anichi Creţului din Crihalma şi Gheorghe Mei din Dăişoara. Au fost 
desigur şi alţii, pe care i-a ştiut numai mama. 

Aceasta a fost copilăria mea şi a surorilor mele şi a tuturor 
copiilor din lumea noastră, dar, mărturisesc, n-am povestit tot, nene 
Gavrilă. Pe cele mai umilitoare şi mai înjositoare situaţii nu le rabdă 
hârtia să fie scrise. Le las în seama lui Dumnezeu să le judece. 

Tata s-a întors târziu din închisoare, tot aşa de bun şi potolit cum 
îl ştiam. A venit cu amintirea atâtor oameni cunoscuţi acolo, pe care îi 
pomenea întruna. Nici pe dumneavoastră, tinerii de atunci, nu v-am 
uitat, deşi am suferit atât. Pentru părinții mei ați rămas tot cei pe care 
v-am cunoscut în vacanța din 1950. Am plâns când în lume se auzea 
că unul dintre dumneavoastră a fost ucis şi când Victor şi ceilalți au 
fost condamnaţi la moarte. 

Nu pot termina cele scrise fără să amintesc una dintre cele mai 
mari batjocuri la adresa familiei noastre: un ins ieşit din satul nostru a 
scris un roman despre Dăişoara, “Trecerea”, de lon Butnaru, Cartea 
Românească, 1982. E vorba despre Dăişoara (Vălişoara), în care laudă 
instalarea comunismului şi colectivizarea. Pentru el, tata (care n-a trăit 
decât din munca mâinilor lui) era un exploatator, care trebuia distrus. 

Cartea ar trebui citită şi acum pentru a se vedea modul cum acţiona 
securitatea atunci, lucru lăudat de autor. lată un pasaj la pagina 176: 
“Dintr-o ochire, comandantul îşi descărcă automatul în burta 
câinelui”. “Te-mpuşc dacă mai faci vreo mişcare”, amenință 
comandantul şi “se opri cu pumnul în falca lui Arpăşanul” (tata). 
“Pivniţa arăta ca un câmp de operațiune părăsit de inamic” 
(percheziţie). “Din lada mare săreau în aer pieptare înflorate, pieptare 
femeieşti, toată avuţia lor de o viaţă era călcată de cizme”. "Vina 
avuţiei i se păru (ofițerului) mai de neiertat decât însăşi crima pentru 
care fusese legat burduf"(pagina 183). Pentru autor, mama nu era 
decât o “cotoroanţă”, cu o falcă în cer şi cu alta în pământ. În schimb 
toți beţivii satului sunt ridicaţi în slăvi de către autor, că au adus raiul 
în Dăişoara (Vălişoara). 


Ion Cândea şi doctorul 
Constantin Cismaş 


Răsfoiesc scrisoarea doctorului Constantin Cismaş din Braşov, 
care-mi aduce în memorie unele lucruri pe care le uitasem, dar şi 
multe întâmplări pe care nu le ştiam. E vorba de oamenii din zona 
Porumbacului, care, ca peste tot în ţară, s-au organizat împotriva 
comunismului. Despre ei am scris puţin în primele volume pentru că 
ştiam puţin, în primii ani de la părintele David din Sărata şi mai apoi 
de la diferiții oameni întâlniți întâmplător. Am scris acolo despre Ion 
Cândea, notarul din Sărata. Nu era notar, ci învăţător. Scăpase de la 
arestările din 15 mai 1948 şi se întorsese în satul său natal. 

Într-o situație asemănătoare era studentul Constantin Cismaş din 
Porumbacu de Sus. Şi el scăpase de aceleaşi arestări de la facultatea de 
medicină din Bucureşti şi venise acasă, stând ascuns. 

Învățătorul Cândea începe constituirea unui grup de rezistenţă cu 
fugarii din regiune şi cu alți oameni de-ncredere ca Gheorghe 
Comănici, Toader Muntean şi loan Țeposu, tineri ţărani din Sărata. De 
la munte auzisem prin oameni de acest grup şi-l rugasem pe părintele 
David să ne facă legătura. Fixasem şi o dată în satul Gura-Văii, dar, 

cum satul era permanent înconjurat noaptea de securitate, nu ne-am 
mai putut întâlni. În 1952 am fixat o a doua întâlnire la preotul 
Stanislav din Lisa, dar acum părintele a adus în discuţie pe unul, Ion 
Neamţu din Porumbacu de Sus, care, se pare, era un agent al 
securităţii. E foarte posibil ca însăşi securitatea să fi lansat acest zvon 
pentru ca noi să ne ferim a-l mai căuta. Dacă într-adevăr a fost, am 
avut încă o dată norocul să scăpăm de o încurcătură cu securitatea. 

În 1952 sau 1953, poposind în porumbiştile satului Porumbacu 
de Sus, am fost găsiți de o femeie, care s-a dovedit a fi de bună 
credință şi inteligentă. În discuţii, am întrebat-o despre acest Neamţu 
şi femeia a vorbit despre el astfel încât noi am înţeles că ştie mai mult 
decât vorbeşte, bănuind că soțul ei are legătură cu acest Neamţu. Buna 
credință a femeii s-a dovedit, căci a plecat acasă şi ne-a adus de 
mâncare şi nu s-a dus la securitate. Femeia s-a oferit să ne primească 
şi acasă, explicându-ne cum putem ajunge la locuinţa ei. Nu mai rețin 
din ce pricină n-am putut fructifica nici această ofertă. În 1950 sau 
1951 a fost paraşutat în zona Sărata un grup venit din Franţa (grupul 
Săplăcan). În volumul al II-lea am scris ce ştiam atunci despre acesta. 
Acum ştiu mai multe şi voi reveni într-un titlu aparte. Desigur că a 
venit vândut gata de către spionii englezi Philby şi ceilalți şi a avut 
neşansa ca pilotul să-i lanseze exact la punctul stabilit, ajutând astfel 
securitatea să-i distrugă. Abia acum, după aproape 50 de ani, îmi 
explic o întâmplare de atunci. Într-o toamnă din acei ani, împreună cu 
Leu şi cu Fileru, făceam ultimele pregătiri pentru aprovizionare în 
Laiţa. Pe atunci, în fânețele de sub munte, oamenii îşi aveau mici şuri 
de scânduri, unde-şi depozitau fânul, pe care-l transportau apoi iarna 
acasă în sat. În drumurile noastre treceam adesea pe lângă ele. Într-o 
noapte, la Cârţişoara, trecând pe lângă o astfel de şură, vedem că tot 
fânul fusese scos din şură şi aruncat. Am presupus că omul şi-a 
depozitat fânul cam ud şi a fost silit să-l scoată ca să nu se încingă. 

- Dar omul nu-şi rupe scândurile făcând treaba asta, a spus 
Fileru, arătându-mi nişte scânduri rupte. 

Trecând pe lângă alte şuri, am găsit aceeaşi situaţie. Am ajuns la 
concluzia că autoritățile comuniste îi silesc pe oameni să strice aceste 

şuri, lucru care s-a întâmplat de altfel în anii următori. Abia acum îmi 
dau seama că isprava era a securităţii, care căuta paraşutele grupului 
lansat aici. Paraşutaţii au luat legătura cu Ilie Serafim din Sibiu, care i- 
a găzduit la tatăl său, în Sărata. Aceştia au luat legătura cu învățătorul 
Ion Cândea şi cu doctorul Cismaş, ultimul aflându-se în Porumbacu de 
Sus. Înainte de a se întâlni cu paraşutaţii, securitatea a înconjurat satul 
Sărata, unde, la locuinţa lui Gheorghe Comănici, se aflau doi 
paraşutați, care au încercat să se sinucidă, unul reuşind, iar altul fiind 
readus la viaţă. 

A urmat o represiune sângeroasă asupra satului, iar familiile 
celor implicaţi - distruse. De la învăţătoarea Malene am aflat de 
Crăciun, când am coborât de la munte, atâtea câte se puteau afla pe 
atunci, cele mai multe zvonuri fiind răspândite de însăşi securitatea. 
Unul din paraşutații prinşi vii a fost Puiu Ilie din comuna Rusca 
Montană, din Banat, care a fost condamnat la moarte. Al doilea 
condamnat la moarte a fost Ilie Serafim. Ceilalți oameni din sat, 
părinţii lui Ilie, au fost condamnaţi la închisoare pe mulţi ani. 

În septembrie 1953, în urma unui denunţ făcut de Ion Păcurar, 
cârciumar, a venit o unitate de securitate, a înconjurat casa în care era 
ascuns învățătorul lon Cândea. Acesta a încercat să-şi deschidă drum 
printre securişti, dar a fost împuşcat în grădina casei. A urmat apoi 
arestarea sorei sale, Paraschiva Grecu, care a fost chinuită să spună 
despre legătura fratelui său, fiind ea însăşi condamnată. 

“În zorii zilei de 17 ianuarie 1954, povesteşte doctorul Cismaş, 
am fost anunţat că satul era înconjurat de unități de securitate. Eram 
adăpostit la casa lui Ion Voineag. Am intrat în ascunzătoarea mea de 
fân. După un sfert de ceas am auzit în curte o voce (era a vestitului 
schingiuitor Cârnu) care mă soma să ies, că, de nu, dă foc la fân. Mi- 
am dat seama că ştiau că eram acolo. Am ieşit şi m-am predat. Curtea 
era înconjurată de securiști. A urmat apoi ancheta la securitatea din 
Sibiu şi din Braşov. S-a constituit un lot în frunte cu mine, format din: 
Ion Voineag, Dumitru Cismaş (fratele meu), Ion Silea, Gheorghe 

Gritu şi Valeriu Gore Căpăţână, toți fiind condamnaţi la mulți ani 
închisoare.” 


Grupul Săplăcan 


Scriu acest episod după datele aduse de Radu Ion Coman, unul 
din grupul Săplăcan. În volumul II am amintit de acest grup de 
paraşutaţi în zona Munţilor Făgăraş, înşirând ce ştiam atunci despre 
aceşti fraţi. Informațiile, chiar de la oamenii noştri (profesorul Remus 
Budac şi învăţătoarea Elisabeta Malene), erau destul de sărace. Se ştia 
că în tren s-a sinucis un tânăr, în momentul arestării, că satul Sărata a 
fost înconjurat de securitate cu mitraliere şi controlat casă cu casă, că 
au fost arestați mulţi oameni, că un om în vârstă, Gheorghe Serafim, a 
fost ridicat cu întreaga familie. 

A apărut şi o mică informaţie în Scânteia, în care era arătat că a 
fost anihilată o bandă teroristă în frunte cu Constantin Săplăcan, 
trimisă de imperialiştii americani. Circulau în zonă o mulțime de 
zvonuri, desigur lansate de securitate, prin care trebuia să fie 
compromis moral “grupul de spioni şi de trădători”. Se spunea că 
despre existența grupului s-ar fi aflat astfel: un fiu al lui Gheorghe 
Serafim din Sărata, tânăr fără căpătâi, petrecea seară de seară la cel 
mai luxos restaurant din Sibiu. O dată i-ar fi căzut din buzunar o 
bancnotă. Un miliţian i-ar fi atras atenţia, dar tânărul, fiind băut, ar fi 
răspuns: ce, ăştia-s bani? să vă arăt eu bani. Şi ar fi scos din buzunar o 
mână de dolari şi i-ar fi aruncat pe jos. Miliţianul l-ar fi arestat, aşa 
aflându-se totul. Povestea era prea cusută cu sfoară pentru a fi 
crezută, cel puțin de oamenii cu o cât de mică judecată. 

Prietenul Radu lon Coman îmi reproşează că am scris foarte 
puţin despre acest grup, deşi am călcat pe aceleaşi poteci ale munților. 
Adevărul e că n-am ştiut mai mult, şi n-au ştiut nici oamenii noştri 
atunci. 

Din păcate, tot greu este să se afle adevărul şi-n zilele noastre. În 
general, pentru a se putea scrie o istorie a unui grup de rezistență 
armată anticomunistă ar trebui următoarele izvoare istorice: 

1. amintirile supravieţuitorilor acestui grup (care în cele mai 
multe cazuri nu există) şi ale oamenilor care ştiu ceva despre grup 
(membri ai familiilor, pădurari care au fost siliți să fie călăuze ale 
securității); 

2. mărturiile ofiţerilor de securitate care au luptat împotriva 
grupului; 

3. procesele verbale, ordinele de deplasare, rapoartele făcute de 
unitățile de securitate, criticile şi autocriticile, citaţiile pe ordine de zi 
şi alte documente din arhiva securităţii, precum şi zvonurile lansate de 
securitate în regiunea unde acţiona grupul de rezistență; 

4. anchetele celor căzuţi pe mâna securităţii, procesele ce au avut 
loc la tribunalele militare, cu rechizitoriul şi sentințele, rapoartele şi 
alte acte cu privire la execuţia celor condamnaţi la moarte; 

5. comunicatele date în presă şi mai ales informaţiile cu circuit 
închis, din interiorul securității. 

6. pentru grupurile paraşutate ar trebui cunoscută arhiva din 
străinătate, de unde au venit, cine i-a instruit, cine i-a trimis, misiunea 
cu care au fost trimişi, testamentul celor ce au acceptat o misiune din 
care numai printr-o minune puteai ieşi viu. 

Şi toate aceste izvoare trebuiesc ţinute sub bănuiala că ar fi putut 
fi falsificate de securitate. Chiar şi amintirile pot fi uneori nesigure. 
Mi s-a întâmplat de atâtea ori să trebuiască să-mi schimb complet 
părerile când am constatat adevăruri la care nu mă aşteptam, şi încă în 
cazuri foarte importante: cazul părintelui Ghindea, cazul Duminecă- 
Stanciu. 

Dovadă că şi doctorul Cismaş, deşi se afla în Porumbacu de Sus 
şi avea legături cu satul vecin, Sărata, n-a prea ştiut atunci mare lucru 
despre grupul Săplăcan. 

Reiau relatările lui Radu Ion Coman. 

“În noiembrie 1948, la liceul Gheorghe Lazăr din Sibiu au fost 
arestați mai mulţi elevi ce făceau parte din frăţia de cruce din liceu, 
între care şi Ilie Serafim şi Mircea Coman. Tinerii au fost condamnaţi 
doar la 6 luni şi respectiv opt luni închisoare. 

În închisoare s-au întâlnit cu maiorul Dabija şi ai lui, ce erau 
condamnați la moarte şi îşi aşteptau execuţia. Întâlnirea cu aceşti 

luptători i-a marcat pe tinerii elevi, aşa că la ieşirea din închisoare s-au 
integrat activ în rezistența anticomunistă, atât în Sibiu cât şi în satul 
Sărata. În noiembrie 1951, venind din Franţa, au fost parașutați în 
zona Sărata cinci luptători: 

- Săplăcan Constantin, legionar, conducătorul grupului 

- Puiu Ilie, legionar din Rusca Montană, Banat 

- Spindler Wilhelm, sas din regiune 

- Bohn Mathias, sas din regiune 

- Bârsan Gheorghe, legionar. 

Paraşutaţii au fost adăpostiţi de către Ilisie şi Mircea Coman în 
satul Sărata la oameni siguri. Reuşiseră să ia legătura radio cu baza de 
la care veniseră. În Sărata se aflau instalați la două familii, astfel: 
Săplăcan, Puiu şi Splinder la Gheorghe Serafim, tatăl lui Ilisie 
Serafim, iar Bohn şi Bârsan în şură la Comănici Gheoghe. O greşeală, 
pe care ar fi făcut-o Splinder, a fost că s-a dus acasă la părinţii lui din 
Sibiu şi, aşa cum a lăsat să se-nțeleagă la proces, ar fi fost vândut de 
propriul lui tată, care nu a apărut la proces, în timp ce mama şi sora 
lui Wilhelm au fost condamnate. Această vânzare de neconceput, dacă 
ar fi adevărată, ar fi una dintre cele mai odioase înjosiri la care au adus 
comuniştii relațiile de familie. Mă tem însă că lucrurile nu s-au 
petrecut aşa. Astăzi, din memoriile lui Philby, reiese că el şi alții ca el 
informau serviciile sovietice de orice paraşutare în România. 
Securitatea ştia şi cine şi cu ce scop şi când şi unde vin cei paraşutați. 
Ori, tocmai pentru a nu se bănui acest secret, securitatea inventa 
totdeauna un scenariu, din care să reiasă abilitatea securităţii, vigilența 
oamenilor muncii, care de dragul regimului erau în stare să-şi vândă şi 
pe cei dragi. Misiunea paraşutaţilor era de a se întâlni şi colabora cu 
grupurile de rezistență din munți. 

A urmat înconjurarea satului Sărata şi prinderea celor ascunşi 
acolo. Mircea Coman şi Ilie Serafim au fost prinşi o lună mai târziu. 
Se pare că în acţiunea de la Sărata a securității nici un paraşutat nu a 
fost prins viu. În 29 mai 1952, un grup de 17 persoane a fost judecat la 
Sibiu. La proces, Mircea Coman şi Ilie Serafim au fost condamnaţi la 
moarte, iar ceilalți, la diferite pedepse grele. Au fost duşi în lanţuri la 
Jilava şi au fost ţinuţi aşa în aşteptare mai bine de un an. În acest timp, 

în urma unei greve a foamei, Serafim Ilie ar fi fost operat şi a decedat. 
Cei ce i-au văzut acolo spuneau că erau permanent încă anchetați şi 
chinuiti. 

Mircea Coman a fost executat la data de 31 octombrie 1953 
(procesul verbal de execuţie ține să precizeze şi ora 22). 

Procesul verbal uită să spună că aceşti tineri erau frați de cruce şi 
de ideal, din copilărie: în luptă, în viaţă şi în moarte; întocmai ca Ion 
Mogoş şi Nicolae Mazilu din grupul nostru şi aveau, ca şi ei la data 
morții, doar 22 de ani. 

700 de ani de atestare documentară 
a oraşului Făgăraş 


Era o zi frumoasă de octombrie, cu soare potolit şi frunză 
necăzută. Am coborât în gara Făgăraş cu emoţiile ce mi le provoacă 
întâlnirea cu locurile dragi ale copilăriei şi adolescenţei. Retrăiesc de 
fiecare dată când revin clipele fericite de atunci, mai ales că atunci 
n-am ştiut că eram fericit. Nu-mi tulbură nimeni amintirile, pentru că 
nu sunt cunoscut şi nu cunosc pe mai nimeni. De data aceasta însă, 
încă din gară observ o mişcare nouă: din tren coboară lume multă, 
îmbrăcată în costume naționale. Grupuri, în maşini şi pe jos, 
se-ndreaptă în acelaşi sens. 

- Cum, nu ştiţi, sărbătorim a 700-a aniversare a oraşului. 

Deci asta era. Desigur, ca făgărăşan, eram mândru că am nimerit 
la o asemenea fericită aniversare. În faţa cetăţii, un potop de lume 
adunat. Înaintea casei de cultură era o tribună lungă, bogat 
împodobită, la capătul căreia, în straie de piatră lăţoasă, se afla statuia 
lui Badea Cârţan. Îmi găsesc şi eu un loc lângă soclul bustului 
Doamnei Stanca, pe aleea din jurul cetăţii. Lângă lac, o berărie cu 
bărbați gălăgioşi consumând bere. Unii vin şi-şi reazămă sticlele de 
soclul statuiei. Nu aşteptăm mult şi la tribune se urcă, cu tricolorul în 
bandulieră, primarul urbei, anunțând deschiderea festivităţii şi 
anunțând invitaţii de onoare: un reprezentant al preşedintelui Iliescu, 
al premierului Roman, prefectul judeţului Braşov, câteva fețe 
bisericeşti şi nişte frumuseți feminine. Se bate din palme, se strigă: 
"Să trăiască!” Se comentează. Tovarăşii mei cu sticle de bere nu prea 
sunt entuziasmați de numele spuse şi le comentează cu glas tare, încât 
sunt supărat pe ei că strică atmosfera momentului: “ăsta ce caută 
acolo, băi, se putea să lipsească ticălosul?” Mă şi supăr când 
comentează prezența unui preot bărbos: ”şi-aici ţi-ai băgat mătăuzul, 
piază rea?” Încerc să mă îndepărtez în mulţime să nu-i mai aud, dar 
nu reuşesc. Pentru mine lucrurile sunt cum nu se poate mai bune. Toţi 
îmi par persoane respectabile. Mă şi simt mândru de ceea ce spun: 

- Noi, făgărăşenii, care am trezit în două rânduri Țara 
Românească, cu Negru Vodă o dată şi cu Gheorghe Lazăr a doua oară, 

care am deşteptat Bucovina prin Aron Pumnul, care am dat pe 
luceafărul poeziei româneşti, Eminescu, căci în Vadul nostru trăiesc 
de secole oameni cu numele Eminovici, care am scris istorie cu 
Gheorghe Șincai şi am cutreierat lumea cu Ion Codru Drăguşanu, care 
am trecut cărările româneşti peste Carpaţi cu desaga Badei Cârţan, 
care ne-am revoltat în câteva rânduri împotriva dietei de la Cluj, noi 
care aici unde-s munții cei mai înalți ai României am avut rezistența 
cea mai lungă împotriva comunismului, adevăraţi eroi care şi-au dat 
viaţa etc., etc. Urmează alt vorbitor şi altul, în acelaşi ton, şi nici unul 
nu uită de rezistenţa cu arma împotriva comunismului. Doi îmi şi 
pomenesc numele. Vorbesc atât de convingător că mă simt emoționat 
şi mă supără când unul dintre gălăgioşi îi strigă: 

- Azi îs eroi, mă, şi-atunci te-ai dus cu securitatea după ei să-i 
omori... 

Urmau alte şi alte discursuri, care oboseau. Totdeauna m-a 
supărat vorba lungă şi ambiția unora care cu tot dinadinsul vor să arate 
cât de-al dracului le ştiu zice. 

M-am retras pe departe şi m-am îndreptat spre locuinţa lui Ion 
Ilioi. 

- Mă aşteptam, Ioane, să nu te găsesc acasă, să fii în piaţă la 
adunare. 

- Ce să caut eu acolo? Nici n-am fost invitat şi nici nu m-aş duce 
alături de cine sunt acolo. 

- Măi, au amintit şi de noi în discursuri. 

- Nu numai în discursuri, chiar au şi scris. Uite, au scos şi-o carte 
în care ne laudă, şi te laudă de ar trebui să ne ruşinăm când trecem pe 
stradă. Noroc că nu ne cunoaște nimenea. 

Răsfoiesc cartea aniversară. Într-adevăr, trei capitole se ocupă de 
noi, cei din munţi. Au făcut şi nişte medalii jubiliare din bronz şi s-au 
decorat unii pe alții. 

- Şi chiar, Ioane, de mine nu zic, că eu nu locuiesc aici, dar pe 
voi să nu vă cheme? 

- Ai îmbătrânit, moşule, şi n-ai invăţat nimic, a zis Ilioi zâmbind 
trist. Tu te aşteptai la altceva? Să-l auzi pe Gilu Radeş comentând 
situaţia. 

Prin fereastra deschisă se auzeau clar discursurile celor de la 
tribună. 

- Dacă au furat ei Revoluţia, care s-a petrecut acum de curând, 
cum să nu fure nişte morţi, care nu mai pot vorbi şi nişte întâmplări 
care au fost cu jumătate de veac în urmă, rezumă Ilioi toată problema. 


Uneori primesc şi astfel de scrisori 


“Stimate Domnule Gavrilă, 

Vă scrie Valeria Raita, văduva părintelui Gheorghe Raita, din 
Săsciori, Făgăraş. V-am citit cu emoție cartea Brazii se frâng, dar nu 
se îndoiesc şi ne-am întors cu durere şi duioşie la vremea când, venind 
de la munte, poposeaţi deseori la casa noastră din Săsciori, pentru a vă 
mărturisi şi cumineca. V-am primit cu drag pe toţi, îmi amintesc şi de 
dumneata personal şi din sărăcia noastră v-am ajutat cu ce ne-a dat 
Dumnezeu. V-au cunoscut şi cei trei copii ai noştri. 

În 1958, soțul meu a fost arestat, anchetat cum se ancheta pe 
atunci şi condamnat la muncă silnică pe viaţă pentru “favorizare şi 
crimă de teroare”, cu greu scăpând de condamnarea la moarte. A fost 
condamnat şi la confiscarea averii, dar avere nu prea aveam. Eu, ca 
învățătoare, am fost dată afară din învăţământ. Cum am trăit, din ce- 
am trăit cu cei trei copii, numai Dumnezeu ştie. În 1964, soțul meu s-a 
întors din închisoare, murind însă repede de pe urma bolilor câştigate 
în detenţie. 

Ne-am întristat însă când, amintind numele preoţilor, la care 
apelaţi atunci, aţi uitat să-l treceţi şi pe părintele Raita, soţul meu.” 


“Stimată Doamnă Valeria, 


N-am uitat ce-aţi făcut atunci, soţul şi dumneavoastră, pentru noi. 
Astfel de fapte nu se pot uita. Lucrurile însă s-au petrecut astfel: 

Tot atunci, în acelaşi sat, Săsciori, se afla şi părintele Motoc, iar 
familiile se asemănau mult. Eraţi şi unii şi alţii tineri. Soții 
dumneavoastră, ambii preoţi greco-catolici urgisiți de stăpânire, iar 
dumneavoastră erați şi una şi alta învățătoare. Aveaţi copii mărunţei, 
pe care nu i-aţi ferit să ne cunoască. Ne-aţi primit şi unii şi alții cu 
dragoste, dăruindu-ne din sărăcia dumneavoastră - cum spuneţi - cele 
necesare. Erați atât de asemănătoare, familiile şi situațiile, încât după 
mai bine de 45 de ani memoria mea v-a comasat într-una singură, 
reținând numai numele părintelui Motoc. Cu rugămintea de a mă ierta 
pentru neţinerea de minte şi dumneavoastră şi copiii dumneavoastră, 
fac aici cuvenita menţiune, amintind şi familia dumneavoastră, care s- 
a alăturat total cauzei luptei împotriva comunismului, jertfind totul”. 

Făcând această consemnare, îmi cer iertare de la toţi cei pe care 
nu i-am amintit, fie din uitare, fie aşteptând să ne putem întâlni pe 
rând şi să stăm de vorbă pe îndelete. 


N-am fost numai braţe înarmate 


În volumele I şi II ale acestei cărți am povestit mai mult 
întâmplările grupului de rezistență, în ordine cronologică şi m-am 
oprit puțin asupra noastră, a luptătorilor. Noi n-am fost numai braţe 
înarmate, ba aş putea spune că am fost în ultimul rând şi numai din 
necesitate aşa ceva. Am avut o minte cu care cugetam, inimă plină de 
sentimente şi idealuri, voință şi planuri, pe care, de ne-ar fi ajutat 
Dumnezeu să ieşim vii din vâltoarea în care am intrat, speram să le 
punem în aplicare. Nu pentru noi, ci pentru neamul nostru. 

În nopţile lungi de iarnă, la focuri, am rumegat mult aceste 
bunuri spirituale, revenind mereu şi mereu asupra lor. Din 
înmănunchierea lor pot spune că ne-am alcătuit o doctrină politică, 
culturală, economică, socială, militară şi în primul rând o doctrină 
religioasă despre felul cum Îl vedeam noi pe Isus prezent în viața 
noastră națională. 

“Fără de Mine nu puteți face nimic”, a spus Isus. Şi Isus e 
Dumnezeu. Deci nu numai pe plan spiritual nu putem face nimic, dar 
nici pe plan politic, economic, cultural, social etc. Primul pas al 
României scăpate de comunism îl vedeam în încreştinarea întregii 
vieți naţionale, începând cu Biserica, care trebuia să-şi primenească 
rândurile, îndepărtând orice zgură lăsată de comunism. Apoi ar fi 
urmat să ne întoarcem privirea asupra noastră înşine, să ne judecăm 
întâi pe noi. 


Bine că nu am fost ales deputat 


Trebuia să vorbesc cu un amic care a ajuns deputat şi pentru asta 
mă aflam în biroul lui parlamentar la ora indicată pe uşă pentru 
audienţe, oră la care deputatul a fost punctual. În birou, vreo zece 
persoane stăteau la rând. 

“- Aşteaptă, te rog, până termin, mi-a spus amicul deputat. Rămâi 
în birou.” 

Am rămas. 

“_ Ce-i necazul, nene?” se adresă celui dintâi. 

“. Îi tot ăla, domnu deputat, că mă bagă-n pământ fata asta a mea, 
că n-a intrat acolo unde aţi sfătuit-o să dea examen, şi plânge şi îi e 
ruşine de lume şi nu mai vrea să vină acasă, că altele au intrat şi ea nu, 
şi să faceți ce ştiţi să o băgați undeva, că de nu puteți dumneavoastră, 
cine poate? şi eu v-am votat şi vom fi şi noi recunoscători.” 

Nu ştiu ce răspuns i-a dat amicul meu, că a intrat a doua 
persoană, o femeie. 

“- Ei, aţi reuşit să vă pensionaţi?” 

“- Reuşit, n-aş mai fi reuşit, că-mi dă numai 20.000 de lei şi 
vecinei mele îi dă 29.000 de lei şi-am avut tot atâtea zile la colectiv, şi 
eu ştiu că are pe cineva acolo la pensii, dar nu ştiu pe cine. Vă rog pe 
dumneavoastră să aflați şi să mă pensioneze şi pe mine cu 29.000 lei, 
că eu v-am votat şi dau şi eu cât a dat vecina.” 

Al treilea era un ţăran, beneficiar al legii 18. 

“- Am primit, domnule deputat, adeverinţă de punere în posesie, 
numai c-a trecut-o şi pe cumnata mea. Că dacă fratele meu îi mort, ea 
ce neam mai e cu tata? Că are copii de la fratele meu, dar tata n-a 
putut-o suferi cât a trăit şi acum vine o vinitură să intre în moşia 
părintească, că-i dă legea. Dar legea îi cum o face de la primărie, şi 
dumneavoastră să mă ajutaţi să o şteargă de pe adeverinţă...” 

N-am mai avut răbdare să-i ascult pe toți zece, mulțumind lui 
Dumnezeu că n-am fost ales ca deputat, să am şi eu birou parlamentar 
şi să fiu şi eu la dispoziția celor ce m-au ales. 


Terorismul de stat 


“Noi, românii, am fost un popor blând, tolerant. Noi n-am avut 
ca alții inchiziție, războaie religioase. A trebuit să vină comunismul, 
care să pervertească sufletul nostru curat. Străinii: maghiari, evrei, 
țigani au fost de vină. Ei erau mari şi tari în partid şi în securitate”. 
Dar atâţia schingiuitori de trupuri şi suflete n-au fost toţi străini. De 
obicei străinii se aflau în posturi înalte de conducere şi numai 
comandau. Execuţia, munca murdară cădea în seama românilor. 
Crăciun, Ciungu, Cârnu, Ciolpan, Goiciu, Maromete şi alte mii ca ei 
au fost români. Când au intrat în serviciul securității, erau gata 
educați. E o mare greşeală să aruncăm vina numai asupra 
comunismului şi a străinilor. Comunismul, ca doctrină atee, 
propovăduind ura de clasă, n-a făcut altceva decât să ridice la cota cea 
mai înaltă tendinţele criminale, care existau latente în sufletul acestor 
călăi. 

Fără comunism, ciolpanii şi goicii şi-ar fi bătut poate nevestele şi 
copiii, s-ar fi încăierat prin cârciumi, ar fi făcut la nevoie şi vreo crimă 
din răzbunare sau la beţie, dar nimic mai mult. Ori poate de frică n-ar 
fi făcut nimic din acestea, murind ca nişte oameni obişnuiţi. 

A fost nevoie de o forță a statului, a puterii, pentru ca aceşti 
criminali să-şi poată arăta tot iadul sufletului lor, ca să fie transformați 
în unelte. 

Dar, oare, e pentru prima dată în istoria noastră când s-au 
întâmplat astfel de crime ale puterii de stat? Din păcate, terorismul de 
stat, crima puterii a început din zorile istoriei noastre. Citind Iliada, 
aflăm că regele Traciei, Tiresias, e caracterizat drept “cel care-şi 
hrănea caii cu carne de sclavi”. Desigur, şi pe atunci caii nu erau 
carnivori, dar atunci, ca şi azi, dacă arunci un om în stava de cai, 
aceştia îl zdrobesc cu copitele şi îl zdrențuiesc cu dinţii. Câteodată 
istoria mai aminteşte şi despre uciderile cu şi fără “giudeț” ale 
domnitorilor noştri. Dacă suntem cunoscuţi în istoria universală, nu 
suntem prin luptele lui Mircea, Ştefan şi Mihai, nici prin bunătatea lui 
Alexandru cel Bun şi Neagoe Basarab, nici prin cavalerismul fraţilor 
Buzeşti sau martiriul lui Brâncoveanu, ci prin excesele lui Vlad Ţepeş, 
cunoscut sub numele de “Dracula”. 

Nici România modernă nu face excepție de la această funestă 
cale. Reprimarea revoltelor ţărăneşti din 1881, 1888 şi 1907 sunt o 
pagină tare tristă în istoria noastră. Crimele făcute atunci arată 
disprețul şi ura față de țărănime a claselor conducătoare, care se 
socoteau ca făcând parte din altă lume. 

Dar a venit unirea cea mare, ţara s-a mărit, lumea a evoluat, însă 
năravurile au rămas. Jandarmeria şi poliția politică nu erau decât 
instrumente oarbe ale stăpânirii, care, la nevoie, ca şi în trecut, nu sta 
la îndoială să folosească armata ca în cazul atelierelor Griviţa în 1933. 
De formă, stăpânirea rămânea în cadrul mai mult sau mai puțin 
democratic, dar când era vorba să-şi piardă privilegiile, nu se da în 
lături de la nimic. lată două exemple consemnate în memoriile lui 
Armand Călinescu. În anul 1924, citim că în Basarabia a fost bătut 
într-un sat de către jandarmi Pan Halipa. E ca şi când ai spune că într- 
un sat din Ardeal ar fi fost bătut Iuliu Maniu. Şi dacă Pan Halipa a fost 
bătut de jandarmi în provincia pe care a unit-o cu România, cum se 
vor fi purtat jandarmii cu muritorii de rând din această provincie? 
Faptul că acum în Basarabia populaţia româneasca vorbeşte de rău 
stăpânirea românească dintre cele două războaie mondiale nu e numai 
o urmare a unei propagande ruseşti. În Basarabia au fost trimise de 
guvernul României cele mai nepregătite elemente ale statului şi 
jandarmii cei mai răi. 

Tot în memoriile lui Armand Călinescu, în plină democraţie 
(1937), stă consemnat planul lui Gabriel Marinescu, aprobat de rege şi 
de camarila regală: de ucidere a lui Corneliu Codreanu şi a altor 
fruntaşi legionari cu ajutorul unor deţinuţi de drept comun, plan dus la 
îndeplinire după instaurarea dictaturii regale de însuşi Armand 
Călinescu, tot cu ajutorul jandarmeriei. 14 deținuți politici în frunte cu 
Corneliu Codreanu sunt strangulaţi, apoi împuşcaţi în ceafă, aruncaţi 
într-o groapă comună, turnându-se peste ei vitriol şi var, totul fiind 
acoperit cu o placă de beton. Sute de oameni, fără o judecată 
prealabilă, sunt ucişi şi expuşi în pieţele publice pentru a se crea 
groaza şi ascultarea necondiționată. Oamenii sunt mânaţi de forţa 
armată ca turmele la vot pentru a spune “DA” în favoarea regimului 
dictatorial. Apoi cenzură, percheziţii, propagandă, înscenări, tribunale 
militare, curți marţiale, lagăre şi închisori. Pentru un manifest găsit 
sau pus de agenții siguranței, te aştepta condamnarea la moarte. 

În bună măsură, regimul antonescian a fost o copie fidelă a celui 
carlist, folosindu-se de aceeaşi oameni de represiune. În plus, a avut la 
îndemână un mijloc de reprimare mult mai potrivit: războiul. 
Opozanţii, fie liberi, fie din închisoare, erau trimişi pe front în condiţii 
de moarte sigură, oferind duşmanului sarcina călăului. Aceste dictaturi 
au lăsat țara înspăimântată, cu o populaţie cu spinarea îndoită, cu o 
lecţie de umilință bine învățată. În timpul lor, cei ce şi-au avut 
spinarea dreaptă au fost ucişi în cea mai mare parte. În primii ani ai 
perioadei comuniste, regimul s-a folosit de aceiaşi torționari din 
perioada celor două dictaturi, care şi-au pus experienţa în slujba 
noului stăpân (cazul lui Eugen Cristescu, şeful siguranţei), stăpân care, 
după ce s-a folosit de ei, i-a trecut în rândul victimelor. Am asistat 
odată la o scenă când un căpitan de jandarmi a dat ordin unui plutonier 
să-l aresteze şi să-l aducă pe un popă. 

“- Am înțeles, să trăiţi, de barbă vi-l aduc, şi de s-ar ascunde în 
gaură de şoarece! şi pe tata îl aduc dacă daţi ordin dumneavoastră.” 
Peste câțiva ani, amândoi îl vor aresta din nou pe acelaşi popă, 

ducându-l în lagăr de dragul comuniştilor, pentru ca în cele din urmă 
să aibă şi ei soarta celui arestat de două ori. 

Se pune din nou întrebarea:” Unde au fost forțele morale care să 
se opună acestor nelegiuiri? Unde a fost Biserica în acest timp?” 

În perioada când a fost strangulat Corneliu Codreanu, şeful 
guvernului era însuşi patriarhul ţării, care prin funcția lui politică era 
în cunoştinţă de cauză de cele întâmplate sub guvernarea lui, şi deci de 
acord cu cele ce s-au făcut. 

O altă întrebare: “De ce represiunea comunistă a fost la noi, cu 
excepția Uniunii Sovietice şi a Albaniei, cea mai crâncenă dintre toate 
țările comuniste? Şi Havel şi Walesa au făcut închisoare, dar au făcut 
închisoare domnească, cu ziare, radio şi televizor, şi au fost câteva 
sute, poate mii de deținuți, nu sute de mii ca la noi. O primă explicaţie 
ar fi că cei care au dat ordinele criminale au fost în marea lor 
majoritate străini. Ce aveau comun cu România Ana Pauker, Luca, 
Nicolski sau Teohari Georgescu şi alții ca ei? Dar examinând de 
aproape crimele, nu aceştia le-au executat. Aceştia numai au dat ordin. 
Treburile murdare ale regimului au fost făcute în marea majoritate de 
români. Ei amenințau populația, ei băteau în case, pe ulițe, la 
securitate. Ei ucideau din ordin sau din zel, ei condamnau (ca 
bunăoară colonelul Alexandru Petrescu, care are pe numele lui mii de 
condamnări, căci de conştiinţă nu poate fi vorba). Românii erau cei 
care-i executau pe condamnaţii la moarte, ei îi chinuiau în închisori, ei 
colectivizau satele, ei strămutau satele în Bărăgan, ei au făcut 
reeducările la Piteşti, Gherla şi Aiud. Şi făceau acestea cu zel pentru a 
fi lăudați şi recompensaţi de stăpânii lor, străini de neamul românesc. 

Citiţi cu câtă mândrie raporta căpitanul de securitate Gheorghe 
Crăciun colonelului Dulgheru (Dulbergher) executarea grupului 
Dabija. 

Atât Tov. Lt. Colonel care a citit degradarea celor doi 
condamnaţi cât şi procurorul, au avut o atitudine demnă. 

Plutonul de execuţie s'a comportat conform instrucțiunilor 
primite dela comandantul de ploton, care după execuţie a spus 
ostaşilor: “Tovarăşi ne-am îndeplinit datoria față de clasa muncitoare”. 

Cadavrele celor 7 au fost transportate dela locul execuţiei şi au 
fost îngropate de către organele de miliție şi Securitate sub 
supravegherea directă a noastră. 

Execuţia celor 7 a decurs în ordine, asistenții fiind Comandanți 
militari din Sibiu, avocaţii apărători şi membrii din Biroul Judeţenei 
P.M.R. Sibiu. 

Paza a fost în tot timpul asigurată de către organele noastre, 
ajutate de către organele de miliţie. 


LT. COLONEL LT. DE SECURITATE 
DE SECURITATE V. Nistor 
Gh. Crăciun 


După aceasta condamnaţii au fost legați la ochi. În care moment 
Dabija s-a exprimat că el nu vrea să fie legat la ochi, fără a i se 
îndeplini această dorinţă. Au fost aşezaţi la locul execuţiei şi înainte 
de deschiderea focului au început pe rând să se manifeste prin 
anumite exprimări. Astfel Traian Mihălțan a spus: “Cu aceeaşi 
monedă vă vom plăti”, Bolfea Silvestru: “Doamne ajută ”, iar Dabija 
a strigat: “Trăiască România”. 

A urmat apoi împuşcarea lor, apoi medicul legist a constatat 
moartea tuturor celor şapte. 


Cum a fost posibil ca în sânul neamului nostru să fie atâția 
executanți ai crimei? pentru că nu pot crede că erau convinşi că fac 
acest lucru pentru România. Aici trebuie căutat şi dat un răspuns de 
către istorici, psihologi, etnologi şi scriitori. 

Las la urmă întrebarea cea mai umilitoare: Cum a fost posibil ca 
un popor să-şi plece capul şi să nu se revolte in fața atâtor umilinţe? 
Nu cumva suferind atâtea veacuri lanțurile robiei şi umilinței nu ne 
mai simțim bine fără ele? 

Am fost tot timpul în Ardeal, noi, românii, veacuri de-a rândul, 
în mare majoritate şi nu am fost recunoscuţi ca națiune, ci umiliţi şi 
ucişi de o mână de asupritori ridicaţi tot din sânul nostru. Dar înafara 

câtorva răbufniri, ca la Bobâlna sau sub Doja şi Horea, în rest tot 
timpul noi ne-am dus osânda ca boii la jug. 

S-au ridicat în 1848 naţiunile la luptă pentru libertatea lor. Puţinii 
maghiari din Ardeal au alcătuit o armată sub generalul Bem. Noi? S- 
au strâns în jurul lui Avram lancu cam la 10.000 de luptători. Unde au 
fost restul românilor din Ardeal? Au fost ucişi 40.000 de români “ca 
nişte miei nevinovați”, cum se scrie într-o carte de istorie românească. 
Vom învăţa ceva din această lecţie vie a istoriei? 


Lătină spurcată 


În Transilvania, în locurile în care trăiesc şi maghiari, când se 
ceartă un român cu un ungur, zice unul, zice şi celălalt câte le vin la 
gură, dar la urmă tot pe-a românului rămâne, că-i aruncă în faţă ocara 
“làtină spurcată” şi atunci ungurul nu mai are ce spune şi se retrage 
ruşinat. 

Au fost popoare care s-au mândrit, fără temei, cu nume 
împrumutate, ca bunăoară grecii-fanarioți, care îşi ziceau “romei” 
(adică romani), dar ca un popor să batjocorească străinii cu propriul 
lui nume nu cred că a mai existat. 

De altfel nici numele de român nu l-am ţinut noi la mare cinste 
într-o bună parte a istoriei. Astfel, “rumân” pe timpul lui Matei 
Basarab era tot una cu iobag sau şerb, om de categoria a doua, adică 
supus unui stâpân, neavând drepturi, fără avere, cu lipsuri morale. 
Dacă cineva făcea parte din “rumânie” trebuia să se simtă umilit şi 
dezonorat. Aceasta, în timp ce tagma boierilor şi a negustorilor se 
socoteau drept ceva deosebit, şi nu aveau nimic comun cu “rumânia”. 

Acelaşi lucru s-a întâmplat şi cu alte valori moştenite de la 
strămoşii romani. În timp ce tot al treilea bulgar sau sârb se mândrea 
cu numele de Troian (Traian), în toată istoria noastră nu se găseşte un 
singur bărbat să poarte acest nume. 

A trebuit să apară un vlădică tânăr - Inocenţiu Micu, care să 
strige pe plaiurile transilvane: “Ridicaţi-vă capul din țărână, iobagilor! 
Strămoşii voştri au stăpânit lumea şi voi vă temeți de nişte stăpâni 
aduşi de vânturi?” A fost nevoie de multă îndrăzneală şi multă 
suferință, înfruntată multă prostie, până a ne simţi mândri de numele 
ce-l purtăm, până să avem conştiinţa identității noastre naţionale şi 
mândria de a fi români să se concretizeze în fapte: unire şi 
independență. 

Se va zice că şi cronicarii munteni şi moldoveni au zis că “de la 
Râm ne tragem”. Este adevărat, dar ei au zis-o, ei au auzit-o. 
“Rumânii” de pe moşiile lor habar nu aveau că ei sunt urmaşi de-ai lui 
Traian, că numele ce-l purtau e un nume de glorie şi nu de batjocură. 

Minunea aceasta s-a întâmplat întâi în Ardeal. Conştiinţa 
latinităţii noastre a coborât de la vlădici şi învăţaţi la preoţi şi 
învăţători, şi mai departe în şezători, în bordeie şi la stână. 

Pe vremea lui Badea Cârţan, dacă ai fi îndrăznit să le spui bacilor 
de la stână că nu-s nepoți de-ai lui Traian, te-ar fi luat la bătaie. Azi în 
satele Ardealului rişti să fii bătut în faţa bisericii dacă susţii că românii 
au venit de la Roma şi că avem datoria de a onora numele ce-l purtăm. 
Poate că e valabil şi pentru românii de astăzi blestemul din imnul 
aromânilor: 

“Cine fuge de-a lui mumă 

Şi de părinteasca-i numă 

Fugă-i doarea Domnului 

Şi dulceamea somnului.“ 

Numai aici în Ardeal păcurarii au avut dorinţa să se “repeadă o 
leacă pân” la Roma”, să vadă cu ochii lor atestatul de naştere al 
poporului român: Columna lui Traian. Tot de aici, din focarele 
latinităţii noastre au plecat spre toate zările româneşti bărbaţi 
entuziaşti cu cărţi în traistă şi foc în inimă, ca Gheorghe Lazăr, Aron 
Pumnul, Simion Bărnuţiu, care au aprins alte inimi ca ale unor 
Heliade Rădulescu, Bălcescu şi Eminescu. 

Ce s-a realizat pe toate planurile: politic, cultural, economic, a 
pornit de la această conştiinţă a latinităţii noastre. Din păcate, această 

conştiinţă a sosit prea târziu. Am pierdut atâtea întinderi româneşti 
fiindcă n-am ştiut cine suntem. În jurul anului 1200 aveam, împreună 
cu bulgarii, un imperiu în Peninsula Balcanică sub conducerea 
împăratului Ioniță. Pe hărțile timpului, în sudul Dunării exista o 
Vlahia Maior şi în nordul Dunării Vlahia Minor. Ce a mai rămas din 
românii  sud-dunăreni? Câteva rămăşiţe ce se luptă cu 
deznaționalizarea. 

Acelaşi lucru s-a întâmplat şi în Basarabia. Având aceeaşi religie 
cu stăpânitorii, scriind cu aceleaşi slove chirilice, folosind în biserică 
limba stăpânitorilor, neavând conştiinţa latinităţii noastre, românii, 
care nu ştiau că sunt români, s-au deznaţionalizat mereu, şi continuă 
să se înstrăineze fără să fie siliți de nimeni. 

Toate popoarele răsăritene: grecii, bulgarii, ruşii au urât Roma, 
din motive religioase şi politice. La Roma era Papa, prezentat drept 
cel mai odios nume. Numai diavolul putea fi mai negru, dacă nu 
cumva erau asimilați într-o singură persoană. 

Din păcate, această ură ne-a fost insuflată şi nouă, românilor. În 
Basarabia, lucrurile merg şi mai departe, în conştiinţa majorităţii 
moldovene nu numai numele de Roma este ceva odios, dar chiar şi 
numele de român. Nu-s siliți de nimeni să aibă această comportare, ci 
o fac din proprie convingere. Din 1000 de preoţi câți are Republica 
Moldova, doar 80 vor să asculte de Patriarhia din Bucureşti. Restul, 
chiar când slujesc moldoveneşte şi nu ruseşte, se simt fraţi de credinţă 
cu cei din Moscova. 

Dar noi, cei din România mică, chiar avem conştiinţa românității 
noastre? Uşurinţa cu care s-a inventat la laşi Partidul Moldovenilor 
este o dovadă că ceva a murit în conştiinţa românilor. 

Ura contra Papei, oprit să calce pe pământul românesc, este o altă 
dovadă, ca şi duşmănia faţă de Biserica Unită pentru motivul că e 
legată de Biserica Romană. Orice aluzie la Roma şi Papa creează 
alergie. 

Pentru a-şi justifica această atitudine şi pentru a tăia orice 
înrudire cu Roma, cărturarii şi fariseii zilelor noastre caută cele mai 
aberante argumente istorice. Astfel, în Academiile teologice ortodoxe 
se insistă tot mai mult asupra faptului că Apostolul Andrei, care a 


271 


predicat şi la noi, a fost mai de vază decât Apostolul Petru, de vreme 
ce Apostolul Andrei a fost chemat ca ucenic înaintea lui Petru, şi că el 
nu s-a lepădat de Isus, aşa cum a făcut Petru, şi deci... Mai să-l 
aruncăm pe Petru alături de Iuda, de vreme ce s-au căit amândoi. 

Ba că creştinismul nostru, chiar dacă a fost predicat de apostolul 
Andrei, dar a fost adus şi de oameni din Siria, de unde de altfel au 
venit şi coloniştii în Dacia, care sunt strămoşii noştri. 

Acceptăm strămoşi de oriunde, cât de departe, numai de la Roma 
nu. 

Ce s-au străduit toți Rosslerii şi alți istorici străini, care contestau 
latinitatea noastră în decursul veacurilor şi n-au reuşit, predică astăzi 
arhiereii şi cărturarii de bunăvoie şi nesiliți de nimeni, uneori în faţa 
altarelor. 

M-am confruntat odată zadarnic, ore întregi, cu câteva înalte feţe 
bisericeşti pe această temă. Încercam să le demonstrez că sunt în limba 
română câteva cuvinte de origine latină, pe care, odată avându-le, ne 
arată, fără a putea fi contrazise, de unde am venit: mormânt, pământ, 
cetate, sat, bătrân etc. Cuvântul mormânt vine de la monumentum, 
pământ de la pavimentum (adică loc pardosit cu pietre), cetate > 
civitas, sat > fossatum (adică loc înconjurat cu şanţ), bătrân de la 
veteran (soldat lăsat la vatră). Mai sunt şi altele ca fântână, casă, curte, 
fereastră, uşă, masă, scaun. 

Deci în mod obligatoriu strămoşii noştri au venit din locuri unde 
morții aveau monumente deasupra gropii, unde exista loc pardosit cu 
pietre, unde erau cetăţi şi sate înconjurate cu şanţuri, unde oamenii 
trăiau în case cu ferestre, cu curte, cu fântână, intrau pe uşă şi pe 
poartă, mâncau la masă şi dormeau în pat. Dar unde se găseau toate 
acestea? În Siria? Dacă strămoşii noştri ar fi venit din Siria, acestea 
toate le-am numi în limba siriacă. Eu, cu toată strădania, nu i-am putut 
convinge. La plecare, la poartă, i-am întrebat: preacucernicilor, cum se 
numesc buruienile acestea pe care călcați? Pătlagină, au răspuns ei. Şi 
acestea? Muşeţel, romaniță, mentă, cicoare, iarbă. Şi aceşti copaci? 
Plopi, arini, tei, paltini, aluni. Precuvioşilor, buruienile acestea vă fac 
de râs teoria dumneavoastră. Aceste buruieni şi aceşti copaci nu cresc 
în Siria, ci în Italia şi în Balcani. Dacă noi spunem pătlagină, muşeţel, 

grâu, pin, orz, salcie, înseamnă că strămoşii noştri au venit de unde 
cresc aceste plante şi venind au adus cu ei denumirea lor. Dar mai 
spunem noi românii: Dumnezeu, creştin, păgân, cruce, botez, îngeri, 
mărturisire, cuminecătură, lege, pentru că aşa le-au spus cei care au 
venit aici, creştini gata făcuţi, şi le-au spus şi dacilor cum trebuie să le 
spună când s-au creştinat. Certificatul de naştere şi botez ne este scris 
cu litere latine. Atâta timp cât ne vom căuta strămoşii prin Siria, cât 
timp vom mai batjocori străinii cu numele strămoşilor noştri latinii, 
cât timp ne vom socoti creştini pravoslavnici şi nu binecredincioşi, cât 
timp vom privi spre Roma cu ură, cât timp preoții vor mai blagoslovi 
norodul şi nu vor binecuvânta poporul, vom rămâne în nerozia noastră 
şi vom pierde în continuare, mereu. 


În satul lui Badea Cârţan 


Eram în clasa a doua la Liceul “Radu Negru” din Făgăraş, prin 
1935, având profesor de geografie un macedonean, pe nume Pariza. 
Din discuţiile din clasă a aflat că noi, elevii, n-am fost în satul lui 
Badea Cârţan, şi că ştiam prea puţine lucruri despre acest român. 
“Puturoşilor, să nu vă duceţi voi în Cârţişoara? Duminică să fiţi toţi la 
trenul de dimineață.” Înainte de vremea bisericii eram în satul lui 
Badea Cârţan, căutând pe cei mai bătrâni oameni din sat. Am fost 
îndrumați la un cântăreţ de biserică, rugându-l să-şi amintească de acel 
vestit cioban. 

- Păi de bolundul ăla nu mai puteţi dumneavoastră? ăla a fost un 
bolund, că numai un bolund îşi putea pustii starea ce-o avea şi să se 
primejduiască umblând ca şi nebunii, peste munţi, cu cărțile în desagi. 
Şi măcar de-ar fi umblat cu cărți creştineşti, şi nu din cele cu slove 
papistăşeşti. Şi zicând, ne arătă cărţile cu slove chirilice din care cânta 
el la strană. 

N-am putut alege mare lucru de la acest bătrân şi ne-am întors 
din sat cu un gust amar. Profesorul Pariza n-a zis decât atât: "Greu se 
deşteaptă un popor din somnul cel de moarte, măi copii, dar este 
datoria voastră să faceţi acest lucru.” 

A existat în istoria noastră o adâncă beznă în care am dormit şi 
uneori ne-am complăcut veacuri de-a rândul, un mare balast care ne-a 
tras înapoi spre moartea națională. Greu s-a făcut deşteptarea. De la 
prima carte tipărită cu caractere latine, a lui Petru Maior, carte de 
rugăciuni, şi până la generalizarea scrisului latin, a durat aproape un 
veac. Şi câtă împotrivire n-a fost la procesul de românizare a scrisului, 
împotrivire care durează încă şi astăzi în Basarabia. 

Intră Ştefan cel Mare şi Sfânt în Valahia, taie şi arde cetăţile, 
bine că nu l-a prins pe Radu cel Frumos, că-l tăia şi pe el, dar îi ia 
nevasta şi fata ca ostatice. Nu are nevoie de tălmaci ca să se înțeleagă 
cu muntenii pe când îi tăia, dar un rând nu scriu cronicile că s-ar fi 
simțit ca făcând parte din acelaşi neam cu cei învinşi. 

Învinge Petru Rareş pe Voievodul Ardealului, Ştefan Mailat, de 
origine română, îl anchetează în moldoveneşte şi nu se miră nici o 
cronică că se puteau înţelege fără tălmaci, îl judecă, îl condamnă şi îl 
taie în faţa cetăţii Făgăraş fără să-şi dea seama că ucide pe un frate de- 
al său. 

Chiar şi la 1700 mitropolitul Valahiei îi cere episcopului ardelean 
să ţină slujbele în slavoneşte şi grecește, şi nu pe româneşte. 

Să ne mai mirăm că şi astăzi există o ramură a bisericii, stiliştii, 
care ţin calendarul iulian şi nu pe cel papistăşesc gregorian sau că 
pravoslavnicii moldoveni de peste Prut ce ascultă de patriarhia 
Moscovei, refuză să scrie şi să citească cu litere româneşti. 


Suflete de iobagi 


Cu trei ani în urmă însoțeam echipa de filmare a doamnei Lucia 
Hossu Longin la locul unde au fost ucişi în 1954 luptătorii făgărăşeni 
Gelu Novac şi Gheorghe Şovăială, în hotarul satului Obreja-Alba, sat 
aşezat pe malul Târnavei. Era o zi rece de iarnă cu ger. Conduşi de 
localnici la fața locului, am reuşit să-mi imaginez cum s-au desfăşurat 
lucrurile. 

Era 6 august 1954, sărbătoarea Schimbării la Faţă. Câmpul de 
lângă sat era cultivat cu porumb, care la data aceea era cu ştiuleții tari. 

Cei doi tineri îşi aveau popasul sub o salcie rămuroasă la vărsarea 
Secaşului în Târnavă, cam la 2 km. de sat. Pesemne că erau aici 
aşteptând ceva, să ia legătura cu cineva sau aşteptau un răspuns. Parcă 
îmi amintesc destul de tulbure că Gheorghe mi-ar fi spus odată că într- 
un sat de pe malul Târnavei ar fi avut un coleg de liceu la Braşov al 
cărui tată ar fi avut un atelier mecanic. De mirare e că erau aşezaţi atât 
de aproape de sat, când spre vest şi spre sud era câmp liber de zeci de 
km cu porumb, unde ar fi fost mai bine ocrotiţi. Mă-ntreb de asemenea 
cum au avut încredere în doi oameni de slabă calitate, un paznic de 
câmp şi un ciurdar, cărora le-au dat bani să le cumpere pâine. În 
situația dată se putea trăi cu ce dădea câmpul: ştiuleţi de porumb, 
fasole, sâmburi de bostan şi de floarea soarelui, fructe sălbatice şi la 
nevoie se putea încerca să se fure ceva de mâncare din sate, fără a fi 
văzuți de cineva. ar în cazul în care te vedea cineva în care nu puteai 
avea încredere, te deplasai o bucată de drum în orice direcție, doar 
făcuseră acest lucru 6 ani de zile. La faţa locului, era în 1995, au venit 
oameni din casele din jur, care fuseseră martori ai întâmplării şi 
cunoşteau şi numele celor doi morţi. Din confruntarea martorilor a 
reieşit cum s-a desfăşurat acţiunea securităţii. 

Paznicul de câmp l-a înștiințat pe secretarul de partid (un 
maghiar de pe la Deva) de prezenţa celor doi luptători în câmp. Acesta 
a dat poruncă unui slujbaş de la sfatul popular, parcă perceptor, care 
avea bicicletă, să se deplaseze la miliția din Mihalţ, să-l anunţe pe 
şeful de post de prezenţa celor doi. Paznicul de câmp, ciurdarul şi 
secretarul de partid erau morţi în 1995. Slujbaşul comunal trăia şi 
povestea: 

“- Am primit poronca şi m-am dus cu bicicleta la Mihalţ şi nu 
l-am găsit pe şeful de post la Miliție. Atunci m-am dus de l-am căutat 
unde era dus şi i-am spus poronca secretarului de partid”. 

“- Dar, interveni îndurerată doamna Lucia, dumneata nu puteai să 
întârzii pe drum? Puteai să dezumfli bicicleta, te puteai întoarce pe 
altă cale la cei doi şi să-i anunti ce pericol îi pândeşte. Puteai să-l cauţi 
pe şeful de post până dimineaţa, pe unde nu se afla.” 

“- Poronca e poroncă, eu eram slujbaş al statului, nu se putea, 
dacă am primit poruncă...” 

Atunci pe loc mi-am adus aminte de memoriile lui Vasile 
Moldovan, unul dintre prefecţii lui Avram Iancu, unde era descris 
ceva asemănător. Cu două săptămâni înainte de adunarea din duminica 
Tomei de la Blaj, deci pe la Florii, prin satele de pe Târnava Mică un 
solgăbirău maghiar, însoţit de două cătane, a dat poruncă ca la 
marginea satelor româneşti iobagii să ridice furci (spânzurători) şi le- 

au ridicat. “Poronca era poroncă”, or fi zis iobagii satelor. Intr-o 100 
de ani de istorie naţională, iobagul a rămas tot iobag. 


Vorvecel 


O problemă destul de grea trebuia rezolvată la oamenii noştri de 
sprijin, care aveau copii şi la care trebuia să poposim o zi, două sau 
mai mult timp. Era foarte greu să nu fi descoperit de copii, ori cu câtă 
prudență s-ar fi lucrat. Cei mai mulţi dintre oameni rezolvau 
problema, făcându-i şi pe copii părtaşi la secretul casei lor. Copiii mai 
mari erau informaţi ce fel de oameni eram şi că ne caută securitatea să 
ne omoare şi că pentru asta nimeni nu trebuie să ştie că ne aflăm la 
casa lor. Pe vremea aceea copiilor nu trebuia să li se explice ce era 
miliția şi securitatea şi ce urmăreau. Oricât de în şoaptă ar fi vorbit cei 
în vârstă, copiii auzeau şi înțelegeau sau numai intuiau din 
comportamentul părinților lor lumea în care trăiau. Căci pe atunci frica 
era un sentiment omniprezent, chiar şi pentru beneficiarii regimului. 

Au fost mulți copii care au ştiut că părinţii lor ne ocrotesc, dar în 
nici un caz nenorocirea nu a venit din partea copiilor. Copiii ştiu 
păstra un secret mai bine decât oamenii maturi. Nu au vorbit copiii 
nici chiar atunci când au fost ameninţaţi, bătuţi şi chinuiți ca să spună. 

Există însă o vârstă, între 4 până la 7 ani, depinde de copil, când 
poţi spera că-i poţi exclude de la secretele casei. Copiii îşi văd de 
joaca lor, neatenţi la schimbările din casa lor şi nu se aventurează în 
locuri pe unde de obicei se tem să umble sau nu le găsesc interesante 
pentru joacă, ca bunăoară şopul cu fân. 

Aşa credeau părinţii şi aşa credeam şi noi când ne aflam odată în 
şopul cu fân la Ion Grecu din Şoarş. Avea patru copii mărunţei, mai 
veneau şi din vecini alţii şi se jucau în curtea largă. De unde eram, îi 
urmăream cu nostalgie. Între copii, cel mai mare era băieţelul de cinci 
ani al lui Ion. Copiii se jucau şi prin şură, dar nu ne gândeam că s-ar 
putea să le treacă prin cap să mute scara de unde era pusă şi să se urce 
în pod. Şi totuşi băiatul s-a urcat ca o pisică (poate a auzit vreun 
zgomot suspect), s-a uitat cuminte la noi din întuneric (noi nu l-am 
văzut), apoi a coborât tot aşa de uşor şi s-a dus la tatăl său, luându-l 
deoparte şi spunându-i în mare taină: “tată, la noi în şop sunt nişte 
oameni, care dorm acolo şi au şi vorvecel”. Interesant a fost că n-a 
strigat, nu s-a speriat, n-a plâns, a simţit şi el că se află în fața unei 
taine, ce trebuia păstrată în familie. 

În anii următori nu ne-am mai dus să stăm la oameni, ci intram 
numai seara în sate, rezolvând problemele sau dându-ne întâlnire în 
afara satului. Copilul, care crescuse în cinci ani şi căruia îi ziceam cu 
toții Vorvecel, continua să-i amintească tatălui întâmplarea şi totodată 
făgăduiala că despre acest lucru nu trebuia vorbit nimănui. 


Ţară şi Ţăran 
(Interviu dat domnului Martiniuc pentru Viaţa Satului, 1992) 

Spunem “ţară” patriei unde viețuim, aşa cum i-au spus strămoşii 
noştri romani, şi ne numim ţărani, adică oameni ai ţării, cei ce ne-am 
născut în ţară, care muncim pământul țării însămânţându-i brazda şi 
culegând roadele muncii noastre. 

Cei ce ne înfrățim cu pământul pe care-l călcăm. 

Cei ce ne-ngrijorăm în vreme de secetă şi ne temem de grindină, 
cei ce nu putem dormi noaptea dacă pe câmp lucrurile nu-s cum le 
dorim noi. 

Cei ce în ziua de Rusalii ieşim la holde să-l mulțumim lui 
Dumnezeu pentru darurile date şi rugându-L să nu pedepsească 
câmpul pentru păcatele noastre. 

Suntem ţărani, cei ce-n vremuri de primejdie ne apărăm pământul 
pe care-l călcăm. 

Şi ne numim țărani, cei ce la vremea hotărâtă de Dumnezeu ne 
vom adăuga în pământul ţării moşilor şi strămoşilor noştri, lăsând în 
urma noastră copii şi nepoți gata să ne urmeze aici în vecii vecilor. 

Nu poate fi ţară fără țărani, şi nici țărani fără pământ. Nimeni, 
din cei ce lucrează pământul fără să fie al lor, nu sunt țărani. Țăran e 
numai acela care are o bucată de pământ şi care e numai a lui: “de aici 
şi până aici”; el să fie proprietar. 

Înainte de a avea nevoie de pâine, ţara are nevoie de ţărani. 
Pentru aceasta nu e nevoie de exploatări agricole, ferme sau cum li se 
va spune, muncite de proletari agricoli, oameni fără rădăcină şi fără 
demnitate, ci de gospodării ţărăneşti puternice şi prospere. Avem 
nevoie de sate făuritoare de tradiţie şi cultură, aşa cum a trăit neamul 
nostru mii de ani, sate cu gospodării personale, şi nu de blocuri cu 
chiriaşi, care astăzi sunt aici, iar mâine cine ştie unde. 


Informatori şi “informatori” 


Imediat după Revoluţie, când în foştii securişti intrase panica 
sau mustrările de conştiinţă, într-un orăşel, un fost ofițer de securitate, 
temându-se că-i sfârşitul lumii, a prezentat foştilor deţinuţi politici un 
caiet cu lista informatorilor securităţii, în ordine alfabetică, uneori cu 
pseudonimul lor, cu transferul lor şi cu alte amănunte. Erau în număr 
de circa 1.500 la cei 15.000 locuitori ai oraşului. Nu figurează în listă 
nici un nume de ofiţer de securitate şi nici un membru P.C.R. În listă 
însă se afla numele mai tuturor persoanelor ce au însemnat ceva în 
acest orăşel, unii chiar cu ani de închisoare, canal sau morţi pe acolo 
(profesori, avocaţi, medici, judecători, preoți). 

L-am găsit în listă pe doctorul C., omul nostru de sprijin, cât am 
fost în munţi, care ne-a ajutat cu medicamente şi cu care ne-am întâlnit 
ani de-a rândul în casa părinților lui. Noi ştiam că el dă informaţii 
securității. Dacă ar fi vrut, ne-ar fi putut vinde cu uşurinţă, dar am avut 
tot timpul deplină încredere în el. Ne-a relatat totdeauna ce voia 

securitatea de la el şi ne-am sfătuit împreună ce să declare. În cartea 
de memorii Brazii se frâng, dar nu se îndoiesc am dat multe 
amănunte despre astfel de “informatori”. 

În lupta noastră de rezistență am avut zeci de astfel de cazuri cu 
astfel de oameni, care informau ceea ce noi vroiam să ştie securitatea. 
“Joc dublu”, vor spune unii. Nu, ei au jucat un singur joc, jocul nostru, 
jocul rezistenţei anticomuniste. Probabil, în vreo listă figurează chiar 
şi Fileru, care, înainte de a veni la munte, a fost trei ani ca pădurar, 
prin însăşi meseria lui “informator” dând securităţii ce voiam noi să 
ştie. De altfel toți paznicii de câmp, paznicii de noapte din sate, 
păstorii vitelor, ciobanii, drumarii erau trecuți în lista informatorilor şi 
obligaţi prin meseria lor să dea informaţii. 

Ar fi o crimă ca aceşti oameni să figureze pe o listă oarbă şi 
infamantă ca informatori. 

Era o vreme când a refuza securitatea de a deveni informator era 
totuna cu a fi arestat sau mai rău. Strâns cu uşa, omul accepta, dar se 
ferea să dea vreo informaţie de pe urma căreia cineva să sufere. 

Tot informatori au fost socotiți şi cei reţinuţi, arestaţi şi chinuiți 
şi obligaţi să dea declaraţii adevărate sau false. Declaraţiile au fost 
introduse în fişiere şi numele lor trecute în lista informatorilor. Putem 
să condamnăm un om că a informat în aceste condiţii? 

Nu de la o listă oarbă cu numele informatorilor trebuie pornit, ci 
de la informaţia care a făcut un rău cuiva: marginalizare, arestare, 
închisoare, moarte. Dacă nu e bine să rămână informatori necunoscuţi, 
nu trebuie să se arunce cu noroi în numele sau în memoria unor 
oameni cinstiți, ei înşişi victime ale regimului sau chiar eroi ai 
rezistenţei anticomuniste. 


Octavian Alexi 
În volumul întâi al acestei cărți am amintit de numele a trei 


camarazi studenţi năsăudeni de la Facultatea de Agronomie din Cluj, 
arestați în ziua de 15 mai 1948 de poliţia din Cluj, de la cursuri, cu 

sprijinul unor “colegi”. Era vorba de Ilieş, Gotea şi Alexi. Nici unul 
nu s-a mai întors din închisoare. 

Iată ultima scrisoare pe care Octavian Alexi a reuşit să o trimită 
fraţilor săi din închisoarea Piteşti printr-un camarad de suferință, în 
cazul când acesta va reuşi să fie eliberat. Am ţinut ca acest 
cutremurător testament să figureze în această carte: 


“Piteşti 
6 Octombrie 1949 


Dragii mei, 


Simt că sfârşitul se apropie, boala care am primit-o mi-a distrus 
sănătatea. 

Dumnezeu să mă aibă sub ocrotirea lui nemărginită. N-am 
putere să scriu cu mâna câteva rânduri. 

Prietenul meu de suferință şi luptă mă ajută şi am speranţa că, 
dacă va scăpa cu viaţă, vă va trimite această dorință a mea. 

E iarnă. Pe geam văd picuri înghețaţi şi-mi aduc aminte de casa 
părintească, pe care nu am speranţa să o mai văd. 

Vă rog, dacă veți găsi rămăşiţele mele pământeşti, să le puneţi 
alături de părinţii şi strămoşii mei. 

Aş dori ca, lângă mine, să fiţi voi, scumpii mei fraţi şi surori. 
Dacă nu e posibil, nu plângeţi pierderea mea şi încercaţi să mă uitaţi, 
căci am căzut luptând pentru viitorul vostru şi al copiilor voştri. 

Prin despărțirea noastră s-a făcut un gol în rândul luptătorilor şi 
în familie, dar alții vor duce mai departe lupta, că victoria este a 
noastră. 

Rămas bun, scumpii mei, ultima mea dorinţă este să faceţi în aşa 
fel ca trupul meu să se odihnească alături de cei care mi-au dat viaţă, 
m-au crescut şi iubit. 

Mai bine este aşa. Dumnezeu m-a scăpat de suferința asta grea. 

Dacă Dumnezeu va aduce ziua eliberării, să ştiţi pe cine trebuie 
să pedepsiţi. Acei ce vor rămâne nu vor lăsa nepedepsită trădarea, că 
a fost trădare. 

Se vor prezenta unii care vor putea fi răsplătiți şi totodată vă vor 
da relaţii. Unul cu numele C., iar altul cu M., mai mult nu pot să 
scriu. 


ADIO, Octavian” 


Numele deținutului, care a scos scrisoarea din închisoare şi a 
transmis-o familiei este Crişan C., Cluj, str. Câmpului, nr.94. 


Citind cartea lui Nicolae Ciolacu 
(Prefaţă la volumul de memorii “Haiducii Dobrogei”) 


Trecând printre colinele dintre Dunăre şi Mare, cărora numai cu 
multă îngăduință li se poate spune munţi, m-am întrebat mereu: “Oare 
cum v-aţi încumetat, camarazi dobrogeni, să porniţi o luptă de 
partizani anticomuniști în aceste dealuri despădurite şi slab 
accidentate?” 

Nici un grup de rezistență din ţară nu a avut parte de un teren mai 
nepotrivit. 

Şi totuşi, aici, în aceste locuri s-a luptat şi s-a murit ca în oricare 
din adevărații munţi ai României. 

Explicaţia este una singură: elementul uman, ce-a pornit 
acțiunea, era de cea mai bună calitate. 

Unii veneaţi din Munţii Macedoniei, aducând cu voi virtuțile 
milenare ale neamului nostru. Strămoşii voştri erau români cu câteva 
secole înaintea daco-românilor din Dacia traiană. Eraţi urmaşii 
singurei ramuri de români ce-au clădit un imperiu în secolul al XII-lea 
sub împăratul Ioniță. 

Altă parte dintre voi erați urmaşii altor oameni de munte, oieri 
ardeleni, ce-au colonizat Dobrogea. 

Aşa cum ați fost plămădiţi de veacuri, nu v-aţi mai târguit 
înaintea luptei, că ce şi cum, ci v-aţi dăruit total, realizând şi pe acest 
colț de ţară cel mai mare lucru pe care-l poate face omul pe pământ, 
aşa cum a spus Isus: “Mai mare dragoste decât aceasta nimeni nu o 
are, ca sufletul lui să şi-l pună pentru prietenii săi, (loan 15:12)”. 

Glorie vouă, “frați din mumă şi din tată”, cinste celor care v-au 
născut şi v-au alăptat, ferice de neamul românesc, care în vremuri de 
cumpănă a avut parte de bărbați ca voi. 

Am avut fericirea să-l cunosc pe Nicolae Ciolacu, mărturisitorul 
rândurilor de față. 

Tare de mult, la închisoarea Vaslui, mergeam noi, copiii, frați de 
cruce, la grădina din marginea oraşului, unde grădinărea “bădia 
Ciolacu” şi ne primea cu de toate. 

I-am fost oaspete, mai târziu la “căşeria” dumisale, unde ne-a 
alintat cu cele mai bune feluri de mâncare pregătite din lapte de oaie. 

- Ce-ai pus în mâncare, “bădie”, de-i aşa de bună? 

- De toate câte un pic, dar am turnat multă dragoste şi bucurie, 
c-ai venit la mine. 

Şi l-am reîntâlnit cu câțiva ani în urmă la mănăstirea 
Brâncoveanu de la Sâmbăta, sub poalele munţilor Făgăraş, sub chipul 
unui umil monah, dându-ne binecuvântarea la sosire şi la plecare. 

Să te ţină Dumnezeu încă mulți ani, părinte Nectarie, să te rogi 
pentru noi, cei din lume şi pentru neamul românesc. 


Tinereţea Oastei Domnului 


Eram copil de 10-11 ani. În fiecare an în prima vinere după Paşti, 
toată suflarea satelor făgărăşene, ortodocşi şi uniți, mergeau “la 
Izvor”, la mănăstirea Brâncoveanu de la Sâmbăta, pe atunci în ruină, 
cu copaci crescuţi pe zidurile ce au mai rămas timp de două secole, de 
când fusese dărâmată de tunurile lui Bucow. Le bătuseră ploile, 
viscolele şi vremurile, dar nu şi uitarea credincioşilor care veneau în 
fiecare an aici. 

Mai fusesem şi până atunci dus de părinți. Ascultam slujba ţinută 
în aer liber în faţa zidurilor dărâmate, luam apă de la fântâniţa sfințită 
aşezată la umbra unui măr în floare, apoi ne întorceam tot pe jos acasă. 
De data aceasta eram martorul la ceva ieşit din comun. Poiana 
mănăstirii era plină de oameni în porturi şi graiuri deosebite de al 
nostru făgărăşan. Grupurile purtau steaguri şi prapuri cu chipul lui 
Isus şi cu îndemnuri scrise pe pânză. Reţin înscrisul cel mai des 
întâlnit: "Îndrăzniţi, eu am biruit lumea!” 

Tot atunci am întâlnit ceva de mare mirare pentru mine. Până 
atunci era de la sine înţeles că la biserică, ca şi aici la mănăstire, au 
voie să cânte numai preoţii şi cantorii; noi, credincioşii, trebuia să 
ascultăm cuminţi şi respectuoşi. Ori de data aceasta cânta toată 
mulțimea de oameni de răsunau văile şi coastele munţilor. Tot de 
mirare era şi predica. Eu ştiam până atunci că despre Dumnezeu şi 
despre cele sfinte nu au voie să vorbescă decât preoții. Ori după slujbă 
luară cuvântul unul după altul oameni îmbrăcaţi domneşte, dar şi mulți 
țărani şi mă miram de unde ştiu atâtea. Din toate predicile şi 
îndemnurile ce le-am auzit, am înţeles că e de lipsă ca toţi oamenii să 
se predea Domnului Isus şi să se lege că nu se vor mai duce la 
cârciumă, că nu vor mai sudui de Dumnezeu şi de cele sfinte că nu se 
vor mai certa şi nu vor mai umbla pe la judecăţi, vor trebui să meargă 
la biserică, să nu lenevească, să-şi crească copiii în frica lui Dumnezeu 
şi să cânte cântări frumoase. 

Mai aflasem un lucru: că în afara cântărilor de la strană mai sunt 
pe lume alte cântări despre Dumnezeu foarte frumoase, pe care, spre 
mirarea mea, le ştiau şi le cântau toți câți erau veniţi acolo. Pe una am 
învăţat-o şi o fredonam întorcându-mă acasă. Cineva ne-a dat-o scrisă 
de mână şi a învăţat-o şi tata, care a cântat-o ca priceasnă la biserică în 
Duminica Tomii (Cruce sfântă părăsită). 

Acum aflasem că toți acei oameni, care parcă se cunoşteau între 
ei de când lumea, erau Ostaşii Domnului. În anii următori auzeam din 
sat că ba unul, ba altul se duceau în satele vecine la adunări de ale 
Oastei, apoi că se adunau şi la noi în sat duminica după amiazi şi 
cântau, ba s-au dus şi la primar rugându-l să facă crâşmă seacă, adică 
să nu mai fie crâşmă în sat, obicei ce a rămas câţiva ani buni. 

Pe la târguri, pe drum, la lucru întâlneai bărbați, femei şi fete pe 
care le cunoşteai că sunt din Oastea Domnului după vorbă şi purtare. 
Aflai că se predaseră Domnului şi că erau altfel decât ceilalți oameni. 
Mai târziu am aflat că Oastea Domnului era condusă de la Sibiu de 
părintele Iosif Trifa. Nu l-am văzut niciodată în persoană, dar îi citeam 
predicile în cărți şi calendare. Avea nişte istorioare şi pilde care îţi 
mergeau la inimă şi pe care nu le întâlneai nicăieri în altă parte. 

Mai târziu am aflat cu mirare şi revoltă că mitropolitul Bălan nu 
l-a mai lăsat pe părintele Trifa să predice. Lumea vorbea că de teamă 
să nu se ducă credincioşii toți la părintele Trifa. 

Au venit apoi peste țară războiul şi alte necazuri, care m-au luat 
în vârtejul lor, apoi vremea comunismului cu lupta din munți. Când 
eram în munte, apelând la ajutoarele oamenilor din sate, am observat 
repede că mulți din cei ce se ofereau să ne ajute erau foşti Ostaşi de-ai 
Domnului. De la ei am aflat că mulţi fruntaşi ai Oastei fuseseră luaţi 
de securitate şi duşi în închisori şi la canal. 

Când, în sfârşit după '89, ţara a ieşit la lumină, una din speranțele 
de încreştinare a neamului nostru era tocmai Oastea Domnului. 
Urmăream şi speram să întâlnesc câțiva bătrâni de pe vremea 
părintelui Trifa, căci numai bătrâni puteau fi după socoteala anilor. 

De aceea n-a fost de mirare că m-am bucurat când la telefon am 
fost întrebat dacă vreau să fiu vizitat de nişte Ostaşi de-ai Domnului. 

Bănuind că vor sosi la mine nişte moşnegi friguroşi (era iarna), 
am pus lemne pe foc să fie cald în casă. Spre mirarea mea, în locul 
bătrânilor aşteptaţi, au coborât dintr-un microbus vreo 15 tineri băieţi 
şi fete, unii tineri de tot. La început am crezut că sunt alții decât cei pe 
care îi aşteptam, dar m-am dumirit repede văzându-le chipurile 
luminoase aşa cum îmi rămăseseră în amintire din vremurile de 
demult, chipurile Ostaşilor Domnului. 

M-am mirat şi m-am bucurat apoi constatând că nu erau nişte 
începători în ale credinței, ştiau să cânte foarte frumos, dar bucuria cea 
mai mare era că proveneau din toate colțurile țării şi de toate 
categoriile sociale: intelectuali, muncitori, studenți, unii soţ şi soție; şi 

că între ei era o mare dragoste, o comuniune, care nu se formează 
decât acolo unde oamenii sunt legați între ei de un mare ideal. 

Am povestit această întâmplare pentru că sunt convins că 
aceasta-i una din căile cele mai importante de educaţie creştină a 
neamului nostru. Creştinismul trebuie să păşească cu hotărâre dincolo 
de uşa bisericii, în lumea cea de toate zilele. Românul creştin să ştie că 
nu e singur cu bărcuţa lui pe marea vieţii, că are în jurul lui fraţi şi 
surori care îl iubesc şi pe care îi iubeşte în numele lui Isus. Şi Oastea 
Domnului, cu temeliile puse de părintele Iosif Trifa, cu cântecele lui 
Traian Dorz, cu tributul de suferință cu care şi-a plătit credinţa în 
lagăre şi închisori, are tot ce-i trebuie pentru a îndeplini această 
misiune. Trei pericole le văd însă în calea Oastei Domnului: 

Primul: gelozia feţelor bisericeşti mai mici sau mai mari, care 
cred că numai ei au dreptul de a lucra în via Domnului, temându-se că 
Oastea le ia ceva ce li s-ar cuveni numai lor. 

Sunt feţe care nu au înţeles nimic din ce i-a răspuns Isus lui loan 
când el l-a denunţat pe unul care “scotea draci în numele Tău (al lui 
Isus) şi l-am oprit pentru că nu merge după noi. Nu-l opriți le-a 
răspuns Isus, fiindcă cine nu este împotriva voastră este pentru voi“ 
(Luca 9:49-50). 

Un al doilea pericol e ca Ostaşii să se lase aliniaţi pe plutoane şi 
companii în spatele vreunui ierarh bătăios, să bată pasul şi să defileze 
apărând ortodoxia neameninţată de nimeni. Ar fi trist ca Ostaşi ai 
Domnului, uitându-şi misiunea ce le-a fost încredințată de 
întemeietorul ei, părintele Trifa, să stea cu parul la uşa unei biserici cu 
lacătul pus, ca să nu intre în ea greco-catolicii. 

Al treilea pericol ar fi ca Oastea Domnului să se izoleze într-o 
lume a ei, sectară, în sine şi pentru sine, străină de viață socială şi 
națională. Dacă se va ţine de învățăturile întemeietorului ei, va avea ce 
lucra în via Domnului. 

Nu numai Oastea Domnului e chemată la această lucrare. Sunt şi 
alte organizaţii religioase pornite pe acest drum, ca de exemplu 
AGRU, ASTRU, Reuniunile Mariane, Certaşii Creştini, ASCOR- 
urile, corurile creştine etc. M-am oprit mai mult asupra Oastei 

Domnului, pentru că ea a avut cea mai mare pondere în viața creştină 
a neamului. 

Au existat şi există organizaţii de educaţie a tinerilor, cu spectru 
larg, ca bunăoară Frăția de Cruce, în care tânărul primeşte o educaţie 
religioasă cu totul asemănătoare celei din Oastea Domnului, alături de 
o educaţie naționalistă în sensul de a iubi din toată inima tot ce e 
frumos şi bun în neamul românesc (istoria lui, limba, literatura, ţara cu 
munţii, câmpiile şi râurile ei, arta lui sub toate formele ei). Primeşte o 
educaţie politică, înțelegând prin politică totalitatea mijloacelor prin 
care poate fi pus în practică tot ce e necesar pentru ţară în toate 
domeniile. 

De asemenea o educaţie a muncii, munca fiind singurul izvor de 
valoare materială, o educaţie familială, sanitară, şi o educaţie fizică şi 
care toate să fie pătrunse de spiritul creştin. 


Imprumuturile externe 


Stai şi te cruceşti cu câtă slugărnicie guvernanţii noştri bat pe la 
toate porțile închise pentru a obține un împrumut extern. Orice suntem 
în stare să facem, numai să obţinem bani de împrumut. În cele mai 
multe cazuri ne împrumutăm pentru a acoperi datorii vechi şi a-i 
folosi pentru consum, şi nu pentru producţie. 

Dar oare e chiar aşa de rău să te împrumuţi? Se uită de fiecare 
dată că acest împrumut mai trebuie dat şi înapoi şi încă cu dobândă. 
Dacă tu azi nu-ţi poți acoperi nevoile, vei putea oare mâine să ţi le 
acoperi şi să mai dai şi împrumutul cu dobândă înapoi? Şi apoi cel ce 
te împrumută îţi mai pune (uneori pe bună dreptate) “unele condiţii” 
să se asigure că îşi va recăpăta banii. De cele mai multe ori aceste 
condiții sunt mai păgubitoare decât binefacerile ce-ţi revin din banii 
împrumutați (să cumperi de unde ţi se cere, să închizi cutare 
întreprindere care deranjează, să micşorezi taxele la import etc.) 

Dar chiar nu trebuie să ne împrumutăm deloc? Ar fi absurd să 
judeci aşa. Dar împrumutând 1000$ să fii sigur că într-un anumit timp 
vei câştiga cel puţin 1000 + dobânda plus un dolar şi să nu ţi se ceară 

condiţii care să te înfunde şi mai tare în datorii. Nu trebuiesc luate de 
bune toate câte le cer marii bancheri ai lumii. Sfaturile lor, lor le 
folosec. Pentru ei situaţia ideală e atunci când statele nu mai pot să-şi 
achite datoriile ci numai să-şi plătească veşnic dobânda. Datoria 
oricărui guvern cu cap e aceea de a nu avea datorii externe şi, pentru 
asta, a avea o balanță de plăţi echilibrată, descurajând importul de 
articole zadarnice (tutun, băutură, articole de lux sau alte produse 
chiar necesare, dar pe care noi le avem: sare şi făină din Ungaria, 
carne de peste ocean, ouă din Turcia). Dacă s-ar fi folosit şi s-ar folosi 
mai bine economiile populaţiei şi nu s-ar fi irosit în Caritasuri, în 
construcţii zadarnice ale băncilor şi în alte zădărnicii, s-ar fi putut face 
multe fără să fim siliți să ne căciulim la uşa nimănui. 


Statul - cel mai prost gospodar? 


E o judecată care se afirmă foarte des şi de aici concluzia că tot 
ce e al statului trebuie să fie distrus, privatizat, furat, risipit, vândut 
pentru un dolar, oricum, numai să nu mai fie. Se face cu atâta pasiune 
această distrugere, de parcă nu ar fi vorba de statul român, ci de al 
cumanilor sau pecenegilor. Ba mai mult, se crede că se face un lucru 
bun că în felul acesta se distruge comunismul şi se ajunge mai repede 
în capitalism. 

Trebuie luptat cu o mare prejudecată istorică, dacă nu cu o voită 
confuzie criminală. În enciclopedii, comunismul e definit ca o 
doctrină economică sau o ideologie ce urmăreşte instaurarea 
proprietății colective în locul celei private. Oare numai aceasta a fost 
comunismul? Prin această translație de proprtietate a devenit el 
criminal? Dacă ar fi fost numai atât, ar fi fost o experienţă mondială 
economică şi socială nereuşită cum au fost destule şi nimic mai mult. 
Comunismul a devenit criminal în ultimă analiză prin înjosirea 
omului, lipsindu-l de suflet, aducându-l prin dresaj la stadiul de 
unealtă vorbitoare şi ascultătoare. Comunismul a fost criminal prin 
aşezarea urii la nivel de dogmă, acolo unde trebuia să domnească 
înțelegerea şi dragostea. 

Comunismul a fost criminal prin ridicarea deasupra tuturor a unei 
caste privilegiate, ce deţinea puterea absolută, în timp ce restul 
populaţiei se afla la discreţia acelei caste. Nomenclatura comunistă se 
bucura de privilegii mult mai mari decât capitaliştii cei mai cu putere, 
ultimii având şi riscul ca, pierzându-şi averea, să-şi piardă şi 
privilegiile. Comunismul a fost criminal prin câinii de pază pe care se 
baza nomenclatura pentru a le apăra privilegiile: securitatea şi miliția. 

Faptul de a avea avere în comun a fost cea mai nevinovată faţă a 
comunismului. A reduce comunismul numai la colectivizarea forţelor 
de producţie înseamnă a-i da un certificat de bună purtare. Statul ca 
proprietar nu e un lucru, în sine, nici bun, nici rău, depinde de cum 
funcţionează sistemul, de oamenii care lucrează acolo. Un stat rău, un 
guvern rău, corupt va avea rezultate pe măsura netrebniciei sale. 
Acolo unde se află oameni care sfinţesc locul prin priceperea şi cinstea 
lor, lucrurile merg bine indiferent că o fabrică e a statului sau 
particulară. Deci nu statul e un gospodar bun sau rău, ci oamenii care 
administrează bunurile statului sunt buni sau răi. 


Dacă ai o casă veche 


Dacă ai o casă veche, nepotrivită, şi vrei să-şi faci alta nouă, ai 
trei soluţii de urmat: 

Prima e să modifici casa veche după dorințele tale noi, tot 
schimbând, mereu dărâmând şi reclădind; şi până la urmă casa, din 
concepţie rău proiectată, tot o casă nepotrivită rămâne. 

A doua soluţie e să dârâmi casa veche până în temelii şi apoi 
de-abia să te gândeşti că vei rămâne sub cerul liber, să umbli în stânga 
şi-n dreapta după împrumuturi ca să-ţi poți face casă nouă, fiind silit 
să lucrezi în pripă, la discreția cămătarilor. 

A treia soluţie e să rămâi sub acoperişul casei vechi, folosindu-te 
în continuare de ea şi alăturea să porneşti construcția unei case noi, 
încet, cu judecată, temeinic. 

Am moştenit o economie nepotrivită, clădită în bună parte după 
indicaţiile unui cizmar şi ale unei nebune analfabete, dar nu toate au 
fost făcute după voia acestora. S-au investit în industria tării: 
inteligență românească şi truda unui întreg popor timp de 40 de ani. 
Măcar pentru munca şi sacrificiile făcute ar trebui tratată cu mai mult 
respect industria noastră. Să schimbăm ce trebuie schimbat, dar să fie 
lăsată să meargă în continuare măcar cum a mers sub comunism. 
Alături să construim o economie liberă, măsurând de trei ori şi tăind o 
dată. Când avem resurse, construim, când nu avem, stăm în casa veche 
şi nu ne plouă şi nu trebuie să ne căciulim în faţa nimănui. l-aş zice 
acestui drum politica paşilor siguri. Nu trebuie schimbat nimic de 
dragul schimbării până nu ai siguranța că după schimbare rezultatele 
vor fi mai bune decât cele dinainte. 

Comunismului i-au trebuit peste 40 de ani să facă socializarea 
totală şi la revoluţie mai erau sectoare particulare, ca bunăoară 
agricultura la munte. E absurd să crezi că în câţiva ani se poate face o 
privatizare eficientă. Că o economie liberă bazată pe proprietatea 
particulară e mai bună decât cea bazată pe proprietatea de stat e un 
lucru evident în ziua de azi. Ţări cu un standard de viaţă inferior nouă, 
cum au fost Turcia şi Grecia, au ajuns prin economie liberă la un nivel 
superior nouă, comunismul aducând peste tot pe unde s-a instalat 
foamete şi sărăcie. Trecerea de la economia colectivistă la cea liberă 
trebuia însă făcută cu judecată şi la timp. 

Una din piedicile cele mai mari de trecere e gândirea comunistă, 
pe care o mai au conducătorii întreprinderilor şi muncitorii înşişi şi 
care nu se schimbă cu una, cu două, ci va mai dăinui încă multă 
vreme. 


Metoda Chicea 


M-am nimerit la o şedinţă judeţeană în care erau analizate 
rezultatele dezastruoase ale fermelor zootehnice de stat (producţie 

scăzută, datorii, lipsă de disciplină, blocaj financiar). Asistând la 
discuţii, au ţinut să mă întrebe şi pe mine cum văd lucrurile. Am 
răspuns fără să stau prea mult pe gânduri. 

-E nevoie de metoda Chicea. 

-Cum, n-am auzit de economistul ăsta. Unde e expusă metoda 
lui? 

-N-aţi auzit şi nu veţi auzi de el. N-a fost scrisă nicăieri, dar a 
fost pusă în practică şi a reuşit să menţină fermele zootehnice fără 
pierderi sau chiar cu beneficii. La baza metodei stă un cunoscut 
proverb românesc: “lucrul eu l-aş face îndată, n-are cine să mă bată” şi 
s-a folosit la fermele zootehnice din judeţul Sibiu, unde Chicea era 
director şi unde se purta ca un zbir cu supuşii lui. Dimineaţa la 5 era în 
grajduri. Vai de cine întârzia sau nu-şi îngrijea vitele. Ameninţa, 
destituia şi pe mari şi pe mici. Destul că toată lumea îi ştia de frică, 
dar treaba mergea. 

Făcea şi prostii destule, făcând schimbări de care râdeau şi 
grăjdarii (odată a adus jumări de la fabricile de stearină să le mănânce 
vacile; altădată sub conducerea lui tot personalul a lucrat o noapte 
întreagă la betonarea curţii fermei pentru că urma să treacă Ceauşescu 
în vizită). Cu tot preţul mic cu care erau plătite laptele şi carnea, cu 
toate greşelile, fermele se aflau pe linia de plutire, muncitorii îşi 
primeau plata şi nu-i purtau duşmănie. 

Puneţi în fruntea zootehniei oameni cu cap, dar cu puterea de 
decizie a lui Chicea, decişi să facă treabă şi lucrurile vor merge din 
nou bine. 


Obiceiul pământului 


Cu câţiva ani în urmă am vândut la o avicolă o tonă de porumb 
(autorul acestor rânduri e plugar) şi, ajungând la director, ce-mi era 
cunoscut, am vrut să aflu de ce nu merge avicola pe care o conduce, 
de se îngloadă în datorii. 

-Domnule director, din 3 kg de porumb, deci cu 1500 lei prețul 
de atunci, obţineţi un kg de carne de pasăre. Adăugaţi încă pe atâta 

cheltuieli de producţie, deci un kg de carne de pasăre v-ar costa 3000 
lei. La magazinul d-voastră din oraş se vinde cu 5000 lei kg. Cum de 
totuşi lucraţi în pierdere? 

-Avem un randament mai bun decât cel spus de dumneavoastră, 
pentru că obținem un kg de carne din 2,5 kg de furaj şi totuşi lucrăm 
în pierdere. Sunt multe cauze, dar pe una o cunoşti şi dumneata. Mi-aţi 
vândut o tonă de porumb. Nu ştiu dacă ați fost sau nu ciupit la cântar. 
Porumbul a fost însă dus la fabrica de nutrețuri şi adus măcinat la 
fermă. Şi acum vă întreb: de ce nu cumpără oamenii porci graşi din 
satul dumneavoastră? Pentru că porcii din satul cu FNC mănâncă 
nutreţuri de la fabrică. De la fabrică sau de la mine, de unde vor fi fost 
aduse, destul că la găini nu va ajunge tona de porumb. 

-Dacă mâine cineva are trebuință de câteva cofraje de ouă sau de 
câteva zeci de găini, se pot obţine fără a le cumpăra? 

-Da, pot fi obţinute! Dragul meu, se fură şi nu pot opri furtul. Şi 
nu aceste furturi sunt cele mai mari. Acestea sunt simple ciupeli. 
Furturile cele mari se fac cu acte în regulă, ieşindu-se pe poarta 
principală. 

-Şi nu se poate curma furtul? 

-Nu se poate! Cel puţin eu n-am putut. Am schimbat paza, am 
împrejmuit cu sârmă ghimpată. l-am dat afară pe suspecți, am apelat la 
poliție, pentru ca să constat că şi poliția era implicată. Eu sunt străin 
de acest sat. Vedeţi indivizii din curte cum se agită şi aleargă aparent 
fără rost? Sunt oamenii din sindicat, care mâine vor face o zarvă 
împotriva mea. Vor veni şi ziarişti care vor scrie ce spun ei. Eu voi fi 
îndepărtat, de altfel nici nu mai vreau să rămân, va veni altcineva, 
care, la rândul lui, dacă nu va fi pe pe placul acestora, va fi alungat ca 
şi mine şi obiceiul pământului va continua. 

-Până când? 

-Ei, asta aş vrea să ştiu şi eu. 

Să cumpărăm tot ce-i mai ieftin din străinătate 


De ce să producem noi în ţară, de exemplu, zahăr scump şi să nu 
cumpărăm zahărul ieftin ce ni se oferă din străinătate? Şi lucrul e 
valabil pentu orice marfă ce se vinde pe pieţele din România: maşini, 
tractoare, camioane şi până la ace de cusut şi aţă. Scoatem cărbuni, 
fier, cupru şi metale nefieroase mult mai scumpe decât cele importate. 
Obţinem cereale, fructe, legume mai scumpe decât cele importate. 
Portocalele şi lămâile sunt mai ieftine decât merele şi perele de la noi. 
Ne vând turcii ouă mai ieftine, americanii curcani, ungurii brânzeturi, 
nu cred că se află produs pe care nu l-am putea cumpăra mai ieftin 
decât l-am produce noi. 

De aici se poate trage concluzia logică că e preferabil să le 
cumpărăm din străinătate decât să ne mai chinuim noi să le producem? 

Pe de altă parte, se pare că acest lucru ne este impus din 
străinătate (FMI, Banca mondială de credit şi de toți care au putere să 
ne impună punctul lor de vedere, după interesul lor). 

Mergând pe acest fir de judecată, noi n-ar mai trebui să mai 
muncim nimic. Întrebarea e: cu ce plătim bunurile cumpărate? În 
spatele fiecărui bun cumpărat se află o perturbare a unui sector 
românesc. Renunţând să mai producem zahăr, muncitorii acestor 
fabrici vor rămâne şomeri, sute de mii de ţărani vor rămâne fără un 
câştig, Căile Ferate vor staționa vagoanele ce transportau altădată 
sfeclă pe linie moartă. 

Întrebarea cea mai mare este cu ce vom plăti bunurile importate? 
Cu împrumuturi externe, cum am făcut până acum? 


O poveste cu ciori 


O familie de ciori şi-ar putea construi cuibul în câteva zile, dar 
nu reuşeşte decât în trei luni. De ce? 

Munca începe în februarie. Cioara aduce primul vreasc şi îl aşază 
pe o ramură, apoi se duce după altul. Până să vină cu alt vreasc, vecina 
ei îi fură vreascul şi îl aşază la cuibul ei. Venită acasă, cioara păgubaşă 
observă furtul şi nu se mai duce după alt vreasc, ci aşteaptă 
croncănind ca vecina ei să plece. Astfel, aceleaşi vreascuri circulă de 
la un cuib la altul luni de zile. Şi nu sunt numai două ciori, ci sute 
într-o colonie încât nu se mai ştie care e hoața şi care păgubaşa. 

La fel se întâmplă şi în economia românească. Foarte puţini 
produc oarecari bunuri, care apoi circulă printr-o serie întreagă de 
intermediari care toţi vor să câştige de pe urma lor, producătorului 
revenindu-i cel mai puțin câştig. Din păcate, privatizarea s-a 
concretizat în cârciumi şi magazine de haine vechi şi prea puțin în 
sectorul de producţie de bunuri, şi, din puţin, puţin rămâne oricât l-ai 
purta dintr-un loc în altul. 


Citind cartea: “Luptătorii din munţi: Toma Arnăuţoiu. 
Documente provenite de la Securitate” 
de Raluca Voicu Arnăuţoiu 


Citind această carte, ca unul care am fost în aceeaşi munţi şi în 
aceeaşi calitate de luptător cu arma împotriva regimului comunist, fac 
următoarele comentarii. 

Documentele, într-adevăr, sunt autentice, doar provin de la 
securitate, dar despre adevărul celor scrise în ele trebuie să avem 
multe rezerve. De la început trebuie spus că cele mai importante 
documente, care ar fi putut arăta importanța grupului Arnăuţoiu- 
Arsenescu, lipsesc. E vorba de documentele ce privesc incursiunile 
trupelor de securitate în munţi împotriva grupului şi în care au fost 
implicate efective de ordinul regimentelor. 

Fără ele, cu greu se poate aprecia lupta de rezistenţă a grupurilor. 

Nu pot fi luate ca adevărate declaraţiile smulse în anchete 
chinuitoare. Mai întâi trebuie gândit că anchetatul avea tot interesul să 
spună cât mai puțin şi cât mai departe de adevăr, pentru a nu-i implica 

pe alţii şi pentru a nu-şi îngreuna propria soartă, după cum tot din 
interes dădea informaţii mai mult sau mai puțin adevărate, care i-ar fi 
putut uşura situația. 

Trebuie adăugat că anchetele se făceau în condiţii chinuitoare. 
Lucruri ce s-ar fi putut spune şi scrie într-un sfert de oră erau 
consemnate într-una sau mai multe zile şi nopţi. Ce se întâmpla în 
acest interval de timp o arată însăşi securitatea: la pagina 130, fiind 
vorba de baciul I. Rotaru de la stâna din Colții Cremenii, se spune 
textual: “Susnumitul, pentru a evita anumite mărturisiri şi-a spintecat 
abdomenul şi după 24 de ore nu a spus nimic“. Semnează colonelul 
M. Nedelcu. Cum putea un anchetat să aibă cu ce se spinteca? Am 
trecut câteva luni mai târziu pe la această stână. Ancheta s-a făcut cu 
baioneta timp de o zi şi o noapte şi n-a fost un singur om, ci 3 ciobani 
au fost anchetați astfel. 

La pagina 219 e o altă anchetă. Iat-o relatată într-un document al 
securităţii: “a fost ridicată fata fugarului Jubleanu Titu în etate 17 ani. 
Aceasta a fost bătută, mai mult, i s-a dat foc la partea de jos a 
corpului, fiind nevoită să spună diferite minciuni“. Sau “locuitorul Ion 
Florea a fost tras cu funia de grindă”. 

Dacă securitatea a ţinut să rămână aceste mărturii consemnate, 
cum se vor fi petrecut faptele rămase nescrise? 

Cât adevăr mai pot conţine nişte declarații smulse cu metodele de 
mai sus? 

Cititorul se va mira că atât Toma Arnăuţoiu cât şi colonelul 
Arsenescu recunosc singuri calitatea de “bandă”. La 13 iunie 1961, 
colonelul Arsenescu declară: “Nu recunosc caracterul de bandă 
teroristă”. După o săptămână însă, iscăleşte şi el o declaraţie cu 
termenul “bandă”. 

La pagina 333, în sentința 107, se scrie: “la 2 sept. 1950 au atacat 
un grup de turişti”, dar în alte locuri se spune că turiştii aveau arme şi 
calitatea de subofiţeri de securitate. Că astfel de minciuni sunt 
recunoscute de inculpat? Faptul se explică psihologic uşor: după 
anchete nesfârşite, hărțuiri, bătăi, chinuri, fiind conştient că orice ai 
scrie tot moartea te aşteaptă, eşti dispus să iscăleşti orice, dorind să se 
termine odată. Şi eu am iscălit absurdităţi destule şi chiar ziceam: “Dă, 

domnule, să iscălesc! Vă place?” Cu astfel de anchete, eu pun la 
îndoială cele scrise de securitate cu privire la moartea lui Chircă Ion, 
Gheorghe Mămăligă şi lon Marinescu. 

Despre Ion Chircă scrie că a fost ucis în 1950, dar noi am găsit 
oameni care vorbiseră cu el în 1951. De asemenea pun la îndoială 
moartea lui lon Mămăligă şi lon Marinescu în condiţiile descrise de 
securitate. În acel an, în luna noiembrie, securitatea a adus doi morți 
tineri cu barbă şi arme în satul Lisa, culeşi din lacul Urlea, fiind ucişi 
în urma unei ciocniri (episod descris în “Brazii se frâng, dar nu se 
îndoiesc”). Morţii, la locul acela, nu puteau fi decât ori dintre noi, ori 
de la Arnăuţoi. Dintre noi nu erau. Atunci? 

La urmă, câteva impresii în calitate de cititor. Consemnez doar 
două aspecte ce se desprind din carte. 

1. Greutățile imense ce le-au infruntat Arnăuţoii. Şi noi 
făgărăşenii am străbătut munți înzăpeziți şi am mers pe firul apei 
iarna, şi noi am ajuns în situații limită cu frica morţii albe (de foame şi 
frig în zăpadă), dar ce-au avut de pătimit aceşti frați de dincolo de 
creastă a depăşit însăşi închipuirea noastră. 

2. Al doilea lucru demn de consemnat e dragostea cu care aceşti 
luptători au fost înconjurați de către oamenii din regiune. Sute şi sute 
de oameni le-au sărit în ajutor. Făceau oamenii închisoare pentru că i- 
au ajutat, se întorceau din închisoare şi-i ajutau din nou, ştiind bine că 
se expun la moarte. Şi azi, cu zeci de morţi din familiile lor, întorşi din 
puşcării pe brânci, continuă să iubească memoria luptătorilor. Dacă 
există astfel de oameni, România are un viitor. 


Marius Neagoe şi Alexandru Viciu 


Mă întrebam întruna în lunga noapte comunistă ce s-a întâmplat 
cu studențimea română după răbufnirea din 1956, de n-a mai dat nici 
un semn major de împotrivire față de regim. Desigur, după revoluţia 
maghiară, regimul a luat cele mai diabolice măsuri împotriva 
studenţilor, în primul rând prin infiltrarea agenţilor securităţii în 

rândurile lor şi ale cadrelor universitare, reprimând fără milă orice 
mugure de împotrivire. lată cazul studentului Marius Neagoe din anul 
V la Facultatea de Medicină din Cluj. Avea 24 de ani. 

În ziua de 30 aprilie 1985 era aşteptat de părinţii săi la Simeria, 
aceştia sărbătorindu-şi nunta de argint. Tatăl său nu era altcineva decât 
cunoscutul chirurg dr. Valer Neagoe, medic al C.F.R.-ului. Marius 
telefonase părinţilor cu ce tren va pleca, dar cu acel tren n-a sosit 
acasă, şi nici cu trenurile următoare. Cu greu, în ziua următoare, tatăl 
îşi găseşte fiul la morgă, tăiat de tren în apropiere de Câmpia Turzii. 
Prezent la autopsia făcută, dr. Neagoe, ca medic al C.F.R-ului şi deci 
cunoscător al accidentelor de cale ferată, găseşte probe ce duc la 
concluzia că atunci când Marius era călcat de tren, el era mort demult 
(cadavrul prezenta urme de lovituri şi oase rupte care nu proveneau de 
la tren). Ulterior au fost înlocuite fotografii în dosar (în primele 
fotografii, piciorul tăiat de tren era legat la gleznă cu o curea, iar 
piciorul din fotografiile ulterioare nu era de aceeaşi mărime cu celălalt 
picior şi lipsea cureaua). Mecanicul de locomotivă a văzut un cadavru 
pe linie şi nu un om viu. Autorităţile constată oficial o sinucidere. 

Colegii de cămin l-au văzut pe Marius plecând cu un geamantan 
şi o sacoşă, în totalitatea facultăților psihice, alții l-au întâlnit pe stradă 
mergând spre gară, iar colegul lui cel mai bun, Viciu Alexandru, îl 
însoțea. La despărțire, Viciu Alexandru vede cum Marius este răpit la 
repezeală de un autoturism ARO. Zadarnic tatăl lui Marius, dr. 
Neagoe, încearcă redeschiderea dosarului, autoritățile comuniste 
rămân pe poziţia inițială. 

După revoluţie, atât tatăl cât şi colegul lui Marius, de acum dr. 
Viciu Alexandru sesizează procuratura generală, dar fără răspuns. 

Între timp, dr. Viciu Alexandru, martorul răpirii lui Marius de 
maşina ARO, este călcat de un autoturism la Deva, în condiţii foarte 
suspecte. 

Toate faptele duc la concluzia că cele două accidente sunt două 
crime ale aceleiaşi securități. 

Dr. Valeriu Neagoe fusese pe vremuri conducător al studenţilor 
medicinişti legionari, apropiat al conducătorului studențimii, Viorel 

Trifa. Cu câtva timp înainte de uciderea lui Marius, în faţa unor 
procurori americani şi români, el dă declaraţii despre Viorel Trifa 
(Episcopul Valerian din SUA) ce nu sunt pe placul autorităţilor 
române. 

Mama doctorului Alexandru Viciu îndrăznește să aducă acum 
amănunte revelatoare: “Fiul meu făcea parte dintr-o organizaţie 
anticomunistă. Încă din 1984, atât Marius cât şi Alexandru au refuzat 
să se înscrie în Partidul Comunist. Amândoi fuseseră duşi la Securitate 
şi audiaţi zile în şir”. De asemenea, mama lui Alexandru a fost 
chemată la Securitate pentru a da declaraţii despre fiul ei şi despre 
Marius. A fost chemată la Decanat, unde i s-a imputat “conduita 
morală neloaială regimului” a fiului ei. Poate arhivele securităţii ar 
putea aduce ceva lumină în cazul acestor crime şi al altora ca acestea. 


CUM DISPĂREA UN LUPTĂTOR 


Procuror Militar... 
Proces verbal de execuţie, 


Astăzi, 31 octombire 1953 ora 22. 

Noi, maiorul de justiție Dumitrescu Nicolae, procuror militar, 
având în vedere ordinul nr. 515 din 31 octombrie 1953 al 
Tribunalului Militar Teritorial Bucureşti, ne-am deplasat la 
penitenciarul Jilava împreună cu tov. grefier Bălan Ştefan pentru a 
asista la executarea sentinței nr. 345/1953 a Tribunalului Militar 
Bucureşti, prin care Coman Mircea a fost condamnat la moarte. 

La ora 21.30 am sosit la Penitenciarul Jilava unde am găsit 
prezent pe comandantul penitenciarului maior Csacki lon, maior 
Savenco Ilarion din partea autorității administrative, Cahane Moise 
din M.A.I. şi pe căpitanul Stănoi Dumitru, comandantul plutonului de 

execuţie. ... La orele 22.00 a fost adus condamnatul Coman Mircea 
sub excortă la locul execuţiei unde a fost identificat. Sentința de 
condamnare la moarte a fost executată prin împuşcarea lui Coman 
Mircea, astăzi 31 octombie 1953 orele 22. 

După ce condamnatul a fost executat, medicul Cahane Moise a 
constatat moartea  condamnatului, constatare verificată şi de 
procurorul militar. 

Drept care s-a încheiat prezentul proces verbal de execuţie a 
sentinţei 345/1953. 


Tânărul Mircea Coman avea 22 de ani. 


Sacul cu dolari (prostia românească) 


La sediul Asociaţiei Foştilor Deținuți Politici din Alba Iulia 
soseşte un om din Bistra, adică din creierul munţilor Apuseni, cu ceva 
treabă, fiind fost prizonier de război în Uniunea Sovietică după 23 
august 1944. 

Fiind din satul părintelui Trifa - întemeietorul Oastei Domnului 
şi al nepotului său Viorel Trifa, Episcopul Valerian din SUA, l-am 
întrebat ce s-a ales sub comuniști de această familie. 

- Apoi, ce să se aleagă, domnule, praful s-a ales. Pe un frate de-al 
lui Viorel l-a împuşcat securitatea la intrarea dinspre munte în 
Câmpeni, la marginea drumului, şi pe cumnatul lui l-a omorât în faţa 
căşii, ca să-i vadă cine intra şi ieşea din oraş, şi trei zile i-a ţinut acolo. 
Le-a distrus neamul, asta au făcut. Apoi omul continuă: Da” eu zic că 
şi ei au fost vinovaţi, domnule, că, dacă le-a trimes sacii cu dolari 
Viorel din America, de ce nu i-a împărţit la oameni cum le-a poruncit 
popa, şi i-au ținut numai pentru ei? Bine a fost că a găsit securitatea 
sacii ascunşi la moara lor? 

- Ce saci, nene? Ce dolari? 

- Păi le-a trimes Viorel, că a ajuns popă mare în America şi a 
apucat bine şi şi-a adus aminte de oameni şi le-a trimes trei saci cu 
dolari. 

- Cum poţi crede, nene, aşa ceva? Mai întâi, cum putea un român 
refugiat să aibă dolari cu sacul, şi cum putea să-i trimeată fără să afle 
securitatea? 

- Ba i-a trimes, domnule, că şi eu i-am văzut. Ne-au chemat la 
primărie şi ni i-a arătat. Trei saci erau, trei saci plini. 

Am încercat zadarnic să-i explic omului că lucrul nu era cu 
putință, şi că totul nu era decât o lucrătură a securității. Zadarnic, nu 
l-am putut lămuri şi omul s-a întors în munți cu aceeaşi convingere 
susținută de cunoscuta încăpățânare moțească, că el a văzut saci cu 
dolari, pe care i-a găsit securitatea la familia Trifa, şi i-a arătat 
oamenilor la primărie. Dacă un om care trei ani a fost prizonier, deci 
om păţit şi umblat, putea crede în minciuna securităţii, cum să nu 
creadă restul sătenilor o asemenea tâmpenie? De ce să te mai miri 
când atâta lume (acum, când scriu, în 1992) ştie sigur despre Corneliu 
Coposu că s-a însurat cu fata Doinei Cornea, şi au mâncat şi au băut 
bine la Paris şi la noi nu s-au gândit? Ce nu poţi face cu un popor cu 
mintea îmbâcsită în atâta prostie! 

Acum (1999), când revăd cele scrise mai sus, toţi moţii sunt 
revoltați pe ministrul Băsescu că le-a desființat mocăniţa, singura cale 
ferată din munţii Apuseni, singurul drum de ieşit în lume al moţilor. 
Dar tot acum, făcându-se alegeri de primari într-un sat pe linia fostei 
mocăniţe, moţii au ales primar candidatul partidului lui Băsescu. 

Sfântă prostie românească! 


De ce n-a rămas la cratiţă Doina Cornea 


Domnul C.V. Tudor i-a cerut Doinei Cornea să rămână la cratiţă 
şi să nu se amestece în viața politică a țării. Mă simt dator să răspund 
eu pentru Doina Cornea. 

Nu a rămas, pentru că bărbaţii din familia şi satul Ileni-Făgăraş, 
care azi ar fi putut face politică verticală, nu mai sunt. Au fost ucişi cu 
mai bine de 40 ani în urmă de comuniştii cântaţi în versuri de acest 
domn, pe când era tovarăş. 

Astfel, studentul Marcel Cornea şi feciorul Toma Pârău au murit 
cu arma în mână în lupta de rezistenţă în anul 1950. Farmacistul Iacob 
Cornea, tatăl lui Marcel, nu i-a supravieţuit fiului. Inginerul Milea va 
fi şi el ucis. Un alt ţăran, Dumitru Cornea, va fi condamnat la moarte 
în Oraşul Stalin în 1951. Un alt Cornea Gheorghe a scăpat doar cu 25 
de ani muncă silnică. Elevul de liceu Victor Metea va fi condamnat la 
moarte şi executat în 1957, după şapte ani de lupte în Munţii 
Făgăraşului. Şi aş putea înşira încă numele a zeci de oameni din acest 
sat, morţi sau ieşiţi din închisoare cu câte un sfert de plămân sau cu 
alte urmări grave. 

Nu a rămas Doina Cornea la cratiţă pentru că în acest sat 
românesc, din care se va ridica “această Sfântă Duminecă a neamului 
românesc”, e obiceiul ca atunci când ţara este în pericol, femeile să fie 
alături de bărbaţi sau chiar să-i înlocuiască în luptă, atunci când nu 
mai sunt. În 1916, când a ajuns aici armata română, s-au înrolat din 
acest sat nu numai voluntari, dar şi voluntare. 

Trăieşte în acest sat Maria Cornea, o copie fidelă a Doinei 
Cornea, care, ca tânără învăţătoare, împreună cu mama ei şi cu alte 
femei, a dat tot sprijinul luptătorilor din munți. 

Dar femeile din partea locului se pricep şi la cratiţă, domnule 
Vadim. Ele ştiu să primească oaspeţi. Trebuie numai să le calci pragul 
cu gânduri curate şi cu bunăcuviinţă. 


Avem conducătorii pe care-i merităm 


La cozi, în trenuri, pe stradă, unde vezi doi sau trei oameni 
agitându-se, poți şti că vorbesc despre conducătorii țării că-s aşa cum 
sunt. Dar i-am ales noi de bună voie şi nesiliți, fraţilor! Nu ni i-a 
impus nimeni cu forţa. 

Mi-aduc aminte de o discuție pe vremuri a credincioşilor cu 
părintele Arsenie Boca la Mănăstirea Sâmbăta. 

- Părinte, se plângea o credincioasă, popa din sat de la noi face 
aşa şi aşa... 

- Părinte, popa nostru nu-i cum trebuie,... 

Părintele Arsenie îi lăsă pe toţi să zică ce vor şi asculta. La urmă 
s-a ridicat. 

- Să tăceţi, aveți popii ce-i meritaţi! Cum sunteţi voi, aşa-s şi 
popii voştri. Dacă aţi fi voi buni, ați avea popi buni. 

Acelaşi lucru este şi cu oamenii noştri politici, aleşi de noi. Ei 
sunt oglinda noastră ca popor. 

Un popor înţelept ar alege un conducător înțelept. Oamenii 
imorali vor alege un imoral, hoţii îl aleg pe unul mai hoţ ca ei, 
mincinoşii şi credulii pe unul care-i poate prosti mai bine, desfrânaţii 
pe unul care să-i întreacă, lăudăroşii vor iubi un îngâmfat, nebunii pe 
unul bun de balamuc, iar proştii pe unul care să le laude prostia. Vai 
de oamenii-oameni care se rătăcesc în mijlocul aleşilor (şi, din fericire 
sau din păcate, mai sunt şi dintre aceştia), că vor fi imediat calomniaţi, 
alungaţi, condamnaţi, desfiinţaţi, devoraţi spre satisfacția gloatei care 
nu suportă pe cineva mai bun ca ei. Valerianstanii, Moisinii, Lucia 
Hossu Longin şi alţii ca ei nu sunt pe gustul nostru. Orice murdărie la 
adresa lor e bine primită şi luată de bună. Spune un lucru bun despre 
ei, şi nu vei fi crezut. 

Priviţi titlurile din ziare. Pare că ţara nu-i alcătuită decât din hoți, 
escroci, beţivi, criminali, violatori, prostituate şi pervertiţi sexual. Şi 
ziarele scriu aşa că acesta-i gustul nostru. Ăştia suntem noi, societatea 
națională de acuma. 

Ascultaţi ce emisiuni doreşte gloata să audă şi să vadă la 
televiziunea națională, ce cântece şi filme şi atunci nu te mai miri ce 
modele sunt prezentate ca demne de urmat în ţara lui kikirikimiki şi a 
lui Super Talk Show, modele care să ne înveţe ce să credem şi ce să 
facem. 

Dacă am fi noi mai buni, am avea preferințe mai bune, mai 
frumoase. Oamenii care ne conduc politic, social, moral sunt răi, 
pentru că sufletul nostru, al tuturor, este rău. 

O poveste cu furnici 


Când eram elev, am citit o carte de sociologie, probabil a 
profesorului Traian Brăileanu, pe care nu am mai putut-o găsi. În 
regimul comunist, sociologia a fost alungată din familia ştiinţelor 
pentru a nu ştirbi cumva învățătura marxistă. 

În această carte erau date multe asemănări dintre comportamentul 
uman şi cel al furnicilor din muşuroi, cel al albinelor din stup, lucru 
care, de altfel, pare foarte normal, de vreme ce şi oamenii şi furnicile 
sunt fiinţe sociale. 

Am reţinut unul care mi-a dat mult de gândit o viaţă. Este vorba 
de o descoperire a naturalistului Fabre despre viața unei specii de 
furnici. Se prezintă o regină din această specie, însoţită de un alai de 
trântori, la poarta unei colonii de furnici lucrătoare şi, prin ce procedeu 
nu se ştie, că încântă garda de apărare a muşuroiului de-i lasă să intre. 
Ba mai mult, aceştia produc în colonie o lovitură de stat, îşi căsăpesc 
propria lor regină, punând-o pe intrusă în locul celei ucise şi aceasta 
începe să depună ouă. Numai că din aceste ouă ies numai regine şi 
trântori din specia intruselor şi nici o lucrătoare. Colonia mai trăieşte 
atât cât mai viețuiesc vechile lucrătoare. Apoi, cârduri, cârduri, noile 
parazite părăsesc muşuroiul şi se duc cu alai la poarta altor colonii de 
lucrătoare, pentru a le distruge în acelaşi mod. 

De când am citit această descoperire, m-am tot gândit (şi am 
avut timp destul pentru aceasta) ce învățăminte de viață am putea 
scoate din acest episod din lumea furnicilor. 

Mărturisesc că am ajuns la convingerea că noi, oamenii, 
provenim din animale, dar nu numai din maimuțe, cum susține 
Darwin. Nu, ci unii provin din lupi, din tigri, din hiene, alții din vulpi, 
din iepuri, foarte mulți din boi, viespi, arici şi aşa mai departe. Mă tem 
că noi, românii, ne-am purtat mai tot timpul în istoria noastră ca 
furnicile cele proaste. lată câteva momente istorice, de altfel 
cunoscute, ca bunăoară infiltrarea fanariotă în rândul boierilor, 
negustorilor şi clerului din ţările române. În decursul unui secol, mai 
toată pătura conducătoare era şi se comporta după moda fanariotă. 
Până şi urmaşii Brâncovenilor se îmbrăcau şi vorbeau în familie 


302 


numai greceşte, româneasca folosind-o doar cu rumânii de pe moşiile 
lor. Asta în timp ce a treia parte din suprafaţa agricolă a țării era 
gospodărită de călugării greci şi de vechilii lor, iar produsele moşiilor 
erau expediate peste Dunăre. A fost nevoie de atitudinile lui Tudor, 
Gheorghe Lazăr, Bălcescu şi Alexandru Cuza pentru a se ajunge, cât 
de cât, la normalitate. Am spus cât de cât, pentru că cei patru şi alţii ca 
ei s-au distrus pe ei înşişi, fără a putea smulge răul din rădăcină, căci 
spre sfârşitul secolului al XIX-lea viața economică a ţării era în 
mâinile urmaşilor ciocoilor, arendaşilor şi cămătarilor. A fost nevoie 
de răscoala de la 1907 ca să se mai dechidă ochii. 

Intră în ţară în 1930 un aventurier destrăbălat, lepădat de înşişi 
părinții săi (regii Ferdinand şi Maria). Intrusul îşi alungă regina şi îşi 
aduce în schimb amanta, o cocotă de profesie. Pe dată, clasa 
politicianistă 1 se închină, îl laudă şi îl linguşesc (regele culturii 
româneşti, marele străjer, marele cârmaci, primul plugar al ţării), 
poetaşii şi lichelele de orice fel, după ce trec prin buduarul cocotei, de- 
i pupă mâna, ajung clasa conducătoare a țării. Înlătură şi ucid pe 
adevărații oameni politici neîncovoiaţi şi în 10 ani Carol al II-lea lasă 
România pe butuci, pentru ca ţara să se trezească din amorţeală şi 
spaimă, dar nu într-atât cât să înveţe ceva din lecţia istoriei. Căci, iată, 
nu trec decât 4 ani şi istoria se repetă. 

Pe tancurile sovietice sau infiltrați în tăcere, apar în mijlocul 
“muşuroiului nostru” figuri noi, cu o melodie nouă, şi pe dată o lume 
românească învață cazaciocul, de frică sau din interes, şi apoi din 
convingere. Şi o ţară întreagă cântă şi ridică în slăvi numele noilor 
veniţi. Lichelele se înfig alături de ei, scriitorii cântă după moda nouă, 
poeții le ridică versuri, tineretul munceşte, cântă şi dansează de dragul 
lor. Numele lor apar şi vor rămâne în Istoria României: Ana Pauker, 
Luca Laslo, Nicolski, Bodnăraş şi Bodnarenco. De dragul acestora şi 
la porunca lor, Ciolpanii, Goicii, Maromeţii, Crăciunii şi Țurcanii fac 
muncile murdare, eliminând elita răsărită din glia ţării şi ale căror 
nume vor rămâne tot atât de necunoscute ca şi gropile în care au fost 
azvârliți. 

Cât priveşte istoria actuală a României, situaţia este aceeaşi ca şi 
altădată, cu deosebirea că nu mai este doar un singur grup, ci, pe lângă 

cei localnici, vin din toate direcțiile profitori economici, încât am 
ajuns ţara de la răscruce de vânturi. 

Odraslele noii elite nu mai vor să muncească, tineretul educat în 
spiritul lui kikirikimiki nu vrea să ajungă decât fotbalişti vânduți pe 
dolari, top-modele pentru a fi cumpărate pe piaţa internațională de 
carne vie, orice, numai să nu muncească. S-a şi format un “mod de 
viață românesc” pe care am început să-l exportăm în străinătate, spre 
disperarea poliţiilor de acolo. 

Ne-a mai rămas ceva al nostru? Da, ne-a rămas un patrimoniu 
cultural îndrăgit pe vremuri de tot românul de la vârsta cea mai 
fragedă şi până la adânci bătrâneţi. Cred că este cea mai frumoasă 
realizare a poporului nostru, căci a fost construită din imaginația ieşită 
din tremurul celor mai curate suflete ce-au trăit pe acest pământ. Ar 
putea fi doar închipuit ca un templu nespus de frumos deasupra căruia 
strălucea chipul de luceafăr al lui Eminescu. Ei bine, această măreție 
românească începe să deranjeze şi deci trebuie să fie distrusă. Fiindcă 
nu îndrăznesc dintr-o dată să-i pună dinamită, au luat exemplul 
omizilor, cariilor şi lăcustelor, muştelor... să-l ciupească, să-l 
fărmiţeze, să-l sape pe dinăuntru şi să-l murdărească. 


Ajută-mă nevoie 


Pe Ion l-a trimis tatăl său pentru prima dată singur în pădure. 

- Dar dacă mi se rupe ceva la car, ce fac, tată? 

- Te-învaţă nevoia, Ioane, la faţa locului, ce să faci. 

Ion a ajuns în pădure, a încărcat lemnele, şi, când să plece, de ce 
i-a fost frică, n-a scăpat: i s-a rupt o roată de la car. Atunci a început să 
strige cât îl ținea gura: 

-Nevoie, hai şi mă ajută, haida repede. Ecoul îi răspundea: 
repedeee.. dar Nevoia nu mai venea. Dacă a văzut şi a văzut Ion, a 
chibzuit singur, a tăiat un lăstar potrivit, l-a aşezat sub osia carului, l-a 
legat cu lanţuri, şi, încet, încet, a ajuns acasă. 

- N-a venit nici un Nevoie, tată, degeaba l-am strigat. A trebuit să 
mă descurc eu. 

- Păi, ăsta-1 Nevoia, Ioane. Să poţi să te descurci singur. 

Această bucată de citire era în toate abecedarele de pe vremuri. 
Pesemne guvernanţii noştri au lipsit de la lecţia în care se citea această 
poveste. De 9 ani strigă întruna zadarnic după ajutor străin şi nu le dă 
prin cap că lucrurile s-ar putea rezolva aici, la faţa locului, fără ajutor 
străin şi fără umilință. 


Restructurare-privatizare = lichidare şi vânzare 


Pentru cineva ce priveşte dinafară economia românească cu 
structurările, restructurările, planurile, certurile, schimbările sale, din 
toată vorbăria şi zarva vede că totul se reduce până la urmă la 
lichidarea şi la vânzarea lor la cumpărători externi. Toată vorbăria, 
zarva şi vânzoleala nu are alt rost decât să te facă să crezi că îi 
adevărat ceea ce ţi se spune, şi nu ceea ce vezi cu ochii. Se vinde, şi 
mai ales la străini, tot ce se poate cumpăra la orice preţ şi în orice 
condiţii. Ce nu se poate vinde se lichidează şi se demolează ca să nu 
producă pierderi, parcă după judecata: “ca să fii sigur că o 
întreprindere nu produce pierderi, cel mai uşor lucru este să nu mai 
fie”. Dacă vrei să moară şoarecii, dai foc la moară - cel mai bun lucru. 
Întocmai ca cel din pilda Evangheliei care a primit un talant şi care ca 
să fie sigur că nu-l va pierde, l-a îngropat. Ba mai rău, pentru că un 
talant îngropat rămâne tot un talant, dar dintr-o întreprindere lichidată 
nu mai rămâne nimic. În ţara în care e totul de făcut: plătim oamenii 
ca să nu muncească. Fără să vrei, te întrebi: dacă vom vinde tot ce se 
poate vinde şi vom dărâma tot ce s-a construit cu atâtea sacrificii, ce 
rost vom mai avea noi în România? şi unii, şi-s mulți aceia, socotesc 
că mergem pe drumul cel bun. Aceasta numai dacă cineva ar putea 
dovedi că e mai bine ca muncitorii să fie plătiți ca să nu lucreze, că e 
mai bine ca o fabrică să fie distrusă sau să devină proprietatea cuiva de 
peste lume, şi nu a cuiva din ţară sau a statului nostru. Că e mai bine 
să importăm pui din America, făină din Ungaria, ouă din Turcia, şi 
pământul țării să rămână pustiu, şi prin fermele țării să bată vântul. Că 
e mai bine să fii dator şi să plăteşti dobândă decât să nu depinzi de 


305 


nimeni, că e mai bine să gândească alții pentru tine, să-ți poruncească 
ce să faci şi să nu faci, că e bine ca unii puţini să stea în pomul din 
grădina raiului şi cei mulţi să coboare la talpa iadului, atunci şi numai 
atunci ai putea spune că în economia românească ce se face acum, se 
face bine. 


Bucuraţi-vă că s-a găsit cine să vă cumpere 


Mă nimerisem la Braşov în timpul manifestaţiilor muncitorilor de 
la Tractorul şi de la Uzina de Camioane în ianuarie 1999, care cereau 
categoric ca Guvernul să nu le închidă uzinele. Am avut totdeauna o 
preţuire deosebită pentru muncitorii braşoveni. Nu erau muncitori de 
rând, ci oameni educați, crescuţi în şcoli echivalente cu liceul şi unde 
învățau nu numai carte şi meserie, dar şi demnitate, mândrie şi 
dragoste de ţară. Cu cei tineri, adolescent fiind, mi-am împletit 
destinul în frăţiile de cruce. Pe atunci se fabricau la Braşov avioane şi 
arme. Erau foarte mândri de acest lucru. Mi-aduc aminte ce sărbătoare 
era în Braşov când se zvonea că va zbura ultimul prototip de avion 
IAR, cum ieşeau oamenii din hale, din birouri şi din case cu mâna 
ştreaşină la ochii aţintiţi în azur, unde se jucau minunile argintii 
măiestrite de ei. 

A venit sfârşitul războiului, României i s-a interzis să mai fabrice 
avioane, muncitorii s-au simțit retrogradați când s-au apucat să fabrice 
tractoare şi camioane, dar au făcut-o. Au ajuns în cursul anilor să 
fabrice tractoare comparabile cu cele mai bune din lume. Erau 
comunişti? Tributul de morţi şi condamnați dat de muncitorii 
braşoveni arată de partea cui erau. Şi ce era în sufletul lor au arătat-o 
prin revolta din 1987. Şi iată-i astăzi protestând pe străzile Braşovului 
de soarta uzinelor lor. 

Ca de obicei, când merg la Braşov, ca şi cu cincizeci de ani în 
urmă, trag la un frate de luptă şi suferință, fost muncitor la Tractorul, 
şi îl găsesc foarte enervat, gata să-şi descarce sufletul: 

- Cum dracu să-i înțeleg pe guvernanţii ăştia? Cum au lăsat ca 
Uzina să ajungă împotmolită în datorii? Că pot ajunge la concluzia să 

închidă porțile că nu se găsesc bani pentru pornirea lucrului? Păi, 
mi-aduc aminte cum era pe vremea când am început să fabricăm 
tractoare şi nu avioane. Erau atunci bani? Ruşii duceau tot din 
România şi totuşi am făcut tractoare. Răbdam foame pe cartelă şi ne 
îmbrăcam cu tichete. Şi acum, când în ţară putem obține tot ce este 
necesar pentru uzină şi pentru noi, nu se mai poate. Şi să nu ieşi în 
stradă? Ne sfătuiau până acum să ne găsim altă meserie, ca de 
exemplu să ne apucăm de turism. M-ai fi văzut pe mine gudurându-mă 
la un hotel făcând plecăciuni curvelor şi îmbogăţiţilor din lumea 
largă? Guvernanţii se tem să nu plece şi ai noştri la Bucureşti. (Las că 
nu-i văd pe braşovenii noştri făcându-se de râs prin Bucureşti ca 
minerii lui Cosma. Nu se duc, că-s oameni cuminţi.) Şi uite acuma 
aflu că în piaţă, ca să potolească mulțimea, le-au spus muncitorilor să 
se bucure că s-au găsit cumpărători străini care să le cumpere uzinele. 
Păi asta-i bucurie? Să recunoaştem noi că nu suntem în stare să ne 
conducem uzina până nu ne găsim un stăpân străin? Ei îşi închipuie că 
muncitorii trudesc, trăiesc şi muncesc numai cu gândul la un pumn de 
bani şi li-e totuna ce fac? Păi, măi tâmpiţilor, uzina asta-i casa mea, 
Chiar dacă nu mai lucrez în ea, dar gândul mi-i acolo, acolo mi-am 
trăit viața. Acolo mi-am dat şi doi feciori, unul îi inginer, altu-i 
maistru şi un ginere tot inginer. Să-i ştiu că-i cântăreşte şi preţuieşte 
după interesele lui un ins cine ştie de unde? Îşi închipuie că vor fi 
bucuroşi oamenii noştri şi se vor împăca cu soarta ca în locul siglei 
UTB să vadă scris pe poarta uzinei cine ştie ce corporaţion? Nu ştiu ce 
trebuie făcut, dar văd acum la bătrâneţe că nu-i bine ce se face şi mă 
tem de lucruri şi mai rele în ţara asta. 


Cele 50 de hectare 


Când Petru Groza, la porunca comuniştilor, a făcut reforma 
agrară în 1945, împărțind moşiile la țărani, a lăsat câteva sute din ele 
vechilor proprietari să le lucreze în continuare, socotindu-le ferme- 
model, cu gândul ascuns că peste câţiva ani acestea să devină 
viitoarele gospodării agricole de stat, cum de altfel s-a şi întâmplat. 

Fermele model au fost confiscate în 1950, iar proprietarii aruncaţi în 
lagăre şi închisori şi familiile alungate de-abia cu hainele de pe ei. 

Azi se încearcă de către un grup de aleşi să li se înapoieze 
urmaşilor foştilor proprietari cele 50 hectare confiscate atunci. Dacă se 
va găsi sau nu teren pentru a se aplica legea nu interesează, dar prin 
promulgarea unei asemenea legi partidele ce o susțin şi-au bătut foarte 
adânc cuie în talpă la sate. Parcă nu au uitat în decursul a 50 de ani 
nimic din ceea ce trebuia uitat şi nu au învățat nimic din ceea ce 
trebuia învăţat. Din punct de vedere strict economic, aceste viitoare 
moşii sunt ca oul în zamă, nici nu ajută şi nici nu strică agriculturii 
româneşti. Au dat însă opoziţiei cel mai eficient motiv electoral cu 
sperietoarea: “Vin moşierii!” La sate încă nu s-a stins amintirea lui 
1907, a arendaşului şi jandarmului, iar comunismul a crescut generaţii 
după generaţii în ura unor moşieri lipsiţi de omenie. Şi apoi chiar l-ai 
fericit pe cineva în zilele noastre dându-i o suprafaţă de 50 de hectare? 
Ce face cu ele? Cum şi cu ce le lucrează? De unde maşini agricole, de 
unde bani? Îi dă statul? Nu-i poate da, pentru că ar trebui să le dea şi 
milioanelor de țărani şi nu va avea de unde. S-ar îndatora băncilor şi s- 
ar îngloda în datorii. Mai rău în zilele noastre nu poţi să blestemi pe 
cineva decât să aibă pământ şi să-l lucreze. 

Şi de ce trebuie să dai o lege pentru a reface o exploatare agricolă 
mare? O fermă, cum se obişnuieşte să se spună acuma. 

În situaţia actuală, cu un minim efort poţi deveni în câteva zile 
moşier cumpărând pământ pe ales, că pământul se vinde la sate cât 
vrei şi unde vrei numai, să se găsească cumpărător. Îl vând bătrânii că 
nu-l mai pot lucra, îl vând moştenitorii de la oraşe şi care nu se mai 
întorc la sat, îl vând sătenii care nu mai vor să fie plugari, găsind alte 
căi de câştig. ÎI vând beţivii pe băutură. Un hectar de pământ se vinde 
cu 2 sau cel mult 3 milioane şi, de se va pune şi impozit pe pământ, 
preţurile vor fi şi mai mici. 

De unde milioanele pentru cumpărare? Un austriac a cumpărat, 
în 1998, 40ha teren la 4 km de Alba Iulia, probabil în speranţa că se va 
extinde oraşul, cu 3 milioane hectarul, şi, de-ar fi vrut, s-ar mai fi găsit 
destul pământ de cumpărat. 

Dar şi autohtonii ar putea cumpăra pământ. O casă la sat cât de 
cât în stare bună se vinde cu 200-300 milioane lei. Vinzi casa şi în 
câteva zile eşti moşier, dar puţini ar face prostia asta. Şi în zilele 
noastre oamenii pleacă de la sat. Minerii ştiu de ce nu se întorc la sat. 
Doar de acolo au plecat. 

Va deveni în viitor agricultura rentabilă, atractivă? Mai întâi, 
niciodată din agricultură nu s-a făcut avere, nici la noi, nici în alte țări. 
Dacă în ţările dezvoltate n-ar da statul sprijin agriculturii şi dacă 
agricultorii nu s-ar organiza să-şi apere interesele, s-ar ajunge şi acolo 
în situaţia de la noi. 

Şi se va mai întâmpla ceva la noi, în viitor: vor trece 10, poate 20 
de ani şi se va ridica din nou o Ana Pauker, care arătând spre cei cu 50 
ha va zice: ”Vedeţi-i? O duceţi voi rău că ăştia au prea mult. Jos 
moşierii!” 

De altfel, nu-i prea văd bine în viitor nici pe îmbogăţiţii de orice 
fel. Prăpastia care se creează pe zi ce trece între superîmbogăţiți şi 
proletari nu poate duce decât la zguduiri sociale, la revolte şi 
nenorociri şi pentru unii şi pentru alţii. Cu o deosebire însă: Aussniţii 
viitorului vor avea grijă să aibă conturi în băncile țărilor sigure şi vor 
fugi cu mâinile în buzunar, viitorii moşieri nu vor putea face acest 
lucru, căci ei nu-şi vor putea lua pământul cu ei şi vor plăti oalele 
sparte cum le-au plătit cei din 1950. 

Dar vom avea legi ca în țările apusene, unde nu s-au întâmplat 
revolte ţărăneşti, nici revoluții proletare. E adevărat, dar acolo nu 
numai în legi, dar şi-n conştiinţa oamenilor, proprietatea e recunoscută 
ca un bun de nezdruncinat. În S.U.A., bogătaşii se laudă cu averea lor. 
La noi, bogătaşii îşi ascund starea lor plângându-se întruna ca Hagi 
Tudose. Dacă John a obţinut cu sute de ani în urmă o suprafață de 
teren cât de întinsă, nu i-a mai fost luată de nimeni. Chiar dacă John a 
făcut vreo trăznaie şi a fost spânzurat, proprietatea lui nu 1-a fost 
confiscată de nimeni. S-ar putea spune că a fost mai respectată 
proprietatea decât proprietarul. 

La noi, de câteva sute de ani au fost zeci de revolte, legi agricole, 
reforme agrare, contrareforme, împroprietăriri, deposedări, confiscări, 
reconstituiri. Numai după Revoluţie au fost votate două legi agrare şi 

la sate nu-i linişte. Va fi altfel în viitor? Să dea Dumnezeu. Eu, pentru 
toată întâmplarea, am lăsat urmaşilor mei prin testament să nu se facă 
nici moşieri, nici miliardari. 


Catedrala Mântuirii Neamului 


Da, neamul are nevoie de ridicarea unui astfel de lăcaş. Existenţa 
noastră ca popor aici şi acum pe pământul Daciei nu e o enigmă şi un 
miracol istoric, ci sigur e o minune a lui Dumnezeu pentru care 
suntem datori să-i mulțumim. Numai că, înainte de a zidi o catedrală 
din piatră şi din sticlă, neamul nostru are nevoie de o catedrală a 
sufletului, de o viață creştină adevărată atât pentru fiecare român în 
parte, cât şi pentru neamul întreg. O viaţă dovedită prin fapte, legi 
creştine şi dragoste Să-i deschidem lui Isus, care bate zadarnic să 
intre, poarta sufletului nostru şi al țării. Dar cu cârciumi tot la a doua 
casă, cu numărul de divorțuri egal cu numărul căsătoriilor, cu un 
milion de avorturi pe an, tot al patrulea copil născut, părăsit la 
maternitate sau în conteinerele de gunoi, cu discoteci şi case de 
toleranță legale sau ilegale, cu câţiva miliardari din țigarete şi afaceri 
necurate şi milioane de muritori de foame, cu armate de şomeri în ţara 
în care totul e de făcut, cu superlux la Bucureşti şi opinci de gumă în 
Maramureş şi-n Apuseni, cu pornografie şi trivialitate în ziare şi la 
televiziune, cu kiki riki miki la ora când copiii ar trebui să fie la 
biserică, cu filme în care se face elogiul desfrâului, scârnăviilor şi 
sodomiei, cu piese de teatru în care Isus este batjocorit cum n-a fost de 
nimeni în decursul a 2000 de ani, cu munca batjocorită şi cu hoţia 
ridicată la rang de virtute, cu... . Zidind o catedrală cu un astfel de 
suflet al actualei generaţii înseamnă a-l răstigni pe Isus a doua oară, ba 
mai rău. Duşmanii lui Isus L-au arestat, bătut, răstignit, dar L-au 
respectat măcar mort, mai mult decât s-a pornit să se facă acum cu 
creştinismul în cultura românească. 

Cu astfel de suflet al neamului, cu astfel de purtări “creştine” 
putem să ridicăm ziduri cât munţii, tot degeaba. 

Şi-ar mai trebui câteva lucruri. Ar trebui ca la baza altarului 
catedralei, alături de oase de la Călugăreni, Roşcani, Valea Albă, să fie 
aduse oase lăsate de brigada popilor la canal, oase din râpile 
cimitirelor săracilor de la Sighet, Aiud, Gherla, Piteşti, Târgu Ocna şi 
Valea Piersicilor de la Jilava, de acolo unde s-a murit pentru Hristos şi 
pentru neam. Şi de la Poşaga, din poiana de unde doi popi au fost ucişi 
şi îngropați. 

lar atunci când se va pune piatra de temelie şi va fi sfințită 
catedrala, să facă slujbă nişte feţe bisericeşti (mai trăiesc câteva) care 
au suferit pentru Hristos în viaţa lor, care au avut ponoase de pe urma 
credinţei lor, şi nu foloase. 


Cum a acționat Securitatea în intenţia lichidării grupurilor de 
rezistență 
Cuvântare rostită la memorialul Sighet 1996 


Părintele Anania, vorbitorul dinaintea mea, episcop al Vadului şi 
al Feleacului, ca un fost fugar, vorbea despre situaţia în care te temi de 
orice zgomot, de orice în jurul tău. Făcea remarca: era de preferat 
situația de condamnat celei de fugar. Exista însă şi o altfel de cale de a 
scăpa de teamă. Dacă pui mâna pe o armă, te însoţeşti cu alți fraţi de 
idealuri, te legi frate de cruce cu ei pe viață şi pe moarte, dacă ai 
conştiinţa că orice cale de a da înapoi este închisă, dacă-ţi tai orice 
punți de întoarcere, dacă te aşezi între Dumnezeu şi neamul tău - aşa 
cum remarca foarte bine Petre Ţuţea -, dacă ai conştiinţa că eşti în 
acelaşi timp ostaş al lui lisus şi al neamului tău, dacă le faci pe toate 
din iubire față de neamul din care faci parte şi ai conştiinţa că nu-ți 
mai aparții, dacă trăieşti cu adevărat porunca lui lisus că nu este mai 
mare lucru decât să-ţi dai viaţa pentru prietenii tăi, atunci ţi se aşază în 
suflet o linişte, iar grija de viaţa ta şi de destinul tău o laşi în seama lui 
Dumnezeu. Îţi mai rămâne totuşi o grijă, aceea ca nu cumva să-ți fie 
frică. Atunci nu numai bărbaţii, dar şi nişte firi fragede de fete pot 
deveni luptători şi eroi. 

În tinereţe am citit o scrisoare a Ecaterinei Teodoroiu către 
prietenul ei, care-i ceruse să se logodească pe front, la Mărăşeşti, îi 
răspundea: dragul meu, amândoi suntem logodiți cu moartea, ce rost 
are să ne mai logodim? Atunci, dacă aceste lucruri le ştii, vei înțelege 
cum o Marie, Maria Plop, mai putea în munţi, în Munţii Făgăraşului, 
să cânte, mai putea să iubească şi să nască, şi să-şi crească într-o 
peşteră copilul. Înţelegi cum o tânără, Alexandrina Pop, studentă la 
Cluj, prinsă şi rănită în luptă, în lotul Dabija, striga atunci când era 
dusă prin satele de moţi: 7reziţi-vă, moților!, sau cum eleva Lenuţa 
Faina, prinsă de o companie de Securitate, li se adresa râzând 
ostaşilor: Atâția inşi aţi venit pentru o mână de fată? 

Promisesem să vorbesc despre metodele folosite de Securitate 
pentru distrugerea grupurilor de rezistenţă armată în munţi. Voi relata 
pe scurt câteva. În primul rând, acolo unde eram semnalizaţi, se 
trimiteau forțe, la început mici - în jurul unei companii, unui pluton 
sau, mai târziu, al unor regimente. În anii următori (cum a fost în anul 
1952, când Ceauşescu a condus o campanie), munții erau înconjurați 
nu într-un cerc, ci în două-trei-patru cercuri, ca să nu scape nimeni. 
Sau în 1953, când s-au apucat de la apus, de lângă Olt, să cerceteze 
munte cu munte pentru a distruge cele două grupuri care mai erau - al 
lui Arnăuţoiu şi al făgărăşenilor din nord. Deci prima metodă era a 
forței. Un amănunt: nici unul dintre noi n-a murit - vorbesc de cei din 
Făgăraş - în luptă directă. Răniţi au fost, dar morţi în luptă în munţi, 
nu. Moartea a apărut în toate cazurile ca fiind provocată de trădare, 
această boală, acest cancer al neamului nostru. 

A doua metodă a fost infiltrarea în rândurile noastre. Şi dacă te 
poţi bate cu o divizie, şi ştii să te păzeşti şi să scapi, nu te poţi apăra de 
vânzătorul de lângă tine. 

O a treia metodă era folosirea câinilor dresați. Începând cu anul 
1952, în anii 1953, 1954, la toate acţiunile veneau câteva camioane cu 
câini, iar unde eram semnalizați, era înconjurat locul, li se dădea 
drumul acestor haite. La început erau folosiți câini mopşi, buldogi, 
apoi s-a trecut la alsacieni, nu ştiu din care pricină, şi mulţi oameni 
nevinovaţi au sfârşit încolțiți sau au fost răniți de aceşti câini. Noi n- 
am păţit nimic, pentru că, dacă veneau, îi împuşcam. 

O altă metodă era formarea de grupuri false de partizani, care să 
ne înşele pe noi. Dumnezeu ne-a scăpat şi ne-am ajutat unul pe altul. 
În 1950, grupul Arnăuţoiu a distrus o astfel de bandă care venise 
pentru făgărăşeni. În 1951, lucrul s-a inversat, o grupă venită pentru 
Arnăuţoiu a fost distrusă de noi. Foarte interesant este că trădătorii 
care au vândut grupul lui Paragină din Vrancea şi-au găsit sfârşitul în 
Făgăraş. S-a folosit otrava. La oamenii care erau ştiuţi că ne ajută li s- 
a impus să ne servească burduf de brânză sau băutură cu otravă. Au 
folosit femei-sirene care să ne atragă în cursă, s-au utilizat presiunile 
asupra familiei: bătăi, chinuri de aşa manieri încât a doua oară nu mai 
era nevoie. 

S-au luat apoi ostateci din toate familiile, au fost duşi la 
închisoare şi s-a anunţat că nu-i vom mai vedea niciodată dacă nu ne 
astâmpărăm. Au trecut apoi la metode mai rafinate. La început 
alcătuiau planuri cusute, nu cu aţă, ci cu sfoară, de le puteai vedea de 
departe, dar mai târziu s-au specializat. Să dau un exemplu: nici cele 
mai sfinte lucruri n-au fost ocolite. Grupul nostru a căzut printr-un 
ofiţer de Securitate, Niculescu (trăieşte în Craiova), care a urmat o 
şcoală de teologie,cursul scurt. A fost hirotonisit preot şi a fost trimis 
într-un sat de sub munte. Făcea serviciile religioase, spovedea oamenii 
şi la spovedanie întreba - sunt spusele lui, ale acestui ofițer de 
Securitate - Nu cumva ai legături cu băieţii ăştia din munţi, că vreau 
să-i ajut? Mulţi n-au ştiut, mulţi şi-au dat seama de cursă, până când o 
femeie a spus: Părinte, dacă vrei să ai legătură în munţi, vorbeşte cu 
profesorul... Atâta mi-a trebuit ca să ştiu de unde să prind aţa ca să 
distrug banda din munţi, zicea el. 

Au fost şi alte metode, pentru că meşteşugul dracului are multe 
feţe de a se travesti şi de a face rău. 

La 50 de ani de la greva studenţească din 1946 
Cuvântare rostită la memorialul Sighet, iunie 1996 


La 50 de ani, două pericole pot face ca greva studenţimii române 
din 1946 să nu fie privită aşa cum a fost. 

I. Primul pericol este acela ca greva să fie catalogată, simplist sau 
interesat, ca o ciocnire între două etnii; română şi maghiară; un fel de 
“Târgu-Mureş 1990”. Confuzia e uşoară prin faptul că, aproape în 
întregime, comuniştii din Cluj erau maghiari, dintre care mulți, 
desigur, nutreau şi scopuri iredentiste... 

N-a fost o ciocnire între două etnii, pentru că: 

a) Steagul sub care acționau atacatorii căminului Avram Iancu 
era al Partidului Comunist din România, atacul fiind plănuit şi dirijat 
de organizaţia locală P.C.R., în strânsă legătură cu C.C. din Bucureşti. 
La făurirea planului de răzbunare au luat parte şi câţiva români. 

b) Cu provocatorii s-a solidarizat, din primul moment, 
conducerea comunistă a Universităţii (rectorul Emil Popovici, decanii 
Daicoviciu,  Kernbach,  Ştefănescu-Goang etc.), amenințând şi 
eliminând pe studenţii grevişti. 

c) Poliţia din Cluj, în frunte cu vestitul călău al tineretului român, 
Crăciun - care aici, la Cluj, şi-a făcut ucenicia - aresta pe studenții 
singuratici şi-i trimitea în dube la Turda. 

d) Din păcate şi armata prin gen. Vasiliu Răşcanu, se afla tot de 
cealaltă parte a baricadei, înconjurând cu patrule cartierul universitar, 
apărând pe atacatori şi nu pe studenţi. 

e) Guvernul Petru Groza le patrona pe toate, neluând nici o 
măsură de aflare şi sancționare a celor vinovaţi, ba condamnându-i tot 
pe studenți. 

Împotriva autorităţilor comuniste de toate nivelele a fost 
declanşată greva, care a avut un caracter anticomunist şi 
antirevizionist. 

II. Al doilea pericol este ca greva să fie socotită drept ceva în 
sine, ea fiind ruptă de contextul istoric. Ar fi cam aşa: Noi, studenții 
clujeni, am manifestat călări şi pedestru de 10 mai 1946, alături de 
toată suflarea românească, am cântat, am ovaţionat, am ţinut cuvântări 

mişcătoare sau am spus poezii (ca bunăoară ale poetului năsăudean 
Dale, de pe statuia lui Matei Corvin), ne-am bătut cu huliganii şi 
poliția, am strigat: Kali. Trei săptămâni a fost o continuă sărbătoare, 
nimeni n-a murit, apoi tot noi am încetat greva, fiecare s-a dus la ale 
sale, de soarta conducătorilor grevei nu ne-am mai interesat, pentru ca 
peste ani să ne aducem cu drag aminte: ce frumos era pe vremea 
studenţiei; mă rog, o ispravă studenţească. 

În acest context, o amintire. În 1976 eram la Securitatea din 
Bucureşti, condamnat încă la moarte. Sunt vizitat în camera de 
anchetă de un personaj foarte important (probabil procurorul 
Republicii, Ardeleanu), care îmi mărturiseşte că şi el a fost grevist în 
1946. 

— Atunci de ce nu sunteţi aici cu mine? am întrebat eu. 

— Pentru că în România s-au schimbat multe de atunci, mi-a 
răspuns. 

— Din păcate, pentru unii ca mine, am zis, nu s-a schimbat nimic. 

Oare un astfel de grevist ar avea ce aniversa? Ar fi ceva ca în 
viziunea raiului iehovist, unde leul se îmbrăţişează cu mielul, sau ca la 
aniversarea Revoluţiei, unde ucigaşii depun coroane de flori la 
mormintele victimelor lor. 

La aniversarea grevei, părintele Anania de atunci, azi episcopul 
Bartolomeu, îşi aminteşte că unii studenţi nu ovaţionau, care sigur 
erau legionari şi care ar fi fost împotriva grevei. E nevoie de o 
lămurire chiar şi peste ani: Toţi studenţii au fost pentru grevă. De 
altfel, mulţi dintre conducătorii grevei, fruntaşi în societatea Petru 
Maior, erau legionari (Victor Gruiţă, Nosa, Petru Săbăduş, Ovidiu 
Cotruş, Oct. Scrob, Rednic, Ritiu). Legionarii n-au ovaţionat pentru că 
nu era în stilul lor. În adunările lor nu se bătea din palme. Dar nu 
numai legionarii nu ovaţionau. Trebuie ştiut că jumătate din studenți 
veneau de pe câmpurile de luptă, purtau uniforme militare şi răni încă 
nu pe deplin vindecate; mulţi trecuseră şi prin închisori. Aceştia, 
trecuţi prin atâtea, nu se puteau entuziasma la nişte vorbe, oricât de 
frumoase ar fi fost. 

Pentru cei ce aveau cât de cât o educație politică, situația țării era 
tragică, nu comică. Puteai umili rectoratul, puteai învinge poliția, dar 

regimul de la Bucureşti rămânea la locul lui şi Armata Roşie era la 
câțiva paşi. 

Nu-l puteau socoti pe Lucrețiu Pătrăşcanu patriot şi să-l 
ovaţioneze doar fiindcă a rostit nişte vorbe fără acoperire: Mai întâi 
sunt român şi apoi comunist. Ca ministru al justiţiei, acesta 
condamnase zeci de generali români la moarte şi închisoare şi 
procesul mareşalului Antonescu era încă proaspăt. 

O bună parte din studenții clujeni, ca de altfel din toată ţara, erau 
angajaţi la ora aceea în planuri mult mai serioase, de rezistență 
anticomunistă. 

Iar în organizațiile de luptă studenţeşti, indiferent ce nume purtau 
- Sumane negre, Spic, centre legionare, centre ale ofițerilor activi sau 
deblocaţi - se urmărea o concentrare a rezistenţei româneşti, o unire a 
tuturor românilor în jurul Regelui şi al lui luliu Maniu; un refuz de 
colaborare cu comuniştii, la sate şi în oraşe, în fabrici; o rezistenţă sub 
toate formele, inclusiv armată, în munți. 

Pentru toți aceştia, greva nu era un scop în sine, ci o etapă 
pregătitoare, binevenită, în vederea unor lupte mai importante. 

Încetarea grevei s-a făcut la cererea conducerii partidelor 
național-țărănist, liberal şi al mişcării legionare, pentru ca România să 
nu aibă de suferit la Conferinţa de Pace de la Paris, ce urma să înceapă 
curând. Cu greu şi-au călcat pe inimă studenţii. Unii conducători şi-au 
dat demisia, alții şi-au dat consimţământul cu lacrimi în ochi. 

Spiritul grav al acțiunii greviste a fost continuat apoi de o parte 
dintre studenți, pe trei planuri. 

1. În închisori, pentru cei arestaţi în 1948, în anii următori, şi 
condamnaţi în procese mamut. Astfel, în Vinerea Mare, în 1949, au 
fost condamnaţi la Cluj în jur de 200 de studenţi (între care 30 
studente) la mii de ani închisoare. Trebuie amintiţi dintre ei Ion 
Bohotici, şeful centrului studenţesc legionar, Costache Oprişan, şeful 
frățiilor de cruce, căpitanul Capotă, Aurel Vişovan, Ion Gherasim, 
Riţiu din Săpânța, Balanişcu, fost elev de aici, de la Sighet, Alexi, 
Gotea şi Ilieş, poetul Dale, Maniu din Năsăud, pentru a nu aminti 
decât pe câţiva de aici, de aproape. Au fost şi două grupuri de fete, 

dintre care Aspazia Oțel şi Gica Popa mai trăiesc, şi care atunci, prin 
atitudinea lor, şi-au pus în încurcătură judecătorii-călăi. 

Dintre aceşti tineri, cei mai mulți şi-au lăsat trupurile la Piteşti, 
Gherla, Aiud, Jilava, la Canal şi în alte locuri ale gulagului românesc. 

2. Dintre studenţii neprinşi la arestări s-au recrutat luptătorii din 
diferiți munți ai României. 

Eugen Pintea şi Axente Păcurariu au căzut la Blaj, Ştefan Popa, 
Nicu Moldovan, Petru Săbăduş, Pavel Mârza au fost în Munţii Gălzii. 
Titus Onea la Muntele Mare, Marcel Cornea, Laurean Haşiu şi lon 
Chiujdea - în Munţii Făgăraşului. 

Nu trebuie uitate două studente clujene - Alexandrina Pop, care 
va cădea rănită în Muntele Mare din Apuseni şi va fi ucisă mai târziu 
în trenul morţii, în timp ce-şi executa condamnarea, ca şi Alexandrina 
Teglariu, care a luptat în Munţii Gălzii. 

3. O mică parte au reuşit să treacă graniţa, înfruntând închisorile 
titoiste. N-au plecat să se salveze, ci ca să continue lupta, venind apoi 
înapoi. Un fost elev al Sighetului, luga, student la matematici, a fost 
împuşcat la granița italiană. 

Ion Golea şi studentul ofiţer Sabin Mare s-au întors în grupul de 
paraşutați din 1953, undeva aici, aproape de Sighet, ca să continue sub 
altă formă rezistenţa anticomunistă. 

Pentru toţi aceştia, ca şi pentru alții ca ei, greva studențească din 
1946, în adevăr frumoasă şi romantică, a fost numai o etapă în marea 
încleştare împotriva comunismului din anii următori, o verigă în 
marele lanţ al rezistenţei anticomuniste româneşti. 


1947 - an de pregătire pentru Rezistenţa 
Armată Anticomunistă 
Cuvântare ce trebuia citită la Memorialul Sighet, iunie 1997 


Comportarea brutală a guvernului comunist, după alegerile furate 


din 1946, a spulberat ultima speranță de dezvoltare normală a 
democraţiei în România. 

Pentru cunoscătorii tacticii leniniste, era limpede că se grăbea 
declanşarea revoluției socialiste, în care toate piedicile din cale 
trebuiau înlăturate (inclusiv tovarășii de drum). 

Distrugerea partidelor anticomuniste şi desființarea monarhiei 
erau cele mai importante obiective. România ajunse pradă forței 
ocupantului şi slugilor lui autohtone. Lipsa unei reacţii din partea 
Occidentului a mărit şi mai mult lipsa de speranţă. 

Lumea românească se diviza pe zi ce evenimentele negre se 
succedau. 

Lichelele, de toate condiţiile sociale şi profesionale, treceau în 
rândul lupilor, devenind ei înşişi lupi, în stare de orice mişelie. 

Marea masă a românilor, demoralizată, şi-a plecat capul în fața 
sorții, rămânând fatalistă, ca de atâtea ori în istorie, mângâindu-se cu o 
tot mai iluzorie venire a americanilor, acomodându-se cu stăpânirea, 
rămânând să se descurce fiecare cum va putea. 

Firile tari, cei care puneau soarta țării deasupra propriei lor vieți, 
cei care prin educaţia lor creştină şi națională, nu se puteau împăca cu 
compromisul şi resemnarea, au luat o altă cale: a rezistenţei, a luptei. 
Era o datorie de onoare de la care nu puteau abdica. În faţa forţei 
comuniste, trebuia opusă o altă forță, pe măsura pericolului ce pândea 
fiinţa neamului. 

În toate mediile vieţii româneşti s-au constituit puncte de 
rezistență, având ca obiectiv final lupta armată împotriva stăpânirii 
comuniste. 

În centrele militare s-au organizat grupuri de ofiţeri activi şi 
deblocaţi, cum a fost cel al generalului Carlaonţ de la Craiova. 

Acelaşi lucru s-a făcut şi în cadrul partidelor anticomuniste: 
național-țărănesc, liberal, legionar. Problema devenise acută în toate 
organizaţiile judeţene, mai ales în cele de sub munte. Ca exemplu aş 
da acțiunea liberală din Muscel, din care s-a ridicat colonelul 
Arsenescu, a naţional-țărăniştilor din jurul lui Ilie Lazăr, ca şi a 
studenţilor din organizațiile Spic şi 7. 

Mişcarea legionară a acţionat pe trei fronturi: 

1. Organizațiile judeţene (ca exemplu, cea a Dobrogei de sub 
conducerea fraţilor Fudulea, Gogu Puiu şi Ciolacu) 

2. Centrele studenţeşti (Centrul Cluj dispunea de circa 500 
stdenţi sub conducerea maramureşeanului Ion Bohotici) 

3. Frăţiile de Cruce, de sub conducerea lui Constantin Oprişan. 
Aici elevii de liceu primeau o educaţie creştină şi națională, pentru a 
deveni schimbul de mâine al luptătorilor. Existau frăţii în toate liceele 
din țară (ca de exemplu cea de la liceul din Sighet de sub conducerea 
profesorului Aurel Vişovan). Erau frăţii şi în mediile muncitoreşti 
(Braşov, Bucureşti, Ploieşti, Arad). 

În lumea satelor au apărut sute de organizaţii anticomuniste, 
inițiate şi alcătuite de intelectualitatea satelor, învățători, preoţi, ţărani 
deosebiți (ca de exemplu a învăţătorilor Pridon şi Olimpiu Borzea din 
zona Făgăraşului) 

Între diferite organizaţii locale exista o permanentă legătură (ca 
de exemplu a căpitanului Capotă la Cluj cu Centrul Studenţesc 
legionar şi a căpitanului Sabin Mare la Făgăraş, cu organizaţiile 
judeţene ale partidelor politice) 

În 1947 s-a ajuns la o înțelegere între partidele istorice, 
Rezistenţa din Armată şi Mişcarea legionară şi la un Comandament 
unic de acţiune. Înțelegerea a fost transmisă Consiliului Naţional 
Român din Franţa, care a informat guvernele apusene. 

Planul a fost deconspirat de agenţii sovietici din serviciile secrete 
engleze şi americane, dând posibilitatea regimului comunist de a face 
arestări la obiect şi la timpul potrivit. 

Procesul aşa-zisei Mari trădări, din 1948, în care au fost 
implicați ing Pop, Bujor, Nicolae Petraşcu, Nistor Chioreanu, George 
Manu, profesorul Mărgineanu, amiralul Horia Măcelaru, alături de 
sute de luptători (între care şi autorul acestor rânduri) a arătat existența 
unui Comandament Unic al Rezistenței. 

Neaşteptata desconspirare şi - pe atunci - nebănuita cale prin care 
au fost informate autoritățile comuniste au avut consecințe grave 
asupra rezistenţei armate româneşti. Nu bănuiam că ne luptăm cu o 
forță ocultă, cu tentacule chiar în ţările apusene, acolo, de unde noi 
speram ajutor. 

Fără un comandament unic, fără o tactică şi o strategie unitară, 
redusă numeric la, poate, nici 10% din efectivul inițial, Rezistenţa 


319 


Armată din Munţii României a fost diminuată ca eficiență, dar nu într- 
atât încât să nu înscrie în anii următori, prin jertfa luptătorilor, o 
pagină glorioasă în Istoria României. 


La început a fost Inocențiu 
Cu ocazia aducerii la Blaj de la Roma a osemintelor episcopului 
Inocenţiu Micu 


Prin aceste cuvinte, istoricul P.P. Panaitescu a vrut să arate că 
adevărata istorie a Transilvaniei, ba mai mult, a neamului românesc, a 
început cu acest prelat cu chip de haiduc: Inocenţiu Micu. 

Povestea începe cu un fecior de român, care s-a dus într-o zi cu 
tatăl său să vândă lemne la Sibiu. A trecut pe acolo un călugăr iezuit, 
care a fost impresionat de căutătura dârză a acelui copil al munților. 
Drept urmare l-a cerut tatălui său, Oprea Micu, ca să-l înveţe carte. Şi 
loan, că aşa îl chema pe fecior, a învăţat carte multă la Sibiu şi 
Târnavia în Slovacia. A învăţat bine, mai uşor decât colegii săi 
germani, maghiari şi slovaci, căci pe atunci se învăţa în latineşte, 
limbă pe care el o ştia pe jumătate de acasă. 

S-a impus încă de pe băncile seminarului, fiind ales episcop al 
Bisericii Române Unite cu Roma, deşi nu fusese încă sfinţit preot. Era 
de-abia în anul trei de studii. Primeşte numele de călugăr Inocenţiu şi 
în 1730 este consacrat episcop. În faţa lui se ridicau greutăți mai mari 
decât munții din care a plecat. 

Ca să-i fie eparhia mai la îndemână, mută reşedinţa de la Făgăraş 
la Blaj, punând piatra de temelie a actualei catedrale şi totodată a 
oraşului, cu tot ce a însemnat pentru istoria românilor acest orăşel 
aşezat ca şi Roma tot pe şapte coline, Mica Romă, cum îi va spune 
Eminescu. 

Scaunul episcopal rămânea mai mult gol. Cu căruţa, călare, pe 
Jos, vara şi iarna, cercetează sat cu sat, cătun cu cătun, îndemnând, 
mustrând, dar dând oamenilor mereu speranţă: Ridicaţi-vă frunţile din 
țărână, iobagilor! Strămoşii voştri au stăpânit lumea şi voi vă temeți 
de nişte nevolnici domni de pământ? Vorbele vlădicii dădeau roade în 

bordeie şi la stâne. Conştiinţa latinităţii noastre împânzeşte Ardealul. 
Tot românul se mândrea că este nepotul lui Traian. Copiii nu se vor 
mai boteza Chirilă, şi Nichita, ci Traian, August, Corneliu, Septimiu, 
Silvia, sau Livia. 

Din primul moment a înţeles să fie apărătorul neamului său, în 
întregimea lui. lată cum se adresa Dietei maghiare din Cluj: Suntem 
cei mai vechi locuitori ai acestor  meleaguri...suntem cei 
mulți...suntem cei care trudim pămåntul...trebuie să folosim şi roadele 
lui. S-a izbit de ura de veacuri a asupritorilor neamului românesc, 
fiind în pericol de a fi ucis. 

Are curajul să atenționeze pe însăşi împărăteasa Maria Tereza: 
Majestate, din partea lui Dumnezeu ați primit autoritate de a face 
dreptate poporului român. Majestate, faceți-ne dreptate. În caz că nu 
ne faceți, ne obligaţi să facem apel la tribunalul Dumnezeului celui 
viu, care, cu siguranță, vă va judeca. Din dragoste pentru ai săi, cei 
oropsiţi, să-L sfădească pe însuşi Dumnezeu. Odată, într-un sat fără 
biserică, pe când săvârşea liturghia, sub cerul liber, a început o ploaie, 
ce a udat sfânta împărtăşanie din potir. Cu ochii în lacrimi, privind 
spre cer, vlădica Inocenţiu a exclamat: Aşa îți trebuie, Doamne, dacă 
ai dat pământul acelora, care nu vor să-ţi lase loc pentru un acoperiș. 

Timp de 14 ani se războieşte cu guvernul vienez, cu Dieta 
maghiară din Cluj şi Curtea din Viena. Chemat aici şi anchetat pentru 
îndrăzneala cererilor sale, care zguduiau rânduiala de atunci a 
împărăției, refuză să se prezinte la judecată, susţinând că un episcop 
nu poate fi judecat decât de un tribunal ecleziast. Pleacă la Roma 
sperând într-un ajutor al Papei, ajutor care nu a fost eficient, 
împărăteasa rămânând neînduplecată: nu i-a mai permis să se întoarcă 
în Ardeal. 

Timp de 22 de ani cât durează exilul său la Roma, nu încetează a 
face memorii la Sfântul Scaun, la Viena, la Dietă şi a da îndemnuri şi 
sfaturi celor de acasă: Avem lipsă de oameni învăţaţi, care să lupte 
pentru drepturile românilor. Faceţi şcoli! Simţindu-şi sfârşitul 
aproape, îşi face testamentul în 1768, cu câteva luni înainte de moarte: 
Nu ştiu prin ce nostalgie ne reclamă pământurile natale... Zilele mele 
se îndreaptă spre asfinţit şi aş vrea ca sufletul meu să fie încredinţat 

Creatorului său, iar oasele să aştepte obşteasca înviere în mănăstirea 
de la Blaj... Eu am fost cel care a pus prima piatră şi am ostenit 
pentru ea. 

Acum, după 229 de ani, în 19 octombrie, la Blaj, i se va îndeplini 
ultima dorință. Ar trebui ca toate clopotele bisericilor româneşti să 
anunţe evenimentul şi toată suflarea românească să îngenunche o clipă 
în faţa sfintelor lui moaşte. Căci de la Inocenţiu au pornit toate. 
Vlădicii Blajului, şi nu numai ai Blajului, au căutat să-i calce pe urme, 
zidind biserici şi şcoli. Din ele s-au ridicat luptători, care au dus 
flacăra naţională mai departe spre biruință. Dacă a fost o Alba Tulia 
1918, e pentru că a fost un 1848 la Blaj, unde s-a aprins revoluţia. 

Aici s-a născut Şcoala Ardeleană începând cu Samuil Micu 
(nepotul lui Inocenţiu), Gheorghe Şincai, Petru Maior şi alţii. Cărţile 
lui Gheorghe Şincai l-au crescut pe Nicolae Bălcescu. De aici a plecat 
Iancu spre munte, primii lui luptători fiind teologii Blajului. 

Aici a citit Simion Bărnuţiu crezul neamului românesc, fiind 
primul dintr-o dinastie de martiri şi eroi: Coroianu, luliu Maniu, 
Corneliu Coposu. Un fiu al Blajului, din neamul Mureşenilor, a scris 
Răsunetul, imnul actual al ţării. 

De aici a plecat în Bucovina, condamnat la moarte în 
contumacie, Aron Pumnul, dascălul iubirii de neam şi ţară, al lui 
Mihai Eminescu. Şi tot aici, peste două veacuri, un strănepot al lui 
Inocenţiu, din Sadu, loan Suciu, vlădica tineretului, a educat tineretul 
de atunci o generaţie de luptători, în dragoste de Dumnezeu, neam şi 
ţară, prin cele trei cărți de căpătâi Eroism, Tinerețe şi Mama. Prin 
exemplul propriei sale vieți şi jertfe, generația respectivă a înfruntat 
eroic comunismul ateu în faţa altarelor, în închisori sau pe crestele 
munţilor. Şi ceea ce a aprins episcopul Inocenţiu nu se va stinge cât 
timp va răsuna pe aceste locuri vorba românească. 

22 mai 1994, Paris 
Ion Gavrilă Ogoranu la un dialog între Exil şi Ţară 


S-au spus aici multe din cele ce şi eu aş fi vrut să le spun. 

Vin din rândul acelora care au luat în serios versurile de piatră 
ale lui Aron Cotruş: Române, cel tare nu plânge / Răspunde sângelui 
prin sânge / Când ţara ţi-o voi-o cineva / Şi nu vei şti a o apăra / N-a 
fost nicicând a ta. Vorbesc de oameni care şi-au luat destinul în 
mâinile lor, gata de moarte. 

Aduc o mărturie recent descoperită la Sibiu şi raportul vestitului 
întru ticăloşie, colonel Crăciun (pe care voi, cei ce ați făcut puşcărie, îl 
cunoaşteţi), adresat Securităţii din Bucureşti, lui Dulgerber (iarăşi 
cunoscut de voi), în care se arată cum au ştiut să moară maiorul 
Dabija, conducătorul Rezistenței armate anticomuniste din munții 
Apuseni şi cei şase luptători de lângă el. 

Vă veţi mira că se poate avea recunoştinţă față de regimul 
comunist: pentru că ne-a acordat şansa să fim cei prinşi, împuşcaţi ca 
luptători şi nu ucişi altfel. Pentru că noi aşa ne socoteam, luptători şi 
nu victime. Victime au fost Lucrețiu Pătrăşcanu, Bellu Silber şi 
politicienii luaţi de pe băncile ministeriale, dar noi nu am fost aşa 
ceva. Este ceea ce regimul actual ar dori să ne prezinte, ba unii au 
formulat un proiect de lege de reabilitare, din partea aceloraşi 
tribunale care ne-au condamnat. Se încearcă să se reducă lupta de 
rezistență armată la lupta ţăranilor împotriva colectivizării. A îmbrăcat 
reistența noastră şi acest aspect, dar trebuie să se ştie că nu pentru 
hambare şi pătule sau pentru o pâine rumenă au luptat Gheorghii şi 
Ionii. Nu pentru averi trecătoare, ci pentru dreptate şi demnitate au 
luptat aceşti oameni. 

Se mai încearcă să se spună că rezistența a fost ceva izolat şi un 
fenomen local. Pun martori pe doi prezenţi aici, pe care 
dumneavoastră îi iubiţi, Doina Cornea şi Octavian Paler. În satul din 
care provine această luptătoare, Ileni, au fost o mulțime de luptători cu 
numele de Cornea, începând cu studentul Marcel Cornea, cel dintâi 
căzut dintre noi. De asemeni, în colțul de sat unde îşi are casa 
părintească domnul Octavian Paler, Lisa-Făgăraş, sat vecin cu satul 

meu, au fost zece luptători implicaţi în rezistenţă şi, dacă am trece prin 
satele vecine, aş putea enumera, numai din amintire, sute de nume. 

Când a început lupta de rezistență anticomunistă? O dată cu 
intrarea trupelor sovietice pe teritoriul patriei. Ca punct de referință, 
au fost alegerile din 1946, de când regimul şi-a lepădat blana de oaie, 
barând orice cale de democratizare a României. Un lucru, care nu se 
prea ştie, este că, începând cu 1947, a existat în România un 
comandament unic al luptei de rezistență armată, format din oameni ai 
partidelor istorice, ai mişcării legionare, ai formațiilor de luptă din 
armată, studenţi şi elevi de liceu. 

Ecoul acestui comandament de luptă s-a făcut simțit în aşa-zisul 
proces al marii trădări din toamna anului 1948, în care au fost 
implicați inginerii Pop, Bujoi, amiralul Horia Măcelaru, profesorul 
Nicolae Mărgineanu, Nicolae Petraşcu, George Manu, Nistor 
Chioreanu, împreună cu 150 de persoane (intelectuali, militari, 
studenţi), toți adunaţi în jurul unui ţel comun: lupta armată împotriva 
comunismului. Istoricii nu se prea preocupă de această luptă, ba sunt 
unii chiar care susțin că istoria acestor vremuri s-ar putea scrie după 
50 de ani. Până atunci, securitatea la Bervoieşti şi în alte părţi are timp 
să distrugă documentele care nu-i sunt pe plac, iar noi, martorii, 
murim până atunci şi faptele să rămână în uitare, aşa cum s-a mai 
întâmplat în istoria românească. 

Toţi munţii României şi-au adus contribuţia lor la această luptă: 
munții Banatului, Olteniei, Vrancei, obcinele Bucovinei şi ai 
Maramureşului. Până şi dealurile Dobrogei (cărora numai cu 
îngăduință li se poate spune munţi) au avut luptătorii lor, munţi 
nepotriviţi pentru lupta de gherilă. Acolo au luptat aromânii care, după 
spusele lui Ţuţea, sunt români şi jumătate. 

Printre aceste grupuri au fost şi cele patru din munții Făgăraşului: 
Arsenescu, Arnăuţoi şi Matei, pe versantul sudic şi noi făgărăşenii pe 
versantul nordic, precum şi grupul paraşutat în 1951, al lui Săplăcan. 

Fiecare din aceste grupuri îşi avea tactica şi strategia lui. Din 
acest punct de vedere le-am putea împărți grupurile în două: cele în 
care au intrat ofițeri de grad superior şi care au pornit la o luptă mare, 
decisivă. Într-adevăr au pornit-o, dar au şi terminat-o repede. 


324 


Comunismul, inclusiv de la noi din ţară, era la apogeu, atunci. 
Raportul de forţe era de necomparat. 

Celelalte grupuri, formate din tineri studenți, ofiţeri şi elevi au 
adoptat tactica de gherilă, care are darul ca o mână de oameni hotărâți 
să țină în alertă forțe inamice de mii de ori mai numeroase, fără a 
putea fi zdrobiți. 

Rezistența noastră, de aproape opt ani, poate fi explicată în parte: 
eram un grup de tineri, care ne cunoşteam de mici, crescusem într-o 
sfântă frăție. Infiltrarea duşmanului, între noi, era exclusă. Aveam la 
îndemână cel mai compact masiv muntos al țării, munții Făgăraşului, 
lung de 100 km, lat de 60 km, care ne-a apărat. Ne împărţeam în grupe 
mici, mobile; nu aveam un punct fix de rezistență, puteam să fim peste 
tot şi nicăierea. 

Am avut oameni devotați, care ne-au sprijinit. Oameni care ne 
iubeau şi pe care îi iubeam. Aş aminti femeile şi fetele, care s-au 
implicat cu un curaj care ne mira şi ne încălzea sufletele. În satul Ileni 
trăieşte Maria Cornea, al cărei logodnic a fost ucis de securitate şi care 
s-a angajat alături de noi cu toată puterea. 

Ne-am pus la punct un sistem de informare la poalele munţilor, 
cu oameni devotați şi pricepuţi. Ca o simplă curiozitate - deşi, în afară 
de trei, au murit toţi luptătorii - în munţi n-a murit nici unul dintre noi. 
Răniți am fost, dar morţi, nici unul. 

În spatele fiecărui mort se află un Iuda, ştiut sau neştiut, care-şi 
ronțăie în linişte şi azi arginţii vânzării noastre. 

În general, rezistența armată anticomunistă din România a avut 
trei caractere: 

Caracter naţional. Țelul luptei nu era al unui partid sau al unei 
mişcări, ci al neamului întreg. Am avut întotdeauna conştiinţa că noi 
reprezentam atunci statul român adevărat. În condamnările noastre la 
moarte stă scris că ne-am însuşit prerogative ale statului. Exact aşa am 
şi făcut. În numele acestei conştiinţe am acţionat. 

O mențiune specială vreau să fac: cele mai multe grupuri de 
rezistență din ţară, ca şi al nostru, cel din Făgăraş, au fost iniţiate şi 

formate din frăţii de cruce din universităţi şi licee. Unora, culoarea 
ochilor acestor foarte tineri luptători - 16-20 de ani - nu le place. Le 
pot însă răspunde lucrul următor: munţii României au fost şi pe 
vremea aceea unde sunt şi astăzi, în mod egal pentru toți tinerii 
României. Dacă numai unii tineri s-au dus să lupte, istoria va trebui să 
se mulțumească cu aceştia, buni sau răi, atâţi câți au fost şi suntem. 

Eram conştienţi că suntem ostaşi ai lui Christos şi ai neamului 
nostru. 

Imnul nostru a fost cel al studenţilor greco-catolici Astru. Eram şi 
ortodocşi, şi greco-catolici. Între noi nu existau diferenţe politice sau 
confesionale. Am căutat să ne încadrăm acţiunile noastre în onoarea 
militară şi morala creştină atât față de prieteni cât şi față de duşmani. 
Nu se va găsi nicăieri în lupta noastră o faptă de care să ne fie ruşine 
sau care să ne murdărească moral lupta. Acesta a fost cel de al doilea 
caracter al luptei nostre: cel creştin. 

Cel de al treilea a fost caracterul monarhist. 

Când într-o întâmplare dramatică, în 1952, am întâlnit la Cabana 
Bâlea, sute de turişti, le-am spus acestora: Vă rugăm spuneți 
oamenilor din ţară, că mai există un colț din regatul României, care 
nu şi-a plecat capul în fața comuniştilor şi care va rămâne liber, cât 
timp capetele ce le vedeţi vor sta pe umerii celor ce le poartă. 

La urma urmei, ce-am vrut noi să fim? 

Un strop de demnitate pentru istorie, câteva lacrimi de sânge, cu 
care să spălăm faţa mamei noastre România, murdărită de laşitate şi 
trădări. 

Pentru ca tinerilor de azi şi din viitor să nu le fie ruşine să se 
numească români! 

Domnul Paul Barbăneagră (intervenţie la discursul domnului 
Gavrilă în ziua de 22.05.94: Partizanii din Făgăraş) 

În numele nostru al tuturora aş vrea să mulţumesc domnului 
Gavrilă pentru această tulburătoare mărturie, care ne-a dat lacrimi. 
Văd că mai toți plângem. Mai mult decât emoţionantă, mi se pare 
înălțătoare pentru că, undeva, un mare filosof spunea că există o mare 
deosebire între sfinți şi mucenici. Sfinţii reuşesc să-şi asigure ridicarea 

lor personală, se sfințesc şi câştigă cerul. Mucenicii, martirii, au 
marele merit că prin sacrificiul lor ajută la ridicarea în cer a unui 
neam. Eu cred că, prin cei care au murit în Făgăraş, o parte din ființa 
neamului nostru s-a urcat în cer pentru a dovedi, pentru a mărturisi 
acolo despre ce am trăit. 

Aş vrea să vă rog un lucru, pentru a sfârşi cu demnitate acest 
moment, să sfinţim cu respect memoria lor şi pentru asta vă rog să 
păstrăm un moment de reculegere. Vă mulțumesc. 


MESAJ ADRESAT PREŞEDINTELUI 
EMIL CONSTANTINESCU, LA ADUNAREA GENERALĂ A 
FUNDAȚIEI LUPTĂTORII DIN REZISTEN TA ARMAT 4 
ANTICOMUNISTĂ DIN ROMÂNIA DIN 6 DECEMBRIE 1997 


Domnule Preşedinte, 


Supraviețuitorii luptei armate împotriva comunismului şi urmaşii 
celor ce au căzut luptând, rugăm Conducerea Supremă a României ca 
în mod oficial: 

1. Să recunoască lupta şi Jertfa Rezistenței armate anticomuniste, ca 
luptă pentru apărarea ființei neamului nostru, a demnității 
naționale, a credinţei în Dumnezeu, pentru un viitor fericit al 
României, ca o pagină glorioasă din Istoria Patriei. 

Este vorba de mii de luptători (militari, preoți, 
învățători, studenţi, elevi de liceu, ţărani, muncitori) bărbaţi şi 
femei, care pe întreg cuprinsul României s-au organizat în grupuri 
de rezistență armată împotriva regimului comunist, plătind 
îndrăzneala cu moartea sau cu ani grei de închisoare, cu 
confiscarea averii şi alungarea familiilor din case şi chinuirea lor. 

La vremea respectivă aceşti luptători au avut 
conştiinţa că ei reprezintă adevăratul stat român şi nu cel instaurat 
prin forţa ocupantului sovietic. 

2. Reîncadrarea luptătorilor în Corpul Armatei Române, fiecare la 
foaia lui matricolă, după meritele ficărui luptător, precum şi 
încadrarea în acelaşi Corp a celor ce nu erau luați în evidența 
militară datorită tinereţii lor. Am avut convingerea că la vremea 
aceea, noi cei ce luptam împotriva statului comunist reprezentam 
adevărata armată română şi nu cea umilită să cânte: O, Moscova, 
patria mea. Cu această convingere am luptat atunci. 


3. Să se considere foştii luptători încă în viață ca veterani de război, 
soțiile celor morți ca văduve de război, iar copiii lor ca orfani de 
război. 


4. Să se abroge legile, dispoziţiile, hotărârile judecătoreşti, abuzurile 
făcute sub orice formă de către regimul comunist, cu caracter 
defăimător şi represiv, cu privire la luptătorii din Rezistenţa 
anticomunistă (amintim că şi în momentul actual în cazierul nostru 
sunt trecute toate condamnările avute cu aceleaşi calificative 
defăimătoare ca atunci când au fost pronunţate. 

5. Să se deschidă la lumină toate arhivele securităţii, şi ale altor 
autorități comuniste pentru a se afla tot adevărul, care este aproape 
necunoscut). Cele mai multe acţiuni ale luptei din Rezistență s-au 
desfăşurat în locuri depărtate ochilor publici. Memoria luptătorilor 
e încă învăluită în minciună, ură, defăimare sau tăcere. La 
televiziune, în afara Memorialului Durerii (şi el marginalizat şi 
defăimat), Rezistenţa armată anticomunistă încă nu a avut acces. 
Se scriu încă şi azi, după Revoluție, cărți în care suntem tratați ca 
trădători, spioni, bandiți, terorişti, în timp ce cei ca Nicolski sunt 
prezentaţi ca patrioţi. Cei ucişi dintre noi nu mai pot răspunde, iar 
supraviețuitorii nu avem posibilitatea de a mărturisii, adevărul. În 
cei şapte ani de la revoluţie am fost îngăduiți ca victime ale 
comunismului, calitate ce nu o acceptăm. Noi am fost luptători, nu 
victime. 

6. Să se afle, din documente şi din anchetarea celor vinovaţi de 
uciderea luptătorilor, locul unde zac îngropaţi, pentru a-i scoate de 
acolo şi a-i înmormânta creştineşte. 


Trebuie spus, domnule Preşedinte, că nu noi luptătorii, morţi sau 
vii, avem nevoie de această Recunoaştere a luptei şi jertfei noastre. Nu 
pentru gloria deşartă sau bunuri materiale ne-am jertfit tinereţea şi 
viața. De această Recunoaştere are nevoie fața României, murdărită de 
atâtea laşități şi trădări, de ea are nevoie istoria României. 

Țelul luptei noastre l-am scris într-un Testament atunci, în focul 
luptei, când ne-am adresat veşnicei Românii: 

Mamă Țară, iartă-ne că am cutezat să luptăm şi să murim pentru 
Tine! 


Supraviețuitorii Rezistenței Armate Anticomuniste nu vor să 
servească interese politicianiste 


Fundaţia Luptătorii pentru rezistența armată anticomunistă face 
cunoscut opiniei publice următoarele: 

În 6 decembrie 1997 a avut loc la Muzeul Ţăranului Român o 
adunare pe ţară a supravieţuitorilor Rezistenței Armate Anticomuniste 
şi a urmaşilor lor. Au venit oameni din toate colțurile ţării, fiecare 
dintre ei cu povara unor amintiri şi dureri, cărora numai ţărâna 
mormântului le vor putea pune capăt. S-au citit mesajele celor care, 
din cauza bătrâneţii, bolilor şi sărăciei, nu au putut fi prezenți fizic la 
adunarea din Bucureşti. Era pentru prima dată când ne aflam la un loc. 
Luările de cuvânt s-au desfăşurat într-o atmosferă de rugăciune. 
Prezența preşedintelui României, a ministrului de Interne şi a altor 
oficialități a adâncit climatul de reculegere şi speranţă. 

Nu s-au cerut autorităților statului nici bani, nici alte avantaje 
materiale, ci doar înţelegere, preţuire şi anularea unor abuzuri şi 
sechele ale perioadei comuniste. Am invitat să fie prezenţi pe 
reprezentanţii mass-media, care au relatat desfăşurarea lucrărilor după 
priceperea şi inima fiecăruia şi cărora le mulțumim pe această cale. La 

amiază s-a prânzit pe treptele muzeului din ce au pregătit câteva 
familii bucureştene şi din ce au adus oaspeţii din ţară în traistă. S-a 
vizitat o expoziţie făcută anume de către tineri din Bucureşti şi de 
două cercetătoare de la Arhivele Naţionale din Cluj-Napoca.La orele 
15, au fost reluate lucrările adunării. Adăugăm că noi am invitat să fie 
prezenţi pe câți îi interesa problema rezistenţei anticomuniste. Nu am 
legitimat pe nimeni şi nu am cerut nimănui să-şi facă autobiografia. În 
buna noastră credință, ne aşteptam să vină oameni cu sufletul ca şi al 
nostru, căci noi nu ofeream nici un beneficiu pentru nimeni. Din 
păcate, unii dintre cei veniți după amiază au confundat consfătuirea 
noastră cu o adunare electorală de prost gust, cu acuze de ce-a făcut 
sau n-a făcut unul şi altul în perioada comunistă. Au huiduit numele 
unor personali-tăţi-simbol al rezistenţei anticomuniste. Invitaţi să vină 
la microfon, să spună cine sunt şi ce doresc, cei turbulenţi au refuzat. 
Siliţi să părăsească sala, au plecat amenințând, lăsându-ne cu un gust 
amar. 

Am avut atunci bănuiala, iar acum, după apariţia unor articole în 
ziare, ca acela din România liberă de luni, 7 decembrie, avem 
certitudinea că a fost vorba de o provocare de care ne delimităm. 
Anunţăm încă o dată, dacă mai este nevoie, că scopul fundației noastre 
este de a aduce în memoria poporului român lupta armată 
anticomunistă şi figurile unor eroi care s-au jertfit pentru neam şi ţară. 
Nu vom servi interesele politicianiste ale nimănui. Primim pe oricine 
vine cu gânduri curate să ne ajute în această acțiune. Nu ne vom lăsa 
atraşi pe panta unor polemici murdare şi sterile, ci ne vom vedea 
liniştiţi de scopul nostru. 


În numele Consiliului Director, 
Ion Gavrilă Ogoranu 

Mihai Timaru 

Dr. Gheorghe Cornea 

Statutul Rezistenței Armate Anticomuniste 
din România 
Cuvântare ţinută la Romfest, la Bucureşti, 
septembrie 1998 


Suntem singura ţară din estul Europei, care a avut o rezistență 
armată anticomunistă, ce a durat 10 ani. 

Sunt cuvintele Preşedintelui României, rostite în plenul 
Congresului American. Cine a auzit sau a citit această afirmaţie e 
îndreptățit să creadă că în România această pagină de istorie se bucură 
de aprecierea societăţii româneşti. 

Nu voi face aici o istorie a rezistenței anticomuniste. Spun doar 
atât: că Fundaţia Luptătorii din Rezistența Armată Anticomunistă a 
inventariat circa 100 de grupuri înarmate şi vreo 20 de grupuri de 
paraşutați cu sprijinul puterilor apusene, şi inventarul nu e complet. 
Când spun grup înseamnă un număr de luptători morţi în luptă, alţii 
ucişi la securitate, alții condamnaţi la moarte şi executaţi, o mulțime 
condamnaţi la închisoare, familii alungate din vatra părintească, copii 
marginalizaţi. 

Să luăm pe rând sectoarele vieţii româneşti care ar fi trebuit să se 
preocupe de această problemă: 

1. Asociaţia Foştilor Deținuți Politici 

Vă rog citiți statutul din 1990 cu adăugirile ulterioare. În nici un 
paragraf nu se aminteşte în vreun fel de rezistenţa armată. Dar oare 
mai era nevoie, de vreme ce asociaţia cuprinde pe cei care au făcut 
închisoare, canal? Da, pentru că nu toţi cei implicați în rezistență au 
făcut închisoare. În cazul grupului nostru făgărăşan sunt zeci, dacă nu 
sute de oameni care au rămas nearestați, necunoscuţi de securiști. lată 
o fată pe atunci de 18 ani, Anica Iftim, care ne-a sprijinit ani de-a 
rândul. Dacă s-ar fi aflat, ar fi costat-o viaţa, cum s-a întâmplat în alte 
cazuri. Ea ştia la ce risc se expune şi totuşi şi l-a asumat. N-a cerut şi 
nu va cere vreo recompensă nici materială, nici morală. Dar mă 
gândesc eu, nu era cazul ca măcar numele să-i fie amintit undeva într- 
un rând, într-o pagină ca o recunoştinţă a patriei? Acelaşi lucru se 


331 


poate spune despre soțiile, părinţii, fraţii şi copiii celor ce au luptat şi 
au murit. 

lată cazul a două văduve de luptători din grupul nostru. Au 
divorțat încă pe timpul când soții lor se aflau la munte, la îndemnul 
lor, dar nu s-au recăsătorit. După statutele AFDPR-ului şi Decretul 
118, ele nu pot avea calitatea de văduve de deţinut politic. Problema 
rămâne şi în cazul soțiilor care s-au recăsătorit după moartea soţilor 
lor. E vorba de femei tinere atunci. Le-au crescut copiii luptătorilor. 
Nu-i nevoie de o recunoştinţă cât de târzie pentru devotamentul şi 
implicarea lor de atunci? 

Nici în Ordonanţa din iulie 1997 nu existăm. Sunt considerate 
persecutate din motive politice următoarele categorii de persoane: 

— care au făcut detenție 

— deportaţi în străinătate şi prizonierat 

— internați abuziv în spitale psihiatrice 

— cei cu domiciliu obligatoriu. 

Cât poate greşi o astfel de lege se poate vedea din următorul caz: 
Ion Ilioi, elev de liceu, după şase ani şi jumătate de luptă în munţi, 
cade rănit grav în mâinile securităţii. Scapă de execuţie printro minune 
şi face şase ani şi jumătate de detenție. Anii de detenţie sunt luaţi în 
considerare, dar cei din munți sunt pe nicăieri. 

Personal, deşi am la activ condamnări de zeci de ani de 
închisoare şi două condamnări la moarte, mă aflu, după statute, ilegal 
în AFDPR, obţinând calitatea în urma unei umilitoare acţiuni de 
constatare în justiţie. 

De altfel, cred, AFDPR-ul a început cu stângul când a acceptat 
postura de victimă a regimului comunist. Noi nu am fost victime, ci 
luptători. Dacă reprezentăm ceva, e pentru ce am făcut împotriva 
regimului comunist şi nu pentru că am suferit. 

Cu sprijinul puterii s-a creat imaginea bunului deținut politic. 
Mai întâi, el nu trebuia să fi făcut nimic. Ba dacă era şi de stânga era o 
notă bună în plus. Cu toate acestea, a fost arestat, chinuit şi condamnat 
la mulţi ani închisoare. Fie că el moare acolo, fie că iese, el îi iartă pe 
toți câţi i-au făcut rău, se retrage şi stă cuminte în băncuța lui. 


332 


Pentru cele de mai sus, noi, puţinii supraviețuitori ai Rezistenței 
Armate, am înfiinţat Fundaţia Luptătorilor din Rezistenţa Armată 
Anticomunistă cu scopul de a face cunoscută țării această pagină din 
Istoria României. 

2. Cum ne privesc istoricii? Personal, nu cunosc un studiu istoric 
măcar, care să se ocupe de aceste evenimente. Revistele istorice nu 
scriu aşa ceva, parcă nici n-ar fi existat. 

În istoria Românilor, manual pentru clasa a XII-a de Mihai 
Manea şi Bogdan Teodorescu, problema este condensată în trei 
rânduri: Au fost lichidate cu brutalitate încercările de rezistență 
armată din zona munților Bucegi, Făgăraş. S-a manifestat, deşi firav, 
o rezistenţă militară la instaurarea regimului comunist. Au acționat 
astfel grupuri înarmate, ca de exemplu în Banat - Tănase, lonescu, 
Blănaru, Spiru, în Oltenia - Dumitriu, în Argeş - Traian Marinescu, în 
Făgăraş - General Arsănescu şi fraţii Arnăuţoi. Atât. Deci nume 
fictive, necunoscute: Tănase, Ionescu, Dimitriu... Din Spiru Blănaru 
face doi: Spiru şi Blănaru, iar Colonelul Arsenescu devine General 
Arsănescu. Nu s-a ostenit nici măcar să le treacă numele de botez. 
Scăpare din vedere? Nici vorbă. E vorba de batjocură curată. 

Să ne mângâiem că nici altă rezistenţă nu a fost tratată mai cu 
respect? lată: între 1947-1952 au fost înscenate numeroase procese 
politice ca cel al Partidului Naţional Țărănesc, Iuliu Maniu şi Ion 
Mihalache, care s-au soldat cu pedepse grele la închisoare sau lagăre 
de muncă, unde au pierit mulți adversari ai comuniştilor. 

Atât. Din astfel de manuale învaţă încă elevii din clasa a XII-a. 
Să ne mirăm că participanţii la olimpiada de istorie din 1998 era 
preocupaţi de probleme ca: deosebirile dintre marxismul clasic al lui 
Marx de cel al lui Lenin, Kautski, Trotzki şi Stalin, că o tânără 
cercetătoare îşi ia ca obiect de studiu: Împărțirea după categorii 
sociale a deputaţilor din Marea Adunare Naţională din 1948, 
ajungând la concluzia că ea a fost foarte justă? 

3. Cum ne priveşte mass-media. 

Pentru Televiziunea Română, în afara Memorialului Durerii, şi el 
marginalizat şi sabotat, noi nu existăm. O singură televiziune 
particulară, Tele 7 ABC, ne-a chemat o dată într-o emisiune pentru a 

răspunde unor ofiţeri de securitate care au defăimat rezistenţa. Serialul 
s-a desființat, iar moderatorul a fost îndepărtat. 

Pentru ziarele mari, lupta noastră nu este o preocupare. În 
decembrie trecut, fundația noastră a avut adunarea pe ţară la Muzeul 
Ţăranului Român. Am invitat toate posturile de televiziune de stat şi 
particulare. Nu a venit nici unul. Am invitat toate ziarele centrale. Un 
singur ziar a pierdut o informare printre ştiri din pieţele Bucureştiului. 
Altul l-a sfădit pe Preşedintele ţării că a fost prezent la adunarea 
noastră şi alt ziarist se întreba retoric: Oare pentru democraţie au 
luptat cei din munţi?, ca şi când atunci, când erau ucişi oameni şi 
expuşi la marginea drumului, când un întreg popor era batjocorit şi 
terorizat, când nu mai erai sigur pe viața ta, când nu ştiam dacă vom 
mai avea ţară, noi, între două lupte, ne preocupam de cum vom face 
privatizare după victorie, după metoda MEBO sau vindere pe un 
dolar? Şi totuşi pentru democraţie am luptat. Nici prin cel mai ascuns 
gând nu ne-a trecut că, atunci când comunismul va pieri, nu ne vom 
întoarce la situaţia ţării când a fost alungat Regele, la Constituţia de 
atunci. 

Dar poate au apărut cărţi care să vorbească despre rezistență. Au 
apărut câteva memorii tipărite în tiraje mici, din lipsa banilor. Şi aici 
un amănunt trist. Deşi fundaţia noastră a apelat la sponsori, până în 
prezent cifra înscrisă în acest cont este tot 0 lei. Cărţile noastre nu au 
ajuns în librării, ai căror proprietari sunt foştii beneficiari ai regimului 
comunist. 

În principalele reviste literare se laudă unii pe alţii tot vechii 
scriitori comunişti. 

O altă piedică mare e încă zăvorârea pentru noi a arhivelor 
securității, unde se află cele mai multe izvoare istorice. Nu avem încă 
o lege de scoatere la lumină a dosarelor securităţii, pentru că cei în 
drept să o facă nu vor să o avem. Noi, foştii luptători, cerem scoaterea 
la lumină publică a tuturor arhivelor securității, şi nu numai a 
dosărelelor personale ale celor care nu am fost membri de partid. 
Trebuie ştiut cine dădea ordinele de arestare miilor de oameni, de 
ucidere în masă, ca bunăoară a celor luaţi din închisori în trenurile 
morții. Vrem să aflăm din arhiva securităţii care au fost expedițiile 

făcute în munți pentru distrugerea noastră, care unitățile armate 
securiste. Pentru a aprecia amploarea rezistenței anticomuniste 
trebuiesc cunoscute forţele care au activat pentru distrugerea ei. 

4. Cum suntem priviţi de armată. 

Noi, luptătorii, ne-am considerat totdeauna că suntem adevărata 
armată română, şi nu cea silită să cânte pe străzi O, Moscovă, patria 
mea. Aşa ne şi iscăleam: Armata Naţională Română. Era de aşteptat 
ca, imediat după Revoluţie, cei ce au luptat în rezistență, între care 
mulți ofiţeri, să fie reintegraţi în Corpul Armatei Române, fiecare 
după meritele lui, să li se recunoască gradul, decoraţiile şi statutul 
avut. Lucrul nu s-a făcut. lată un caz. 

Cele două văduve amintite, ale căror soți au fost condamnaţi la 
moarte şi executaţi, au cerut să fie socotite văduve de veterani de 
război, deoarece soţii lor luptaseră pe front şi fuseseră răniți şi 
decoraţi. Li s-a răspuns că lucrul nu este posibil, deoarece soţii lor au 
fost scoşi din evidența militară în baza condamnărilor avute. 

5. Din punct de vedere juridic, ne aflăm în aceeaşi situaţie ca în 
regimul comunist. Condamnările date de instanţele juridice de atunci 
sunt toate trecute în cazierul nostru. lată cazierul meu. Pe lângă 
condamnările la închisoare, în condamnarea la moarte este trecut 
calificativul: alcătuire de bandă teroristă. 

Doamnelor şi domnilor, de nouă ani societatea românească 
doreşte zadarnic să cunoască un terorist în carne şi oase. lată, îl aveţi 
în fața dumneavoastră, atestat cu acte oficiale. 

Fundaţia noastră a cerut Ministerului Justiţiei să iniţieze o lege 
prin care să se anuleze sentințele date în baza legilor regimului 
comunist. Ni s-a răspuns că nu este posibil şi că fiecare să-şi facă 
reabilitarea pe cont propriu. Dar a fost o revoluţie, şi o revoluţie se 
justifică prin sine însăşi. Ar fi nu numai o umilire, dar şi o 
imposibilitate să poți dovedi că am fost condamnați pe nedrept după 
legile de atunci. Noi am făptuit actele de care am fost acuzaţi. Ne-am 
constituit în grup înarmat, am instigat, ne-am împotrivit forței 

comuniste cu arma, n-am fost condamnaţi degeaba! Dacă se vrea să 
fim absolviţi de condamnările avute, e nevoie de o lege prin care să se 
recunoască că acțiunile noastre au fost benefice pentru națiunea 
română, pentru demnitatea ei. 

Încă un lucru. Toate condamnările nastre au fost urmate de 
confiscarea averii. Cei mai mulţi dintre noi n-am avut aşa ceva, dar au 
fost sute de oameni în munţi cărora li s-au confiscat gospodăriile. Într- 
un sat din Apuseni, 140 de oameni au fost în situația aceasta. Bărbaţii 
au fost ucişi sau închişi iar femeile şi copiii strămutați în Bărăgan. 
Casele au fost confiscate şi date celor ce au ajutat securitatea. După 
legile votate acum de curând confiscarea a rămas legală şi definitivă. 
Am în faţă o sentință dată de Curtea de Apel din Alba Iulia prin care o 
casă făcută de soț şi soţie, soțul condamnat la moarte, a rămas 
confiscată inclusiv partea care i s-ar fi cuvenit soției, cu toate că ea nu 
a fost condamnată la confiscarea averii. 

Trebuie ştiut şi spus că o gospodărie în Munţii Apuseni nu este o 
valoare comercială ca o casă în Bucureşti, ci e cu totul altceva: o 
valoare morală. În grădina casei sunt îngropaţi părinții şi moşii. Un 
astfel de om îmi arăta acum de curând o gospodărie. 

— Vedeţi casa aceea? Pietrele care sunt puse ca fundament la 
coteţul porcilor sunt crucile pe care le-au avut la cap părinții şi moşii 
mei. 

E posibil ca în casa învățătorului Arnăuţoi să rămână în 
continuare legal Postul de Poliţie? 

Câteva cuvinte despre organele de anchetă. Am dori şi noi să fie 
anchetați foştii torționari şi ucigaşi ai fraților noştri şi ai familiilor 
noastre. Nu pentru răzbunare, nici pentru dreptate. Voim doar să aflăm 
unde i-au aruncat pe fraţii noştri ucişi. Unde zac oasele celor din 
trenurile morţii? Ce-au făcut cu ei? Ce-a făcut cu copilul, smuls de la 
pieptul Alexandrinei Teglaru, ofiţerul ce i l-a luat? Unde l-a dus? 
Acestea nu-s persoane necunoscute. Le dăm noi numele şi adresa 
exactă. Este vorba numai de buna credință a persoanelor abilitate de a 
întreprinde o anchetă în acest sens. 

6. Cum suntem văzuţi de organele de stat. 

Comunişti cu stare vechi în bolşevizarea țării sunt înmormântați 
cu funeralii naţionale, iar un Udrea Slătinaru, care s-a luptat ani de zile 
cu securitatea, a fost îngropat acum de curând într-un sat izolat, neştiut 
de nimeni ca oricare tete Ghiorghiuţ. 

7. Cum suntem văzuți de biserica noastră naţională? 

Am lăsat la urmă acest subiect. Nu mai amintesc de cum sunau 
afuriseniile la adresa noastră atunci. E vorba de cum ne priveşte astăzi, 
ca instituție, Biserica. Nu ştiu să fi luat o atitudine limpede de 
condamnare a comunismului. Cât despre o apreciere favorabilă a celor 
ce s-au opus comunismului, în nici într-un caz. Măcar faţă de sutele de 
preoți care au fost alături de noi în munţi şi au fost ucişi acolo sau 
condamnaţi la moarte şi executați, sau au umplut închisorile şi 
coloniile de muncă. Şi noi am avut conştiinţa că am apărat acolo nu 
numai fiinţa şi demnitatea neamului, dar şi Credinţa în lisus Hristos. 
Au printre noi tineri care prin viaţa lor s-au ridicat la nivelul sfinţilor. 

Am ridicat la Mănăstirea Brâncoveanu de la Sâmbăta, Făgăraş, o 
cruce-monument pentru cei căzuţi în acei munți. N-a trecut o lună şi 
Crucea a fost profanată, tăindu-se cu dalta numele părintelui Arsenie 
Boca de către stareța Mănăstirii Prislop şi confesorul acelei mănăstiri 
sub motiv că numele părintelui nu poate sta alături de ale unor bandiți. 
Într-o postfață a unei cărţi, o maică Julieta, autoarea morală a 
profanării sus-amintitei cruci, susține negru pe alb: Comunismul a fost 
de la Dumnezeu. Atunci ne întrebăm noi, care ne-am împotrivit, 
pesemne am fost ai dracului şi nu ne mai mirăm că suntem trataţi aşa. 

8. Noi şi Parlamentul. Fundaţia noastră a inițiat în primăvara 
acestui an şi a prezentat Parlamentului un proiect de lege cu privire la 
statutul din rezistența armată anticomunistă. Cerem în principiu: 

— să se recunoască lupta noastră ca luptă legală pentru fiinţa şi 
demnitatea poporului român 

— să fie reintegrați luptătorii în corpul armatei române 

— să fim recunoscuţi în nume propriu ca persecutați politic alături 
de cei care au făcut închisoare din motive politice 

— organele de stat să găsească osemintele celor ucişi dintre noi. 

lată cum suntem trataţi azi de către lumea românească. Poate ar 
trebui o explicaţie, de ce se întâmplă acest lucru. Una ar fi că între 
luptătorii din rezistență au fost şi legionari, şi legionarii sunt o poveste 
despre care nu trebuie să se vorbească în istoria României, decât cel 
mult să fie prezentați ca o sperietoare. Şi cum cei ce au privit 
rezistența şi au constatat că în ea au fost mulți legionari şi-au zis că 
este mai bine să nu se vorbească deloc despre rezistență. 

Dar nu cumva ar fi posibil să despărțim rezistenţa în cea rea, 
legionară şi cea bună, a celorlalți, aşa cum s-a şi încercat de altfel? Ei 
bine, acest lucru nu este posibil. Grupurile de rezistenţă, indiferent de 
cine au fost inițiate, au avut în componenţa lor şi ofițeri, şi legionari şi 
ţărănişti şi cei care nu au avut vreo activitate politică. Rezistenţa nu a 
fost numai a unei categorii politice, ea a avut un caracter naţional. 
Drapelul sub care s-a acționat a fost tricolorul şi idealurile pentru care 
s-a luptat au fost ale neamului românesc în întregime. 

lată o analogie. În 1940, în mişcarea legionară erau înscrişi un 
milion de tineri între 16 şi 30 de ani. Dintre aceştia, cel puţin 400-500 
mii au luptat în cei cinci ani de război pe front. Poate cineva să spună 
că nu au fost eroi fiindcă erau legionari? Acelaşi lucru este şi cu 
luptătorii din rezistența anticomunistă. lată un caz. Într-o groapă 
comună la Sibiu au fost găsite osemintele a 7 luptători, între care şi 
maiorul Dabija. Trei dintre ei au fost legionari, unul național țărănist, 
şi doi nu ştim dacă au avut vreo orientare politică. Aceştia au luptat 
împreună. Au căzut răniți împreună, anchetați, condamnaţi la moarte 
şi executați împreună. Au stat 40 de ani în aceeaşi groapă, 
amestecându-li-se oasele de nu eşti sigur că în cei 7 saci de plastic 
sunt numai oasele celui scris pe etichetă. 

Ce mână sacrilegă ar putea să-i despartă acum în legionari şi 
nelegionari, în buni şi răi? Luptătorii din rezistență nu pot fi luaţi 
decât împreună. Şi la urma urmei munţii erau şi atunci tot acolo unde 
sunt şi astăzi, în mod egal pentru toți tinerii României. Dacă numai 
unii dintre tineri au îndrăznit să se urce în ei şi să lupte, istoria va 
trebui să se mulțumească cu aceştia buni sau răi, aşa cum au fost. Nu 

existența luptătorilor legionari face să fie marginalizată rezistenţa. 
Adevărul este că sunt forţe interne şi externe care, din diferite motive, 
nu iubesc nici un fel de rezistență împotriva comunismului, forţe care 
fac şi desfac multe în ţara noastră. 

Se vor schimba lucrurile în viitor? Sunt sigur că da. Istoria 
românilor se trezeşte târziu, dar se trezeşte. Mi-e teamă numai să nu 
apară şi cu numele nostru ceva întreprinderi de băuturi spirtoase cum 
există pe la Alba Iulia una cu numele de Avram Iancu. Trebuie spus, 
dacă mai e nevoie, că cerem schimbarea atitudinii faţă de noi a 
societății româneşti. Nu pentru noi, luptătorii, vrem acest lucru! Pe cei 
morți, acolo unde sunt, nu-i pot atinge nici laudele, nici hula 
duşmanilor. Pe foarte puținii, ce mai trăim, după ce am trecut prin ce 
am trecut, nu ne mai încântă deşertăciunile acestei lumi. 

De recunoaşterea luptei noastre au nevoie tinerii de a se simţi mândri 
că au avut astfel de înaintaşi. De recunoaşterea luptei noastre are 
nevoie Istoria României. 

